
Abia la vreo lună după accident, au început să se facă simţite 
efectele. Dumneavoastră şi cu mine am numi aceasta un şoc 
întârziat. Bineînţeles, doctorul Melish, fidel programului său 
profesional, a folosit un alt termen. Însă, până la urmă, era 
vorba de un şoc întârziat. 

Cu o lună înainte de accident, mă aflam în culmea succesului. 
Să luăm un exemplu situaţia mea. M-am zbătut până s-o obţin, 
dar am reuşit. Eram vânzătorul numărul unu la Luce & 
Fremlin, care erau cei mai cotaţi bijutieri din Paradise City şi 
care n-aveau niciun motiv să invidieze vreun Cartier, sau Van 
Cleef. Oraşul acesta, unde magazinele, prăvălioarele, galeriile 
de artă, cele de bijuterii se bat în lux, este locul preferat al 
miliardarilor, snobilor, băieţilor de bani gata, vedetelor de 
cinema, ca şi al tuturor celor ce se dau în vânt să-şi afişeze 
bogăţia. 

Luce & Fremlin se bucură de o reputaţie fără egal şi ei îmi 
dau, în calitatea mea de expert în diamante, un salariu anual de 
patruzeci de mii de dolari, ceea ce, fie şi aici, unde costul vieţii 
e cel mai ridicat din întreaga coastă a Floridei, reprezintă o 
sumă bunicică. 

Eram posesorul unui Mercedes decapotabil, al unui 
apartament ce dădea spre mare, al unui cont confortabil în 
bancă, plus încă aproximativ optzeci de mii de dolari, în titluri 
şi acţiuni. 

Aveam o garderobă bine pusă la punct. Înalt, frumos, după 
cum vorbea lumea, eram cel mai bun jucător de golf şi squash 
din Country Club. Inţelegeţi acum de ce spuneam mai devreme 
că mă aflam în culmea succesului... Dar, atenţie, pentru a 
încorona toate astea, o aveam pe Judy. Dacă o menţionez 
ultima pe Judy, o fac pentru că era (remarcaţi folosirea verbului 
la timpul trecut), de departe bunul meu cel mai de preţ. 

Judy era o brunetă încântătoare, inteligentă şi bună. Ne-am 
întâlnit la club, unde am descoperit că era o excelentă 
jucătoare de golf. Dacă îi acordam un avans de şase lovituri, mă 
bătea, lăsându-mi un handicap de minus unu, ceea ce 


dovedeşte cât de bine juca. Venise la Paradise City din New 
York, să adune documentele necesare bătrânului judecător 
Sawyer, care se ocupa cu redactarea propriei biografii. S-a 
integrat rapid în Paradise City, devenind foarte populară şi, 
totodată, unul dintre elementele tinere ale clubului. Am avut 
nevoie de cam o lună şi vreo treizeci de parcursuri de golf, 
pentru a descoperi că Judy era femeia vieţii mele. Mi-a 
mărturisit mai târziu că ei îi trebuise mai puţin timp ca să-şi 
dea seama că eu eram bărbatul vieţii ei. Ne-am logodit. 

Când patronul meu, Sydney Fremlin, unul dintre acei 
homosexuali cu suflet mare, dând pe dinafară de bunăvoință, ce 
trăiesc mereu cu impresia că n-au făcut destul pentru cei pe 
care-i iubesc, află de logodna noastră, se hotări să ofere o 
recepţie în onoarea noastră. Sydney adora mondenităţile. 
Dorea să ia asupra sa toate cheltuielile, serata urmând să se 
desfăşoare la club, toţi membrii - am spus bine, toţi - fiind 
invitaţi. 

Eu nu ţineam în mod deosebit la asta, însă pe Judy ideea 
părea să o încânte, aşa că am cedat. 

Sydney ştia perfect că mă număram printre cei mai mari 
experţi din lume în materie de diamante şi fără mine afacerea 
sa n-ar mai fi avut acelaşi nivel, la fel cum în ghidul Michelin un 
restaurant franțuzesc lipsit de şeful său îşi pierde dintr-o dată 
cele trei stele. Mai ştia şi că aveam „lipici” la clienţi, cărora le 
plăcea să mă consulte, urmându-mi sfaturile. Pentru toate 
aceste motive, Sydney mă aprecia, iar când Sydney apreciază 
pe cineva, nu mai ştie cum să facă să i-o dovedească. 

Toate acestea se petreceau acum o lună. Retrăiesc diverse 
episoade ale seratei, cam cum face un tip care, suferind de o 
durere turbată de dinţi, nu se poate stăpâni să-l zgândăre cu 
limba pe cel bolnav. 

Judy ajunse la apartamentul meu pe la şapte. Recepţia 
începea la nouă, dar conveniserăm să ne întâlnim mai devreme, 
ca să stabilim în ce fel de casă vom locui, odată căsătoriţi. În 
faţa noastră apăreau trei posibilităţi: o cabană gen ranch, 
plasată în mijlocul unei uriaşe grădini, un apartament cu terasă 
sau o vilă de rondins, la marginea oraşului... În ceea ce mă 
priveşte, înclinam pentru apartamentul cu terasă, însă Judy 
prefera cabana, din cauza grădinii. Ne târguirăm o oră, cu 
argumente pro şi contra acestor trei tipuri de locuinţă, însă, în 


final, Judy mă convinse că nu puteam renunţa la grădină. 

— Când vom avea copii, Larry... o să ne trebuiască grădina. 

Intrasem deja în discuţii cu Ernie Trowlie, agentul imobiliar 
care se ocupa de toate tranzacţiile noastre, şi l-am prevenit 
telefonic, urmând ca a doua zi să ne întâlnim în biroul său şi să- 
i plătesc un avans pentru fermă. Am părăsit apartamentul 
simţindu-ne stăpânii lumii întregi şi ne-am îndreptat spre club. 
Cam la doi kilometri de oraş, în timp ce rulam pe autostradă, 
lumea se nărui. O maşină ţâşni la o turnantă şi intră în noi, 
exact ca un distrugător care loveşte un submarin. Timp de o 
clipă, ca un fulger, am zărit maşina, o vechitură de Cadillac, 
toată cârpăcită, având la volan un puştan îngrozit, însă n-am 
putut evita izbitura. Cadillacul lovi puternic partea laterală a 
Mercedesului, proiectându-l tocmai în cealaltă parte a 
drumului. Înainte de a mă prăbuşi în neant, ultimul meu gând a 
fost la Judy. 

Tot la ea mă gândeam când mi-am revenit, într-o rezervă 
particulară a luxoasei clinici Jefferson, unde mă instalase pe 
cheltuiala sa Sydney Fremlin, care plângea la căpătâiul meu, cu 
nasul într-o batistă de mătase. 

Fiindcă veni vorba despre Sydney Fremlin, daţi-mi voie să vi-l 
descriu. Înalt, extrem de manierat, cu păr lung, blond, puteai 
să-i dai între treizeci şi cincizeci de ani. Toată lumea îl iubea 
pentru felul său călduros de a se purta, ca şi pentru energia sa. 
Poseda adevărate daruri artistice şi ştia să creeze bijuterii cu 
totul ieşite din comun. Tom Luce, asociatul său, se ocupa 
exclusiv de partea financiară a afacerii. N-ar fi fost capabil să 
distingă un diamant de o bucată de cristal şlefuit, dar se 
revanşa prin ştiinţa de a înmulţi dolarii. Luce şi Sydney treceau 
drept bogaţi, iar ca să treci drept bogat în Paradise City, asta 
înseamnă să ai în mână toţi aşii. În vreme ce Luce, un omuleţ 
cam la cincizeci de ani, destul de corpolent şi cu o figură pe 
care ar fi invidiat-o şi un buldog, rămânea în culise, Sydney, 
atunci când nu crea noi bijuterii, în atelier, se vântura prin 
magazin. Lui îi cedam toate vechile cliente, care-l adorau. În 
schimb, femeile mai tinere, pline de bani, marii oameni de 
afaceri în căutarea vreunui cadou original, cei ce moşteniseră 
bijuterii de la vreo bunică şi doreau să le facă o montură nouă, 
mie mi se adresau. 

Homosexualii sunt, în general, nişte ciudaţi, însă mă 


înţelegeam bine cu ei. Am descoperit că de multe ori au mai 
mult talent, mai multă generozitate şi chiar loialitate decât cea 
mai mare parte din bărbaţii virili cu care-mi fac de obicei de 
lucru în acest oraş al opulenţei. Există, evident, şi reversul 
medaliei, de cele mai multe ori neplăcut crizele lor de gelozie, 
momentele când sunt lipsiţi de umor. Limba lor de viperă, 
partea „negativă” din ei, mai rea decât la cele mai rele femei. 
În Sydney se regăseau toate calităţile şi toate defectele unui 
pederast, însă ţineam mult la el şi ne înţelegeam perfect. 

Cu fondul de ten scurgându-i-se pe obraz şi ochii plini de 
lacrimile disperării, Sydney îmi dădu cu glas tremurător 
năucitoarea veste. Judy murise pe masa de operaţie. 

Îmi spuse că, în ceea ce mă privea, avusesem baftă. 
Scăpasem cu o comoţie cerebrală şi o tăietură la frunte, însă, în 
câteva zile, aveam să fiu iarăşi proaspăt ca un trandafir. A, 
exact aşa a spus: „Proaspăt ca un trandafir”. Așa vorbea el. 
Studiase într-un colegiu englezesc excelent, de unde fusese 
zvârlit pe uşă-afară, pentru că încercase să seducă un profesor 
de gimnastică. 

L-am lăsat să-mi plângă soarta, însă cu mine lucrurile stăteau 
altfel. Deoarece mă îndrăgostisem de Judy şi hotărâsem să-mi 
leg viaţa de a ei, făcusem să se nască în mine embrionul unei 
fericiri. Ştiam că era fragil, acel embrion. În lumea în care 
trăim, e curată nebunie să visezi la o fericire nesfârşită, însă 
speram, cu toate astea, ca fericirea noastră să fie durabilă. În 
momentul în care Sydney m-a anunţat despre moartea lui Judy, 
am simţit spărgându-se în mine embrionul acela micuţ, iar 
universul meu multicolor a devenit alb-negru. 

În trei zile eram pe picioare, însă nici vorbă să mă simt 
„proaspăt ca un trandafir”. Înmormântarea a fost o încercare 
teribilă. Erau prezenţi toţi membrii clubului, iar părinţii lui Judy 
veniseră de la New York. Cu greu îmi mai amintesc de ei, însă 
mi-au făcut o impresie bună, ca oameni. Mama lui Judy mi-o 
aminti dureros pe fiica ei, lucru care mă dădu peste cap. M-am 
simţit uşurat, odată ajuns acasă. Sydney mă însoţi. Aş fi dat 
orice să mă lase singur, însă el se încăpăţână să rămână. Acum, 
când mă gândesc, poate că mi-a fost de ajutor. Pe la zece seara, 
se hotări, în sfârşit, să plece. 

— Ia-ţi o lună de concediu, Larry, îmi spuse. Du-te şi joacă 
golf... Călătoreşte... Încearcă să lipeşti cioburile la loc. N-ai s-o 


poţi înlocui niciodată, dar va trebui să continui să trăieşti... Du- 
te într-o călătorie, apoi întoarce-te acasă şi apucă-te de muncă. 

— De întors la muncă, o să mă întorc chiar mâine, am 
declarat eu. Îţi mulţumesc pentru tot. 

— Nici nu poate fi vorba să te întorci mâine! Nu vreau să te 
văd pe-aici mai devreme de o lună... E un ordin! 

— Prostii! De muncă am eu nevoie, aşa că, de muncă mă voi 
apuca! Pe mâine. 

Cam aşa vedeam eu lucrurile. Cum aş fi putut să colind 
terenurile de golf, când eu eram obsedat de Judy? Ce mă 
interesa să obţin performanţe? În timpul scurtei mele şederi la 
clinică, făcusem nişte planuri. 

Embrionul de care vorbeam era sfărâmat pentru totdeauna. 
Cu cât mai repede mă reapucam să vând diamante, cu atât mai 
bine avea să fie pentru mine. Devenisem îngrozitor de realist. 
Sunt lucruri care se întâmplă, îmi spuneam. Mor oameni pe 
care-i iubeşti. Oameni care fac planuri, construiesc castele în 
Spania, sau merg până acolo încât îşi anunţă agentul imobiliar 
că au hotărât să cumpere o fermă, îşi văd viaţa năruindu-se, iar 
planurile reduse la zero. Da, sunt lucruri care se întâmplă în 
fiecare zi. Şi-atunci de ce să-mi plâng de milă? O găsisem pe 
femeia vieţii mele. Făcusem planuri împreună, iar acum ea era 
moartă. Aveam treizeci şi opt de ani. Cu puţin noroc, îmi mai 
rămânea de trăit încă pe atât. Trebuia deci să-mi adun cioburile 
la un loc, să mă reapuc de muncă şi, cine ştie, să iau într-o zi de 
nevastă o fată care să semene cu Judy. În sinea mea însă, ştiam 
că toate astea erau false. Că nimeni n-ar fi putut s-o înlocuiască 
vreodată pe Judy. Pe ea o alesesem. De-acum încolo aveam să 
judec toate fetele după tiparul ei, iar asta avea să le creeze un 
handicap imposibil de depăşit. 

Deci, m-am întors la magazin, cu fruntea ornamentată de un 
plasture. Mă căzneam să mă comport ca şi cum nimic nu s-ar fi 
întâmplat. Iar toţi ceilalţi încercară să se poarte, la rândul lor, 
ca şi când nimic nu se întâmplase. Prietenii - şi am destui - îmi 
strângeau mâna ceva mai lung. Dădeau toţi dovadă de un tact 
apăsător, căutând cu orice preţ să dea impresia că Judy nici nu 
existase vreodată. Şi mai greu de suportat însă au fost clienţii 
mei. Îmi vorbeau cu glas aproape scăzut, evitând să se uite la 
mine, şi acceptau fără comentarii toate condiţiile puse de mine, 
în loc să se tocmească veseli, aşa cum aveau obiceiul. 


Cât despre Sydney, acesta nu contenea să se gudure pe 
lângă mine, hotărât parcă să nu mă lase o clipă singur. Venea 
tot timpul prin saloane, cu desene în mână, încercând să-mi afle 
părerea despre ele - lucru pe care înainte nu-l făcuse niciodată 
- părând să-şi atârne ochii de buzele mele, întorcându-se în 
biroul lui, pentru ca să revină după vreo oră. 

Terry Melville, secondantul meu în saloane, care-şi făcuse 
ucenicia la Cartier, la Londra, cunoştea amănunţit comerţul 
mondial de bijuterii. Cu cinci ani mai tânăr ca mine, micuţ şi 
delicat, pederast, purta părul lung, platinat. Avea ochii de un 
albastru închis, nări subţiri şi gura mică, precum o cicatrice. Cu 
câţiva ani în urmă, lui Sydney i se aprinseseră călcâiele după el 
şi-l adusese la Paradise City, însă acum nu-l mai plăcea. Terry 
mă ura, dar nici eu nu-i rămâneam dator. Superioritatea mea în 
tot ceea ce însemna diamante îl exaspera, iar ceea ce nu 
puteam eu să sufăr la el erau încercările meschine de a-mi fura 
cei mai buni clienţi, ca şi ieşirile sale pline de venin. În sfârşit, 
un alt fapt important: cu toate că nu eram pederast, Sydney mă 
favoriza întotdeauna. De astfel, Terry şi cu el erau într-o 
veşnică ceartă. Dacă n-ar fi fost valoarea sa reală, ca şi - 
probabil - alte lucruri cu care îl şantaja, sunt convins că Sydney 
s-ar fi descotorosit de el. 

Când am ajuns, la câteva minute după ce Sam Goble, 
paznicul de noapte, deschisese magazinul, Terry, care se 
instalase deja la biroul său, se apropie de mine. 

— Îmi pare rău de cele întâmplate, Larry, spuse. Putea fi şi 
mai rău. Puteai să rămâi tu însuţi acolo. 

Avea în priviri o lumină răutăcioasă care mi-a trezit dorinţa 
de a-i trage un pumn în mutră. Simţeam că se bucura de 
nenorocirea mea. 

l-am acceptat condoleanţele cu un simplu gest din cap, 
aşezându-mă la birou. Jane Barlow, secretara mea, o femeie de 
patruzeci şi cinci de ani, dolofană şi distinsă, îmi aduse 
corespondenţa. Am schimbat o privire. Tristeţea pe care i-am 
citit-o în ochi, efortul pe care l-a făcut ca să-mi zâmbească, m- 
au mişcat. l-am atins mâna, spunându-i: 

— Sunt lucruri care se întâmplă, Jane. Nu-i nevoie să spui 
ceva... De altfel, ce-ar fi de spus?... Mulţumesc pentru flori. 

Atenţiile excesive ale lui Sydney, tonul moale al clienţilor, 
privirile răutăcioase pe care mi le arunca Terry de la biroul său, 


toate au fost greu de suportat, însă am ajuns, cu chiu cu vai, la 
sfârşitul zilei. 

Sydney insistă să mă invite la cină, însă l-am refuzat. Mai 
devreme sau mai târziu tot trebuia să înfrunt singurătatea, şi 
deci cu cât mai repede, cu atât mai bine. În ultimele două luni, 
Judy şi cu mine luam împreună masa de seară, fie la mine, fie la 
ea, iar această dulce obişnuinţă fusese întreruptă brutal. M-am 
gândit să mănânc la club, dar am renunţat, la gândul că urma 
să fac faţă unui nou val de mărturii de compasiune, 
mulţumindu-mă cu un sandviş, de unul singur, la mine acasă, 
bântuit de spiritul lui Judy. Nu era cea mai bună idee, însă 
această primă zi fusese greu de înfruntat. 

Mi-am spus că în două sau trei zile aveam să mă adaptez la 
noua viaţă... însă n-a fost deloc aşa. 

În urma accidentului, nu numai embrionul meu de fericire se 
sfărâmase. Nu-mi caut scuze. Pur şi simplu, mă raportez doar 
la ce spune, ca ultimă soluţie, psihanalistul meu. Mă 
consideram în stare să reînnod firul, dar nu numai fericirea se 
sfărâmase.  Sufeream de o comoţie cerebrală. N-a fost 
descoperită decât mai târziu şi, după părerea aceluiaşi analist, 
în asta consta explicaţia ciudatului meu comportament ulterior. 

Nu voi intra în detalii. Fapt este că, în cele trei săptămâni 
care au urmat, starea mea fizică şi psihică s-a degradat. Mi-am 
pierdut complet interesul pentru ceea ce până atunci îmi 
umpluse viaţa: munca mea, golful, squash-ul, garderoba mea, 
bârfele, banii chiar. 

Cel mai grav a fost, evident, interesul pe care-l manifestam 
faţă de munca mea. Am început să fac greşeli, minore la 
început, apoi din ce în ce mai grave. 

Mi-am dat seama că puţin îmi păsa dacă Jones alegea pentru 
noua lui cucerire un port-ţigaret de platină, ornat cu cifra 
vârstei ei din rubine. I-am livrat port-ţigaretul, dar am uitat să-i 
încrustez pe el inițialele. Am mai uitat şi că doamna Van Sligh 
comandase, în mod cu totul special, pentru nepoţelul ei - un 
mic monstru - un ceas de aur, cu calendar. l-am trimis, evident, 
un ceas de aur, însă fără calendar. A venit la magazin, cu 
voalurile fâlfâind, şi l-a făcut ca pe-o albie de porci pe bietul 
Sydney, care numai că nu plângea. Aceste exemple vă pot da o 
idee despre starea mea de fapt. În trei săptămâni am comis mai 
multe erori sau omisiuni de felul acesta. Numiţi asta lipsă de 


concentrare, sau cum doriţi însă cel care trăgea ponoasele era 
Sydney, în vreme ce Terry îşi freca mâinile. Şi încă ceva. Judy 
fusese aceea care îmi dădea lenjeria la spălat. Acum mi se 
întâmpla chiar să uit să-mi schimb zilnic cămaşa... Cui îi păsa? 
Eu care până atunci mă duceam săptămânal să mă tund, aveam 
acum şuviţe lungi, pe ceafă... Ei şi? lar exemplele ar putea fi 
mai multe. N-am mai jucat nici golf. Trebuie să fii într-adevăr 
nebun ca să-ţi vină chef să loveşti o minge albă şi apoi să alergi 
după ea. Despre squash? Nu mai însemna decât o amintire 
pentru mine. 

La trei săptămâni după moartea lui Judy, Sydney, ieşind din 
biroul său, se apropie de masa mea de lucru, unde, prăbuşit pe 
scaun, priveam în gol, şi mă întrebă dacă-i puteam acorda un 
minut. 

— Un minut, Larry, nicio secundă în plus. 

Am avut, brusc, mustrări de conştiinţă. Tava mea de 
corespondenţă era plină de scrisori şi comenzi, pe care nici nu 
catadicseam să le deschid. Era trei după amiază, iar 
corespondenţa fusese distribuită la ora nouă. 

— Sydney, am toate scrisorile astea care m-aşteaptă. Ceea ce 
ai să-mi spui e atât de important? 

— Da. 

M-am ridicat şi, în timp ce făceam acest lucru, i-am aruncat o 
privire lui Terry, aflat la biroul său. Mă observa, zâmbind 
ironic. Tava sa de corespondenţă era goală. Despre Terry 
puteai spune orice doreai, însă harnic era. L-am urmat pe 
Sydney în biroul său, unde închise uşa în urma noastră cu atâta 
grijă, de parc-ar fi fost făcută din sticlă de pahare. 

— Ia loc, Larry. 

Ceea ce am şi făcut. 

A început să umble de colo-colo prin încăpătorul său birou, 
precum un fluture de noapte în căutarea unei lumânări. L-am 
întrebat, ca să-i vin în ajutor: 

— Ce te frământă, Sydney? 

— Tu. Se opri în faţa mea, privindu-mă cu un aer dezolat. 

— Aş dori să-mi faci o favoare. 

— Ce fel? 

Reîncepu plimbatul. 

— Pentru Dumnezeu, stai jos, am strigat. Despre ce e vorba? 

Se duse direct la masa de lucru, unde se aşeză, începând să- 


şi tamponeze faţa cu o batistă de mătase. 

— Încă o dată, despre ce e vorba? 

— Treaba nu merge ca lumea, Larry, nu? făcu, fără să mă 
privească. 

— Ce nu merge ca lumea? 

Îşi îndesă batista în buzunar, se întinse peste masa perfect 
lustruită, chinuindu-se să mă privească în ochi şi spuse iarăşi: 

— Aş vrea să-mi faci o favoare. 

— Da, mi-ai spus odată asta... dar ce favoare? 

— Du-te să te consulte doctorul Melish. 

Nici dacă mi-ar fi dat o palmă n-aş fi rămas mai surprins. M- 
am lăsat pe spate, fără să-l scap din ochi. 

Doctorul Melish era cel mai solicitat şi cel mai scump 
psihanalist din oraş. Dacă vă gândiţi că oraşul acesta numără, 
la fiecare cincizeci de locuitori câte un „neînţeles”, vă daţi 
seama cam ce înseamnă asta. 

— Ce vrei să spui cu asta? 

— Mi-ar plăcea să te duci să te consulte, Larry. Onorariul îl 
plătesc eu. Sincer, cred că ar trebui să te vadă. 

Mă pregăteam să protestez, dar el ridică mâna. 

— O clipă, Larry. N-am terminat. Vorbind în cei mai eleganti 
termeni, s-ar putea spune că nu eşti proaspăt ca un trandafir. 
Ştiu prin ce iad ai trecut şi cât de mult te-a afectat pierderea 
groaznică pe care ai suferit-o. Toate acestea, le înţeleg. E 
foarte simplu: în locul tău, eu cred că nici n-aş fi supravieţuit... 
îţi spun sincer. Ai dat dovadă de un curaj minunat, încercând 
să-ţi reiei munca, însă nu a mers. Eşti conştient de asta, Larry? 

Mă privi implorator: 

— Eşti conştient de asta? 

Mi-am frecat bărbia, cu dosul palmei, şi-am tresărit simțind 
cât de aspră era. Doamne! Am uitat să mă rad în dimineaţa 
asta. Dintr-un salt m-am ridicat, am traversat încăperea şi m- 
am postat în faţa peretelui oglindă, în care lui Sydney îi plăcea 
să se admire atât de frecvent. M-am cutremurat văzându-mi 
propria imagine. Cerşetorul ăsta eram eu? Mi-am privit 
manşetele dubioase ale cămăşii şi pantofii care nu mai 
cunoscuseră lustrul de cincisprezece zile. 

M-am întors, încet, aşezându-mă în fotoliu şi-am ridicat ochii 
la Sydney, care mă studia. Pe chipul său am citit nelinişte, 
bunătate, compasiune. În ciuda necazului meu, eram încă în 


stare să mă pun în locul lui. Mă gândeam la erorile comise, la 
corespondenţa care se tot aduna pe biroul meu, ca să nu mai 
vorbesc de spectacolul pe care îl ofeream. Cu toată încrederea 
pe care-o aveam în mine, a curajului pe care-l afişam - dacă-l 
pot numi astfel - mă vedeam obligat să recunosc că nu eram, 
aşa cum Sydney tocmai îmi spusese, proaspăt ca un trandafir. 

Am oftat din adâncul plămânilor şi, în sfârşit, am spus: 

— Ascultă, Sydney. Să-l lăsăm naibii pe Melish. O să-mi dau 
demisia. Ai dreptate. În mine e ceva care nu se învârte chiar 
rotund. O să plec de aici, iar tu o să-i poţi acorda lui Terry 
şansa la care are dreptul. O să facă treabă. Nu te lăsa înduioşat 
de soarta mea, fiindcă eu am încetat să-mi mai plâng de milă. 

— În lumea asta nu există specialist în diamante mai mare ca 
tine, spuse calm Sydney, care încetase să se mai agite, 
controlându-se acum perfect. Nici nu se pune problema să 
demisionezi. Nu-mi pot permite luxul de a te pierde. Ai nevoie 
să te readaptezi la noua ta viaţă, iar doctorul Melish o să te 
ajute. Acum, ascultă-mă cu atenţie, Larry. Socotesc că în trecut 
am făcut destul pentru tine, ca să mă consideri prieten. Acum e 
rândul tău să faci ceva pentru mine. Ţin neapărat să te duci să 
te vadă doctorul Melish. Sunt convins că te va pune pe picioare. 
Vor fi necesare, poate, două-trei luni însă chiar dacă 
tratamentul s-ar lungi până la un an, aş accepta. Locul tău aici 
nu va fi luat de nimeni. Însemni mult pentru mine. Şi, îţi repet, 
eşti cel mai mare expert în diamante din lume. Te afli sub 
efectul unui şoc îngrozitor, dar ai să-ţi revii. lar în ceea ce 
priveşte dusul la doctorul Melish, atâta lucru poţi face şi tu 
pentru mine. 

Aşa că m-am dus să mă vadă doctorul Melish. Cum spusese 
Sydney, măcar atâta puteam face pentru el, însă înainte de a-l 
cunoaşte, n-aveam nicio încredere în Melish. Era un tip mărunt, 
slab, chel, cu o privire pătrunzătoare. Sydney se întâlnise cu el, 
aşa că ştia tot trecutul meu, despre Judy, cât şi despre felul în 
care mă comportam. 

Dar, încă o dată, nu voi intra în detalii. La sfârşitul celei de a 
treia şedinţe îşi formulă verdictul. Suna cam aşa: aveam nevoie 
de o schimbare completă de decor. Trebuia să mă rup de 
Paradise City pentru cel puţin trei luni. 

— Dacă înţeleg bine, n-aţi mai condus după accident, spuse, 
ştergându-şi lentilele ochelarilor. Vă veţi procura o maşină şi vă 


veţi urca din nou la volan. Credeţi că sunteţi singura persoană 
din lumea asta care a suferit o pierdere ireparabilă. Asta e 
problema dumneavoastră. (Am încercat să protestez, dar a 
ridicat mâna.) Ştiu că refuzaţi să admiteţi, totuşi în asta constă 
problema dumneavoastră. Vă sfătuiesc deci să intraţi în contact 
cu oamenii care au probleme infinit mai mari decât ale 
dumneavoastră. Numai aşa veţi reda lucrurilor proporţiile lor 
reale. Am o nepoată care locuieşte în acest moment la 
Luceville. E asistentă socială şi are nevoie de un ajutor 
voluntar. Drept care vă sugerez să vă duceţi la Luceville şi să 
lucraţi cu ea. l-am spus deja. Să fiu sincer, prima ei reacţie a 
fost de a-mi declara că are altceva mai bun de făcut decât să-şi 
ia pe cap o fiinţă pentru moment dezaxată. Are nevoie urgentă 
de ajutor şi niciun chef să se aplece peste necazurile 
dumneavoastră. l-am promis că-i veţi da tot concursul şi n-o să-i 
faceţi probleme. Am reuşit s-o conving, aşa că acum e rândul 
dumneavoastră să vă jucaţi cartea. 

— l-aş fi la fel de folositor nepoatei dumneavoastră, precum a 
cincea roată la căruţă, am spus, scuturând din cap. Nu e o idee 
bună. O să-mi găsesc eu ceva de lucru. Şi, ne-am înţeles, voi sta 
departe de-aici trei luni. Eu... 

— Nepoata mea are nevoie de ajutor, făcu doctorul Melish, 
frecându-şi de zor ochelarii. Aşadar, nu aveţi niciun chef să 
veniţi în ajutorul oamenilor? Vreţi, deci să continuaţi să vă 
bazaţi pe ceilalţi din jur? 

Ce puteam răspunde la asta? Şi, mai ales, ce aveam de 
pierdut. Sydney ar fi continuat să-mi plătească salariul, până la 
restabilirea completă şi n-aş mai fi fost nevoit să suport 
dovezile de simpatie ale clienţilor sau rânjetele lui Terry. În 
fond, poate era o idee bună. Cel puţin, era ceva nou, iar eu 
tânjeam după ceva nou. Rezistenţa mea începu să scadă. 

— Nu am niciun fel de calificare pentru asistenţa socială, am 
obiectat. Habar n-am de asta şi aş fi mai degrabă o piedică, 
decât un ajutor. 

Melish se uită la ceas, dându-mi de înţeles că se gândea deja 
la pacientul următor. 

— Dacă nepoata mea consideră că îi puteţi fi de ajutor, 
înseamnă că ştie dinainte ce să vă dea de lucru, fără să se 
enerveze. Şi-atunci, de ce să nu faceţi o încercare? 

Chiar, de ce nu? Am ridicat din umeri, acceptând să plec la 


Luceville. 

Am început prin a-mi cumpăra un Ford Capri. A fost nevoie 
de o luptă cu mine însumi, ca să mă întorc la casa mea la 
volanul lui. Când am parcat îmi vâjâia capul şi tremuram. Am 
rămas în maşină timp de cinci minute, după care mi-am impus 
să plec din nou şi să conduc pe cea mai importantă stradă 
comercială, cu circulaţie intensă. Apoi, urcând pe bulevardul 
Seaview, m-am reîntors pe artera comercială, ajungând în final 
în faţa casei mele. De data asta, când am oprit, nu mai 
transpiram şi nici nu mai tremuram. 

Sydney veni să-şi ia la revedere de la mine. 

— Larry, spuse, strângându-mi mâna, în trei luni vei fi 
îndărăt şi vei fi în continuare cel mai mare expert în diamante, 
din lume. Mult noroc şi Dumnezeu să-ţi ajute. 

Şi aşa, cu o valiză de haine şi fără cea mai mică încredere în 
viitor, am pornit la drum, înspre Luceville. 

O 

Doctorul Melish n-ar fi putut găsi pentru mine o schimbare 
de decor mai totală ca asta. 

Luceville, care se află cam la o mie două sute de kilometri la 
nord de Paradise City, e un oraş industrial de mare întindere, 
deasupra căruia pluteşte permanent un nor gros de praf şi fum. 

Principala sa industrie constă în tratarea pietrei de calcar, în 
caz că nu ştiaţi, se macină piatra de calcar, obținându-se astfel 
calcarul, ca şi materialele folosite în construcţie sau la 
asfaltarea drumurilor. De altfel, aceasta e principala industrie a 
Floridei. Cum conduceam foarte încet, mi-au trebuit trei zile ca 
să ajung la Luceville. Devenisem un şofer foarte nervos, 
tresărind de fiecare dată când o maşină trecea cu viteză pe 
lângă mine, din sens contrar, însă asta nu m-a împiedicat să-mi 
continui drumul. Am petrecut două nopţi în hoteluri jalnice 
ajungând, în sfârşit, la Luceville, pe la unsprezece dimineaţa, 
frânt, cu nervii la pământ. 

Pe când mă apropiam de periferia oraşului, praful de ciment 
începu să mi se lipească de piele, făcându-mă să mă simt 
murdar şi lipicios. Acelaşi praf acoperea, bineînţeles, parbrizul 
şi caroseria. Nici cea mai palidă rază de soare. Oricât de 
puternic era, nu reuşea să străpungă calota de fum şi praf de 
ciment ce apăsa deasupra oraşului. De-a lungul şoselei ce 
ducea spre centru se înşirau uzine de piatră de calcar, al căror 


zgomot de piatră măcinată aducea cu cel al tunetelor 
îndepărtate. 

Am găsit hotelul Bendix care, după spusele doctorului 
Melish, era cel mai bun din oraş, pe o străduţă perpendiculară 
cu drumul mare. Un loc sumbru. Uşile de sticlă dispăreau 
aproape sub praful de ciment, holul era mobilat cu fotolii 
balansoar din nuiele, iar recepţia se reducea la o simplă 
tejghea înălţată pe un podium, având în spate o scândură pe 
care erau atârnate mai multe rânduri de chei. 

Un tip înalt, solid, cu favoriţi lungi se înghesuia în spatele 
tejghelei aceleia, dând impresia că tocmai încasase o 
ciomăgeală bună şi-şi lingea nările. 

Mă înscrise în registrul său, fără să manifeste grabă sau 
interes. Un negru mititel, cu un aer melancolic, se atârnă de 
valiza mea, conducându-mă la cameră, undeva pe la etajul al 
treilea, cu vedere spre locuinţele muncitoreşti. Am urcat 
împreună cu el într-un ascensor leneş care scârţâia şi 
zdruncina în aşa hal încât am răsuflat uşurat când am ieşit din 
el. 

Am examinat camera. Avea patru pereţi, tavan şi o sală de 
duş cu W.C. Cam asta-i tot ce puteam spune despre ea. Ca 
schimbare de decor, pot spune că era, şi încă cum! 

Era o diferenţă atât de mare între Paradise City şi Luceville, 
ca între un Rolls Royce şi un vechi Chevrolet de ocazie... Şi 
când spun asta insult Chevroletul. 

Am desfăcut valiza, mi-am atârnat hainele în dulap şi am 
făcut apoi un duş. Pentru că eram hotărât să nu mă las în voia 
sorții, am îmbrăcat o cămaşă albă şi unul dintre cele mai bune 
costume. M-am studiat în oglinda pictată de muşte, regăsindu- 
mi oarecum încrederea în mine. Recăpătasem alura unuia cu o 
situaţie solidă, obosit, dar plin de autoritate. Extraordinar, îmi 
spuneam, ce pot face nişte haine bine croite, o cămaşă albă şi o 
cravată bună dintr-un bărbat, fie el atât de lovit, cum eram eu. 

Doctorul Melish îmi dăduse numărul de telefon al nepoatei 
sale, Jenny Baxter. Am sunat, însă fără succes. Enervat, am 
început să umblu prin cameră, de colo-colo, iar după cinci 
minute am sunat din nou. Tot niciun răspuns. Apropiindu-mă de 
fereastra larg deschisă, m-am uitat în stradă. Era plină de 
trecători, toţi îmbrăcaţi prost, majoritatea murdari. Cât despre 
femei, acestea îşi făceau cumpărăturile. Forfoteau şi o mulţime 


de copii care ar fi avut mare nevoie de o baie. Maşinile, 
îngrămădite una într-alta erau pline de praf de ciment. Mai 
târziu, am aflat că duşmanul numărul unu al oraşului L.uceville 
era acest praf, numărul doi constituindu-l teama. 

Am sunat pentru a treia oară la Jenny Baxter, iar de această 
dată o voce feminină gâfâită îmi lansă un: 

— Alo? 

— Domnişoara Baxter? 

— Da. 

— Aici Lawrence Carr. Unchiul dumitale, doctorul Melish... 

Mai mult n-am apucat să spun. Era la curent, sau nu ştia 
nimic? 

— Ah, da, perfect. De unde telefonezi? 

— De la hotel Bendix. i 

— Acordă-mi o oră şi sunt la dispoziția dumitale. In ciuda 
gâfâitului - lăsa impresia că a urcat şase etaje în fugă, ceea ce 
era perfect adevărat - o simţeam exactă şi capabilă, însă n- 
aveam niciun chef să mai întârzii în camera aceea jalnică. 

— Şi dacă aş veni eu la birou? am propus. 

— Bună idee. Ai adresa? 

Am răspuns afirmativ. 

— În cazul ăsta, vino cât de repede îţi face plăcere, mai 
spuse, înainte să închidă. 

Am coborât pe scări cele trei etaje, deoarece starea nervilor 
încă nu-mi permitea să mă mai aventurez în vechiul ascensor 
care scrâşnea şi smucea. Am cerut informaţii micului 
comisionar care mi-a explicat că strada Maddox se afla la cinci 
minute de hotel. Gândindu-mă la cât de greu găsisem loc de 
parcare, m-am hotărât să mă duc pe jos. Mergând pe strada 
mare, mi-am dat seama că oamenii se uitau după mine. De fapt, 
nu eu îi interesam, ci hainele mele. În Paradise City, când 
umblai pe una din arterele principale, aveai de-a face cu partea 
forte a oraşului şi trebuia să fii bine îmbrăcat ca să poţi susţine 
steagul sus, dar în oraşul ăsta veşnic acoperit de o pătură de 
fum şi praf, toţi cei de pe stradă îmi dădură impresia că erau în 
zdrenţe. 

Pe Jenny Baxter am găsit-o la etajul şase al unui imobil 
prăpădit, fără ascensor, într-o încăpere minusculă care-i servea 
de birou. Am urcat cu greu scările, incomodat de praful care-mi 
intrase până şi sub gulerul cămăşii. Schimbare de decor, deci? 


Doctorul Melish n-ar fi putut nimeri mai bine. 

Ştiam de la unchiul ei că Jenny Baxter avea treizeci şi trei de 
ani. O fată înaltă, brunetă - cred că măsura cam un metru 
şaptezeci şi cinci - purta părul adunat într-un coc înalt ce părea 
că se va desface în clipa următoare. Slăbuţă, cu o siluetă nu 
prea feminină. Sânii ei, contrar celor ai femeilor pe care le 
frecventam în Paradise City, păreau nişte umflături lipsite de 
atracţie. Arăta subnutrită şi mai era şi îmbrăcată într-o rochie 
fără nicio formă, gri, confecţionată probabil de mâna ei, ceea 
ce explica croiala dizgraţioasă. Cu toate acestea, avea trăsături 
frumoase, gura şi nasul perfecte, iar ochii pur şi simplu mă 
fascinară. Ochi cu privire directă, inteligenţi, pătrunzători, ca 
ai unchiului ei. Completa un formular galben şi ridică ochii, 
auzind uşa. Am rămas în prag, nehotărât, întrebându-mă ce 
naiba căutam eu acolo. 

— Larry Carr? mă întrebă, cu o voce caldă, bine timbrată. 
Intră, te rog. _ 

În timp ce intram în birou, telefonul începu să zbârnâie. Îmi 
arătă, printr-un gest, singurul scaun liber, ridicând receptorul. 
Se mulțumea să plaseze câte un „da” sau „nu” scurt, 
impersonal. Se vedea că e obişnuită să scurteze conversații ce 
riscau să devină interminabile, închise, se scărpină cu creionul 
prin păr şi îmi zâmbi. Un surâs minunat, sincer, călduros, 
amical. 

— Îmi cer scuze, însă maşinăria asta nu se mai opreşte din 
sunat. Aşadar, eşti hotărât să mă ajuţi? 

— Da, dacă voi fi în stare, am spus, aşezându-mă, fără să ştiu 
dacă ceea ce-mi ieşea din gură era ceea ce gândeam. 

— Dar n-o să poţi umbla cu hainele astea. Sunt prea 
frumoase. 

— Nu. (M-am străduit să zâmbesc.) Dar nu e vina mea. 
Unchiul dumitale nu mi-a spus nimic despre asta. 

— Unchiul meu e un om remarcabil, însă nu se încurcă în 
detalii. 

Se lăsă în fotoliul ei, mă studie atentă, după care reîncepu: 

— Mi-a vorbit de dumneata. N-am s-o iau pe ocolite. Ştiu ce 
problemă ai şi-mi pare foarte rău, însă îmi e imposibil să-ţi fiu 
de vreun sprijin, fiindcă am eu însămi sute de probleme pe cap. 
Unchiul Henry mi-a explicat că eşti în căutarea unei modalităţi 
de a te repune pe linia de plutire. Treaba dumitale şi, după 


părerea mea, numai de unul singur vei putea reuşi. 

Puse amândouă mâinile pe mapa de birou învechită şi-mi 
zâmbi: 

— Înţelege-mă. În oraşul ăsta lipsit de orice milă, sunt multe 
de făcut şi o mulţime de oameni care aşteaptă ajutor. Pentru 
toate astea am nevoie de ajutorul dumitale, însă n-am timp să-ţi 
plâng de milă. 

— Sunt aici pentru a-ţi da tot concursul. (Nu reuşeam să-mi 
stăpânesc iritarea, întrebându-mă drept cine mă lua.) Deci, ce 
am de făcut? 

— Cel puţin dacă aş avea certitudinea că ai, într-adevăr, chef 
să mă ajuţi... 

— Îţi repet, pentru asta sunt aici. Ce am de făcut? 

Scotoci într-un sertar, după un pachet de ţigări mototolit, 
oferindu-mi una. Am scos şi eu din buzunar port-ţigaretul din 
aur masiv, oferit de Sydney la ultima mea aniversare. O piesă 
foarte frumoasă, care-l făcuse să scoată din buzunar o mie cinci 
sute de dolari şi de care eram foarte mândru. Unul din acele 
obiecte care te impun în ochii celorlalţi. Câţiva dintre clienţii 
mei fuseseră impresionați când li l-am întins, oferindu-le ţigări. 

— Ia mai bine una dintr-ale mele, i-am propus. 

Privirea i se plimbă de la port-ţigaretul strălucitor la mine, 
apoi veni întrebarea: 

— E de aur? 

— Port-ţigaretul meu? I l-am arătat pe toate părţile. 
Bineînţeles. 

— Trebuie să coste o grămadă de bani. 

Praful de ciment începea să-mi irite ceafa. 

— E un cadou, am spus. Valorează cinşpe sute de dolari. 

I l-am întins din nou: 

— Chiar nu vrei una din ţigările mele? 

— Nu, mulţumesc. 

Scoase una din pachetul ei boţit, luându-şi privirea de la 
port-ţigaretul meu de aur: 

— Te sfătuiesc să ai grijă. S-ar putea să ţi-l fure careva. 

— Adică pe-aici se fură în mod obişnuit? 

Dând din cap, aprinse ţigara de la bricheta de aur masiv 
oferită de unul din clienţii mei, apoi spuse: 

— O mie cinci sute de dolari? Cu banii ăştia aş putea hrăni 
zece dintre familiile mele, timp de o lună. 


— Eşti capul a zece familii? întrebai, punând port-ţigaretul la 
loc, în buzunar. 

— Am exact două mii cinci sute douăzeci şi două de familii, 
preciză, cu calmul cel mai desăvârşit. 

Cotrobăi printr-unul din sertarele biroului, de unde scoase un 
plan al oraşului Luceville pe care-l desfăcu în faţa mea. Planul 
fusese împărţit, cu ajutorul unei carioca, în cinci districte, 
purtând numere de la unu la cinci. 

— Trebuie să ştii oricum pe unde îţi vor umbla picioarele, 
reîncepu. Dă-mi voie să-ţi explic situaţia. 

Îmi arătă că în tot oraşul erau, pentru toate problemele, cinci 
asistente sociale, toate de meserie. Fiecare dintre ele avea în 
grijă un district. Ea îl primise pe cel mai greu. Ridică ochii spre 
mine şi zâmbi, adăugând: 

— Cum nimeni nu-l dorea, m-am oferit eu. Am mai mult de 
doi ani de când sunt aici. Munca mea constă în a-i ajuta pe cei 
care au într-adevăr nevoie. Fondurile de care dispun sunt 
departe de necesităţi. Mă deplasez la domiciliul oamenilor. 
Scriu rapoarte. Din rapoarte iau un extras pe care-l trec în fişe. 
(Bătu cu degetul pe plan, în dreptul districtului cu numărul 
cinci.) Ăsta e sectorul meu. Aici se află cea mai amărâtă 
populaţie din oraşul ăsta groaznic. Aproape patru mii de 
persoane, cuprinzând şi copiii, care de la vârsta de şapte ani 
încetează să mai fie copii... Iar aici (Cu vârful creionului, îmi 
arătă un punct la marginea sectorului ei, înspre pădurea 
oraşului.) se găseşte Puşcăria pentru femei a Statului Florida. 
O închisoare foarte dură. Nu numai deţinutele sunt dure aici, ci 
însăşi condiţiile de detenţie. Majoritatea se află acolo pentru 
pedepse grele, iar un număr dintre ele sunt criminale înrăite. 
Până acum trei luni, vizitele erau interzise, însă în final am 
reuşit să conving autorităţile că le-aş putea fi de oarecare folos. 

Telefonul începu să sune şi, după o serie scurtă de „da” şi 
„nu” închise, continuând, ca şi când nici nu fusese întreruptă: 

— Am fost autorizată să-mi aduc un ajutor voluntar. Oamenii 
îmi oferă pe loc concursul, aşa cum tocmai ai făcut-o dumneata. 
Munca pe care o vei face va consta în ţinerea la zi a fişierului, 
primirea apelurilor telefonice şi liniştirea acelora în caz de 
urgenţă, aşteptând ca eu să mă pot ocupa personal de ele. Vei 
bate la maşină rapoartele, dacă vei reuşi să-mi descifrezi 
scrisul îngrozitor. De fapt, vei avea totul pe cap, în absenţa mea 


de la birou, urmând ca atunci când mă întorc să mă ocup eu. M- 
am agitat puţin în fotoliul incomod. Ce naiba fusese în capul lui 
Melish, sau pur şi simplu habar n-avea ce mă aştepta aici? Una 
peste alta, ea avea nevoie nu de unul ca mine, ci de o secretară 
bună, capabilă să preia sarcinile unui birou. Aşadar, un post 
pentru care eu nu eram făcut. l-am spus-o, cât de politicos am 
fost în stare, fără a reuşi să-mi stăpânesc pe deplin enervarea. 

— Nu. Asta nu-i muncă de femeie, mă asigură Jenny. Ultimul 
meu ajutor voluntar era contabil, pensionar, în vârstă de şaizeci 
şi cinci de ani. Deci n-ar fi avut de făcut decât să joace golf sau 
bridge. S-a înhămat la treaba asta şi a rezistat exact 
cincisprezece zile. Nici măcar nu l-am putut învinui că m-a 
părăsit. 

— De ce? Genul ăsta de muncă îi venea de hac? 

— Nu-i venea de hac. Il îngrozea. 

— ÎI îngrozea? Am deschis ochii mari. Vrei să spui că era atât 
de încărcat încât nu mai putea face faţă? 

— Nu. Era foarte muncitor. (Jenny îmi adresă din nou unul 
din zâmbetele ei încântătoare.) Cât timp a rămas lângă mine a 
îndeplinit o mulţime de sarcini. Pentru prima oară, fişierul meu 
şi clasoarele erau la zi. Nu, ceea ce nu putea el suporta erau 
unele invazii din afară. (Îmi arătă cu capul uşa minusculului 
birou.) Hai să-ţi spun, Larry... O bandă de golani terorizează 
oamenii în acest district. Poliţia i-a numit gaşca teroriştilor. 
Derbedeii ăştia au între zece şi douăzeci de ani, sunt cu toţii 
vreo treisprezece, iar şeful lor Spooky-Teroare, după cum se 
autonumeşte, se dă drept membru al Mafiei. E un băieţaş crud 
şi periculos, iar gaşca i se supune cu slugărnicie. Poliţia nu 
poate face nimic împotriva lui, e mult prea versat. Au mai prins 
câte unul dintre ai săi, însă pe Spooky niciodată. 

Tăcu o vreme, după care continuă: 

— Spooky şi-a băgat în cap că aş fi informatoare şi că aş oferi 
informaţii poliţiei. Îşi mai închipuie că nenorociţii cărora mă 
chinui să le vin în ajutor s-ar putea descurca şi fără mine. Atât 
el, cât şi gaşca lui îşi dispreţuiesc părinţii pentru că acceptă 
donațiile pe care eu le obţin pentru ei: lapte pentru cele cu 
copii foarte mici, îmbrăcăminte, cărbuni, precum şi pentru că 
eu îi ajut să-şi rezolve din necazuri: plata chiriei, cumpărături 
în rate... mă rog, toate grijile pe care mi le pun mie în cârcă. 
Spooky crede că mă amestec unde nu-mi fierbe oala şi pentru 


asta îmi face viaţa imposibilă. Din timp în timp, el şi gaşca fac 
câte-o invazie şi mă ameninţă, în speranţa că voi abandona 
această activitate. (Imi acordă încă un zâmbet plin de căldură.) 
Nu mi-e frică de ei, dar au reuşit să-mi pună pe goană toate 
ajutoarele voluntare. 

Ascultam, necrezându-mi urechilor. Nişte puşti... Nu putea 
să fie adevărat. 

— Nu te înţeleg, am spus. Vrei să spui că derbedeul ăsta ţi-a 
înspăimântat amicul contabil până într-atât că l-a făcut să 
abandoneze? Cum naiba a reuşit? 

— Are metode de convingere. Şi nu uita că ajutoarele mele 
lucrează toate voluntar. Amicul meu contabilul, cum l-ai numit, 
mi-a expus punctul lui de vedere. Nu mai e tânăr şi refuză să 
mai lucreze sub ameninţări. 

— Ameninţări? 

— Da. Şmecherii obişnuite... Că dacă nu renunţă l-ar putea 
aştepta într-o seară, la colţul unei străzi. Sunt răi aceşti 
derbedei. (Se uită la mine, cu chipul devenit brusc grav.) Are 
soţie, un cămin liniştit. A preferat să abandoneze. 

Mi se crispă stomacul. Nu-mi erau străine apucăturile 
delicvenţei juvenile. Sunt pline ziarele. Să fii atacat într-o 
noapte întunecoasă de o gaşcă de asemenea puştani mizerabili 
pe care nimic nu-i poate opri! O lovitură în plină figură şi gata 
câţiva dinţi sparti. O altă lovitură, joasă, şi iată-te impotent 
pentru restul vieţii. Oare asemenea chestii mi s-ar putea 
întâmpla şi mie? 

— Absolut nimic nu te obligă să te oferi voluntar pentru acest 
post, mă asigură Jenny, părând că-mi citea gândurile. De ce ai 
face-o? Unchiul Henry pluteşte pe deasupra realităţii, cum ți- 
am mai spus adineauri. 

— Să vorbim pe şleau. Vrei să mă faci să cred că aceşti 
golani - mai precis acest Spooky - m-ar ameninţa dacă aş lucra 
pentru dumneata? 

— Cu siguranţă. 

— Şi crezi că şi-ar duce la îndeplinire amenințările? 

— Mi-e teamă că da, făcu Jenny, stingând ţigara. 

O schimbare de decor?... 

M-am gândit îndelung. Brusc, am realizat că tot vorbind cu 
această asistentă socială nu mă mai gândisem la Judy, ceea ce 
nu se mai întâmplase de la accident încoace. Şi apoi, încasarea 


unei lovituri peste mutră, sau chiar o lovitură murdară, să-i 
zicem, poate că mi-ar mai schimba gândurile. 

— Când încep? am întrebat. 

— Îţi mulţumesc, spuse Jenny, apelând la zâmbetul ei cald. 
Începi imediat ce o să-ţi faci rost de o bluză cu guler pe gât şi o 
pereche de blue-jeans. Şi, te mai rog, renunţă la luxosul 
dumitale  port-ţigaret. Acum trebuie s-o şterg, adăugă, 
ridicându-se. Nu mă întorc până la ora patru. Atunci am să-ţi 
explic cum e cu sistemul meu de rapoarte şi cu fişele. După aia, 
la treabă. 

Am coborât împreună cele şase etaje. Ajunşi în stradă, am 
privit-o urcându-se într-un Fiat 500, ce aproape dispărea sub 
un strat gros de praf de ciment. Înainte să pornească motorul, 
mai spuse: 

— Mulţumesc pentru că te-ai oferit voluntar. Cred că vom 
face treabă bună. (Se uită o clipă la mine, prin geamul 
portierei.) Îmi pare tare rău de ceea ce ţi s-a întâmplat. Dar să 
vezi că o să reuşeşti să treci de asta... Trebuie doar să ai 
răbdare. 

Şi cu asta, demară. Am rămas un timp pe trotuar, cu praful 
de ciment ce se aşternea peste mine, transformându-se, din 
cauza umidității ridicate, într-o adevărată crustă. Imi plăcea 
fata asta. Nemişcat, acolo pe trotuar, m-am întrebat în ce 
viespar mă băgasem. Oare eram un tip uşor de speriat? Habar 
n-aveam. Numai experienţa avea să-mi dovedească. 

Am coborât pe strada îngustă şi zgomotoasă, ce dădea spre 
zona comercială, unde voiam să-mi caut un pulovăr pe gât şi o 
pereche de jeans. 

N-aş putea spune cum s-a întâmplat toată treaba, încă cert 
este că s-a întâmplat. 

Un puşti murdar, în zdrenţe, să fi avut vreo nouă ani, dădu 
peste mine, făcându-mă să-mi pierd echilibrul, aproape. 
Strânse buzele, imită un zgomot urât şi-o luă la fugă. La 
întoarcerea la hotel abia, am descoperit că spatele 
costisitorului meu sacou fusese tăiat cu lamă de ras, iar port- 
țigaretul meu dispăruse. 


Capitolul 2 


Am tras pe mine un pulovăr şi o pereche de blugi, după care 
am plecat la poliţie, să declar pierderea port-ţigaretului. Spre 
surpriza mea, am realizat că nu luam în tragic pierderea. Ştiam 
însă că Sydney ar fi făcut o adevărată criză pentru asta aşa că, 
din consideraţie pentru el, am făcut tot ce era necesar pentru 
a-l recupera. 

Biroul unde se depuneau plângerile era mizerabil şi puţea a 
picioare murdare. Vreo doisprezece puştani stăteau tolăniţi pe 
o bancă trasă lângă perete, toţi jegoşi, zdrenţăroşi şi puşi pe 
scandal. Ochii lor mici şi negri, ostili, mă urmăriră în timp ce 
mă apropiam de ofiţerul care era de serviciu. 

Un munte de carne, cu o faţă roşie ca un cotlet. Cu toate că 
era numai într-o cămaşă cu mânecă scurtă, transpiraţia îi şiroia 
pe obrajii fălcoşi şi, amestecată cu praful de ciment, i se aduna 
în cutele de grăsime de pe ceafă. Răsucea cu palma, pe birou, 
un ciot de creion şi, cum mă apropiai de el, se săltă puţin de pe 
scaun, dând drumul unui pârţ. 

Puştanii de pe bancă se prăpădiră de râs. 

În timp ce îi anunţam pierderea port-ţigaretului, continuă să 
ruleze creionul cu palma. După care, brusc, ridică spre mine 
ochişorii săi porcini, surprinzându-mă cu ascuţimea privirii. 

— Nu prea eşti de pe-aici, nu? mă întrebă, cu glasul răguşit, 
al unuia care a zbierat prea mult. 

I-am răspuns că, într-adevăr, abia sosisem, urmând să lucrez 
cu domnişoara Baxter, asistenta socială. Işi dădu şapca pe 
ceafă, examinând vârful creionului pe care-l tot răsucea, oftă, 
împinse spre mine un formular, cerându-mi să-l completez, 
toate astea fără a înceta să se joace cu creionul. Am completat 
hârţoaga, înapoindu-i-o. La rubrica: „Valoarea obiectului furat”, 
scrisesem o mie cinci sute de dolari. 

Citi ceea ce scrisesem, faţa mare i se crispă, împinse iarăşi 
formularul spre mine şi-mi arătă cu degetul murdar rubrica 
„Valoarea obiectului furat”. Mă întrebă, cu glasul lui ruginit: 

— Ce înseamnă asta? 

— Reprezintă valoarea port-ţigaretului meu. 


Mormăi ceva printre dinţi, uitându-se când la mine, când la 
formular. 

— Mi s-a mai tăiat şi sacoul, cu lama, adăugai. 

— A, da? Şi valora tot cinşpe sute, şi ăla? 

— Nu. Tot costumul m-a costat trei sute de dolari. 

Pufni, dispreţuitor, întrebând: 

— L-ai putea descrie pe puştiul pe care-l bănuieşti? 

— Putea totuşi să aibă vreo nouă ani, o claie de păr negru, 
cămaşă neagră şi blue-jeans. 

— Il recunoşti? făcu, arătând spre banda aliniată pe bancă, 
majoritatea puştanilor semănând exact cu descrierea mea. 

— Ar putea fi oricare dintre ei. 

— Mda. 

Şi privindu-mă fix: 

— Port-ţigaretul ăla, sigur valorează atât? 

— Absolut sigur. 

— Mda. (Işi scărpină ceafa transpirată, apoi luă formularul, 
punându-l peste un teanc asemănător, aflat pe birou.) Dacă-l 
găsim, te anunţăm... Stai mai mult pe-aici? 

— Ei... două sau trei luni. 

— Şi-o să lucrezi cu domnişoara Baxter? 

— Asta intenţionez să fac. 

Mă privi scurt, după care spuse, zâmbind dispreţuitor: 

— Asta intenţionezi? 

— De ce? Crezi că n-o să reuşesc să stau atâta? 

Pufni, reîncepând să răsucească creionul pe birou şi repetă: 

— Dacă punem mâna pe port-ţigaret, te anunţăm. Zici că 
atâta face, cinşpe sute? 

— Da. 

Ridică brusc capul, strigând cu glas tunător: 

— Gura, derbedeilor! Dacă nu vreţi s-aveţi de-a face cu mine! 

Ajunsesem la uşă, când l-am auzit declarându-i unui poliţist 
care rezema peretele coşcovit: 

— Încă unul sărit de pe fix. 

Era unu şi douăzeci de-acum, aşa că pornii în căutarea unui 
restaurant, însă pe strada principală nu părea să existe aşa 
ceva. Până la urmă, am înghiţit un hamburger unsuros, într-un 
bar ticsit de tipi care transpirau şi puţeau, urmărit de privirile 
lor bănuitoare. Am pornit apoi să fac o tură. Luceville n-avea 
nimic altceva de oferit decât praf şi mizerie. M-am plimbat prin 


sectorul care pe harta lui Jenny purta numărul 5. Eram într-un 
univers despre care până acum nici nu bănuiam măcar că 
există. După Paradise City, aveam impresia că am coborât în 
Infernul lui Dante. Fiecare trecător descoperea în mine străinul 
de oraş. Toţi se dădeau deoparte din drumul meu, iar unii se 
întorceau după mine, şuşotind între ei. Tot felul de puştani 
fluierau când treceau, sau imitau sunete scârboase. Rătăcii 
astfel până pe la patru, când m-am hotărât s-o iau spre biroul 
lui Jenny. Începeam să cred că trebuia să fie o tipă 
extraordinară. Cineva care să petreacă doi ani într-un 
asemenea loc şi care să mai fie în stare să-ţi adreseze un surâs 
atât de călduros, de amical; trebuia s-o vizitez. 

Am găsit-o la birou, completând de zor nişte foi galbene, ceea 
ce n-a împiedicat-o să-mi adreseze surâsul acela minunat. 

— Arăţi mai bine aşa, Larry. Mult mai bine, făcu, după ce mă 
examinase din cap până-n picioare. Ia loc. Am să-ţi explic ceea 
ce numesc eu, în glumă, sistemul meu de clasificare. Ştii să baţi 
la maşină? 

— Da, am spus, aşezându-mă. 

M-am gândit, dacă să-i spun sau nu despre furtul port- 
ţigaretului şi, până la urmă, am hotărât că mai bine nu. După 
cum îmi spusese chiar ea, avea destule probleme pe cap, ca să 
mai vin şi eu cu ale mele. 

Timp de o oră, îmi explică sistemul ei de clasificare, îmi arătă 
rapoartele şi fişierul, întreruptă mereu de telefonul care suna 
fără întrerupere. 

Puțin după ora cinci, luă câteva formulare, două pixuri cu 
pastă şi-mi spuse că trebuia să plece. 

— La şase, închide biroul, mă sfătui ea, şi dacă ai putea până 
atunci să-mi baţi la maşină rapoartele astea trei... 

— Cu plăcere. Dar unde o ştergi, aşa? 

— La spital. Trebuie să trec să văd trei bătrâni, de-acolo. 
Dimineaţa deschidem la ora nouă. S-ar putea ca eu să nu pot să 
ajung până la prânz. Am zi de vizită la puşcărie. Descurcă-te 
cum poţi, Larry. Nu-i lăsa pe cei care vor veni să abuzeze şi să 
te înnebunească de cap. Şi, mai ales, mulţumeşte-te să le dai 
doar sfaturi. Dacă vezi că insistă, spune-le că trebuie să 
vorbeşti cu mine mai întâi. 

Făcu un gest şi dispăru. 

Am bătut rapoartele, am făcut rezumate după fişierele pe 


care le adusesem şi le-am clasat, surprins, uşor dezamăgit 
chiar, că telefonul nu mai suna, de parc-ar fi ştiut că Jenny nu 
mai era acolo, să răspundă. 

Cum aveam înaintea mea toată seara şi nimic de făcut decât 
să mă întorc la hotel, am preferat să mai rămân la birou şi să 
aduc la zi fişierul. Trebuie să recunosc că n-am făcut nicio clipă 
acest lucru ca pe o obligaţie, ci m-am adâncit, fascinat, în 
lectura fişelor. Acestea îmi arătară imaginea izbitoare a lumii 
delicvenţei, a mizeriei, a disperării, aşa că le-am citit ca pe cel 
mai pasionant roman poliţist. Incepeam să-mi dau mai bine 
seama de ceea ce însemna viaţa în sectorul 5 al acestui oraş 
murdar şi afumat. Cum începea să se întunece, am aprins 
veioza de pe birou, continuând să citesc. Timpul zbura, fără să- 
mi dau seama. Eram atât de adâncit în lectură, încât n-am auzit 
uşa deschizându-se. Cu siguranţă că n-aş fi auzit-o chiar dacă n- 
aş fi fost atât de atent la ceea ce citeam. Se deschise fără 
zgomot, centimetru cu centimetru, aşa încât doar când am 
văzut o umbră proiectată pe biroul meu mi-am dat seama că 
mai era cineva în încăpere. 

Am tresărit. Ceea ce era doar începutul continuă. Dată fiind 
starea nervilor mei am făcut un adevărat salt. Am ridicat 
privirea, simțind cum muşchii stomacului mi se contractau. Am 
scăpat din mână pixul, care s-a rostogolit sub masa de lucru. 

N-o să uit în viaţa mea impresia pe care mi-a făcut-o Spooky- 
Teroare, prima oară când l-am văzut. Atunci nu ştiam că era 
vorba de Spooky, dar când i l-am descris lui Jenny, a doua zi 
dimineaţă, mi-a confirmat că el era. 

Închipuiţi-vă un tip foarte înalt, slab, cam de douăzeci şi doi 
de ani. Părul negru, încâlcit şi unsuros îi cădea până pe umeri. 
Avea faţa slabă, ca de ceară, ochii mici, negri, ca nişte butoni 
de şoşoni, prea apropiaţi de un nas ca o lamă de cuţit. Un surâs 
cinic juca pe buzele moi, roşii. Era îmbrăcat într-o cămaşă 
galbenă, murdară şi nişte pantaloni ornamentaţi cu benzi de 
blană, la jumătatea coapselor şi la manşete. Braţele slabe, dar 
musculoase, le avea pline de tatuaje, ca şi dosul palmelor, pe 
care purta inscripţii obscene. Talia, de o subţirime nefirească, îi 
era înconjurată de o centură lată cam de douăzeci de 
centimetri, ţintuită cu ghinturi de cupru, ascuţite: o armă 
redutabilă cu care să-l pocneşti pe vreunul peste faţă. Puţea 
acru, a trup nespălat. O clipă am avut impresia că dacă scutura 


din cap mi-ar fi umplut biroul de vermine. 

M-a surprins şi pe mine repeziciunea cu care mi-am stăpânit 
teama. Am împins scaunul în spate, ca să mă pot ridica uşor. 
Inima îmi bătea mai puternic decât de obicei, însă am reuşit să 
mă stăpânesc. Îmi reveni în minte avertismentul lui Jenny, care- 
mi vorbise de pericolul pe care-l reprezentau aceşti tineri 
vagabonzi, robi ai viciului. 

— Salut, am spus. Ce doreşti? 

— Tu eşti ăla nou? întrebă cu glas grav, de bas, încărcat de 
ameninţare. 

— Exact. Abia am sosit. Ce doreşti de la mine? 

Mă fixă cu privirea şi, văzând nişte umbre în spatele lui, mi- 
am dat seama că nu era singur. 

— Spune-le amicilor tăi să intre, am reînceput. Sau sunt prea 
timizi? 

— Sunt aşa cum sunt. Va să zică aşa, te-ai dus la poliţie, 
amărâtule? 

— Amărât? Cu mine vorbeşti aşa? 

— Da, amărâtule. 

— Dacă mă numeşti amărât, atunci am să-ţi spun şi eu 
jegosule... Ce zici? 

De pe culoar am auzit chicoteli înfundate care încetară rapid. 
Ochii mici şi negri ai lui Spooky scânteiau de furie. 

— Faci pe şmecherul... 

— Exact, am spus. Aşa, suntem doi, nu, jegosule? Te mai 
întreb o dată: ce vrei de la mine? 

Cu încetineală, îşi desfăcu de la brâu centura, ridicând braţul 
cu ea. 

— Vrei să-ţi însemn moaca aia împuţită, amărâtule? 

Dintr-o mişcare, am împins scaunul, ridicându-mă. 

Am apucat maşina de scris portativă, întrebând: 

— Dar tu, ce-ai zice să primeşti asta peste mutra ta 
scârboasă de jegos? 

Câteva ceasuri mai devreme mă întrebasem dacă ar fi fost 
uşor să mă sperie cineva. Acum ştiam că nu era uşor. Privirile 
ni s-au înfruntat câteva momente, după care, cu aceeaşi 
încetineală, îşi prinse la loc centura. Tot atât de liniştit am pus 
şi eu înapoi pe masă maşina de scris. 

Reîncepurăm de la zero. 

— Nu întârzia prea mult pe-aici, amărâtule. De căcănari d- 


ăştia ca tine n-avem nevoie pe-aici. Şi nu încerca să te duci iar 
la poliţie. Nu ne plac ciripitorii care-şi fac bezele cu poliţaii. 

Azvârli pe masă, spre mine, un pachet învelit în hârtie de 
împachetat murdară, adăugând: 

— Tâmpitul ăla mic n-a ştiut că e de aur. 

După care ieşi, fără să tragă uşa după el. 

Am rămas un timp să trag cu urechea, însă plecaseră la fel 
cum veniseră, fără un zgomot. Am simţit fiori pe spinare. 
Scârbele alea mici se mişcau precum fantomele. 

Desfăcând pachetul am găsit port-ţigaretul, mai bine zis, ce 
mai rămăsese din el. Cineva îl transformase într-o placă de aur 
strivită... probabil cu vreun ciocan. 

Pentru prima oară după moartea lui Judy, noaptea n-am 
visat-o. În schimb am visat doi ochi mici de dihor care mă 
urmăreau şi o voce gravă, amenințătoare, repetând în neştire: 
„Nu mai întârzia pe aici, amărâtule!” 

O 

A doua zi, Jenny nu se arătă pe la birou până la prânz. 
Lucram de la ora nouă la fişier şi ajunsesem la litera H. 
Telefonul sunase de cinci sau şase ori, dar de flecare dată 
persoana care vorbea, o femeie, spunea că nu vrea să discute 
decât cu domnişoara Baxter, după care închidea. M-au mai 
vizitat şi vreo trei bătrâne sărmane care mă priviră cu gura 
căscată şi se retraseră, declarând că voiau să vorbească cu 
domnişoara Baxter. Le-am adresat şi eu cel mai cuceritor 
zâmbet al meu, întrebându-le ce puteam face pentru ele, însă o 
luară la fugă ca nişte şoareci speriaţi. Pe la zece şi jumătate, în 
timp ce băteam la maşină un raport, uşa se deschise cu violenţă 
şi un puştan - îl recunoscui imediat pe cel care-mi furase port- 
ţigaretul, tăindu-mi spatele sacoului cu lama de ras - se proţăpi 
în faţa mea, pârţâind din buze, după care o şi şterse. Nici 
măcar nu m-am obosit să fug după el. 

Când apăru Jenny, cocul său ameninţa să se desfacă, 
zâmbetul nu-i mai era atât de călduros, iar privirea neliniştită. 

— E de rău la puşcărie, spuse. Nu m-au lăsat să intru. Una 
dintre deţinute a înnebunit. Două gardiene au fost rănite. 

— Murdară afacere! 

Jenny se aşeză, mă studie un moment, apoi spuse, în sfârşit: 

— Da... Pe-aici, totul e bine? 

— Şi încă prea bine! N-ai să mai recunoşti fişierul, când o să 


ai vreme să-l consulţi. 

— Nicio supărare? 

— Într-un fel, da. Ieri seară am primit vizita unei mici scârbe. 

I-am făcut descrierea, întrebând-o: 

— Îţi spune ceva? 

— E, fără îndoială, Spooky-Teroare. (Ridică mâinile, după 
care le lăsă să cadă, lovindu-şi genunchii, descurajată.) De data 
asta n-a pierdut vremea. Pe Fred n-a venit să-l amenințe decât 
după cincisprezece zile. 

— Fred? Prietenul tău contabilul? 

— Da. Povesteşte-mi ce s-a întâmplat. 

Asta am şi făcut, fără să-i spun de port-ţigaret. I-am povestit 
că Spooky mă sfătuise să nu întârzii prea mult în Luceville. Că 
am făcut amândoi gesturi amenințătoare, iar apoi mă scutise de 
prezenţa lui. 

— Te-am prevenit, Larry. Acest Spooky e periculos. Ai face 
mai bine - într-adevăr - să nu te încăpăţânezi. 

— Cum se face atunci că eşti aici de doi ani? N-a încercat să 
te facă să-ţi muţi tabăra? 

— Ba da, bineînţeles, însă îşi are propriul său cod de onoare. 
Nu se leagă de femei. În plus, l-am făcut să înţeleagă că nu-mi 
era frică de el. 

— Nici pe mine nu mă sperie. 

Scutură capul, iar o şuviţă de păr îi căzu pe ochi. O fixă la 
loc, nervoasă. 

— Nu-ţi poţi permite să lansezi o sfidare unei bande de 
derbedei, Larry. Nu... dacă Spooky vrea să te vadă dus, nu-ţi 
rămâne decât să-i faci pe plac. 

— Doar nu crezi ce spui, nu? 

— Îţi jur că da. Dacă ţii la pielea ta, pleacă. Eu o să mă 
descurc. Nu complica lucrurile şi mai mult. Eu sunt cea care-ţi 
cere să pleci. 

— Nici nu se pune problema. Unchiul tău mi-a recomandat o 
schimbare de decor. O să mă socoteşti egoist, însă îmi fac griji 
mai mult pentru situaţia mea decât pentru problemele tale. 

Zâmbindu-i: 

— De când am pus piciorul în oraşul ăsta, nu m-am mai 
gândit la Judy. lar pentru mine asta înseamnă enorm. lată 
motivul pentru care rămân. 

— Larry, te expui la ceva urât! 


— Şi ce dacă?... (În mod voit, am schimbat subiectul.) Au 
venit mai devreme trei bătrâne sărmane, însă nu voiau să 
vorbească decât cu tine. 

— Ascultă-mă, când îţi spun, Larry, pleacă. Te previn încă o 
dată că Spooky e o fiinţă periculoasă. 

M-am uitat la ceas. Douăsprezece şi-un sfert. M-am ridicat. 

— Mă roade foamea, aşa că mă duc să mănânc ceva. N-am 
prea mult timp, aşa că ştii vreun loc în oraşul ăsta de rahat 
unde se poate mânca onorabil? De când am venit mă îndop 
numai cu hamburgeri. 

Se uită bănuitoare la mine, apoi ridică braţele, a neputinţă. 

— Larry, îţi dai seama ce faci şi ce rişti? 

— Mi-ai spus că ai nevoie de ajutor, aşa că sunt ferm hotărât 
să ţi-l ofer. Să nu dramatizăm. Spune-mi mai bine unde pot găsi 
un restaurant acceptabil. 

— Bine. Tu ai vrut-o. (Îmi zâmbi.) Du-te deci la Luigi, pe 
Third Street, la doi paşi de-aici, pe stânga. Nu s-ar putea spune 
că se mănâncă bine, dar s-ar putea şi mai rău. 

O dată cu asta, telefonul începu să sune, aşa că am lăsat-o să 
asculte şi să-şi puncteze câte un „da” sau „nu”, când şi când. 

După un prânz oarecare - carnea era tare ca talpa - m-am 
îndreptat înspre comisariat. 

Pe banca de la perete se afla un singur puşti, de vreo 
doisprezece ani, cu un ochi învineţit. Din nas îi picura sânge, 
direct pe podea. Ne-am uitat unul la altul şi i-am citit în ochi 
ură, în concentraţie maximă. 

M-am apropiat de sergentul de serviciu care continua să 
ruleze ciotul de creion cu palma, pe birou, respirând zgomotos, 
pe nas. Se obosi să ridice capul. 

— Iar ai venit? 

— Da. Am venit să te ajut în muncă, am spus, tare, ca să fiu 
sigur că mă auzea şi puştiul care, cu siguranţă, făcea parte din 
banda lui Spooky. Mi-a fost adus port-ţigaretul. (Am pus pe 
birou cutia laminată.) 

Se uită fix la ea, o apucă în mâinile uriaşe, cercetând-o, apoi 
o puse la loc. 

— Spooky-Teroare mi l-a adus, ieri seară. 

Se tot uita la placa de aur turtită, aşa că am reluat, cu glas 
neutru: 

— După părerea lui, ceilalţi nu s-au prins că era din aur. Uite 


ce-au făcut din el. 

Clipi, ca pentru a observa mai bine cocoloşul de aur, apoi 
pufni: 

— Cinşpe sute de dolari, hai? 

— Da. 

— Spooky-Teroare? 

— Da. 

Se lăsă pe spate în fotoliul său, îşi dădu pe ceafă cascheta şi, 
după ce mă fixă câteva momente bune, cu ochii lui porcini, 
întrebă: 

— Depui plângere? 

— Mă sfătuieşti s-o fac? 

Ne uitam unul la altul şi aveam senzaţia că-i aud creierul 
scârţâind din cauza efortului de gândire. 

— A recunoscut Spooky că l-a furat? 

— Nu. 

Cu degetul mic ca un cârnat îşi scoase din nara stângă 
murdărie amestecată cu praf de ciment, ştergându-se pe 
pieptul cămăşii. 

— Ar depune careva mărturie că ţi l-a dat îndărăt? 

— Nu. 

Încrucişă braţele, aplecându-se în faţă şi se uită la mine cu o 
privire în care se amestecau mila şi disprețul. 

— Ascultă la mine, bătrâne, făcu, cu glasul lui ruginit. Dacă 
ai de gând să mai pierzi vremea prin oraşul ăsta împuţit, îţi dau 
un sfat... nu depune plângere. 

— Îţi mulţumesc pentru sfat... În cazul ăsta, renunţ la 
plângere. (Am luat port-ţigaretul, în starea jalnică în care se 
afla, dându-i drumul în buzunarul de la piept.) Am socotit că e 
mai bine să-ţi spun că am reintrat în posesia unui obiect care 
îmi fusese furat. 

Ne uitarăm din nou unul la altul, apoi vorbi, dar cu glas 
şoptit: 

— Între noi fie vorba, bătrâne, oricum, în locul dumitale mi- 
aş lua picioarele la spinare. Amărăştenii care vin să-i dea o 
mână de ajutor domnişoarei Baxter nu rezistă niciunul prea 
mult, iar noi nu putem face nimic. Asta aşa, între noi, îţi repet. 

— Ăla de colo face parte din gaşca lui Spooky? am întrebat, 
întorcându-mă spre puştanul care nu ne scăpa din ochi, 
trăgând cu urechea. 


— Aşa cum spui. 

— Sângerează. 

— Mda. 

— Ce-a păţit? 

Din ochişorii săi porcini am înţeles că începeam să-l 
plictisesc de-a binelea. 

— Ce te interesează asta, bătrâne? Dac-ai terminat, ia-o din 
loc. (Şi reîncepu să învârtă creionul, cu palma.) 

— Sunt adjunctul domnişoarei Baxter, asistenta socială, am 
spus, apropiindu-mă de puşti. Munca mea e să ajut. Aşa că, 
dacă pot face ceva pentru... 

Mai mult n-am apucat. 

Puştiul mă şi scuipase în faţă. 

E O 

În cele şase zile care urmară, nu s-a întâmplat nimic 
spectaculos. Jenny, mereu în luptă cu timpul, trecea pe la birou 
ca o furtună, arunca pe masa de lucru nişte formulare galbene, 
mă întreba îngrijorată dacă avusesem necazuri, după care 
dispărea în viteză. Cum putea menţine un asemenea ritm care 
pe mine mă lăsa cu gura căscată, nu ştiu. Mă nemulţumea s-o 
văd îmbrăcată tot timpul în veşnica rochie gri, otova, fără cel 
mai mic efort din partea ei pentru puţină cochetărie, acolo, cât 
de cât. Îi băteam la maşină rapoartele, scoteam după ele un 
extras pe care-l transcriam în fişe, ţineam fişierul la zi. Probabil 
se răspândise zvonul că eram noul adjunct, oficial, aşa că 
începură să-mi vină pe cap tot felul de bătrâni, infirmi, mutilaţi 
care-mi povesteau de necazurile lor. Cei mai mulţi încercau să- 
mi stârnească mila, sperând să obţină astfel ajutoare, însă mă 
mulţumeam să le notez numele şi adresele, împreună cu câteva 
date, promiţându-le că voi vorbi cu Jenny. După ce îşi băgară în 
cap, o dată pentru totdeauna, că n-aveau cum să ciupească de 
la mine, deveniră chiar prietenoşi, începând s-o lungească cu 
poveştile şi dorinţele lor, iar eu îi ascultam cu răbdare, lăsând 
deoparte orice altceva. Cum, după câteva zile, mi-am dat seama 
că rămăsesem în urmă cu lucrările, le-o retezai scurt. 

Spre marea mea surpriză, am descoperit curând că îmi făcea 
plăcere, într-un fel, să intru în contact cu o lume de care nici nu 
bănuisem că există. Un şoc pentru mine l-a reprezentat 
primirea unei scrisori din partea lui Sydney Fremlin, scrisă cu 
cerneala lui mov, în care mă întreba dacă mă simţeam mai bine 


şi când speram să mă întorc în Paradise City. 

Citind scrisoarea, mi-am dat seama că uitasem complet de 
Paradise City, de Sydney şi luxosul său magazin cu clienţi 
bogaţi, de toţi oamenii aceia plini de bani! La ce bun să-i 
povestesc lui Sydney despre ceea ce făceam eu la Luceville? 
Dac-ar fi aflat se îmbolnăvea, sigur, aşa că m-am mulţumit să-i 
răspund că mă gândeam la el - lucru care avea să-i facă 
plăcere, cu siguranţă - că mă simţeam încă nervos, dar că 
Luceville îmi aducea schimbarea de decor recomandată de 
psihiatru, şi că în curând aveam să-i scriu mai mult. Asta 
trebuia să-l liniştească pentru o săptămână, poate mai mult. 

În cea de-a şasea zi însă, lucrurile se stricară. 

Am ajuns la birou, ca de obicei, pe la nouă. Uşa era larg 
deschisă. Dintr-o ochire, mi-am dat seama că broasca fusese 
forţată. Munca meticuloasă pe care o făcusem timp de şase 
zile, fişe, rapoarte, formau o grămadă pe podea, în mijloc, peste 
care cineva turnase o găleată plină cu gudron. Nici vorbă să 
pot salva ceva. Ce mai poţi face împotriva gudronului? 

lar pe biroul meu, scris cu litere mari, cu carioca roşie, 
aceste trei cuvinte: 

Du-te acasă amărâtule! 

Mă miră propria mea reacţie. Oricine în locul meu s-ar fi 
înfuriat, ar fi fost exasperat, descurajat. Eu nu! Eu am fost 
cuprins de o furie rece. În faţa unui asemenea volum de muncă, 
distrus de un derbedeu prost, din dorinţa de a face rău, m-a 
surprins primind provocarea, spunându-mi: „Ochi pentru ochi, 
dinte pentru dinte.” 

Toată dimineaţa mi-am pierdut-o încercând să pun, cât de 
cât, ordine în toată stricăciunea aceea, grăbindu-mă, fiindcă nu 
voiam să-i povestesc lui Jenny ce se întâmplase. Norocul meu 
că avea zi de vizită, aşa că n-aveam s-o văd înainte de cinci. Am 
adus un bidon de benzină, cu care am curăţat, cât am putut, 
gudronul de pe podea. Am aruncat la gunoi toate rapoartele şi 
fişele. 

Din când în când, mai apărea câte o bătrână pe care o 
expediam rapid, spunându-i că am foarte multă treabă. Văzând 
mizeria din birou, holba ochii cât cepele, se uita la mine cum 
încercam să curăţ, iar până la urmă o lua din loc. Una dintre 
ele, grasă, şleampătă, cam de şaizeci de ani, rămase în prag, 
uitându-se cum frecam de zor pe jos, cu multă apă. 


— Lasă-mă pe mine, domnu' Larry, spuse. Mă pricep mai 
bine. 

Probabil că privirea pe care i-am adresat-o o sperie, căci se 
grăbi să-şi ia tălpăşiţa, fără să mai spună pentru ce venise. Pe 
la patru, totul reintrase în normal. Nu răspunsesem la niciun 
telefon. Jenny ajunse pe la cinci şi un sfert. Părea frântă, 
lăsându-se să cadă pe scaunul din faţa biroului meu. 

— Te descurci? (Incepu să adulmece.) Pute a benzină. Ce s-a 
întâmplat? 

— Nimic, nimic... Nu merită să vorbim despre asta. Dumitale 
cum ţi-a mers? 

— Bine... ca de obicei. Oamenii încep să vorbească de 
dumneata, Larry. Am impresia că bătrânii te apreciază. 

— Asta dovedeşte că încep să învăţ să mă descurc, am spus, 
rezemându-mă de spătarul scaunului. Vorbeşte-mi puţin de 
Spooky. N-avem niciun dosar pentru el? 

— Nu. (Se crispă, privirea devenindu-i atentă.) De ce întrebi? 

— Chiar nu avem nimic despre el?... Nu ştim nici măcar unde 
stă?... 

— De ce ţii să-i cunoşti adresa? insistă ea, fără a-şi lua ochii 
de la mine. 

— Îmi pun unele întrebări care-l privesc. (Am încercat să 
zâmbesc.) Mă întreb dacă nu aş face mai bine să-l contactez, să 
încerc să-l dau pe brazdă... poate devenim prieteni. Ce zici? 

— Nici vorbă! protestă Jenny, scuturând energic capul. Pe 
unul ca Spooky nu-l dai pe brazdă şi nu ţi-l faci prieten. Larry, 
cred că îţi faci nişte planuri greşite. 

Apoi, privindu-mă cu atenţie: 

— S-a întâmplat ceva? 

— Nu, nimic! am spus, zâmbind. Mă gândeam, dacă n-aş 
putea să-l recuperez... discutând cu el, de exemplu... dar, mă 
dau bătut... Dumneata eşti mai în măsură să-l judeci decât 
mine. P 

— S-a întâmplat ceva! Îl cunosc eu pe Spooky! Hai, nu te mai 
ascunde după deget! 

— Nu s-a întâmplat nimic. Necazul cu dumneata, Jenny, e că 
ai tendința de a dramatiza totul. 

Cuprins de o inspirație bruscă, am continuat, râzând: 

— Dacă n-ai altceva mai bun de făcut, n-ai vrea să iei cina cu 
mine, astă seară? 


— Cina? întrebă, deschizând ochii mari. Aş fi încântată! 

După expresia de pe chipul ei, am înţeles că era prima 
invitaţie pe care o primea, de când sosise în oraşul acesta 
infernal. 

— Trebuie să existe pe-aici un restaurant, unde să putem lua 
o cină ca lumea, nu? Cinstit vorbind, Luigi al dumitale nu e 
prea grozav. Unde am putea merge?... Nu se pune problema 
preţului. 

— Într-adevăr? exclamă, bătând din palme... Nu se pune 
problema preţului? 

— Absolut! N-am cheltuit niciun ban de când sunt aici, aşa că 
sunt plin de bani. 

— În acest caz, avem Plazza... cam la opt kilometri de oraş. 
N-am fost niciodată, dar am auzit deseori vorbindu-se. (Dădu 
din mâini, agitată, ca un copil.) 

— Am înţeles... Mă voi ocupa de asta. 

Se uită la ceas, sărind în sus: 

— Trebuie să fug. În cinci minute am o întâlnire. 

— Pe diseară, la opt... Vino la mine, la hotel. Mergem cu 
maşina mea... De acord? 

Încuviinţă din cap, zâmbind, după care dispăru. 

Am rămas pe gânduri, apoi am format numărul 
comisariatului, cerând că vorbesc cu sergentul de serviciu. 
După câteva momente, i-am auzit glasul ruginit, spunând: 
„Alo.” 

— Carr la telefon... îţi mai aminteşti de mine? 

Respiră pufăit, apoi spuse: 

— Carr. Ala cu cinşpe sute de dolari... Aşa e? 

— Da, eu sunt. Ai putea să-mi spui pe unde-şi face veacul 
Spooky-Teroare? 

— Ce-ţi trece prin cap? întrebă, după un timp. 

— Aş vrea să intru în legătură cu el. Am ceva de vorbit cu el. 

— O cauţi cu lumânarea, bătrâne? 

— Nu uita că reprezint un birou de asistenţă socială, iar ceea 
ce îţi cer e o informaţie. 

Urmă un alt moment de tăcere. Mi-l închipuiam rulând de zor 
creionul cu palma, în timp ce se gândea. Se decise într-un 
târziu să mormăie: 

— Mda... Lucrezi la asistenţa socială... mda. Bine. E de găsit 
pe strada Lexington, la nr. 245, iar gaşca se adună la cafeneaua 


„La Sam” de pe Strada Zece. 

Respiră iarăşi în receptor, adăugând: 

— Nu face prostii, bătrâne! Noi suntem ăia care tre' să facă 
ordine în nenorocitul ăsta de oraş. Şi e o treabă împuţită. 

— De acord, am spus, închizând. 

Am găsit numărul de la Plazza în cartea de telefon şi am 
rezervat o masă, pentru ora nouă fără un sfert. 

Numai că Spooky mi-o luase înainte. _ 

Jenny ajunse la hotel la opt fix. Cu greu am recunoscut-o. şi 
adunase părul într-un soi de coroană, în jurul capului, perfect 
împletită. Purta o rochie neagră cu alb, care făcea din ea o 
femeie ce putea trezi dorinţe, alături de sperietoarea pe care o 
cunoscusem până atunci. Vizibil fericită şi mândră de ea însăşi, 
surâse cu cochetărie. 

— Ar merge, aşa? 

În ce mă priveşte, îmbrăcasem cel mai elegant costum al 
meu. De când o pierdusem pe Judy, era pentru prima oară când 
scoteam o femeie la restaurant. 

— Eşti superbă, i-am răspuns, foarte sincer de astfel. 

Am plecat pe jos spre parcarea unde aveam Fordul. 

Toate cele patru cauciucuri erau dezumflate, iar scaunul din 
faţă hărtănit cu lama de ras. Pe parbriz erau pictate cu 
majuscule cele trei cuvinte: 

Du-te acasă amărâtule. 

O 

Seara noastră n-a fost o reuşită. De astfel, era de aşteptat. 
Luasem totul prea uşor, ascunzând cât mai bine furia rece pe 
care mi-o inspira Spooky-Ieroare, Jenny era tulburată de starea 
în care se afla maşina mea. Am condus-o la hotel, instalând-o 
într-unul din balansoarele de nuiele din hol, după care am 
telefonat agenţiei de închiriat maşini Herz. Un sfert de oră mai 
târziu, îmi aduceau una. Sfert de oră în care încercasem s-o 
calmez pe Jenny. 

— N-are nicio importanţă, am asigurat-o. O să pun s-o 
repare... Nu-ţi face probleme. Nu da faptului mai multă 
importanţă decât îi dau eu. 

— Dar nu înţelegi, Larry, că derbedeul ăla n-o să se 
potolească până nu pleci din oraş? Trebuie să pleci. Astfel rişti 
foarte mult... Te asigur, pentru că îl cunosc. Nu e capabil decât 
de rău şi nimic nu-l va opri. El... 


— Jenny, am întrerupt-o cu autoritate, vom merge să luăm o 
cină bună, amândoi. Să nu mai vorbim de Spooky. Hai mai bine 
să vorbim de tine şi de mine. Te găsesc formidabilă. De ce porţi 
tot timpul urâţenia aia gri? 

Mă privi mirată, apoi ridică din umeri: 

— Ah! Rochia mea? Ai băgat de seamă cum sunt îmbrăcaţi 
oamenii din oraşul ăsta? Deghizarea aceea îmi permite să trec 
neobservată. Pentru acelaşi motiv ţi-am cerut să porţi blue- 
jeans şi pulovăr. Lumea te acceptă mai uşor aşa. 

— Corect! am acceptat, înţelegându-i punctul de vedere. 
Sunt aici doar de opt zile, însă am început să-mi fac o părere 
asupra situaţiei. Dar crezi că le poţi veni, cu adevărat, în ajutor 
acestor oameni?... Stai, lasă-mă să termin. Cum îţi spuneam, 
am început să văd mai limpede. Oamenii ăştia te exploatează. 
Te mint. Te iau drept fraieră. E o nebunie din partea dumitale 
să te consumi pentru ei, aşa cum o faci. Nu simţi niciodată că 
toate eforturile dumitale sunt în van? 

Se gândi un timp, apoi spuse cu calm: 

— Cineva trebuie să se dedice. Să admitem că doi dintr-o 
sută ar avea într-adevăr nevoie de ajutor şi sarcina mea tot ar fi 
justificată. 

În acel moment, cei de la Hertz aduseră maşina. Am semnat 
hârtiile, după care am ieşit din oraş. 

Plazza, situat pe o înălţime ce domina oraşul, era un 
restaurant elegant şi scump. Atmosfera de-acolo era bună. 
Orchestra cânta în surdină, iar clientela, numeroasă, era 
compusă din bărbaţi de o anumită vârstă, ameninţaţi de 
obezitate, şi de femei corpolente. Toţi vorbeau tare, iar 
ambianța îmi aminti de Paradise City. Am mâncat, făcând 
conversaţie însă, una peste alta, serata nu a fost o reuşită, 
amândoi fiind cu gândul la maşina stricată, la Spooky, precum 
şi la viaţa cenuşie, sordidă, din cartierele de jos ale oraşului. 
Gânduri pe care le păstram în noi. Pe la unsprezece, am 
condus-o pe Jenny acasă. 

Mi-a mulţumit pentru seara excelentă pe care i-o oferisem, 
dar în privire i-am citit cât de tulburată era. 

— Larry... fii rezonabil. ţi cer să te întorci imediat acasă. 

— O să mă gândesc. Dar până atunci vom mai ieşi împreună. 
Iar data viitoare ne vom simţi bine. 

I-am strâns mâna, m-am urcat în maşină şi am revenit la 


hotel. 

Mi-am reluat pulovărul şi jeanşii, am coborât în hol, unde l- 
am întrebat pe comisionarul negru cum să ajung pe Strada 
Zece. S-a uitat la mine ca la nebuni. Am insistat şi mi-a explicat 
că era o jumătate bună de oră de mers pe jos pân-acolo. Vroia 
să-mi arate şi direcţia, dar i-am tăiat-o scurt. 

Am ieşit în noaptea caldă, plină de praf şi ea, urcându-mă 
într-un taxi. Am ajuns în partea de sus a Străzii Zece, exact la 
ora unsprezece şi treizeci şi cinci. Am plătit, după care am 
pornit-o pe jos, pe strada slab luminată, plină de lăzi de gunoi 
care puţeau, de parcă în fiecare s-ar fi aflat un cadavru în 
descompunere. Tot felul de oameni pierdeau vremea pe-acolo, 
în special alcoolici bătrâni şi cerşetoare... Adevăraţi cerşetori. 

În partea de jos a străzii însă, decorul se schimbă. Firme de 
neon lăsau pete de un alb orbitor pe trotuarul murdar. Eu însă, 
căutam întunericul. Nu lipseau localurile cu streap-tease, 
cinematografele porno, barurile, cafenelele. Erau pline de 
tineri. Băieți cu părul lung, fete în şorturi şi corsaje 
transparente umblau fără rost, făcând o hărmălaie îngrozitoare. 
Cei mai mulţi aveau cu ei tranzistoare care, date la maximum, 
urlau muzică ritmată, de-ţi spărgeau timpanele. 

Am descoperit într-un târziu, puţin mai jos, firma care clipea, 
a cafenelei numite „LA SAM”. _ 

Mergând în umbră, am depăşit locul. In faţa cafenelei, 
aliniate pe bordură, opt motociclete Honda, strălucitoare, 
puternice, cu căşti de protecţie atârnate de ghidoane. 
Cafeneaua era ticsită. Am zărit o gaşcă de puştani, purtând 
uniforma obişnuită care-i deosebea de ceilalţi. Zgomotul care 
venea din sală era, pur şi simplu, asurzitor. Am coborât până la 
capătul străzii, apoi m-am întors, pe propriile urme. Am 
descoperit o intrare întunecoasă, urât mirositoare, sub care m- 
am adăpostit. De-acolo puteam supraveghea intrarea cafenelei, 
aşa că am început să aştept, cu spinarea lipită de zid. Furia 
care până atunci mocnea în mine s-a transformat într-un 
incendiu uriaş, gândindu-mă la fişierul năclăit de gudron şi la 
maşină. 

Spre miezul nopţii, clienţii începură să plece. Mai întâi 
izbucniră grupuri de adolescenți, zbierând, strigându-şi 
măscări unii altora, înainte de a se despărţi. Veni apoi rândul 
bandei celor opt terorişti, avându-l în frunte pe Spooky. Purtau 


toţi aceeaşi uniformă: cămaşă galbenă, pantaloni cu margine de 
blană şi centiroane ţintuite. Îşi încălecară Hondele, îndesându- 
şi căştile pe cap. Curând, strada răsuna de pârâiturile 
puternicelor motoare. Demarară, într-un zgomot ca de tunete, 
ce te făcea să te gândeşti că tocmai începuse al treilea război 
mondial. 

Mi-am memorat numărul motocicletei lui Spooky, după care 
am coborât în capătul străzii şi urcându-mă într-un taxi, pe 
furiş, m-am întors la hotel. Fără să mă dezbrac, m-am întins pe 
patul incomod, aşteptând. Am fumat o mulţime de ţigări, aşa, 
ca să treacă timpul, întărâtând furia devoratoare ce ardea în 
interiorul meu. Pe la trei dimineaţa, m-am sculat, am coborât în 
linişte scările, ajungând în hol. 

Portarul de noapte dormea. Am ieşit în strada sufocantă şi 
plină de praf, uitându-mă după un taxi. In cele din urmă, am 
găsit unul care staţiona pe strada mare, dar a trebuit să-l 
trezesc pe şoferul adormit la volan. 

I-am cerut să mă ducă spre Lexington. Un drum de 
aproximativ zece minute. Luceville dormea. Înaintam cu viteză 
pe străzile pustii. 

Şoferul opri în susul străzii. 

— Aşteaptă-mă aici, i-am spus. Nu durează mult. 

O stradă care probabil colcăia de viermi. Mărginită de o 
parte şi de alta de căsuțe muncitoreşti ale căror vechi scări de 
incendiu din fontă se îndreptau spre cer. Lăzile de gunoi, 
vârfuite, puţeau. Trotuarele erau presărate cu ziare vechi, iar 
rigolele erau pline de prezervative şi bandaje igienice aruncate. 
Am păşit în josul străzii pustii, tăcute, până la numărul 245 
unde-şi avea cuibul Spooky. M-am oprit dinaintea Hondei care 
sclipea, parcată la bordură şi am verificat numărul. 

Era, într-adevăr, vorba de motocicleta care reprezenta 
orgoliul şi bucuria lui Spooky. 

Am inspectat strada în sus şi-n jos, pentru a mă asigura că nu 
eram pândit de nimeni. Singurul martor a fost un cotoi bătrân, 
năpârlit, care-a ţâşnit dintr-o casă. 

Am culcat Honda pe o parte, desfăcând capacul rezervorului 
de benzină. Când sub motocicletă se lăţi o baltă considerabilă, 
am scăpărat un chibrit, m-am dat câţiva paşi îndărăt şi l-am 
aruncat în benzină. 


Capitolul 3 


A doua zi de dimineaţă, în drumul spre birou, am intrat într- 
un magazin de fierărie şi am cumpărat o coadă de lopată. Ajuns 
în birou, am pus-o pe masa de lucru, ferită de vedere, dar la 
îndemână. Aveam eu o idee fixă, cum că voi avea nevoie de aşa 
ceva. 

Pe la zece apăru şi Jenny, extrem de agitată, cu nelipsitele 
formulare galbene în mână. Îmbrăcase iarăşi sinistra ei rochie 
gri. Abia recunoşteam în ea femeia pe care o dusesem la 
restaurant, cu o seară înainte. Îmi mulţumi pentru delicioasa 
cină oferită şi mă întrebă dacă dormisem bine. l-am răspuns că 
dormisem buştean. Era, evident, o minciună întrucât în 
realitate abia dacă închisesem ochii. Studie cu atenţie ceea ce 
lucram, iar după expresia ei am înţeles că era mirată să mă 
vadă ajuns abia la litera C. De unde să ştie ea că Spooky îmi 
distrusese munca de o săptămână? Eu, unul, n-aveam de gând 
să-i spun. Cu asta, a plecat. 

M-am apucat să bat la maşină, fiind atent cu urechea la uşă. 
Spooky îşi făcu apariţia pe la unsprezece, împreună cu şapte 
din leprele lui, fără să facă nici cel mai mic zgomot. 

Cu toate că eram pus în gardă, convins că mă va vizita, mă 
luă prin surprindere. Dacă n-ar fi fost plin de fanfaronadele lui, 
m-ar fi prins ca pe un şoarece. Înconjurat însă de şapte scursori 
de-ale lui, se simţea sigur pe el. 

Veni să se proţăpească în faţa biroului meu, savurând în 
avans ceea ce avea să-mi facă, cu ochii lui, ca nişte butoni de 
şoşoni, arzând de ură. 

Începu să-şi desfacă încet centura lată. 

— Ai să mi-o plăteşti, amărâtule... 

Numai că între timp îmi revenisem din surpriză şi am 
acţionat. Dacă intra în birou agitând centura, cu braţul ridicat, 
mi-ar fi făcut faţa ţăndări, însă el avea ambiţie să mă vadă mai 
întâi tremurând. 

M-am ridicat brusc, răsturnând scaunul, am apucat coada de 
lopată şi l-am lovit tare, toate acestea dintr-o singură mişcare. 

Puțin îmi păsa dacă-l omoram. Ţinând băţul cu ambele mâini, 


l-am lovit cu toată forţa. Cruzimea mea o egala pe-a lui. 

Coada de lopată îl plesni peste gură, făcându-i doi dinţi să 
zboare pe biroul meu. Sângele îi ţâşni pe nas, iar maxilarul 
fracturat începu să atârne, oribil. Dădu ochii peste cap, se 
prăbuşi grămadă şi rămase pe podea, ţeapăn, ca o balegă 
puturoasă. 

Nu i-am mai dat atenţie. Am înconjurat biroul, învârtind băţul 
plin de sânge, năpustindu-mă ca un taur furios. Fără să-şi mai 
aştepte rândul la bătaie, ceilalţi şapte năvăliră buluc pe culoar. 
În culmea furiei, loveam în dreapta şi-n stânga. O luară, 
grămadă pe scări, împiedicându-se şi căzând unul peste altul. 
Pornit pe urmele lor, îi ciomăgii cu coada de lopată până în 
dreptul etajului doi. 

Acolo m-am oprit, în timp ce ei continuară să fugă, ca nişte 
şobolani ce erau. 

Prin uşile deschise, pe paliere, apărură chipuri care se uitau 
la mine cu gura căscată. Am urcat scările, intrând undeva, în 
birou. 

Mă îngrozea gândul că trebuia să pun mâna pe scârnăvia 
aceea, însă trebuia curăţat biroul. L-am apucat de claia de păr 
slinoasă, târându-l aşa, lipsit de cunoştinţă, până în capătul 
scărilor. Acolo, l-am împins cu piciorul, privindu-l cum se ducea 
de-a berbeleacul până la etajul de dedesubt. Rămase acolo, 
grămadă, cu sângele şiroindu-i pe nas. Probabil că avea mai 
multe fracturi. 

Am curăţat biroul, ascunzând într-un dulap coada de lopată, 
apoi am telefonat la comisariat, cerându-l pe sergentul de 
serviciu. 

— Carr la telefon... ştii care? Ăla cu cinşpe sute de dolari. 

I-am auzit respiraţia grea, timp în care, probabil, rumega 
informaţia primită. 

— Ce ţi s-a mai întâmplat, iar? întrebă, într-un târziu. 

— A fost Spooky pe-aici, cu gândul să-mi aranjeze faţa, cu 
centura lui ţintuită, aşa c-am fost nevoit să-l zgâlţâi puţin. Ai 
face bine să trimiţi o ambulanţă... are nevoie de îngrijiri 
serioase. (Şi cu asta, am închis.) 

Am stat o vreme să-mi pun ordine în gânduri. Mi-am privit 
mâinile, puse cu palmele pe birou. Nu tremurau. Mă simţeam 
destins, ca după o partidă bună de golf, iar asta mă miră. Toată 
încăierarea aceea violentă durase vreo două minute. Tocmai 


făcusem un gest care, cu trei săptămâni înainte, poate chiar 
mai puţin, mi s-ar fi părut imposibil. Ţinusem de unul singur 
piept la opt derbedei, îi venisem de hac unuia şi îi pusesem pe 
fugă pe ceilalţi. lar acum că totul se terminase, nu simţeam nici 
cea mai mică emoție. O singură dorinţă aveam: să fumez o 
ţigară, ceea ce am şi făcut. Apoi, ştiind că Jenny avea să vină 
cam într-o oră, am luat din debara o cârpă şi am spălat sângele 
lui Spooky. Pe când aruncam la gunoi cârpa murdară, am auzit 
sirena unei ambulanţe. Nu m-am obosit să ies pe palier. M-am 
instalat la maşina de scris şi-am reînceput să refac fişe. 

Peste câteva minute, apărură şi poliţiştii. 

— Ce s-a întâmplat? întrebă primul. Ce-i cu tot circul ăsta? 

Zău dacă nu păreau amândoi fericiţi, cu zâmbetul pe buze. 

— Spooky a apărut pe-aici, vrând să facă pe durul. Atunci am 
făcut şi eu la fel. 

— Mda... am văzut rezultatul. Hai cu noi, bătrâne. Sergentul 
vrea să te vadă. 

Pe drum spre comisariat îmi spuseră rezultatele ultimelor 
meciuri de fotbal, pe care le auziseră la radio, mă rog, pentru 
nişte poliţişti, se purtară foarte amabil cu mine. 

M-am apropiat de sergentul de serviciu care, ce să vă spun, 
învârtea cu palma creionul pe birou numai că, de data asta, o 
făcea cu altă inimă. 

Îmi făcu cu ochiul, cu unul din ochişorii săi porcini, pufni 
zgomotos, scărpinându-se la subsuoară, după care spuse: 

— Bun, să-i dăm drumul. Ce s-a întâmplat? 

— Ţi-am spus la telefon, sergent. A apărut Spooky cu şapte 
dintre amicii săi. M-a ameninţat. L-am zvârlit pe uşă afară, iar 
ceilalţi au întins-o. Asta e. 

Mă studia atent, îşi dădu cascheta pe ceafă, pufni mai 
puternic, apoi spuse: 

— Tocmai am primit raportul medicului. Scârba aia mică are 
maxilarul fracturat, nasul spart, a pierdut opt dinţi şi se poate 
considera norocos că încă mai e în viaţă. (Se aplecă, uitându-se 
mai bine la mine.) Cu ce l-ai plesnit... cu o cărămidă? 

— Era atât de grăbit să iasă pe uşă, încât s-a împiedicat pe 
una din trepte şi s-a tot dus până jos, grămadă, am răspuns 
imperturbabil. 

— Adică şi-a încurcat picioarele, nu? 

— Da, asta e. (Am lăsat o pauză.) l-ai văzut centura? Şi 


ţintele de pe ea? Avea de gând să mă lovească peste faţă, cu ea. 
(Lăsă capul în jos, fără să-şi ia ochii de la mine.) Auzi, sergent, 
crezi că ar fi cazul să-i plângem de milă? Fiindcă, dacă ţii 
neapărat, aş putea să trimit şi flori... dar numai dacă ţii 
neapărat. 

Reîncepu să învârtă creionul: 

— Ar putea depune plângere... pentru lovire şi răpire. Caz în 
care am fi obligaţi să deschidem o anchetă. 

— Ce-ar fi s-aşteptăm mai întâi să depună plângerea? 

— Mda... e o idee. 

Inspectă cu privirea sala care, în acel moment, era pustie. 
Cum, necum, nimeni n-avea nicio plângere de depus, aşa că 
eram singuri. Se aplecă spre mine, spunând, cu glasul lui 
ruginit: 

— Nu există în tot oraşul ăsta un singur ofiţer de poliţie care 
să nu-şi fi dorit să-i facă de petrecanie jigodiei ăsteia, aşa cum 
ai făcut-o dumneata. (Chipul său acoperit de roşeaţă se lăţi într- 
un zâmbet, voit simpatic.) Ai grijă însă, domnule Carr. Spooky, 
ca şi elefanții, nu uită nimic. 

— Am mult de lucru, am spus, la fel de impasibil, savurându- 
mi însă, în sinea mea, triumful. Ai terminat cu mine? 

— Da. (Se lăsă, gânditor, pe spătarul scaunului.) A fost pe- 
aici un şofer de taxi care declară că azi noapte a văzut o 
motocicletă arzând... Motocicleta lui Spooky. Ştii ceva, legat de 
asta? 

— De ce? Ar trebui să ştiu? 

— Mă aşteptam la acest răspuns dar, oricum, domnule Carr, 
luaţi-o mai încet. Noi suntem cei însărcinaţi cu asigurarea legii 
şi a ordinii în oraşul ăsta. 

— Când ai cinci minute libere, sergent, ai putea să te duci să- 
i spui asta lui Spooky? 

Ne-am uitat unul la altul, tăcuţi, după care am plecat. Am 
găsit-o pe Jenny la birou. Evident, era la curent cu tot ce se 
întâmplase. De altfel, nici nu-mi închipuisem că zvonul nu se va 
răspândi. Era palidă şi tremura toată. 

— Puteai să-l omori! exclamă. Ce-a fost în mintea dumitale? 

— A făcut pe durul... dar şi-a găsit naşul. (M-am dus să mă 
aşez la biroul meu.) A primit exact ce merita. Acum vin de la 
comisariat. Cei de-acolo se bucură ca nişte copii. Aşa că, să nu 
mai vorbim de Spooky. 


— Imposibil! (Nu mi-aş fi închipuit niciodată că privirea ei ar 
putea exprima atâta furie.) Te consideri un erou, nu? Ei bine, 
nu eşti! I-ai dat foc la motocicletă! I-ai spart nasul şi i-ai 
fracturat maxilarul! Eşti la fel de crud şi de brutal ca el! Nu 
vreau să te mai văd pe-aici! Mi-ai distrus toate eforturile 
făcute! Insist să pleci imediat! 

O priveam, cu gura căscată. 

— Deci asta e. Mai rămâne să-mi spui c-o să te duci la spital, 
să-l ţii de mână. 

— Destul cu ironiile. Te rog să pleci! 

Furia începea să mă cuprindă şi pe mine, dar mă străduiam 
să mă stăpânesc. 

— Ascultă, Jenny. Trebuie să vezi lucrurile aşa cum sunt. 
Canaliile precum Spooky trebuie tratate ca nişte animale, 
pentru că asta sunt. Dacă rămâneam pe scaun, la masa asta, iar 
el mi-ar fi spart faţa cu centura lui ţintuită, atunci te-ai mai fi 
înfuriat? Sau m-ai fi condus pe ultimul drum? 

— Puțin a lipsit să-l omori! Nu mai vreau să aud de 
dumneata. Te rog, pleacă! 

— Bine. (M-am ridicat, ocolind masa.) Voi mai rămâne câteva 
zile la hotel. (Ajuns la uşă, m-am întors, uitându-mă la ea.) Vezi, 
Jenny, oamenii inimoşi ca dumneata rareori sunt şi realişti. 
Spooky e o fiară sălbatică. N-ai decât... du-te să-l ţii de mână, 
dacă aşa îţi dictează inima. Fiecare acţionează după cum crede, 
dar ai grijă. Nu există în lumea asta fiară mai periculoasă şi mai 
crudă ca Spooky. 

— Nu vreau să te mai văd! ridică ea vocea. Unchiul meu a 
comis o greşeală gravă trimiţându-te aici. Nu eşti făcut pentru 
activităţile sociale. Nu poţi şi nu vrei să admiţi că oamenii sunt 
sensibili în faţa bunătăţii. Lucrez aici de doi ani, iar dumneata 
abia de opt zile. Ori dumneata... 

M-am lăsat pradă furiei. 

— Un moment! (Duritatea glasului meu o făcu să tresară, 
împiedicând-o să mai spună ceva.) La ce rezultate ai ajuns în 
ăştia doi ani, cu bunătatea dumitale? Puțin le pasă oamenilor 
de bunătate! Ei aşteaptă de la dumneata ceva de lucru sau o 
pomană. lar pomana aia ar accepta-o chiar dacă le-ai azvârli-o 
în faţă. Toate femeile astea care vin să te înnebunească de cap 
nu sunt altceva decât nişte parazite. Nu crezi că-şi bat joc de 
dumneata, când eşti cu spatele la ele? Sunt nişte ani, de când 


sectorul dumitale e terorizat de Spooky şi de gaşca lui. Nici 
chiar poliţia n-a reuşit să-l potolească. Eu am reuşit şi poate că 
o să înţelegi vreodată că am făcut mai mult în aceste opt zile 
decât dumneata, în doi ani! 

— leşi afară! a 

Am realizat că o rănisem, dar puţin îmi păsa. Îndrăznisem, în 
oraşul ăsta îngrozitor, să fac un gest pe care nimeni n-ar fi avut 
îndrăzneala să şi-l asume. Îl pusesem pe Spooky-Teroare cu 
botul pe labe, şi încă pentru o bună bucată de vreme. 

Am ieşit din birou, îndreptându-mă spre hotelul Bendix pe 
jos. 

Pe drum, mi-am dat seama că oamenii, în loc să fugă de 
mine, ca de un lepros, îmi zâmbeau. Veştile circulă repede. Ba 
chiar, un poliţai aflat pe trotuar, îmi făcu amical cu ochiul. 
Devenisem, brusc, popular, în Luceville, dar nu mă mai 
simţeam atât de mândru. Jenny îmi stricase toată plăcerea. 
Cum putea fi atât de proastă? 

Şi-acum, ce-aveam să fac? Poate că într-o zi, două avea să se 
calmeze şi vom putea colabora din nou. Ce departe mi se părea 
Paradise City. N-aveam niciun chef să mă întorc acolo... cel 
puţin pentru moment. 

M-am trezit deodată că muream de foame, aşa că am luat-o 
spre Luigi. Cei doi chelneri bătrâni mă primiră cu braţele 
deschise, după ce, prima oară când intrasem nu-mi acordaseră 
nicio atenţie. Începusem să mănânc când un tip corpolent, mai 
în vârstă, într-o haină plină de pete, se apropie, spunând că se 
numea Herb Lessing şi mi-a declarat: 

— Eu ţin un mic magazin cu de toate, în colţul străzii. Vroiam 
doar să vă spun că aţi făcut o treabă foarte bună, domnule 
Carr. Mizerabilul ăla a meritat-o, cu vârf. Poate că acum voi 
reuşi să dorm şi eu noaptea. 

Făcu o pauză să respire, apoi mai spuse: 

— Aţi făcut un serviciu întregului oraş. 

M-am întrebat ce-ar fi zis Jenny, auzind aceste cuvinte. l-am 
mulţumit tipului, continuându-mi masa. Mă privi cu o admiraţie 
sinceră, înainte de a se întoarce la masa lui. 

După prânz, cum n-aveam chef să ajung în camera de la 
hotel, iar altceva mai bun n-aveam de făcut, am intrat într-un 
cinema. Tot timpul filmului nu m-am gândit decât la Jenny. 

Am pornit-o fără grabă spre hotel, urcând în cele din urmă în 


cameră. 

Eşti la fel de brutal şi de crud ca şi el! 

Am aprins o ţigară şi, întins pe pat, am continuat să mă 
gândesc la ieşirea pe care o avusese. 

În cele din urmă am fost nevoit să recunosc că poate nu 
greşea. Probabil că în mine se produsese o schimbare bruscă. 
Mi-am amintit de furia nebunească de care fusesem cuprins 
când l-am lovit pe Spooky şi i-am pus pe goană pe derbedeii lui. 
Evident, mă provocaseră, însă cu trei luni înainte n-aş fi 
reacţionat niciodată astfel. 

Să fi fost furia aceea nebunească o consecinţă a accidentului 
meu? Cauzase aceasta vreo mutație în compartimentele mele 
cervicale? Oare era nevoie să mă întorc, să mă consulte iarăşi 
doctorul Melish? Pe urmă, am hotărât să nu-mi mai fac griji. 
Pentru prima oară după moartea lui Judy, am simţit nevoia 
imperioasă de a mă culca cu o femeie. 

Dumnezeule! mi-am spus, ce m-a apucat? În fond, poate n-ar 
fi chiar rău să dau o raită prin bordelul oraşului. Trebuia să 
existe aşa ceva în Luceville. La recepţia hotelului ar trebui să 
aibă adresa. M-am uitat la ceas: optsprezece şi cincisprezece. 
Ridicându-mă de pe pat, mi-am făcut planul: îmi voi oferi o 
femeie, pe urmă o cină bună la Plazza... Apoi mai vedem. 

Telefonul sună chiar în clipa în care voiam să ies din cameră. 
Ridicând receptorul, nici nu-mi trecea prin minte că telefonul 
acela avea să-mi schimbe cursul întregii vieţi. 

— Domnul Carr? Aici O'Halloran... sergent în Poliţia 
Municipală. 

Îi recunoscusem glasul scrâşnit, aşa că l-am luat direct: 

— Ce s-a întâmplat, sergent? 

— E ceva timp de când încerc să dau de dumneata. Până la 
urmă mi-am amintit că ai tras la hotel Bendix. 

— Şi ce-i cu asta?... (Cu mintea în alertă, îmi pierise cheful 
de orice culcare. Îmi simţeam muşchii abdominali crispându- 
se.) Ce s-a întâmplat? 

— Nu vă pot spune ceva bun. 

Suflă greu în receptor, adăugând: 

— Domnişoara Baxter a căzut pe scări şi e la spital. 

Inima mi se opri în piept. 

— E rănită grav? 

— Prea grav nu. Să zicem serios. 


Iar pufni în receptor: 

— Încheietura unei mâini şi o gleznă, rupte, fractură de 
claviculă... mă rog, o cădere urâtă. 

— Unde se află? 

— La Spitalul Municipal. M-am gândit c-ar fi bine să te 
previn. 

— Mulţumesc. 

Spre surpriza mea, mi s-a părut că aud zgomotul familiar. 
Oare se juca şi acum cu creionul acela, pe birou? _ 

— Cineva a întins o sârmă în susul scărilor, continuă el. Intre 
noi fie vorba, sârma aia era pentru dumneata, asta dacă vrei 
părerea mea. Întâmplarea a făcut ca ea să cadă pe scări. 

În mine se aprinse iarăşi furia. 

— Şi eu cred acelaşi lucru, am spus, punând receptorul în 
furcă. 

Un timp am rămas cu privirea aţintită la peretele din faţă. 
Da, cursa aceea îmi fusese destinată, iar Jenny, care credea că 
bunătatea aduce bunătate la rândul ei, suferise o căzătură care- 
ar fi putut-o ucide. 

Am cerut centralistei să-mi facă legătura cu Spitalul 
Municipal, întrebând-o pe infirmiera care mi-a răspuns dacă o 
puteam vizita pe domnişoara Baxter. Abia mâine, îmi răspunse 
ea. Pentru moment, domnişoara Baxter era încă sub efectul 
calmantelor. l-am mulţumit şi am închis. 

Se lăsa noaptea de-acum, umbrele de pe stradă începând să 
fie din ce în ce mai lungi. Am plecat pe jos până la biroul lui 
Jenny, urcând în fugă cele şase etaje, aflat în continuare în 
culmea unei furii care continua să crească. Aveam la mine 
cheia pe care uitasem să i-o înapoiez, când mă dăduse afară. 

Am descuiat, aprinzând lumina, şi m-am dus să iau din dulap 
coada de lopată. Am rezemat-o de biroul meu, în aşa fel încât să 
nu fie văzută. Toate celelalte birouri din clădire erau închise, 
aşa că singura fereastră luminată era a mea. Speram ca asta 
să-i incite pe amicii lui Spooky şi să-i facă să încerce să termine 
cu mine. Aş fi dat orice să muşte din momeală. Aş fi lovit din 
greu şi s-ar fi lăsat cu sânge iarăşi însă, din nenorocire, nu se 
arătară. Am rămas să-i aştept până pe la unsprezece şi 
jumătate, după care am luat coada de lopată, am închis biroul 
şi-am coborât. Am găsit un taxi, cerându-i şoferului să mă ducă 
în Strada Zece. Odată ajuns, am plătit cursa şi-am aşteptat ca 


maşina să dispară. Am mers spre capătul străzii, pustie la ora 
aceea, deşi localurile de streap-tease şi cafenelele erau încă 
deschise. Am ajuns în faţa localului „La Sam” unde, la bordură, 
erau aliniate şapte motociclete Honda, scânteind în lumina 
neonului. 

Cu coada de lopată sub braţ, gata s-o folosesc la nevoie, am 
desfăcut capacele rezervoarelor, apoi am răsturnat, una câte 
una, cele şapte motociclete, aşteptând ca benzina să băltească 
dedesubt. 

În acel moment, din bar au ieşit o fată cu fusta foarte scurtă 
şi un băiat care purta un colier masiv. Se opriră cu gura 
căscată, uitându-se la ce făceam. 

— Hei! făcu băiatul, nehotărât, nu umbla la motociclete. 

Nici nu m-am obosit să le răspund. Dându-mă câţiva paşi 
îndărăt, mi-am aprins o ţigară. 

Fata scoase un țipăt slab, semănând mai mult cu un behăit. 
Cât despre băiat, acesta dispăru rapid în cafenea. 

M-am retras mai mult, proiectând, cu un bobârnac, ţigara 
aprinsă, în balta de benzină. 

Se produse mai întâi o explozie, un fulger, apoi flăcările. 
Căldura incendiului mă obligă să mă retrag pe celălalt trotuar. 

Cei şapte bătăuşi, în cămăşile lor galbene, jegoase şi 
pantalonii cu margine îmblănită, ieşiră din cafenea, bulucindu- 
se, însă se opriră grămadă în faţa spectacolului ce li se oferea. 
l-am observat atent. Niciunul dintre ei nu avu destulă 
îndrăzneală să încerce să scoată măcar una din motociclete, din 
focul acela. Rămaseră ţintuiţi, acolo, privindu-şi Hondele, care 
în mod sigur reprezentau tot ce aveau ei mai de preţ, distruse 
de foc. 

Am aşteptat, strângând în amândouă mâinile coada de 
lopată, rugându-mă la Dumnezeu ca ei să sară la mine, ca să-i 
pot face praf, însă nu făcură niciunul nimic. Stăteau ca nişte oi 
proaste ce erau, uitându-se cum focul mistuia jucăriile acelea 
care lor le dădea impresia de maturitate, fără să încerce măcar 
un gest de a le apăra. 

După cinci minute, mi s-a făcut silă şi am plecat. 

Aflată pe patul suferinţei, Jenny habar n-avea că tocmai o 
răzbunasem. 

O 
Dormeam fără vise, pe la opt şi zece, moment în care 


telefonul porni să zbârnâie trezindu-mă. 

— Domnu' Carr... e aici un ofiţer de poliţie care-ar vrea să vă 
vadă, am auzit glasul speriat al funcţionarului de la recepţie. 

— Cobor. Spune-i s-aştepte. 

Nu m-am grăbit deloc. M-am ras, am făcut un duş, m-am 
îmbrăcat cu una din luxoasele mele cămăşi sport şi cu pantaloni 
de gabardină, iar pentru coborâre am apelat la anticul ascensor 
care zgâlţâia şi scrâşnea. 

Sergentul O'Halloran, în cămaşă cu mânecile suflecate şi 
cascheta lăsată pe ceafa, umplea cu masivitatea lui unul dintre 
fotoliile de nuiele. Pufăia dintr-un trabuc, frunzărind ziarul 
local. 

— Bună ziua, sergent, am spus, aşezându-mă lângă el. Vrei 
să bei o cafea cu mine? 

Împături tacticos ziarul şi-l puse pe jos, lângă fotoliu. 

— Într-o jumătate de oră încep serviciul, mă anunţă, cu 
glasul său răguşit, aşa că m-am gândit să-ţi fac o vizită. N-am 
timp de băut cafele. (Mă fixă cu privirea dură, rece, a 
ochişorilor săi porcini.) Azi noapte a fost o drăcovenie de 
incendiu pe Strada Zece. 

— A, da? am spus, susţinându-i privirea. Încă n-am văzut 
ziarele în dimineaţa asta. 

— Au fost prăjite şapte motociclete scumpe. 

— S-a depus vreo plângere? 

— Încă nu, făcu, încrucişându-şi picioarele solide, dar mai e 
timp. 

— În cazul ăsta o să fii obligat să faci o anchetă. 

Se aplecă în faţă, un fulger de furie aprinzându-i-se în ochi. 

— Carr, începi să mă nelinişteşti. S-ar spune că nu prea poţi 
sta potolit, hm? Cred că eşti cel mai imprudent tip care a 
apărut vreodată în oraşul ăsta. Intre noi fie vorba, vreau să-ţi 
spun ceva: încă o lovitură ca asta şi o să ai necazuri. A fost cât 
pe-aci să dai foc la întreaga stradă. Incepe să fie cam mult. 

Dacă-şi închipuia că mă intimidează, se înşela. 

— Scoate dovezile, sergent, şi mă-nchin. Până atunci însă, n- 
avem ce discuta. Bagă-ţi bine în cap că nu-mi recunosc niciun 
fel de vinovăţie, dar din moment ce în oraşul ăsta poliţia nu e în 
stare să vină de hac unor nenorociţi precum Spooky-Teroare şi 
gaşca lui, nu văd de ce s-ar face o-ntreagă istorie, când 
altcineva reuşeşte. (M-am ridicat.) Mă duc să beau o cafea. Vii 


cu mine? 

Fără să se mişte din fotoliu, învârti între degetele groase ca 
nişte cârnaţi ţigara pe jumătate fumată, privindu-mă fix. 

— Îţi repet: ia-o mai încet. Încă o ispravă ca asta şi te azvârl 
în puşcărie. Ai mare noroc că ţin la domnişoara Baxter, iar ea 
face o treabă foarte bună în oraşul ăsta. Probabil, te simţi 
mândru că le-ai plătit-o cu lovitură la lovitură, dar există nişte 
limite care nu trebuie depăşite. I-ai tras-o lui Spooky, n-am zis 
nimic. O merita. Însă nu mai sunt de acord cu ce-ai făcut azi- 
noapte. (Se ridică greoi, postându-se în faţa mea.) Încep să am 
îndoieli în ceea ce te priveşte. Nu ştiu ce mă face să cred că 
poţi deveni chiar mai periculos decât gaşca asta imbecilă de 
bătăuşi. lar dacă am dreptate, te afli în faţa unor necazuri mari. 

— Asta mi-ai mai spus-o, am observat, politicos. Continuăm 
să vorbim aşa, între noi? 

— Mda. 

— Atunci, între noi, sergent, mai du-te... învârtindu-te. 

Am traversat holul mizerabil, intrând în sala de mese, încă 
mai mizerabilă. Am băut o cafea infectă, în timp ce citeam 
fițuica de ziar local. Am şi fumat. Poza celor şapte dobitoci 
plângându-şi motocicletele mi-a oferit o satisfacţie reală. Pe la 
zece am ieşit din hotel, oprindu-mă la unica florărie din oraş. 
Am cumpărat un buchet mare de trandafiri roşii, cu care m-am 
îndreptat către Spitalul Municipal. Oamenii pe lângă care 
treceam îmi zâmbeau toţi, aşa că le-am răspuns şi eu, cu dragă 
inimă. 

Am avut ceva de aşteptat, până să mi se permită să intru la 
Jenny. Era extrem de palidă. Pe umeri, părul îi cădea în două 
cozi lungi. 

O infirmieră nu mai termina cu aranjatul trandafirilor într-o 
vază. Cât timp îşi făcu de lucru cu florile, am privit-o pe Jenny, 
simţindu-mă cineva. Nu i-aş fi spus niciodată că o răzbunasem. 
Nu numai că îl scosesem din luptă pe Spooky, dar îi şi lăsasem 
pe jos pe cei şapte cavaleri ai săi. Pentru ăştia, a-i lăsa fără 
Hondele lor echivala cu castrarea. 

— Bună, Jenny! Cum îţi merge? 

— Nu mă aşteptam să mă vizitezi, îmi spuse, surâzând 
încurcată. După felul în care te-am tratat, nu mă gândeam că te 
voi mai vedea. 

Mi-am tras un scaun lângă pat. 


— Nu scapi aşa uşor de mine. Hai să uităm ce-a fost. Cum te 
mai simţi? 

— Nu pot să uit. Îmi pare rău că ţi-am spus ce ţi-am spus şi 
că nu înţelegi ce înseamnă bunătatea. Eram furioasă, iar o 
femeie furioasă spune de multe ori lucruri pe care nu le 
gândeşte. Mulţumesc pentru trandafiri... sunt minunati. 

M-am întrebat ce-avea să zică în clipa în care avea să afle că 
distrusesem cele şapte motociclete cu o singură lovitură. 

— Pentru puţin. Nu mi-ai spus însă, cum te simţi? 

— Aşa şi aşa, încercă ea să-şi ascundă o uşoară strâmbătură. 
Doctorul crede că în trei sau patru săptămâni voi fi pe picioare. 

— Pentru mine întinseseră sârma aia. Şi-a trebuit să te 
împiedici dumneata de ea. 

Un timp ne-am uitat unul la celălalt, în tăcere. Apoi Jenny 
spuse: 

— Larry... dacă ai vrea, mi-ai putea face un mare serviciu. 
Legat de birou, nu-ţi face probleme, am trimis deja o 
înlocuitoare, însă e vorba de un caz special, de care aş dori să 
te ocupi personal. 

Un caz special. 

Îmi venea să-i spun că îmi ajunsese până peste cap lucrul la 
Asistenţa Socială. Asta era bună pentru fraieri şi gogomani, dar 
se pare că ăsta îmi era destinul. 

— Cu plăcere. Despre ce e vorba? 

— Mâine dimineaţă, la unsprezece, iese din puşcărie o 
femeie. O vizitam regulat şi i-am făcut o promisiune. (Se opri, 
privindu-mă.) Mi-aş dori să înţelegi, Larry, ce înseamnă o 
promisiune făcută cuiva din puşcărie. l-am promis s-o aştept la 
eliberare şi s-o duc acasă cu maşina. A ispăşit o pedeapsă de 
patru ani, după care îşi recâştigă libertatea, şi nu vreau s-o las 
de izbelişte. Dacă nu sunt acolo când va fi eliberată... în fine, 
dacă nimeni n-o va aştepta la ieşire, toate eforturile mele de 
până acum riscă să se ducă pe apa sâmbetei. Te rog, du-te şi 
aşteapt-o. Explică-i de ce n-am putut să-mi ţin promisiunea, fii 
drăguţ cu ea, du-o acasă. 

O 

Doamne! mi-am spus, cum poate fi cineva atât de bleg! O tipă 
care a tras-o patru ani în puşcărie iese de-acolo şi mai dură. Ca 
toate celelalte cocoşneţe care-o exploatau pe Jenny, asta 
trebuie s-o fi muls-o şi ea, cât s-a putut, dar, având în vedere că 


din cauza mea Jenny zăcea în pat cu glezna, încheietura mâinii 
şi clavicula fracturate, nu puteam face altceva decât să-i 
îndeplinesc rugămintea. 

— Nicio problemă, Jenny. O s-o aştept eu. 

Am avut din nou parte de surâsul ei călduros, amical. 

— Mersi, Larry... faci o faptă bună. 

— Cum o voi recunoaşte? 

— Nimic mai simplu. Va fi singura deţinută eliberată la ora 
unsprezece. Şi, în plus, e roşcată. 

— Asta simplifică lucrurile. Dar, spune-mi, pentru ce a făcut 
închisoare?... Sau preferi să nu te întreb asta? 

— Ar fi mai bine. De altfel, ce importanţă mai are. Şi-a ispăşit 
pedeapsa... 

— Bun. Unde trebuie s-o conduc? 

— Nu departe de autostrada numărul 3, unde locuieşte 
fratele ei. O să-ţi spună ea pe unde s-o iei. 

În acel moment apăru infirmiera, anunțând cu insistenţă că 
era timpul ca Jenny să se odihnească. Probabil că avea şi ea 
dreptate, întrucât pacienta ei părea epuizată. 

— Să nu ai nicio grijă, am asigurat-o, ridicându-mă. O să fiu 
acolo, la unsprezece. A, uitam. Nu mi-ai spus cum o cheamă pe 
fată. 

— Rhea Morgan. 

— Bine. O să mă întorc mâine să te văd şi să-ţi povestesc cum 
a fost. 

Cu asta, infirmiera mă scoase din salon. 

leşit pe uşa liftului, mi-am dat seama că aveam în faţă ziua 
întreagă şi nimic de făcut. Ceea ce nu ştiam eu, era că a doua 
zi, la ora unsprezece, o dată cu aşteptatul fetei aceleia, Rhea 
Morgan, la ieşirea din puşcărie, ca schimbare de decor aveam 
să fiu pe deplin servit. 

O 

La unsprezece şi patru minute, grilajul poartă al Puşcăriei 
pentru femei se deschise, iar Rhea Morgan apăru, sub soarele 
palid care se lupta cu fumul şi praful de ciment. , 

Aşteptam în Fordul meu de vreo douăzeci de minute. Intre 
timp îl reparasem. Văzând-o, am azvârlit ţigara, coborând din 
maşină, s-o întâmpin. 

Cum aş putea-o descrie pe fata asta? Spunând pur şi simplu 
că avea un păr înfoiat, roşu-acaju, că era înaltă şi slăbuţă, 


îmbrăcată într-un impermeabil negru şi pantaloni bleumarin. În 
picioare avea nişte pantofi tociţi, prăfuiţi. Unele femei sunt 
frumoase, altele drăguţe; mai sunt unele atrăgătoare, însă Rhea 
Morgan nu intra în niciuna din aceste categorii. Era, pur şi 
simplu, Rhea Morgan. Avea trăsături frumoase, un trup frumos, 
cu picioare lungi şi umeri largi. Dar ceea ce m-a frapat la ea în 
primul rând au fost ochii, de un verde intens. Ochi imenşi, ce 
priveau cu teamă, cinism, dar şi cu senzualitate. O femeie care 
cunoscuse viaţa. În timp ce ne uitam unul la celălalt, am 
realizat că trăise mai multe decât mine. 

— Sunt Larry Carr, am spus. Jenny e la spital. A avut un 
accident şi m-a rugat să vin în locul ei. Mă privea curioasă, 
dezbrăcându-mă din privire. Lucru care încă nu mi se 
întâmplase, aşa că, la examenul acela, am reacţionat aşa cum 
ar fi făcut-o orice bărbat normal. 

— Bine, făcu, aţintindu-şi privirea asupra Fordului. Să nu mai 
pierdem vremea pe-aici. Dă-mi o ţigară. 

Avea vocea joasă, răguşită, la fel de temătoare ca şi ochii ei 
verzi. 

— Nu mă întrebi dacă Jenny e grav rănită? (l-am întins 
pachetul de ţigări.) 

— Dă-mi şi-un foc. 

— Ai auzit ce-am spus? Simţeam cum mă cuprinde o furie 
neagră, în timp ce-i aprindeam ţigara. 

Trase un fum adânc, scoţându-l pe nările fine şi pe gura 
aspră. 

— Dar ce, e rănită? 

Arăta atâta indiferenţă, încât mi-am dat seama ce plasă lua 
Jenny crezând în ea. 

— Glezna, încheietura mâinii şi o claviculă fracturate. 

Mai trase un fum lung: 

— Ce facem, prindem rădăcini aici? Vreau s-ajung acasă. 
Doar pentru asta ai venit, nu? 

Trecu pe lângă mine, îndreptându-se spre Ford, deschise 
portiera şi se urcă pe scaunul de lângă şofer. 

În culmea unei furii reci, am deschis brusc portiera, ţipând: 

— Coboară, neruşinato! N-ai decât să te duci pe jos. Eu nu 
sunt fraier ca Jenny! Cobori, sau te dau jos de păr? 

Trase din ţigară şi spuse, fără a-şi lua ochii de la mine: 

— Nici nu te-am luat drept fraier, nu te mai ambala atâta. 


Plătesc. Du-mă acasă şi-ţi plătesc cursa. 

Ne-am uitat fix unul la celălalt. Ca şi cu o seară înainte, am 
simţit dorinţa crescând în mine. A trebuit să lupt împotriva 
pornirii de a o trage afară din maşină şi s-o am acolo, pe 
marginea drumului aceluia plin de praf. 

Ochii aceia de smarald promiteau paradisul. 

Am trântit brutal portiera, apoi m-am urcat la volan, 
demarând cu toată viteza, înspre autostrada numărul 3. 

În timp ce aşteptam la intersecţie să se elibereze o bandă, 
am auzit-o întrebând: 

— Cum se face că eşti cuplat cu prostănaca aia? Tu şi cu 
mine suntem făcuţi din acelaşi aluat. 

— Gura. Cu cât te aud mai puţin, cu atât te suport mai uşor. 

— Să ştii că-mi placi! izbucni în râs, plesnindu-mă cu palma 
pe coapsă. 

— Mai taci. (l-am dat mâna deoparte.) Dacă nu-ţi vezi de 
treabă, faci restul drumului pe jos. 

— Ei bine. Dă-mi o ţigară. 

l-am întins pachetul, înscriindu-mă pe autostradă. După 
câteva minute de rulat cu toată viteza, am depăşit Plazza. 

— Ia te uită, exclamă, chestia asta încă mai există? 

Brusc, am realizat că fata asta trăise patru ani în spatele 
gratiilor, lucru care m-a înmuiat. Am lăsat-o mai moale cu 
viteza. 

— Unde te duc? am întrebat-o, fără să mă uit la ea. 

— La vreo doi kilometri de-aici. La primul panou indicator o 
iei la stânga. 

La mai puţin de doi kilometri de-acolo am ieşit de pe 
autostradă, luând-o pe un drum de pământ. 

O priveam, din când în când. Se aşezase cât mai departe de 
mine şi fuma, privindu-mă fix în faţă. Din profil, chipul său 
părea tăiat în marmură. Păstra răceala şi duritatea marmurei. 
M-am gândit la ceea ce îmi spusese. „O să plătesc cursa.” 
Dădea oare vorbelor acelaşi sens ca şi mine? Dorinţa de a face 
dragoste urca în valuri, în mine. Niciodată nu mai resimţisem 
asta atât de puternic. Parcă mă scutura cu totul. 

— Mai e mult? am întrebat, răguşit. 

— La capătul drumului pe care mergem, ia-o la stânga şi-am 
ajuns, spuse, azvârlind chiştocul pe geam. 

Am mai mers vreun kilometru, după care am luat-o la stânga. 


Am intrat pe un drum atât de îngust, încât am fost nevoit să 
încetinesc. Curând, am zărit un soi de pavilion sărăcăcios, din 
scânduri nefixate ca lumea. 

— Aici stai? 

— Aici. 

Am oprit, examinând cabana aceea. Greu de închipuit ceva 
mai rău. Tufe de bălării, unele de un metru înălţime, o 
înconjurau. Poarta dispărea complet, ascunsă de vegetaţia 
aceea. Câteva bidoane de benzină, vechi, cutii de conserve, 
ghemotoace de hârtie de ambalaj, zăceau împrăştiate peste tot. 

— Ce te-ai oprit aşa? întrebă enervată. Stai şi caşti ochii! 

— Chiar aici locuieşti? 

— Aici locuia dobitocul de taică-meu, oftă, aprinzându-şi o 
altă ţigară. Asta-i tot ce ne-a lăsat. Dar ce treabă ai tu cu asta. 
Dacă nu vrei să mergi mai departe, mă duc pe jos. 

— „Ne”-a lăsat? Cui „ne”-a lăsat? 

— Fratelui meu şi mie. (Deschise portiera, coborând din 
maşină.) La revedere, bunule samaritean. Mulţumesc pentru 
cursă. (Se îndepărtă, cu paşi legănaţi, păşind printre bălării şi 
gunoaie.) Am aşteptat să ajungă până la capătul drumului. Am 
coborât, luând-o pe jos, până lângă pavilion. 

Uşa rămăsese întredeschisă, aşa că am aruncat o privire în 
antreul minuscul, unde o uşă se vedea, în stânga mea. 

— Aşadar, asta e, te-ai întors! am auzit un glas de bărbat. M- 
am simţit frustrat. „O să-mi plătesc cursa.” Ştiu că-şi bătuse joc 
de mine. 

Am înaintat, iar Rhea, auzindu-mă se întoarse. 

Din nou, privirile ni se înfruntară. 

— Ce mai vrei? mă întrebă. 

Apăru un tip. Probabil frate-său. Un tip înalt, solid, cu acelaşi 
păr roşu, o faţă pătrată şi ochi verzi. Purta nişte jeans murdari, 
iar pe deasupra ceva, ca un sac de iută. Aparent mai tânăr 
decât ea, cu câţiva ani, putea să aibă cam douăzeci şi patru, 
poate mai puţin. 

— Cine mai e şi ăsta? 

— Larry Carr, am spus. Sunt de la Asistenţa Socială. 

Trecu pe lângă mine, atingându-mă şi, cum începuse să 
chicotească, am simţit iarăşi furia crescând în mine. 

— Ce poţi să târăşti şi tu, după tine! pufni, adresându-se 
soră-sii. Păduchi... şi-acum pe ăsta, care face fapte bune! 


— Tacă-ţi fleanca aia! strigă ea. Îşi face şi el treaba. Ce e de 
haleală în baraca asta împuţită? 

Mă uitam când la ea, când la el. Pentru mine, păreau veniţi 
de pe altă planetă. Mi-am amintit de Paradise City cu tipele lui 
pline de bani şi câinii lor; Sydney agitându-şi braţele ca aripile 
fluturilor şi bâzâind tot timpul ceva; băieţi şi fete spălaţi, bine 
hrăniţi, iar acum această scenă mizeră exercita deodată, asupra 
mea, un soi de fascinaţie. 

— Dar dacă v-aţi duce să vă spălaţi amândoi, ce-aţi zice? Iar 
după aia, v-aş lua să mâncăm de prânz. 

Tipul o îmbrânci pe soră-sa, proţăpindu-se dinaintea mea: 

— Adică vrei să zici că e nevoie să mă spăl. 

Apropierea ăstuia mă dezgustă. 

— Şi încă cum!... Puţi! 

Rhea, care era cu ochii pe noi, pufni pe nas, despărţindu-ne. 

— E tipul meu, Fel. Lasă-l în pace. 

Tipul mă fulgeră, peste umărul soră-sii, cu ochii lui verzi 
aruncând scântei de furie. Am aşteptat să facă el primul pas, 
cuprins de un chef nebun de a-i da o bătaie. Probabil că 
înţelesese din expresia mea, întrucât se întoarse pe călcâie, 
traversă încăperea murdară şi dispăru pe o uşă. 

— Asta ar fi ceea ce numesc eu o fericită întoarcere acasă! 
am comentat. Chiar nu vrei să te duc la masă? 

Mă fixă cu privirea dispreţuitoare a ochilor ei verzi. 

— Doamne! Dar ştiu că ţi s-a pus pata! Numai că, dacă vrei 
să mă ai, n-o scoţi la capăt numai cu un prânz. 

Era o provocare şi o promisiune. Cel puţin eu aşa am luat-o. 

— Stau la hotel Bendix, am spus, numai zâmbet. Când îţi 
doreşte inima... (Cu asta, am părăsit baraca, urcându-mă în 
maşină.) Mai devreme sau mai târziu, mi-am spus, va veni 
singură. Şi merita să fie aşteptată. 


M-am întors la Luceville, am mâncat de prânz la Luigi, apoi 
am cumpărat câţiva ciorchini de struguri şi m-am dus la spital. 
Jenny nu mai părea atât de abătută. Îmi adresă un surâs fericit, 
în timp ce mă aşezam la căpătâiul ei. 

— Cum a fost? întrebă, după ce îmi mulţumi pentru struguri. 
I-am oferit o versiune revăzută şi modificată a întâlnirii cu Rhea 
Morgan. I-am spus c-o aşteptasem la poarta puşcăriei, de unde 
o dusesem cu maşina până la baraca ei, unde o şi lăsasem. Am 


adăugat şi că frate-său, un tip ciudat, mă primise foarte rău. 

Numai că Jenny nu se lăsa dusă cu una, cu două. 

— Ce crezi despre ea, Larry? se nelinişti, nescăpându-mă din 
ochi. 

— Nu e o blândeţe de femeie. (Am ridicat din umeri, 
încercând să las impresia că Rhea nu mă interesa deloc.) l-am 
explicat că ai avut un accident şi eu te înlocuiesc, doar. 

— lar asta nu i-a ţinut nici cald, nici rece, nu? spuse, 
adresându-mi surâsul ei frumos. 

— Exact. 

— Nu te grăbi să tragi concluzii, Larry. Oamenii sunt 
sensibili la bunătate. 

— Nu una ca ea, în orice caz. 

— Corect. Însă alţii sunt. E o fată de care te apropii greu. 

— Asta poţi s-o mai spui o dată. 

Un timp domni liniştea, apoi, într-un târziu, Jenny întrebă: 

— Ce ai de gând să faci? Doar nu rămâi aici? 

— Spune-mi Jenny, eşti de două zile în spital. Câte vizite ai 
primit, în afară de mine? 

Era o cruzime din partea mea s-o întreb aşa ceva, însă voiam 
să ştiu. 

— În afară de dumneata, Larry, n-a venit nimeni să mă vadă, 
spuse, surâzând. 

— Deci, toate bătrânele alea care-ţi sug sângele, încercând 
să smulgă pomana, nici măcar nu s-au obosit să vină, să te 
vadă? 

— Asta nu dovedeşte nimic, Larry. Nu înţelegi. Sunt 
îngrozitor de sărace, iar obiceiul e să nu te duci la spital cu 
mâna goală. Ce-ar putea ele să-mi aducă? Aşa că preferă să nu 
vină. 

— Îţi mulţumesc că m-ai făcut să înţeleg, i-am spus mişcat. 

— Cum stai cu problemele proprii, Larry? întrebă brusc. 

— Problemele mele? 

O clipă n-am înţeles ce voia să spună, după care mi-am 
amintit că, în principiu, trebuia să am nişte probleme. 

Deplângeam moartea lui Judy, avusesem un grav accident de 
maşină, nu eram în stare să mă concentrez asupra muncii mele, 
aşa că unchiul lui Jenny, psihiatrul, mă sfătuise să fac o 
schimbare de decor. Ori, de două zile încoace, nici măcar nu-mi 
mai trecuse prin cap că aveam nişte probleme de rezolvat. 


— Cred că problemele mele sunt deja uitate, am pozat. 

— Exact aşa mă gândeam şi eu. Aşa că ai face mai bine să te 
întorci acasă. Oraşul ăsta nu-i făcut pentru dumneata. 

M-am gândit la Rhea. 

— Totuşi, am să-mi mai lungesc puţin şederea. Ce-ai vrea să- 
ti aduc mâine? 

— Eşti un înger, Larry. Îţi mulţumesc în avans. O carte mi-aş 
dori. 

O 

Am cumpărat Aranjamentul de Elia Kazan şi i-am trimis-o în 

salon. O carte scrisă parcă pentru ea. 


Capitolul 4 


M-am dus cu maşina până la biroul lui Jenny, am găsit greu 
un loc de parcare, apoi m-am apucat să urc cele şase etaje. 

Plecând de la Jenny, mă întorsesem la hotel, unde 
rămăsesem vreo jumătate de oră în camera mea lugubră, fără 
să-mi pot lua gândul de la Rhea Morgan. Ţesusem în minte o 
întreagă intrigă, plină de viziuni erotice. O doream atât de mult 
pe fata asta, încât parcă-mi intrase în sânge, ca un drog. Numai 
la gândul de a-i smulge hainele de pe ea şi de a o avea, 
sudoarea începea să-mi şiroiască pe obraji. Mi-am amintit fraza 
pe care mi-o azvârlise în nas: Doamne! Dar ştiu că ţi s-a pus 
pata! Numai că, dacă vrei să mă ai, n-o scoţi la capăt numai cu 
un prânz. 

Da, dar eu nu eram un fraier, ca Jenny. 

Iar când fata asta va fi a mea, pentru că nu-mi va scăpa, va fi 
a mea fără să scot vreun ban din buzunar. 

Mai întâi însă, trebuia să ştiu mai multe despre ea. Cu 
siguranţă, Jenny îi păstrase dosarul, iar eu tineam neapărat să 
dau de el. Aşa aş dispune de o armă împotriva ei, ceea ce mi-ar 
uşura târguiala. 

La asta m-am gândit, când m-am hotărât să mă duc la biroul 
lui Jenny. M-am oprit lângă uşă şi-am ascultat. Am fost foarte 
surprins s-aud ţăcănitul maşinii de scris. În fine, am bătut la 
uşă şi-am intrat. O femeie mai în vârstă, extrem de slabă, se 
afla instalată la masa de lucru. Chipul ei părea să fi fost cioplit 
cu securea într-un lemn de tek. Într-un colţ, o adolescentă 
bătea de zor la maşină, cu două degete. Cele două s-au uitat la 
mine de parcă atunci picasem din lună. 

— Să mă prezint: Larry Carr, m-am adresat doamnei Chip de 
Lemn, apelând la cel mai seducător surâs de care dispuneam. 
Timp de câteva zile, am fost ajutorul lui Jenny Baxter. 

Cea mai în vârstă părea să fie asistentă socială de meserie... 
Şi, spre deosebire de Jenny, nu cred că era uşor de îmbrobodit. 
Mi-am imaginat fără greutate toate băbătiile acelea venite să 
ceară ceva, aruncându-i doar o privire şi luând-o din loc, fără să 
mai apuce să deschidă gura. 


— Şi ce doriţi, domnule Carr? întrebă, cu o voce pe care-ar fi 
invidiat-o şi-un poliţist. 

— Am venit absolut întâmplător, declarai, căutând cu ochii 
după dosare. 

Adolescenta se oprise, nu mai mitralia la maşina de scris. 
Probabil că abia terminase liceul, fiind la prima ei muncă. 
Oricum, era paralelă cu orice noţiune de sex-appeal. O 
adevărată urâţenie! Ei, şi într-unul din dosarele lor ar fi trebuit 
să descopăr eu trecutul Rheei! 

— Dacă v-aş putea fi de vreun ajutor... am adăugat. 

— De vreun ajutor? exclamă ea, cu chipul mai de lemn ca 
niciodată. Aveţi calificarea necesară, domnule Carr? 

— Nu, dar am... 

N-am mai continuat. La ce bun să-mi consum saliva degeaba? 
Probabil că ştia, oricum, totul despre mine. 

— Vă mulţumesc, domnule Carr, spuse strivindu-mă cu 
privirea, dar ne descurcăm foarte bine. 

— Am crezut că fac bine dacă trec pe la birou. (Mă îndreptam 
deja spre uşă.) Locuiesc la hotel Bendix. Dacă vreodată aveţi 
nevoie de ajutor, m-aţi putea găsi acolo. 

— M-aş mira să avem nevoie de ajutor, domnule Carr. 
Domnişoara Baxter obişnuia să apeleze la ajutorul unor amatori 
voluntari. Eu nu aplic această metodă. 

— Vă cred. (Cu asta, am ieşit, închizând uşa după mine.) Aş fi 
preferat să rămân în legalitate însă, având în vedere atitudinea 
acelei țestoase bătrâne urma să fiu nevoit să acţionez la 
marginea legii. Încă păstram cheia biroului, primită de la Jenny. 

Am coborât cele şase etaje, regăsind în stradă praful de 
ciment care pudra totul. Era ora cinci după amiază, aşa că m- 
am instalat într-un bar, de unde puteam supraveghea intrarea 
imobilului. Am cerut o bere, mi-am aprins o ţigară şi m-am 
înarmat cu răbdare. 

Timpul se scurgea, o dată cu clienţii care intrau şi ieşeau. 
Unul „de-al casei” încercă să lege o conversaţie cu mine, dar l- 
am trimis să se plimbe. După o a doua bere, pe care am lungit-o 
cât mai mult posibil, le-am văzut pe Chip de Lemn şi pe 
vrăbiuţa ei, ieşind împreună. Chip de lemn o ţinea de braţ pe 
biata fată, de parcă s-ar fi aşteptat ca în orice moment să apară 
vreun satir şi s-o violeze. 

Nu m-am grăbit. Dimpotrivă, am mai dat pe gât o bere, 


acompaniată de ţigara de rigoare şi abia pe urmă am ieşit din 
bar. Era şase şi-un sfert. La intrarea în imobil, m-am ciocnit cu 
două puştoaice în fuste scurte care ieşeau, chicotind. Intr-o oră 
avea să fie întuneric, ori eu nu voiam să aprind lumina în birou, 
pentru că m-ar fi dat de gol. 

Am urcat încă o dată cele şase etaje, în timp ce ocupanţii 
celorlalte birouri plecau spre casă, trecând pe lângă mine. Erau 
de toate felurile, înalţi, scunzi, graşi, slabi, unii împreună cu 
secretarele. Nici nu mă băgau în seamă, prea grăbiţi să-şi 
regăsească domiciliile triste, să mănânce, să caşte gura la 
televizor, ori să se culce cu nevestele lor şleampete. 

Când am ajuns la etajul şase, o femeie cu chipul mai scofâlcit 
decât o prună uscată ieşi dintr-unul din birouri, trântind uşa, 
ferindu-se de parc-aş fi fost cel puţin Jack Spintecătorul. Am 
descuiat biroul lui Jenny, strecurându-mă înăuntru, unde m-am 
încuiat. 

Mi-au trebuit vreo zece minute bune, până să găsesc dosarul 
Rhea Morgan. M-am instalat la masa de lucru şi i-am citit 
povestea vieţii, ca şi cum ar fi fost a mea. 

Jenny făcuse o treabă bună. Redactase şi scrisese de mână 
raportul, pentru că probabil îl considera prea confidenţial ca 
să-l dea la bătut, unei dactilografe. 

Rhea Morgan avea în prezent douăzeci şi opt de ani. La 
vârsta de opt ani, apăruse deja în faţa unui tribunal pentru 
minori, sub acuzaţia de indisciplină. Fusese plasată într-un 
cămin de copii. La zece ani, surprinsă în timp ce fura dintr-o 
autoservire mai multe batoane de ruj şi parfumuri, fusese 
retrimisă în acelaşi cămin. La treisprezece ani avusese 
raporturi sexuale cu unul din membrii comitetului de 
conducere a căminului. Prins asupra faptului, administratorul 
respectiv îşi tăiase gâtul, cu câteva ore înainte de venirea 
poliţiei. Rhea fusese atunci închisă într-o casă de corecție, de 
unde fugise după vreun an. Încă un an mai târziu, poliţia o 
prinsese în timp ce racola şoferi de camion, pe autostrada către 
New York. Din nou în faţa tribunalelor, care hotărâseră că 
trebuia supusă unui tratament psihiatric. Fără succes de astfel, 
întrucât fugise din nou, urma pierzându-i-se timp de doi ani. 
După care fusese prinsă împreună cu trei complici, încercând 
să fure banii unei bănci. Vârsta fragedă îi dăduse dreptul la 
circumstanţe atenuante, aşa că n-o închiseseră decât pentru un 


an. Trebuia să fi avut cam şaptesprezece ani, pe atunci. După 
ispăşirea pedepsei, din nou evaporată în natură, reapărând 
doar trei ani mai târziu. De data asta, implicată, împreună cu 
doi complici, în jefuirea unui magazin de bijuterii. Ea se afla la 
volanul maşinii cu care trebuia să fugă. Cei doi băieţi complici 
năvăliseră într-un magazin modest de bijuterii din Miami, cu 
pistoale de plastic în mâini. Probabil că erau nişte amatori, 
deoarece se pierduseră la vederea unui gardian care apăruse 
cu un pistol automat 45. Rhea ar fi putut s-o ia din loc, dar 
rămăsese la postul ei, fiind arestată. Dat fiind cazierul judiciar 
anterior, luase patru ani. Odată liberă, o luase de la început, cu 
un nou jaf la un service auto. De această dată, judecătorul 
ceruse maximum de pedeapsă, aducându-i o condamnare de 
încă patru ani. Aici se oprea povestea vieţii ei. 

Am lăsat dosarul pe masă, aprinzând o ţigară. Acum îi 
cunoşteam trecutul, dar aş fi vrut să-l aflu şi pe cel al fratelui 
ei. Am răsfoit dosarele de la un capăt la celălalt, negăsind 
nimic. La prima vedere, se părea că Jenny nu-l amestecase în 
activităţile ei însă, după părerea mea, trebuia să fie de-aceeaşi 
teapă. 

Începuse să se întunece, dar am rămas acolo, cu gândul la 
Rhea. l-am rememorat existenţa, dându-mi seama că o 
invidiam. Mă gândeam la viaţa plicticoasă pe care o dusesem în 
familie. La mama, bună, fără discuţie, dar pe care o pierdusem 
la cincisprezece ani. La tatăl meu care lucrase din greu într-o 
mină de diamante. Câştigase mult însă, în urma unor 
plasamente nefericite, murise ruinat şi învins. Rhea trăise 
periculos, dar nu se recunoscuse învinsă niciodată. Nici nu 
ieşea bine din puşcărie şi reîncepea. Cel puţin, ea avea un ţel, 
precum şi energia cu care să-l urmărească. Un ţel deplorabil 
desigur, dar fixându-şi-l, se ţinea de el, mergea înainte. 
Deplorabil, țelul ei? 

Am stins ţigara, aprinzând alta. 

Fusesem învăţat că e imoral să furi, dar era, într-adevăr, în 
lumea modernă în care trăiam? Nu era asta, mai degrabă, un 
mod de a supravieţui, pentru cei cu spirit aventurier? Nu 
cumva era un război particular, purtat de indivizi împotriva 
poliţiei? Şi nu merita mai mult să rişti tot pentru a schimba 
viaţa cenuşie şi plicticoasă dusă de resturile umane care o 
exploatau pe Jenny? Pe de o parte îmi spuneam că greşesc, dar 


pe de altă parte... Brusc, am înţeles că Rhea trecuse pe primul 
loc în viaţa mea. Bineînţeles, îmi inspira dorinţă, însă era mai 
mult decât atât. li invidiam îndrăzneala. La fel de brusc am 
dorit să trăiesc aceleaşi experienţe, ca şi ea. Fusese urmărită 
de poliţie, ceea ce mie nu mi se întâmplase niciodată. Mi-am 
imaginat ce trebuia să simtă în momentele cele mai tensionate. 
Totuşi, nu cedase panicii şi nu fugise, în povestea cu magazinul 
de bijuterii. Pentru asta o invidiam eu. Am simţit o dorinţă de 
nestăpânit de a-mi da seama dacă, urmărit cum fusese ea, aş fi 
avut îndrăzneala de care dăduse ea dovadă. 

Se înnoptase de-acum. Am pus dosarul la loc în biblioraft, am 
golit scrumiera într-un plic pe care l-am strecurat în buzunar. 
Nu-mi doream să afle Chip de Lemn că venise cineva în birou, 
în lipsa ei. 

Coborând scările n-am încetat să mă gândesc la Rhea şi la 
fratele ei, în cabana lor mizerabilă. Din nou m-am surprins 
invidiindu-i. 

Dar Judy? 

Judy e moartă, mi-am spus, tot coborând treptele, pe când 
Rhea, ea e cât se poate de vie. 

O 

Ar fi trebuit să-mi plătesc camera de la hotel Bendix, să sar 
în maşină şi să mă întorc cât mai repede la Paradise City. Acolo 
m-aş fi dus la doctorul Melish, încredinţându-i soarta mea. l-aş 
fi mărturisit că întâlnisem o femeie cu cazier judiciar extrem de 
încărcat şi că eram obsedat de ea, sexual vorbind. l-aş mai fi 
mărturisit că mă simţeam cuprins de o dorinţă irezistibilă de a 
comite, ca şi ea, acte criminale, pentru ca, în ziua în care 
aveam s-o posed, să nu mai am motive s-o invidiez, întrucât 
aveam să fiu la fel de corupt ca şi ea. În sfârşit, i-aş fi mărturisit 
că eram bântuit de o idee: fiind bărbat, orice făcuse ea, eu aş fi 
făcut mai bine. N-aveam s-o ştiu niciodată, fiindcă nu făcusem 
nimic. Nu mi-am plătit camera la hotel şi nici nu m-am grăbit să 
mă întorc la Paradise City. 

M-am poticnit într-un bar îngrozitor, unde am mestecat un 
sandviş fără niciun gust, făcându-l să coboare pe gât cu nişte 
bere, timp în care nu mi-am luat gândul de la Rhea. Intr-un 
târziu, am plecat în căutarea maşinii, cu care am plecat spre 
baraca dărăpănată. Fata asta exercita asupra mea o atracţie 
magnetică parcă, atracţie căreia nu-i puteam rezista. 


Ajuns la capătul drumului de ţară, am tras maşina deoparte, 
stingând farurile. Restul drumului l-am parcurs pe jos. În timp 
ce mă apropiam de baracă, printre bălării şi gunoaie 
împrăştiate, am auzit sunetele stridente ale unei muzici de jazz, 
venind dintr-un tranzistor. Urmând curba pe care o făcea 
cărarea, am văzut lumină la ferestre. 

Am înaintat până la gardul plin de spărturi unde, ascuns 
după un pom, am cercetat ferestrele, aşa cum un om pierdut în 
plin deşert, sub un soare ucigător, dă peste o oază, habar n- 
având că era doar un miraj. Noaptea era caldă, iar aerul 
irespirabil. Ferestrele erau larg deschise, la ora zece, seara. 
Am zărit o siluetă, ca o umbră... Fratele ei. Deci, era acolo! Mi- 
am făcut drum, cu paşi prudenti, printre cutiile de conserve şi 
bidoane vechi de benzină, evitând să fac zgomot, precauţie de 
altfel inutilă. Având în vedere că tranzistorul era dat la maxim, 
aş fi putut eu să fac cel mai al naibii zgomot, că tot nu mă 
auzeau. 

Cu inima bătând, m-am apropiat cât am putut de fereastră, 
încercând să trag cu ochiul fără să fiu văzut. Acum îl vedeam 
clar pe frate-său. Se învârtea prin odaie, bătând tactul cu 
picioarele, având într-o mână o cutie de conserve, iar în 
cealaltă o lingură. Tropăia de zor, îndesându-şi în gură, lingură 
după lingură, dintr-o fiertură care nu semăna cu nimic. Am 
căutat-o din ochi pe Rhea. Era ghemuită într-un fotoliu 
dezarticulat, cu pielea hărtănită prin care ieşea umplutura. 
Purta un pantalon salopetă de-un roşu care-ţi spărgea ochii, 
atât de strâmt era pe ea, de-ai fi zis că sunt pictaţi pe piele. 
Inima începu să-mi bată, gata să sară din piept, la vederea 
picioarelor ei lungi şi a coapselor rotunjite. În colţul gurii cu 
buze subţiri, dure, îi atârna o ţigară. Se uita în tavan, cu chipul 
inexpresiv al unei măşti de marmură, în vreme ce fratele ei 
continua să se îndoape, dansând şi cântând, în acelaşi timp. 

Mă uitam la ea, întrebându-mă la ce se gândea. Ce mai 
pereche formau şi ăştia doi! Pe de o parte mă gândeam aşa, iar 
pe de altă parte, îi invidiam. Deodată, Rhea se aplecă, oprind 
tranzistorul, aflat pe-un scaun, lângă ea. Am primit ca pe un şoc 
liniştea care se aşternu brusc în toată baraca şi-n jurul meu. 

— Ajunge! zbieră ea. Trebuie să faci mereu pe tâmpitul. 
Frate-său rămase pe loc, cu capul între umeri, cu pumnii 
strânşi - o statuie a amenințării. 


— Ce tot spui acolo, Dumnezeul mă-sii! urlă. Dă-i drumul să 
cânte! 

Ea apucă tranzistorul, se ridică şi, cu o răutate calculată, 
dădu cu el de perete. Cutia se sparse, împrăştiind piesele peste 
tot. 

Frate-său sărise deja în mijlocul încăperii, plesnindu-i o 
palmă răsunătoare, ce-o făcu să se clatine. Înjurând-o ca la uşa 
cortului, îi mai cârpi una. 

Furia izbucnise în mine, aşa că am sărit în cameră chiar în 
clipa când ridica mâna pentru a treia lovitură. L-am apucat de 
încheietură, întorcându-l, şi i-am tras un pumn în plină figură. 
Se dădu îndărăt, poticnindu-se. Am ţâşnit spre el, profitând că 
nu-şi regăsise echilibrul şi era încă groggy, ca să-l lovesc în 
stomac. 

Horcăi, căzând în genunchi. M-am aplecat şi, cu amândouă 
mâinile împreunate, i-am dat lovitura de graţie, pocnindu-l în 
ceafa. Dacă murea pe loc, exact de-aia nu mai puteam eu, aşa 
cum nu mi-ar fi păsat nici de Spooky, dacă-l trimiteam în lumea 
umbrelor. Rămase grămadă, ţeapăn, la picioarele mele. 

M-am întors spre Rhea, care se lipise cu spinarea de perete. 
Pometul stâng îi era deja învineţit. Zăpăcită încă de loviturile 
încasate, nu-şi lua ochii de la trupul nemişcat al fratelui ei. 

— N-are nimic, am liniştit-o. Nu-ţi face probleme pentru el. 
Tu te simţi bine? Treceam pe-aici, am adăugat, simțind cum 
furia se risipea, puţin câte puţin. i 

Ingenunche lângă el, întorcându-l. li curgea sânge din nas, 
dar respira normal. Rhea ridică spre mine ochii scânteind de 
furie. 

— Pleacă de aici! N-ai ce căuta aici! mi se adresă, cu vocea 
plină de răutate. Dispari şi să nu te mai văd niciodată! 

Ne-am privit lung. 

— Când îţi doreşte inima, mă poţi găsi la hotel Bendix. O să 
te-aştept acolo. 

M-am regăsit în noaptea înăbuşitoare şi întunecată, cu 
degetele încă durându-mă, de la loviturile pe care i le 
aplicasem tipului. 

M-am întors în Luceville. Depăşisem o primă etapă, 
arătându-i că eram mai puternic decât frate-său. 

Dar nu era de-ajuns. Trebuia să-mi dovedesc mie însumi că 
am mai mult tupeu decât ea. 


Când intram în nenorocita mea de cameră de hotel, telefonul 
suna de zor. Am ezitat câteva momente, după care am ridicat 
receptorul. 

— Larry... dragul, dragul meu băiat! 

Dintr-o dată, m-am recufundat în trecut. Cine mă putea 
chema astfel, dacă nu Sydney Fremlin. 

— Salut Sydney, am spus, lăsându-mă pe marginea patului. 

Mi-a povestit că încercase de mai multe ori să dea de mine. 
Mă sunase Dumnezeu mai ştia de câte ori, la hotel, însă 
niciodată nu eram acolo. Reproşurile lui mascate mă lăsară 
rece. 

— Ce mai faci, Larry? Când te întorci? Am mare nevoie de 
tine! 

Insensibil la tonul lui exaltat, mă gândeam la obrazul umflat 
al Rheei. 

— Larry, mă asculţi? 

— Sigur că da. O să mă întorc curând, am spus, neconvins. 
Mai lasă-mi doar puţin timp. Să zicem... o lună, e bine? 

— O lună! exclamă. Dar, Larry, am nevoie de tine acum! 
Clienţii noştri întreabă toţi de tine. Spune-mi sincer, cum te 
simţi? N-ai putea să te întorci săptămâna viitoare? 

— Terry nu se descurcă? 

— Terry? (Vocea sa deveni ascuţită.) Nu-mi vorbi de acest 
individ. E pur şi simplu... insuportabil. Intoarce-te, Larry, şi-l 
dau pe uşă afară! 

Începea să mă calce pe nervi, aşa că am scurtat-o. 

— O să mă întorc, fii liniştit, dar nu înainte de o lună. 

— O lună! Vocea lui devenea din ce în ce mai stridentă. 

— Asta e, am spus, punând receptorul în furcă. 

M-am dus la baie, ţinând mâinile, care mă dureau, sub jetul 
de apă rece. Telefonul începu din nou să zbârnâie. Mai mult ca 
sigur, era tot Sydney, aşa că am hotărât să nu răspund. Sună o 
vreme, apoi tăcu. 

M-am întins pe pat. 

Simţeam că am crescut în proprii mei ochi. 

Sunt, într-adevăr, un tip la înălţime, mi-am spus. Mai întâi 
Spooky... şapte dintre acoliţii săi... iar acum fratele Rheei. Până 
la urmă, o să cedeze ea. De asta eram convins. Voiam doar să 
mi se dăruiască ea singură. Eram în stare să aştept. Inainte de 
asta însă, trebuia să ajung egal cu ea. 


Banii reprezintă mobilul celor mai multe din delicte. 

Or, bani aveam, să dau cu ei de-a azvârlita, atâta vreme cât 
Sydney continua să mă plătească cu patruzeci de mii de dolari 
pe an. Cazul meu era unul special, după cât mi-am dat seama. 
Doream să comit o ilegalitate, pentru a cunoaşte aceeaşi 
tensiune, aceeaşi excitație, pentru a înfrunta acelaşi pericol ca 
şi Rhea, numai că eu n-aveam nevoie de ceea ce eventual 
aveam să fur. M-ar fi satisfăcut furtul în sine, iar nu ceea ce 
urma să fur. 

Trebuia să-mi fac propriul blazon. M-am gândit un timp, 
hotărât să încep prin a fura o maşină. N-avea cum să fie prea 
dificil. Maşina, odată furată, urma s-o conduc afară din oraş, 
unde s-o şi abandonez, nu prea departe de locul furtului. 
Treaba odată făcută, urma să devin şi eu un hoţ, aşa cum era 
Rhea. Riscul de a fi prins era minim, dar furtul în sine avea să- 
mi provoace o anumită stare tensională, adică exact la ceea ce 
aspiram eu. 

Gata însă cu rumegatul! Acţiune, asta era ceea ce voiam eu 
acum. 

M-am uitat la ceas. Opt minute după miezul nopţii. 
Continuând să mă simt mare în proprii ochi, mi-am îmbrăcat 
haina, am stins lumina şi-am ieşit din cameră. Am evitat 
ascensorul, coborând fără zgomot pe scări, am traversat holul, 
unde portarului îi picase capul în piept - doar era portar de 
noapte, nu? — şi am ajuns afară, în noaptea înăbugşitoare. 

O 

În realitate, furtul unei maşini s-a dovedit o operaţiune mai 
complicată decât îmi închipuisem. Am intrat în cea mai 
apropiată parcare, unde m-am lovit de un paznic. Acesta mă 
privi bănuitor, mângâind ciomagul pe care-l avea atârnat la 
centură. Asta, văzând că-mi tot făceam de lucru prin faţa 
intrării. 

— Ce doriţi? mă întrebă, cu un adevărat glas de poliţai. 

— Nu pe dumneata, în orice caz, am spus, îndepărtându-mă. 

Am umblat de colo-colo, parcurgând o grămadă de străduţe 
laterale, unde maşinile erau parcate bară la bară. 

De fiecare dată când mă opream să încerc să deschid vreo 
portieră, din întuneric apărea câte un trecător care, înainte de 
a-şi continua drumul, mă studia atent. Am simţit că eram lac de 
transpiraţie, iar inima îmi bătea nebuneşte. Era exact tensiunea 


pe care o dorisem atâta, numai că, dacă mă gândeam bine, nu- 
mi plăcea deloc. 

Pe la unu dimineaţa, când nervii începeau să mă lase, am 
găsit în sfârşit o maşină care s-a deschis când am apucat 
mânerul. Până şi cheia era în contact. 

l-am dat drumul, mi-am spus, ştergându-mi palmele 
transpirate de turul pantalonilor. Am cercetat în sus şi-n jos 
strada pustie, apoi, cu inima bătând, m-am strecurat la volan. 
Cu mâna tremurând, am răsucit cheia în contact, apăsând, în 
acelaşi timp, pedala de acceleraţie. S-a auzit un sfârâit slab, 
terminat într-un soi de geamăt. Cu transpiraţia şiroind pe faţă, 
m-am aplecat spre tabloul de bord. Am acţionat butonul pentru 
faruri, însă n-am obţinut decât o lumină chioară, gălbuie, care 
se stinse şi ea aproape imediat. 

Tocmai încercasem să fur o maşină cu bateria descărcată. M- 
au lăsat nervii. Cât despre palpitaţie, tensiune, pentru azi îmi 
ajungea. Am coborât, închizând portiera, şi mi-am văzut de 
drum. Muream de sete, iar picioarele îmi erau moi, de parcă 
tocmai alergasem o cursă de o mie de metri. Senzaţia o 
cunoscusem, dar rezultatul? încercasem să fur o maşină - delict 
pe care mii de puştani îl comit zilnic - şi dădusem greş. Ca hoţ 
se putea mult mai bine! Ce mai privire dispreţuitoare mi-ar fi 
aruncat Rhea, dacă i-ar fi povestit cineva isprava mea de tristă 
amintire! 

Incepui să-mi dau seama că, o dată ce ai petrecut treizeci de 
ani de partea bună a barierei, nu-i uşor să treci dincolo, asta 
necesitând mai multă voinţă şi îndrăzneală decât aveam eu. 

În capul străzii am dat peste unul din acele baruri care ţin 
deschis toată noaptea. Am intrat să beau o bere. La tejghea 
erau doar trei clienţi, beţivanul casei, un băieţaş de vreo 
optsprezece ani, într-un costum roşu de culoarea cireşei şi 
părul până la umeri. La încheietura mâinii, subţire ca de fată, 
purta un ceas scump, de aur. Mi-a adresat un surâs plin de 
promisiuni, iar vederea ceasului său mi-a dat o idee. M-am 
aşezat la o masă, luând cu mine şi berea, de unde m-am apucat 
să-l privesc insistent. O clipă mai târziu, veni să se aşeze lângă 
mine. 

— Dacă ne-am împrieteni? îmi propuse. Sunt sigur că te simţi 
la fel de singur ca mine. 

— Care ţi-e preţul? L-am cercetat din cap până-n picioare. 


— Zece dolari... Şi n-o să-ţi pară rău după bani. 

— Coteţ ai? 

— În susul străzii e un hotel... Sunt cunoscut. 

Mi-am terminat halba, ridicându-mă: 

— Atunci, ce mai aşteptăm? 

Am ieşit în noaptea caldă şi umedă, pornind-o pe stradă. Din 
când în când, îmi adresa câte o privire neliniştită, lipindu-se de 
mine de parcă-i era teamă să nu mă piardă. Se trase deoparte 
când trecurăm pe lângă un poliţist care se uită dezgustat după 
noi, trăgând şi-un scuipat în şanţ. 

— Aproape am ajuns, spuse. Hotelul e chiar în capătul străzii. 

M-am uitat în urmă. Polițistul dispăruse şi nimeni altcineva 
nu se mai vedea. Tocmai treceam pe lângă o fundătură unde 
erau înşirate o grămadă de lăzi de gunoi vârfuite care puţeau 
de te ameţeau. L-am apucat de braţ pe puştan, dirijându-l spre 
fundătură. 

Scoase un chiţăit slab, încercând să protesteze, însă nimic 
mai mult. Mi-a făcut o adevărată plăcere să-l altoiesc, fiindcă 
nu pot să sufăr „fetiţele”. Pumnul îi nimeri în plin maxilarul, 
făcându-l să se întindă lat în gunoaie, cu capul pe o grămadă 
împuţită de coji de cartofi. Aplecându-mă, i-am luat ceasul de 
aur, un cadou probabil, de la vreun client mulţumit de serviciile 
sale. M-am uitat rapid în stânga şi-n dreapta, după care am 
pornit spre hotel. 

Trecând pe lângă o ladă de gunoi, la fel de plină şi împuţită, 
m-am oprit şi-am aruncat în ea ceasul, acoperindu-l cu gunoi, 
după care mi-am văzut de drum. 

De data asta chiar mă simţeam mare. 

Făcusem începutul. lată-mă devenit hoţ patentat! 

O 

A doua zi dimineaţă, m-am trezit dintr-un somn agitat, am 
fost trezit, mai bine zis, de o voce pe care o percepeam perfect 
şi care-mi spunea: „Pleacă din oraşul ăsta chiar în dimineaţa 
asta. Întoarce-te la Paradise City. Du-te să te consulte doctorul 
Melish şi povesteşte-i ce ţi se întâmplă. Spune-i ce-ai făcut în 
noaptea asta şi cere-i ajutorul.” 

Treaz de-a binelea, m-am uitat în jur. Vocea îmi răsuna în 
ureche atât de puternică şi clară încât, o clipă, am crezut că era 
cineva în încăpere. 

Apoi mi-am dat seama că visasem şi m-am lăsat îndărăt pe 


pernă. 

Nici vorbă să mă întorc la Paradise City. 

Melish nu mi-ar fi fost de niciun ajutor, pentru că nu voiam 
să mă ajute. Gândul mi-a fugit la Rhea, şi-am fost cuprins brusc 
de o asemenea dorinţă încât am sărit din pat direct la duş, unde 
m-am băgat sub jetul de apă rece, ca să mă calmez. M-am ras, 
mi-am luat blugii şi pulovărul pe mine, am coborât la 
restaurantul hotelului, unde am înghiţit două ceşti de cafea 
infectă. 

Câţiva voiajori comerciali îşi luau micul dejun, răsfoind de 
zor carnetele de comenzi. Niciunul nu-mi acordă nici cea mai 
mică atenţie. Mi-am aprins o ţigară, gândindu-mă la noaptea 
trecută. 

Lovitura mea era mai degrabă jalnică. 

Ce dispreţ aş fi citi în privirea Rheei! y 

Nu fusesem în stare să fur măcar o maşină! In schimb, 
furasem ceasul unui nenorocit de pederast! Era la îndemâna 
oricui! Ce risc Îmi asumasem? Îi furasem ceasul care, fără 
discuție, era tot ce-avea mai de preţ. Ce mai, aveam cu ce mă 
mândri! Mi-am amintit că Spooky-Teroare mă tratase ca pe un 
amărât. Ori, cu o seară înainte, exact asta fusesem, un A-m-ă-r- 
â-t. 

Fi bine, mi-am spus, în noaptea asta, lucrurile se vor 
schimba. Eram hotărât să fac parte din  corporaţia 
răufăcătorilor, însă pentru asta trebuia să-mi fac nişte planuri, 
ceea ce am şi început să fac, fumând de zor. Când am ieşit din 
restaurant, planul meu era gata. 

O 

Am ieşit din hotel şi, urcându-mă în Fordul meu, am pornit-o 
în direcţia unui orăşel, Jason's Halt, aflat pe marginea 
autostrăzii, la vreo sută cincizeci de kilometri. Un oraş mic, în 
plină bunăstare şi curat, ce trăia din culturile de portocale. 
Strada principală era înţesată de camioane pline cu fructe, 
tranzacţiile fiind în plină desfăşurare. 

Am găsit unde să parchez şi-am pornit-o apoi pe jos, pe un 
trotuar inundat de soare, oprindu-mă la prima autoservire. Cu 
greu mi-am croit drum prin mulţimea de clienţi ce-şi făceau 
cumpărăturile pentru sfârşitul de săptămână. Cufundat în 
marea aceea de oameni, mă simţeam invizibil. 

La bufetul magazinului, am înghiţit un sandvici cu friptură de 


vită stropit cu bere apoi, cu scara rulantă, am urcat la raionul 
cu jucării. Am rugat o vânzătoare să-mi arate nişte pistoale, 
invocând un nepoţel imaginar. Mi-a propus un întreg sortiment, 
de la cele automate până la Colt, din care am ales un Beretta, 
devenit celebru datorită agentului 007. Imita extrem de bine 
realitatea, iar în mâna mea părea de-a dreptul ameninţător. 

Am revenit la parter, de unde am achiziţionat o geantă de 
voiaj, din acelea având imprimat pe ele T.W.A., cu o curea 
lungă. Am trecut apoi la raionul pentru bărbaţi de unde, după 
oarecare chibzuială, am luat un sacou grena cu buzunare 
aplicate. O haină ce nu putea trece neobservată, în fine, de la 
raionul de surprize şi imitații, am cumpărat o perucă Beatles şi 
ochelari de soare prin care se putea vedea ceva, acoperind în 
acelaşi timp cam o jumătate din faţă. 

Toate cumpărăturile le-am îndesat în sacoşă. N 

Pe la patru şi un sfert m-am întors la Luceville. Îndreptându- 
mă spre hotel, am trecut prin faţa spitalului, amintindu-mi că 
nu trecusem pe la Jenny; lucru care ar fi putut să o mire. 
Instinctiv, am parcat în locul unei maşini care tocmai pleca. 
Câteva momente am rămas să mă întreb dacă chiar aveam chef 
s-o văd pe Jenny. Cinstit vorbind, m-aş fi lipsit, însă raţiunea a 
învins. Am coborât din maşină, intrând într-o librărie, de unde 
am ales „Ziua şacalului” de Forsyth, precum şi „Puterea şi 
gloria”, o carte celebră, de Graham Greene. 

— Chiar mă întrebam ce-i cu dumneata, spuse Jenny, după 
ce-mi mulţumi pentru cărţi. Tare mi-aş fi dorit să te fi dus 
acasă. 

— Nu-ţi face probleme. (l-am zâmbit, în timp ce mă gândeam 
că era exact opusul Rheei.) Încă nu mă simt pregătit să reiau 
viaţa luxoasă şi în puf, din Paradise City. 

— Dar ce faci, tot timpul? 

— Mă plimb de colo-colo. (Am ridicat din umeri.) Oraşul ăsta 
mă fascinează. 

— Te-ai lovit la mână? întrebă, remarcându-mi degetele încă 
tumefiate de pumnii pe care i-i altoisem fratelui Rheei. 

— Am avut probleme cu maşina... Manivela a scăpat... Dar 
dumneata, Jenny, cum te mai simţi? 

— Încet, încet, mă recuperez. Glezna o să dureze ceva mai 
mult. 

l-am povestit despre Chip de Lemn şi îngrozitoarea ei 


dactilografă. 

— Nici nu vrea să audă de mine. 

— Domnişoara Mathis îşi cunoaşte meseria, spuse Jenny, 
dând din cap. Te deranjează asta? 

— Nu cine ştie ce!... 

Aşa, am ajuns la subiectul care mă interesa: 

— Spune-mi, Jenny... fratele ăsta al Rheei Morgan... Pare un 
tip dur. Din ce trăieşte? Ai vreo idee? 

— Fel? 

— Aşa-l cheamă?... Fel Morgan? 

— Feldan... După bunicul său, Feldan Morgan, împuşcat în 
timp ce jefuia cu arma în mână o bancă. 

— Ia te uită... Şi Fel ăsta din ce trăieşte? 

— Ei, din traficul cu maşini vechi... de la cimitirul de rable... 
îţi dai seama... Dar de ce te interesezi de el? 

— Baraca aia... ce mai cocioabă! Nu-mi imaginam că se poate 
trăi într-un asemenea loc. 

— Uite că da. Există oameni cărora puţin le pasă de felul în 
care trăiesc. (Chipul i se întunecă.) Eu îmi fac probleme pentru 
Rhea, care ar putea recidiva foarte uşor. Frate-su n-o ajută cu 
nimic, iar ea n-are în cap decât o idee: cum să se îmbogăţească. 
Nici nu vrea să audă că pentru a avea bani trebuie să-i câştigi. 
Vrea totul dintr-o dată. Am mai încercat eu să-i bag minţile în 
cap, dar fără prea mult succes. Încep să cred că fata asta-i un 
caz disperat. Da, nu spun asta cu plăcere despre nimeni, însă 
cred cu adevărat că Rhea e un caz disperat. Cred că nu va dura 
prea mult până când va intra iarăşi în chestii murdare şi se va 
întoarce la puşcărie... pentru ani buni. 

— Asta-i o adevărată oraţie funebră. Acum înţeleg mai bine 
cât de ingrată e sarcina dumitale. 

Ridică mâna, lăsând-o să cadă îndărăt, pe cuvertură. 

— Nu mă plâng. E munca mea şi eu am ales-o. Fiecare 
trebuie să-şi trăiască viaţa. Uneori mi se întâmplă să am 
influenţă asupra unora, iar asta mă răsplăteşte. (Surâse.) 
Măcar dac-aş reuşi să te influenţez şi pe dumneata, Larry. Cât 
de puţin. Nu vrei să te întorci acasă şi să uiţi oraşul ăsta... nici 
dacă asta mi-ar face plăcere? 

Prin minte îmi trecu o idee. Jenny era plină de bunăvoință, ce 
mai, dădea pe dinafară, însă ea mă făcea să mă gândesc la acei 
oameni care se chinuie cu încăpățânare să urce treptele unei 


scări rulante care coboară. Altceva aveam eu în cap. Acum era 
un moment în care-i puteam povesti orice. Urma să mai rămână 
ţintuită în pat pentru cel puţin cincisprezece zile, neputând să 
mă supravegheze. 

M-am prefăcut că ezit, după care am dat din cap, ca şi cum 
tocmai luasem o hotărâre. 

— Bine, Jenny, ai câştigat. O să plec. Pierd timpul pe-aici. 
Numai că îmi pare rău să te părăsesc. Mi-ai fost o adevărată 
prietenă. O să plec chiar mâine. 

Poate că forţasem puţin nota. Putea fi Jenny mai periculoasă 
decât credeam? Mă privi cu tristeţe, întinzându-mi mâna. 

— Ştiu că fiecare trebuie să-şi trăiască viaţa, puţini fiind 
aceia care urmează sfaturile primite. Eu îi îndrum oricum, însă 
nu mă ascultă. Ce-aş putea să fac? 

Brusc mi-a venit să-i povestesc ceea ce mi se întâmpla. N- 
aveam să mă duc la doctorul Melish, asta era clar, însă 
imaginea lui Jenny pe patul de spital, uitându-se la mine 
întrebător, aproape mă făcu să-i spun adevărul. 

M-am gândit însă la Rhea... şi mi-a trecut. 

Chinuindu-mă să zâmbesc, am atins în treacăt degetele lui 
Jenny, am îndrugat câteva banalităţi, asigurând-o că vom ţine 
legătura. Nici nu părăsisem bine spitalul şi plănuisem deja ce 
să fac noaptea. 

Întors în camera de hotel, am început să înşir obiectele 
cumpărate. Am îmbrăcat haina, mi-am pus peruca, ochelarii de 
soare fumurii. Cu pistolul Beretta în mână, m-am îndreptat spre 
baie, unde se afla singura oglindă. 

M-am studiat. 

Eram exact ca o sperietoare; nimeni nu m-ar fi recunoscut. 
Am rânjit, arătând dinţii, încercând să par cât mai dur. După 
care, brusc, am îndreptat pistolul spre oglindă, zbierând: 
„Mâinile sus!” 

Dacă tipul ameninţător pe care-l vedeam în oglindă ar fi 
intrat la mine în birou, la Paradise City, i-aş fi dat fără să stau 
pe gânduri toate diamantele din casa de bani. 

Mulţumit de mine, mi-am scos peruca, haina, ochelarii 
fumurii şi le-am îndesat, împreună cu pistolul, îndărăt în geanta 
de pânză. Cum, din precauţie, făcusem cumpărăturile în Jason's 
Halt, n-aveam nicio grijă că s-ar putea ca, după „lovitură”, 
poliţaii să-mi facă vreo vizită. 


Da, eram într-adevăr mulţumit de mine. 

Nu mai trebuia decât să aştept miezul nopţii, după care 
aveam să fiu de cealaltă parte a baricadei. 

M-am întins pe pat, trecând în revistă ordinea operaţiunilor. 
Am repetat până şi cuvintele pe care aveam să le spun. Totul 
fiind pus la punct, m-am lăsat furat de somn, încântat că 
puteam recupera. Asta era încă o dovadă că nu eram absolut 
deloc nervos. 

Pe la nouă m-am trezit şi-am plecat să mănânc ceva, la 
bufetul din colţul străzii, nişte chiftele înotând în grăsime, cu 
spaghete. Nu m-am grăbit de loc. După ce am terminat, m-am 
întors la hotel după geanta de pânză, apoi am luat maşina, pe 
care o lăsasem în capătul străzii. 

Am ieşit din oraş, angajându-mă pe şosea. Cam la zece 
kilometri de Luceville, ochisem un service CALTEX. Trecusem 
de multe ori pe lângă el, dar de oprit nu oprisem niciodată. 
Benzinăria, cu vad bun, rămânea deschisă toată noaptea. Am 
încetinit, căci mă apropiasem. Un tip solid, într-o salopetă albă, 
făcea plinul unei alte maşini. Nimeni altcineva. Mi-am dat 
seama că era vorba de omul din tura de noapte, care era 
singur. 

Trecând mai departe, am întors, revenind la Luceville. Am 
pierdut timpul două ore într-un cinematograf unde rula un 
western vechi, destul de bun, care nu m-a plictisit. 

Când s-a terminat filmul, am ieşit împreună cu ceilalţi 
spectatori în strada prăfuită şi m-am urcat în maşină. După 
câteva momente, am pornit motorul. 

Şi iată, mi-am spus, a venit momentul. Nu mi-a făcut plăcere 
să constat că inima îmi bătea mai puternic, iar palmele îmi erau 
umede. 

Cam la trei sute de metri de benzinărie, se afla o rampă de 
descărcare. Acolo am oprit maşina şi-am stins farurile. M-am 
uitat câtva timp, fascinat, la firma luminoasă care clipea, 
vizibilă de departe: CALTEX. Am coborât din maşină, îmbrăcând 
sacoul grena, având grijă să rămân în întuneric. Au urmat apoi 
peruca şi ochelarii fumurii. Mâinile îmi tremurau în aşa hal 
încât scoțând pistolul din geantă l-am scăpat pe jos. L-am 
căutat disperat prin iarbă câteva momente. Inima îmi bătea 
nebuneşte. Chiar m-am gândit să mă întorc la hotel sau măcar 
să-mi continui drumul. Apoi în minte mi-a revenit Rhea, cu 


părul ei ca focul şi ochii ei verzi, privind cu o senzualitate 
cinică, fapt care m-a liniştit. 

Cu paşi rapizi, m-am îndreptat către luminile benzinăriei. Din 
când în când, pe şosea trecea în viteză câte o maşină, 
şuierându-mi pe la urechi. Pe măsură ce mă apropiam de 
benzinărie încetineam pasul, menţinându-mă în umbră. Acum 
distingeam bine biroul mic, puternic luminat. Vânzătorul cel 
solid căsca ochii la programele târzii ale televiziunii, cu o ţigară 
atârnată în colţul gurii. 

Abia mai puteam respira, atât de tare îmi bătea inima. 
Câteva minute, am rămas nemişcat, observându-l pe vânzător. 
Pe şosea, nici urmă de maşină. Dacă voiam să-i dau lovitura aia, 
era acum ori niciodată. 

M-am auzit bombănind: „Eşti complet nebun! O s-ajungi în 
puşcărie!” Totuşi, am continuat să înaintez, strângând în mână 
revolverul atât de tare, încât mă dureau degetele. 

Vânzătorul a ridicat privirea, văzându-mă deschizând uşa de 
sticlă. Rămase împietrit în faţa pistolului pe care-l îndreptam 
spre el. 

— Sus mâinile! am spus cu glas stins, tremurat, fiindu-mi mie 
mai frică decât lui. Ne-am uitat fix unul la altul. Un tip la vreo 
cincizeci de ani, probabil un bunic, cu părul sur, având ochi 
căprui şi gura fermă a unui cap de familie. 

Trecuse peste primul şoc şi, după ce se uitase mai atent la 
pistolul meu, îşi reveni complet. 

— N-am bani aici, tipule, spuse liniştit. Pe bune, n-ai noroc. 

— Banii, sau trag! am reluat, cu voce sugrumată, de care mi- 
a fost ruşine. (Cred că nu eram mai înfricoşător ca un şoarece.) 

— Totul a fost prevăzut, băieţică, mă dădăci, de parcă s-ar fi 
adresat unui copil. Pe timpul nopţii există un seif special. 
Fiecare dolar pe care-l primesc îl strecor în cutia asta de oţel 
pe care-o vezi aici şi pe care numai patronul o poate deschide. 

Mă uitam la el şi transpiraţia îmi şiroia pe obraji. 

— Un revolver ca ăsta al tău i-am oferit fiului meu de 
Crăciun, mai spuse. E înnebunit după James Bond. (îşi mută 
ochii spre ecranul televizorului.) Te sfătuiesc s-o iei din loc, 
băiete. Poate-oi fi eu un prost bătrân, dar îmi place grozav Bob 
Hope şi vreau să-l văd. 

Incepu să râdă în hohote auzindu-l pe Hope spunând: „la 
uite, tipule... şi-a dublat volumul.” 


Complet demoralizat, am dispărut în noapte, urcându-mă în 
maşină şi luând drumul hotelului. 


Capitolul 5 


Întors la hotel, m-a cuprins disperarea. M-am trântit pe pat, 
fără să mai aprind lumina. 

A-m-ă-r-â-t-u-L-e! 

În urechi îmi suna epitetul aplicat de Spooky. 

Ei, da... Asta eram, un amărât. 

Capul îmi zvâcnea. Tremuram de ciudă şi de ruşine. O cârpă, 
asta eram. Ceva era în neregulă cu mine! Nu eram în stare să 
acţionez decât mânat de furie. Dacă acţionam cu sânge rece, 
deveneam la fel de periculos ca un şoarece. 

Eram conştient acum că toate eforturile mele de a rivaliza cu 
Rhea erau sortite eşecului. N-aveam destulă îndrăzneală ca să 
mai încerc o lovitură, obsedat de ideea că de data asta urma să 
ajung în puşcărie. Eram doar un penibil, un amărât de amator! 
Bafta mă ajutase să nimeresc peste benzinarul ăla mare şi de 
treabă. Numai ce se uitase la pistol şi pricepuse că era vorba 
de o jucărie expediindu-mă de unde venisem, cu tot disprețul 
pe care-l meritam. 

Am reînceput să mă gândesc la Rhea. O doream atât de mult 
încât tot trupul meu suferea. Nici măcar nu-mi spuneam că 
eram nebun şi că firea ei crudă, diabolică, m-ar fi dus la 
pierzanie. Auzeam doar chemarea, cântecul ei de sirenă. Mi-am 
amintit că-mi spusese: „Dacă vrei să fiu a ta, n-ai să scapi doar 
cu o masă”. O vedeam parcă dinaintea mea, cu ochii ei verzi, 
grei de promisiuni, cu trupul arcuit spre mine, cu zâmbetul ei 
senzual. 

Puțin îmi păsa acum de preţul pe care aş fi fost nevoit să-l 
plătesc. Renunţasem la ideea c-aş fi putut-o avea pe nimic. 
Trebuia s-o am! lar ca s-o am aş fi făcut pe dracu în patru să-i 
dau tot ce dorea! Ce putea să vrea o fată ca ea? 

Citisem în raportul găsit de Jenny, că se prostituase deseori. 
Dacă îi ofeream două sute de dolari? Pentru o târfă, era un preţ 
bun. Două sute de dolari nu se refuză. Şi poate că posedând-o, 
m-aş fi vindecat de ea. 

M-am liniştit puţin, însă capul nu mă lăsa deloc. 

Exasperat, m-am dat jos din pat, înghițind patru pastile 


Aspro. Am aşteptat apoi să-şi facă efectul. Cu bani, mi-am spus, 
cumperi orice, cu condiţia să ai destui. Iar pe fata asta eram în 
stare s-o şi cumpăr! După câte îmi spusese Jenny, pentru ea 
îmbogățirea reprezenta o idee fixă. Da, sigur, pentru banii 
ăştia, Rhea va sări imediat. Pentru mine nu mai conta acum că 
aş fi cumpărat-o. Eram obsedat de dorinţa de a o poseda, de a o 
vedea goală pe un pat. Odată dorinţa satisfăcută, m-aş întoarce 
la Paradise City, nemaiacordându-i nici măcar un gând. Tot 
făcând planuri, am adormit. 

A doua zi, dimineaţa, pus pe picioare, m-am dus direct la 
bancă, unde am schimbat cecuri de călătorie în cinci sute de 
dolari. Aveam să-i ofer două sute, iar la nevoie, aş fi fost gata să 
merg până la cinci sute de dolari. Totuşi eram convins ca s-ar fi 
mulţumit şi cu două sute. 

Am ajuns unde-mi parcasem Fordul Capri, m-am urcat la 
volan şi, pregătindu-mă să bag în viteza întâi, mi-a venit brusc 
în minte fratele ei. Să fie acasă, pierzând vremea prin baraca 
lor împuţită? Degetele mi s-au încleştat pe volan. Imposibil de 
tratat cu Rhea în prezenţa lui. Mă exaspera ideea că mă loveam 
de încă un obstacol. Am oprit motorul, am coborât şi am pornit- 
o pe jos, pe strada principală. Incă era foarte devreme. 
Orologiul de pe frontonul hotelului bătu de zece ori. Trebuia să 
mai pierd vremea până pe la prânz, cel puţin, şi nici atunci nu 
puteam fi sigur că o să plece să-şi vadă de afacerile lui 
necurate. Am început să umblu de colo-colo, nevăzând nimic şi 
pe nimeni în jur. M-am învârtit aşa, până când orologiul a 
anunţat ora unsprezece. Aveam draci, de-mi venea să mă caţăr 
pe pereţi, aşa c-am intrat în primul bar, cerând un whisky 
dublu, cu gheaţă. 

Alcoolul m-a calmat cât de cât. Mi-am aprins o ţigară şi, în 
clipa în care mă pregăteam să mai cer un pahar, l-am zărit, pe 
cealaltă parte a drumului, pe Fel Morgan, coborând dintr-o 
vechitură de Buick model 1960, plină de praf. 

Am plătit şi-am luat-o la fugă, în stradă. Fel se îndepărta 
deja, cu mâinile în buzunarele jeanşilor. Muşchii puternici se 
desenau sub un tricou alb, jegos. L-am urmărit până la un 
depozit de fiare vechi, unde a intrat în curte, salutându-se cu 
un tip mătăhălos în salopetă albastră care se lupta cu o bucată 
de fier, ruginită, cât toate zilele. 

Abia respiram, iar inima îmi zvâcnea, dar am fugit la maşină 


şi-am pornit-o cu toată viteza pe autostrada nr. 3. Douăzeci de 
minute mai târziu, hurducăiam pe drumul de pământ care 
ducea la baraca celor doi Morgan, mormăind neîncetat printre 
dinţi: „Doamne, fă să fie aici!” 

Oprit la oarecare distanţă de baracă, am văzut că uşa era 
deschisă de perete. Stăteam cu mâinile încleştate pe volan, 
ascultându-mi bătăile inimii, fără să scap din ochi intrarea. Am 
rămas aşa un minut sau două, după care am coborât din maşină 
şi, înnebunit de dorinţă, m-am îndreptat încet spre baracă, 
păşind printre bălăriile sălbatice şi gunoaie. 

Când am ajuns la intrare, Rhea apăru în pragul unei uşi de pe 
culoar. 

Am rămas faţă în faţă, privindu-ne. 

După ultima noastră întrevedere, apelase la puţină 
cochetărie. Rochia de bumbac, mulat pe trup, era scurtată 
deasupra genunchilor. Avea picioarele goale, iar la gât un 
colier de perle bleu, din acelea care se vând prin bazare. Chipul 
îi era la fel de rece şi inexpresiv, iar ochii verzi păstrau acelaşi 
cinism. 

— Salut, i-am auzit vocea răguşită, care mă tulbura. Ce vrei? 

— Ştii foarte bine. 

Incercam să am glasul cât de cât ferm. Mă studie din cap 
până-n picioare, dându-se câţiva paşi îndărăt. 

— Mai bine intră şi explică-mi. 

Am urmat-o în odaia mizeră, în care pe o masă se aflau: o 
scrumieră de tablă, vârfuită de chiştoace, două ceşti 
desperecheate şi-un filtru de cafea ciobit. S-a trântit într-un 
fotoliu balansoar, rochia ajungându-i acum până la jumătatea 
coapselor. Când s-a aşezat picior peste picior i-am zărit chiloţii 
bleu. 

— Parcă spuseseşi c-o să aştepţi să mă hotărăsc să te caut, 
nu? zise, întinzând mâna după pachetul de ţigări de pe masă. 

— Cât vrei? am întrebat brutal. Lasă ţigară aia şi spune-mi 
cât vrei, să terminăm odată. 

Scăpără chibritul, aprinzându-şi tacticoasă ţigara şi, într-un 
târziu spuse, chicotind: 

— Da ştiu că te-apasă nu glumă! 

Cu mâna tremurândă, am tras din buzunar două bancnote de 
o sută de dolari, azvârlindu-i-le pe genunchi. 

— Haide, vino! 


Luă banii, se uită la ei cu mutra ei impasibilă, apoi îşi mută 
privirea la mine. Speram să-i citesc în ochi un licăr de lăcomie, 
de satisfacţie măcar. Nimic, aceeaşi mască, de marmură parcă, 
dându-mi fiori pe şira spinării. 

— Ce reprezintă ăştia două sute de dolari? Cred că tu nu eşti 
sănătos la cap! 

Într-adevăr, mi se adresa exact cum meritam, însă puţin îmi 
păsa. O doream şi mă obseda, era ceva vecin cu nebunia. 
Trebuia s-o am! 

Am scos din buzunar şi celelalte trei hârtii de o sută, 
întinzându-i-le. O doream şi o uram în acelaşi timp, cum nu 
urâsem pe nimeni în viaţa mea. 

— E mai mult decât valorezi tu, am spus, cuprins de o furie 
rece, dar ia-i. Hai să terminam! 

Cu încetineală, împături meticulos cei cinci sute de dolari, 
punându-i pe masă. Se lăsă apoi pe spate cu balansoarul şi, 
fără să-şi mai ia ochii de la mine, dădu drumul pe nări unor 
dâre subţiri de fum albăstrui. 

— Era o vreme când mă culcam pentru un dolar. După aia am 
trecut la douăzeci. Ba chiar, într-un timp ceream o sută. Dar 
când vegetezi nişte ani în puşcărie, ai destul timp să te 
gândeşti. Acum ştiu ce le trebuie bărbaţilor, deci ştiu ce vrei şi 
tu. lar eu am ceea ce vrei tu. Numai că, vreau bani, nu o sută, 
nici cinci sute, nici chiar cinci mii de dolari. Eu vreau bani 
mulţi! Există în ţara asta o grămadă de barosani pe jumătate 
zaharisiţi, care valorează milioane. O să pun mâna pe vreunul 
din dobitocii ăştia şi-atunci mă voi vinde pentru ceea ce eu 
numesc bani adevăraţi. Îmi va lua poate, ceva timp, dar voi 
reuşi. (Arătă cu un gest dispreţuitor spre banii de pe masă.) 
Bagă-i în buzunar amărâtule. Eu n-o să-mi desfac picioarele 
decât pentru vreun tembel care să fie în stare să-mi dea banii 
pe care-i vreau. 

— Adică vrei să-mi spui că scuipi pe cinci sute de dolari? am 
întrebat-o, stupefiat. 

— Nu vreau banii tăi. 

O doream în aşa hal încât am renunţat şi la puţina mândrie 
care-mi mai rămânea. 

— De ce nu-i vrei? Cinci sute de dolari pentru o jumătate de 
oră... Hai, ia banii şi să facem dracului treaba. 

— Ai auzit ce-am spus, domnule Larry Carr-Diamante-Mari? 


Am înţepenit cu ochii la ea. 

— Ce spui? 

— Ei da, ştiu cine eşti! Fel a făcut săpături. Ţi-a notat 
numărul de la maşină, şi a telefonat la Paradise City. S-ar părea 
că eşti cineva pe-acolo, domnule Larry Carr-Diamante-Mari, nu- 
i aşa? 

Cu toată nebunia mea, un beculeţ roşu de alarmă începu să 
clipească, undeva, avertizându-mă să fug de femeia asta, ca de 
ciumă să fug, însă cu mine nu mai era nimic de făcut. Beculeţul 
roşu se stinsese după câteva clipe. 

— N-are importanţă cine sunt, am bombănit. Un om ca 
oricare altul! Ia banii ăia şi dezbracă-te! 

— Dacă n-ai chef de paralele-alea, frumuseţeo, le iau eu, zise 
Fel, apărut chiar atunci în spatele meu. 

M-am întors brusc. Rezemat de tocul uşii, se uita la mine, 
rânjind. Simplul fapt de a-l revedea redeştepta toată furia 
turbată pe care o simţisem la prima întâlnire, furie pe care mi-o 
citi în ochi. N 

— Uşurel, gagiule, zise. In treaba asta sunt de partea ta. 
Paraşuta asta face talente, îi place să se lase rugată, cu banii 
jos. Dacă vrei, îi aplic chiar acum o corecție, ca s-o învăţ să 
trăiască. Ce zici? 

Rhea se ridică dintr-un salt, înhăţă banii şi-i mototoli în 
pumn: 

— Dacă te apropii, împuţitule, îţi scot ochii! 

— Adevărul e că ar fi în stare, hohoti Fel. Ce-ar fi să ne 
calmăm şi să vorbim omeneşte, da? Am discutat despre tine, 
împreună cu Rhea. Noi trei am putea face o afacere. Ce-ai zice 
să şterpelim câteva diamante din cele pe care le vinzi babelor 
tale pline de bani? 

M-am uitat la el, prea năucit ca să pot răspunde ceva. 

— Ce zici, gagiule? O să te-nţelegi şi cu sor-mea. Când i-am 
spus cine eşti, imediat s-a gândit la lovitură. Fără diamante n-o 
să primeşti nimic, aşa că mai bine să discutăm cum dăm tunul. 

— Dă încoace banii ăia, i-am cerut Rheei. 

Rânji dispreţuitoare, dând din cap. 

— M-am răzgândit. Cred că am ce face cu banii ăştia, chiar 
dacă vin de la tine. Nu încerca să mi-i iei, fiindcă Fel şi cu mine 
te putem potoli. Nu uita ce ţi-a zis adineauri. Ceea ce doreşti 
atât, poţi obţine numai în schimbul diamantelor. Nu un diamant 


ci o grămadă de diamante. Bagă-ţi asta în cap. Şi-acum şterge- 
o! 

M-am întors către Fel care ținea în mână o bară scurtă, de 
fier. 

— Nu face tâmpenii, gagiule, zise, că-ți crăp căpăţâna cu 
asta. Prima dată m-ai luat prin surprindere, însă de data asta te 
termin repede. Clar? Hai, fă paşi! 

Se dădu deoparte, arătându-mi uşa. 

Îl uram pe tipul ăsta. 

Şi pe ea o uram, dar continuam s-o doresc nebuneşte. Afară 
am regăsit atmosfera prăfuită, sufocantă. Am luat-o la fugă 
printre bălării, sărind peste gunoaie, până la Fordul în care m- 
am urcat dintr-un salt. 

O 

Cum am ajuns până la hotel la volanul maşinii, habar n-am. 
Am realizat numai că zăceam pe pat şi că lumina puternică 
făcea vizibil în dreptul ferestrei praful de ciment care plutea în 
aer. 

Niciodată nu mă mai simţisem atât de necăjit. 

Rhea mă numise şi ea amărât! Doamne, cât puteam s-o urăsc 
pe fata asta! Brusc mi-a trecut prin cap să-mi pun capăt zilelor. 
Întins pe pat, mi-am spus: „În fond, de ce nu?” Altă soluţie nu 
vedeam. Pentru ce să continui să sufăr? Pentru ce să mă mai 
las torturat de scârba de Rhea? 

Da, dar cum să-mi pun capăt zilelor? Cu briciul? Foloseam 
aparat de ras electric. Somnifere? Nu mai aveam decât vreo 
şase pastile. Să fi sărit pe geam? 

În mulţimea care forfotea pe jos, riscam să omor vreun 
trecător. 

M-am uitat nerăbdător în jur. Nici cea mai mică agăţătoare 
de care să mă spânzur. 

Maşina? 

Era o posibilitate. Să mă sui la volan şi s-o iau din loc cu 
toată viteza, intrând într-un pom. Asta aveam să fac! 

M-am dat jos cu greu din pat, scotocind prin buzunare, după 
cheile maşinii. Imposibil de găsit. Unde dracu să le fi pus? M- 
am uitat prostit în jur şi le-am zărit pe comoda prăfuită. 
Telefonul sună chiar în clipa în care întindeam mâna după ele. 

Am ezitat, dacă să răspund şi în cele din urmă am ridicat 
receptorul. 


— Larry... scumpul meu! 

În starea de depresie vecină cu nebunia, în care mă aflam, 
glasul lui Sydney Fremlin îmi ridică imediat moralul. 
Tremurând, şiroind de transpiraţie, m-am lăsat greoi pe 
marginea patului. 

— Salut, Sydney, am spus cu glas sugrumat. 

— Larry, trebuie să te întorci cu orice preţ! 

Din vocea sa am înţeles că intrase în cine ştie ce încurcătură. 
M-a făcut să mă gândesc la o albină căzută într-o sticlă, 
izbindu-se în toate părţile, în încercarea disperată de a ieşi. 

— Ce s-a întâmplat? am întrebat, ştergându-mă cu dosul 
mâinii de transpiraţia care-mi şiroia pe faţă. 

— Larry, micuțul meu scump, nu pot să-ţi explic la telefon. 
M-ar putea asculta cineva rău intenţionat. Cu orice preţ, 
trebuie să revii aici. Doamna P. vrea să vândă, ştii tu ce! Eu nu 
sunt capabil să tratez o asemenea afacere... Numai tu poţi! 
înţelegi despre ce vorbesc, Larry, nu? lar afacerea trebuie 
discutată în cel mai desăvârşit secret. Spune-mi c-ai priceput. 

— Doamna P. 

Am oftat din greu, amintindu-mi cum, cu cinci ani în urmă, 
efectuasem o vânzare de diamante, cea mai importantă 
cunoscută vreodată de giuvaergeria Luce & Fremlin. Doamna 
Henry Jason Plessington, soţia unuia dintre cei mai bogaţi 
negustori din Florida - şi Dumnezeu ştie cât de bogaţi sunt 
ăştia - îşi dorea un colier de diamante. Era, de mai mulţi ani, 
clienta casei Luce & Fremlin, însă înainte ca eu să devin 
expertul lor în diamante, Sydney nu-i vându-se decât 
mărunţişuri. Imediat ce am cunoscut-o şi am aflat că soţul era 
posesorul unei averi uriaşe, am întrezărit posibilitatea unei 
afaceri bănoase. 

Când i-am prezentat ideea mea, Sydney, mai agitat ca 
oricând şi dând din mâini mai mult ca niciodată, declară că 
vizam prea sus însă, făcând uz de farmecul meu personal, am 
convins-o pe femeia aceea, coaptă să zicem, că nimic n-ar fi fost 
prea frumos pentru ea. 

Reacţia ei la sfatul meu a fost comparabilă cu aceea a unei 
plante la tratamentul cu îngrăşământ. Când am considerat-o 
suficient de încălzită, i-am vorbit de diamante, băgându-i în cap 
că doream de multă vreme să montez un supercolier, pe lângă 
care toate celelalte să pară ştrasuri. l-am explicat că urma să- 


mi procur diamante cu aceleaşi ape de strălucire, strecurându-i 
câte ceva despre bucuria pe care aş fi avut-o la gândul că acel 
preţios colier i-ar înfrumuseţa gâtul. Îmi sorbea complimentele 
aşa cum pisicuţele lipăie laptele. 

— Dar cum aş putea fi sigură că acest colier îmi va place? m- 
a întrebat. Poate că nu avem aceleaşi gusturi. 

Mă aşteptam la o asemenea obiecţie, aşa că eram pregătit 
să-i răspund. În afară de macheta pe care i-aş fi prezentat-o, aş 
fi cerut unui tăietor de diamante chinez din Hong Kong să 
execute din cristale o copie a supercolierului pe care i-l 
destinam, asta permițându-i să-şi formeze singură o părere. 
Costul acelei copii s-ar fi ridicat cam la cinci mii de dolari. 
Evident, dacă după asta comanda colierul de diamante 
veritabile, suma respectivă urma a fi scăzută din preţ. 

La care ea îmi dăduse undă verde, să mă apuc de treabă. L- 
am însărcinat pe Sydney cu execuţia machetei colierului. Era 
un domeniu în care el excela, aşa că rezultatul a fost o 
adevărată operă de artă. 

— Dar, Larry, montat cu diamante veritabile, un asemenea 
colier va costa o avere! exclamă el. Clienta noastră nu-l va 
comanda. Va fi o bijuterie care va costa cel puţin un milion de 
dolari! 

— O să coste mai mult de-atât, am declarat. Cu toate astea, 
lasă-mă să fac colierul. Am să-i şoptesc doamnei argumentele 
cu care să-şi convingă soţul. E putred de bogat. 

Doamna Plessington se arătă încântată de machetă, ceea ce 
reprezenta un prim pas făcut. Speram să-mi spună să merg mai 
departe şi să execut colierul cu diamante veritabile, însă ea mă 
anunţă că încă mai trebuie să-l „prelucreze” pe soţul ei, iar 
până atunci i-ar fi plăcut o copie din cristale. 

Tipul meu din Hong-Kong o lungi două luni ca să execute 
colierul din cristale, însă ieşi o adevărată minune! Doar un 
expert calificat şi-ar fi dat seama că nu era vorba de diamante 
adevărate! Era atât de frumos, încât un moment m-am temut ca 
nu cumva doamna Plessington să se hotărască pentru această 
copie, dând de înţeles prietenilor ei că era vorba de un original. 

M-am deplasat la imensa reşedinţă a familiei Plessington ce 
dădea spre mare, neputând să nu remarc un Rolls-Royce şi un 
Bentley, parcate în faţă. Am depus colierul din cristale pe o 
pernuţă de catifea neagră, observând reacţia clientei mele. 


Părea pe punctul de a cădea în extaz. l-am prins bijuteria la 
gâtul cam încreţit, purtând-o spre o oglindă uriaşă. 

După care am început cu complimentele. 

— Aceste pietre, după cum le vedeţi şi singură, doamnă 
Plessington, sunt cristale tăiate. După cum de asemenea 
remarcaţi, nu au scânteiere. (Ceea ce nu era adevărat.) 
Încercaţi însă să vă imaginaţi ce va însemna acest colier când 
fiecare dintre diamante îşi va arunca flăcările... focurile 
inimitabile ale diamantelor adevărate. 

Stătea ca în transă, admirându-se. O femeie corpolentă, de o 
anume vârstă, cu pieptul atârnând, al cărei gât, cum am spus, 
începea să se încreţească. 

— V-ar invidia până şi Elizabeth Taylor pentru asemenea 
colier. 

l-am desfăcut apoi colierul, înainte să-i vină ideea nefericită 
de a opta pentru cristale în loc de diamante. 

— Dar cât ar costa un asemenea colier? 

lată-ne şi aici, mi-am spus. l-am explicat că pentru un 
asemenea colier va trebui să colind lumea în vederea găsirii 
unor diamante cu aceleaşi ape. 

Odată adunate acestea, era vorba de a fi tăiate de cel mai 
bun executant, pentru ca în final să fie montate în platină de un 
expert. Evident, toate acestea urmau să coste bani. Am ridicat 
braţele a neputinţă, adresându-i cel mai fermecător zâmbet. 
Ştiam, ca şi ea, că acei bani n-ar fi ieşit din propriul buzunar. 
Trebuia să-l aducă pe soţul ei în situaţia de a vedea în toate 
acestea o operaţiune de excepţie. Diamantele sunt 
nemuritoare, am asigurat-o, nepierzându-şi niciodată valoarea. 
Aşadar, soţul ei ar face cu asta un plasament sută la sută sigur. 
Am lăsat-o să rumege aceste consideraţii după care, pe un ton 
cât mai degajat cu putinţă i-am spus că pentru colierul cu 
diamante preţul va ajunge undeva, pe la un milion şi jumătate 
de dolari. Nici n-a clipit. Şi de ce-ar fi făcut-o? Soţul ei era cel 
care avea să tresară. Rămase acolo, pe loc, planturoasă, 
îmbrăcată în una din ultimele creaţii semnate de Norman 
Hartnell, cu privirea visătoare. Işi spunea probabil că 
prietenele ei aveau să crape de gelozie, iar acest colier avea să- 
i crească mai mult statutul, făcând-o invidioasă chiar şi pe Liz 
Taylor. 

Şi aşa, în cele din urmă, doamna Plessington a comandat 


colierul de diamante cu care - datorită mie - casa Luce & 
Fremlin reuşea cea mai spectaculoasă vânzare înregistrată 
vreodată. În total, colierul a costat, la livrare, un milion opt 
sute de mii de dolari. 

Presa a vorbit mult de doamna Plessington şi de colierul ei 
de diamante. Fotografia ei, având colierul la gât, scânteietor, 
iar mai în spate soţul, zâmbind cam amar, a fost publicată în 
ziare. Şi-a plimbat colierul la Cazinou, la operă, la Country 
Club, ba chiar a oferit un bal. Apoi, o lună mai târziu, una 
dintre apropiatele ei, purtând un colier de diamante pe care eu 
n-aş fi îndrăznit să-l ofer clientelor mele, primi o lovitură 
îngrozitoare în cap, cu care ocazie dispăru şi colierul. Femeia 
nu şi-a mai revenit niciodată complet, o infirmieră fiind 
angajată să-i poarte de grijă permanent. 

Furtul şi mai ales modul în care fusese dus la îndeplinire 
înspăimântară pe doamna Plessington, care abia acum realiză 
că purta la gât un colier de diamante în valoare de un milion 
opt sute de mii de dolari, ceea ce reprezenta un real pericol. 
Drept care se grăbi să-şi depună colierul în seiful secret de la 
bancă, refuzând să-l mai poarte. Toate acestea se petreceau în 
urmă cu cinci ani, iar acum, după spusele lui Sydney, ea dorea 
să-şi vândă colierul. Ştiam la fel de bine ca Sydney că în ultimii 
trei ani doamna Plessington devenise o jucătoare înrăită, 
putând fi văzută seară de seară la Cazinou, mizând sume 
importante. Soţul ei o lăsa în pace, preferând, atunci când nu 
vindea parcele în Florida sau nu înălța zgârie nori, să alerge 
după fete. În vreme ce nevastă-sa îşi pierdea nopţile jucând, el 
se afla în aşternuturi cu prima pipiţă care-i pica în mână. Cu 
toate acestea, Plessington nu era omul care să arunce banii pe 
fereastră. Deseori i se întâmpla să-i reproşeze cu amărăciune 
soţiei sumele enorme pe care le pierdea la joc. Într-adevăr, 
doamna Plessington nu câştiga niciodată. Deci nu era greu de 
înţeles că, plină de datorii secrete, hotărâse să vândă colierul 
înainte ca soţul ei să descopere suma ameţitoare pe care o 
împrumutase. 

— Larry (glasul lui Sydney plesni ca un bici) mă asculţi? 

Puțin îmi păsa mie de doamna Plessington, de colierul ei şi 
chiar de Sydney. Eram mult prea obsedat de Rhea. 

Totuşi, i-am răspuns: 

— Da, te ascult. 


— Pentru numele lui Dumnezeu, Larry, încearcă să te 
concentrezi. Tonul lui Sydney era extrem de insistent. Te 
implor... fă asta pentru mine. Trebuie să te întorci neapărat! De 
altfel, mă şi întreb ce naiba poţi face în mizeria asta de oraş! 
Spune-mi că te întorci şi că mă scoţi din necazul ăsta! 

Încă o dată, soarta hotăra pentru mine. Câteva minute mai 
devreme eram gata să mă sinucid. Dacă Sydney mi-ar fi cerut 
orice altceva, în afară de vânzarea colierului doamnei 
Plessington, i-aş fi trântit telefonul în nas. Însă colierul acesta 
reprezenta până în prezent cea mai mare realizare a mea. O 
dată cu crearea lui dobândisem reputaţia unuia dintre cei mai 
mari experţi de diamante din lume. 

Brusc, nu m-am mai simţit deprimat, creierul începând să 
lucreze la randament maxim. O nouă schimbare de decor m-ar 
vindeca probabil de Rhea, însă tineam totuşi să păstrez o 
portiţă de scăpare, aşa, în caz de nevoie. 

— Sunt încă departe de a fi refăcut, Sydney, am spus. Mai am 
deseori dureri de cap şi reuşesc cu greu să mă concentrez. 
Dacă mă întorc, aşa cum îmi ceri, şi reuşesc să vând cea ce ştii, 
ai putea să-mi acorzi un concediu mai lung, dacă va fi necesar? 

— Natural, dragule. O să fac mai mult: îţi dau un procentaj 
din afacere şi, dacă ai nevoie, şase luni de concediu. Trebuie să 
recunoşti că mai mult de-atât nu ştiu ce-aş putea face. 

— Spune-mi, ea ce vrea? 

Începu jocurile lui obişnuite dinainte de a da un răspuns: 

— Încă nu am discutat. Are însă nevoie urgentă de bani. I-am 
spus că urmează să te consult, ca să tratezi tu direct cu ea. 

Am avut iarăşi o ezitare, cu gândul la Rhea, după care, brusc, 
m-am hotărât. 

— Bine. Plec imediat. Poimâine sunt la Paradise City. 

— Nu veni cu maşina. la un avion pe cheltuiala mea. Nici nu- 
ţi dai seama ce uşurat mă simt! Luăm cina împreună. Ne 
întâlnim la La Palma, în jur de ora nouă... De acord? 

La Palma era unul dintre cele mai la modă şi dintre cele mai 
scumpe restaurante din Paradise City. Sydney încerca orice 
pentru a mă cuceri. 

— Ne-am înţeles, am spus, închizând telefonul. 

În timpul celor două ore cât a durat zborul până la Paradise 
City, instalat în cabina îngustă a avionului, am simţit 
strecurându-se în mine un gând insistent, ca un şarpe. 


„Ţara asta e plină de umflaţi pe jumătate zaharisiţi, valorând 
milioane.” 

Asta spusese Rhea. 

Oare aveam să aştept şi eu să devin gras, bătrân şi ramolit? 
De ce n-aş deveni eu rapid foarte bogat? Extrem de bogat? 

Mă gândeam la colierul doamnei Plessington. Un milion opt 
sute de mii de dolari! În calitatea mea de expert în diamante 
aflat în legătură cu toţi negustorii de diamante din lume, n-aş fi 
avut nicio problemă să vând pietrele separat, cu condiţia să 
lucrez prudent. Cumpărătorii ar fi sărit pe o asemenea ocazie. 
Le vândusem de mai multe ori diamante, în contul lui Sydney, 
care insista ca plăţile să fie făcute pe loc şi cu bani gheaţă. 
Cumpărătorii îi făceau întotdeauna pe plac, având în vedere că 
Sydney, atunci când cumpăra de la ei, proceda la fel şi - lucru 
important - accepta chitanţele semnate de mine. 

Demontarea pietrelor şi vinderea lor la diverşi negustori n-ar 
fi ridicat nicio problemă. Dată fiind situaţia mea la Luce & 
Fremlin, n-aveam ce griji să-mi fac, deoarece Sydney nu mai 
trata direct cu negustorii, sarcina aceasta revenindu-mi mie. 
Mi-ar fi plătit deci pe loc, convinşi că i-aş fi înmânat lui Sydney 
banii pe care, de fapt, mă gândeam să-i plasez într-o bancă din 
Elveţia. Nimic mai simplu decât să am colierul la dispoziţia 
mea, însă să-l fur fără a fi bănuit de nimeni, asta era altă 
treabă. 

În faţa ideii în sine de dificultate a ceea ce-ar fi urmat să fac, 
m-am şi prins în joc. Nu era specialitatea mea să reuşesc un jaf 
sau să fur o maşină, însă furtul acestui colier, oricât de dificil ar 
fi fost, era pe undeva domeniul meu şi mă simţeam în stare să-l 
duc la capăt. 

Am petrecut restul timpului, cam o oră, legănat de torsul 
micului avion care mă readucea la Paradise City, cu gândul la 
modul în care aveam să execut lovitura. 

Pe Sydney l-am găsit instalat într-un separeu îndepărtat, 
având în faţă un Martini dublu. Şeful de sală mă conduse la el 
de parcă aş fi fost un membru al familiei regale britanice. 

Ca întotdeauna, La Palma era plin, aşa că am fost nevoit să 
mă opresc la mai multe mese, pentru a răspunde clienţilor care 
doreau să ştie ce mai fac, cum mă mai simt. Când am ajuns, în 
sfârşit, lângă Sydney, m-a luat de mână, exclamând: 

— Larry, dragule, nu-ţi închipui cât îţi sunt de recunoscător 


pentru că te-ai întors! (Pe cuvântul meu, avea şi lacrimi în 
ochi.) Încă nu arăţi foarte bine, mi se pare că eşti tras la faţă. 
Cum te simţi? Călătoria cu avionul nu te-a obosit prea tare? Nu 
pot să-mi iert că a trebuit să te chem de urgenţă îndărăt, însă 
sper să mă înţelegi. 

— Nu mă simt deloc rău, Sydney. Nu-ţi mai face atâtea 
probleme. Drumul cu avionul a fost foarte bun. Odată pornit 
însă, comandă un Martini dublu, iar când şeful de sală se 
îndepărtă, începu cu întrebările: cum stăteam cu sănătatea, 
cum îmi petreceam timpul, pentru ca, în fine, să vrea să afle 
dacă nu cumva despărţirea noastră fusese prea apăsătoare. 

Eram obişnuit cu aceste demonstraţii, aşa că i-am retezat-o 
scurt: 

— Ascultă, Sydney, hai să vorbim despre afacerea noastră. 
Mă simt totuşi obosit şi-aş vrea să mă duc să mă culc imediat 
după cină. Să nu mai pierdem deci timpul, discutând despre 
sănătatea mea. 

Mi se aduse paharul cu Martini, apoi Sydney comandă: 
caviar, sufle de homar şi şampanie. 

— Eşti de acord, Larry? întrebă. E uşor şi în acelaşi timp 
hrănitor. Ai să vezi ce bine o să dormi după asta. L-am asigurat 
că era perfect şi punctul meu de vedere. 

— Aşadar, vrea să-şi vândă colierul? am început, imediat ce 
şeful de sală dispăru, după ce dăduse comanda la doi chelneri, 
ordonându-le expres să aibă grijă de noi, în cele mai mici 
amănunte. 

— Ileri a venit să mă vadă, povesti Sydney. Tremura ca o 
frunză. O cunosc de ani de zile pe bătrânica asta, biata de ea, 
iar ea mă consideră prieten foarte apropiat. Mi-a mărturisit că 
ar avea nevoie cât mai repede posibil de o sumă importantă şi 
că Henry nu trebuie să ştie nimic. La început am crezut că voia 
să mă tapeze de bani, aşa că deja căutam de zor un pretext cu 
care să scap, noroc că ea a trecut imediat la subiect. Dorea să 
vândă în secret colierul - chiar a insistat asupra acestui cuvânt 
- în secret, nedorind cumva ca soţul ei să afle. M-a întrebat cât 
eram dispus să-i dau pe el? 

— E vorba, desigur, de datorii la joc, nu? 

— Nu mi-a spus, însă nu m-am îndoit nicio clipă de asta. Cred 
că e până-n gât înglodată în datorii. Evident, imediat ce mi-am 
dat seama dincotro bătea vântul, m-am retras în spatele unei 


perdele de fum. l-am spus că doar tu singur ai putea trata 
această afacere, tu fiind expertul nostru în diamante, dar că 
poate conta pe discreţia ta. l-am mai spus că momentan eşti 
plecat, însă imediat ce te întorci te voi pune în legătură cu ea. 
Biata băbătie, probabil că a făcut în chiloţi. Mi-a declarat că în 
niciun caz nu putea aştepta, întrebându-mă când te întorci, 
pentru că afacerea era urgentă, extrem de urgentă. l-am 
promis atunci să fac tot posibilul să te aduc îndărăt chiar în 
seara asta şi cu asta ne-am despărţit. Ai vrea să te vezi cu ea 
mâine dimineaţă, Larry? Nici nu poţi să-ţi imaginezi în ce stare 
se află. E proastă, dar în fond e de treabă, aşa că mă simt nu 
ştiu cum s-o văd că se chinuie atât. Ce zici, vrei să te ocupi de 
asta? 

— Pentru asta am venit, nu? 

Ni se servi caviarul şi am reluat, ungând cu unt o bucăţică de 
pâine prăjită: 

— N-ai nicio idee despre preţul pe care intenţionează să-l 
ceară? 

— E un subiect pe care m-am ferit să-l abordez, fiindcă nu 
voiam să intru pe terenul tău. Nu i-am pus nicio întrebare. E 
rândul tău să joci, Larry. 

— Sydney, e o treabă delicată, l-am atenţionat, întinzând 
caviar pe bucăţica de pâine. Îţi dai desigur seama că vom fi 
obligaţi să demontăm colierul, întrucât nu putem spera să-l 
vindem aşa cum se prezintă. Presa s-ar amesteca imediat, iar 
dacă dl. Plessington ar vedea în ziare fotografia vreunei femei 
purtând colierul, îţi dai seama ce-ar păţi biata doamnă 
Plessington! M-am gândit la toate astea, în timpul zborului 
încoace. Am putea face noi înşine o afacere formidabilă. Am 
putea vinde aceste pietre la două milioane de dolari, însă ar 
trebui să ne mişcăm în vârful picioarelor. 

— Două milioane de dolari! făcu Sydney, cu ochii ieşiţi din 
orbite. 

— Uite cum văd eu lucrurile. Mă întâlnesc cu doamna 
Plessington şi-i explic că dacă acceptă să vindem colierul aşa 
cum este, îl reprimim la cât a costat-o... adică la un milion opt 
sute de mii de dolari. După cele ce mi-ai spus - şi nu voi scăpa 
din vedere să-i subliniez faptul că vânzarea colierului va face în 
presă tot atâta zgomot cât şi cumpărarea - se va speria şi va 
refuza. În acel moment îi voi atrage atenţia că, odată 


dezmembrat, colierul va pierde mult din valoare. Vom fi obligaţi 
să vindem pietrele separat, iar în condiţiile acestea nu-i vom 
putea oferi decât cel mult nouă sute de mii de dolari... deci 
jumătate din cât a plătit. Dacă acceptă - ceea ce e foarte 
probabil - îi plăteşti nouă sute de mii şi colierul este al nostru. 
(Cum Sydney era pe punctul de a mă întrerupe, i-am făcut 
semn cu mâna.) Lasă-mă să termin. După asta tu vei desena un 
nou colier utilizând toate pietrele doamnei Plessington. li voi 
încredința lui Chan execuţia acestuia şi voi căuta în America de 
Sud, India sau Orientul Mijlociu un amator capabil să-l 
cumpere cu două milioane de dolari. Vei avea astfel, un 
beneficiu de un milion o sută de mii de dolari, o sumă foarte 
frumoasă, cred. 

Sydney uitase de caviar, rezemat de spătarul scaunului. Se 
uită la mine îndelung, pentru ca într-un târziu să exclame 
şocat: 

— Dar nu putem face aşa ceva! Să realizăm un asemenea 
beneficiu pe spinarea acestei biete şi dragi bătrânici! 

— Afacerile sunt afaceri, Sydney, am spus depunând un strat 
gros de caviar pe pâinea prăjită. Întreabă-l şi pe Tom, vezi, el 
ce părere are? 

— Tom! strigă, ridicând braţele spre cer. Are un calculator în 
loc de suflet şi o casă de marcat în loc de inimă. 

— Ei vezi, tocmai de-aia mănânci tu icre negre, am punctat. 

El mestecă un timp îmbucătura pe care o băgase în gură, 
reflectând la cele spuse de mine. 

— Chiar crezi că poţi vinde colierul cu două milioane de 
dolari? 

— De ce nu? (Nu credeam deloc, însă cu asta încercam să-i 
iau ochii lui Sydney.) Cei de la Burton, de exemplu, ar pune un 
asemenea preţ, cu condiţia ca tu să le desenezi un colier de 
perle pe lângă care toate celelalte să pară nişte bagatele. 

Chipul lui Sydney se lumină. Acesta era genul de provocare 
cu care-i făcea plăcere să se confrunte. 

— Mă simt în stare de aşa ceva, exclamă. E magnifică ideea 
ta, Larry! Ai ceva în căpşorul acela! 

Il cucerisem, era clar, aşa că m-am liniştit. Am băut câte-o 
cupă de şampanie, după care m-am aventurat iarăşi pe gheaţa 
subţire a aventurii. 

— Toate astea vor lua timp, Sydney. Va trebui să iau avionul 


până la Hong Kong. Chan va cere cel puţin o lună ca să execute 
colierul. În fine, voi avea nevoie de cel puţin trei luni, dacă nu 
de cinci, pentru a găsi un cumpărător. Iar în tot acest timp, ce 
se va întâmpla cu doamna Plessington? 

Sydney rămase cu gura căscată, uitându-se la mine. La asta 
nu se gândise. 

— Era prea frumos să fie adevărat, ştiam eu! Femeia nu 
poate aştepta! După părerea mea, nici măcar o săptămână! 

Apăru chelnerul care strânse farfuriile, aşa că am tăcut, 
aşteptând să ne aducă sufleul de homari. Abia după aceea mi- 
am lansat mica bombă, neştiind dacă-şi va atinge obiectivul sau 
nu. 

— După cum văd eu lucrurile, Sydney, dacă vrem să ne iasă 
afacerea asta, va trebui ca tu să-i împrumuţi doamnei banii, 
până când vom vinde colierul. 

— Nouă sute de mii de dolari! făcu, cu glasul sugrumat, 
deschizând ochii cât cepele. 

— Îi împrumuţi cu dobândă de şase la sută, iar la vânzarea 
colierului încasezi două milioane de dolari. Ia, întreabă-l pe 
Tom, să-ţi spună dacă nu e o afacere minunată. 

— Dar nu-mi pot permite să-i împrumut o asemenea sumă! 

— Nici nu se pune problema. Sarcina va cădea în grija casei 
Luce & Fremlin. 

— Dar Tom n-ar împrumuta niciodată vreun ban, indiferent 
cui... fie el şi Nixon. 

— În cazul ăsta o vei face tu. Banca îţi va da banii. Ce ai de 
pierdut? Intri imediat în posesia colierului, nu? Să admitem că 
n-aş obţine pe el două milioane - lucru care m-ar mira - dar mă 
oblig oricum să-l vând măcar la preţul plătit de doamna 
Plessington. Chiar aşa, câştigul tău e dublu. Haide, Sydney... o 
ocazie ca asta n-o întâlneşti de două ori în viaţă. 

Luă o înghiţitură de sufleu, reflectând, apoi, brusc, i-a lucit în 
ochi luminiţa lăcomiei. 

— În fond, nici nu-i nevoie să-i spun lui Tom despre asta. 
Atâta timp cât eu sunt cel care dă banii... proprii - după ce 
vinzi colierul, banii la mine se vor întoarce... Eşti de acord? 

— De acord... mai puţin, unu la sută, comisionul pe care mi-l 
vei da. 

Se uită la mine cu ochii pe jumătate închişi, lăsându-mă să 
înţeleg din expresia chipului său că nu-i trecuse nicio clipă prin 


minte să-mi dea vreun comision. 

— Bine... fără unu la sută, comision pentru tine. (Mi-am dat 
seama, din aerul său preocupat, că socotea de zor, în minte, 
cam ce sumă urma să încasez.) 

— Îmi vei da optsprezece mii de dolari şi, scăzând cei nouă 
sute de mii de dolari pe care-i vei plăti doamnei Plessington 
minus şase la sută dobândă, desigur tot vei rămâne cu un 
câştig net de circa opt sute optzeci de mii de dolari, sumă 
apreciabilă, după părerea mea. 

Se gândi o vreme, apoi spuse: 

— Larry, am o idee care mi se pare şi mai bună. Să admitem 
că reuşeşti s-o convingi pe doamna Plessington să-ţi cedeze 
colierul pentru şapte sute cincizeci de mii de dolari. Că doar nu 
ea a plătit colierul. Aş putea, vânzând nişte acţiuni, să refac 
suma. Astfel, colierul mi-ar aparţine de drept şi n-aş mai avea 
nevoie să-l amestec pe Tom. Dacă reuşesc asta, iar tu vinzi 
pietrele cu două milioane de dolari, o să realizez un beneficiu 
de un milion două sute cincizeci de mii de dolari... Nu-i rău 
deloc, nu? 

— Am crezut că nu doreai să faci beneficii pe spinarea bietei 
bătrânici, am spus, încercând să par şocat. 

Se mişcă pe scaun, incomodat de remarcă, apoi se lansă: 

— Cum spuneai tu mai devreme, afacerile sunt afaceri. 

Şi lansându-mi o ocheadă: 

— Chiar crezi că vei reuşi s-o faci să vândă la acest preţ? 

— Nu riscăm nimic dacă încercăm, nu? am spus, terminând 
sufleul. 

— Vezi ce poţi face chiar mâine dimineaţă, Larry. Sunt sigur 
c-ai să reuşeşti. (Pocni din degete, comandând cafele.) Uite ce- 
ţi propun... Dacă reuşeşti să răscumperi colierul la şapte sute 
cincizeci de mii de dolari, îţi voi da doi la sută comision. Mai 
bine de-atât, ce vrei? 

— Plus biletul de avion la Hong Kong şi cheltuielile de 
rigoare, am strecurat, ştiind sigur că nici n-aveam să pun 
piciorul în Hong Kong. 

— Evident, drăguţule. 

— Terry e la curent cu afacerea doamnei Plessington? 

— Nu-mi vorbi despre acest băiat îngrozitor. Trebuie 
neapărat să scap de el! se oţări Sydney, roşu de furie. A devenit 
de-a dreptul imposibil! 


— Despre asta puţin îmi pasă... E sau nu la curent? 

— Nu, bineînţeles! 

— Eşti sigur? Când a venit doamna Plessington la tine, n-a 
încercat să afle ce dorea? 

— Nu ne mai vorbim! 

— Dar poate a auzit ce vorbeaţi? 

Acest Terry începea să mă enerveze. Ştia prea multe în 
materie de diamante, ca să poată fi pe placul meu. 

— Imposibil! Când doamna Plessington a venit să mă vadă, el 
era ocupat cu un client. 

— Perfect. Sub nicio formă el nu trebuie să afle despre 
această afacere. De altfel, nimeni nu trebuie să afle, pentru că 
altfel ea va ajunge la urechile lui Tom. Fie vorba între noi 
această afacere ar fi trebuit tratată de către Companie. Tom ar 
avea tot dreptul să ceară socoteală, dac-ar afla ce punem la 
cale. 

Sydney se agită iarăşi pe scaun, jenat. 

Toate astea le ştia la fel de bine ca mine. 

— Nu uita că doamna Plessington este clienta casei, am 
insistat, dorind să-l fac să se simtă vinovat. Şi-acum ascultă-mă 
cu atenţie, Sydney. Odată ce noi tratăm afacerea asta în afara 
Companiei, ai face bine să execuţi macheta colierului la tine 
acasă, nu la birou. Iar dacă intrăm în posesia colierului, iarăşi 
ar fi de preferat să-l păstrezi la tine. 

N-avea s-o afle niciodată, dar acest amănunt era de-o 
importanţă vitală pentru planul meu. 

— Sigur, spuse, fără ezitare... Această afacere va rămâne 
strict între noi doi... Fă tot ce poţi, Larry. (Din privirea lui am 
înţeles că îmi acorda încredere deplină.) 

Astuia nu-i lipseşte tupeul, mi-am spus. Ştie că fără mine n-ar 
putea crea un nou colier şi nici n-ar convinge-o pe doamna 
Plessington să renunţe la al ei la un preţ scandalos de scăzut. 
Plănuieşte să obţină un profit enorm, fără să-şi amestece şi 
asociatul, Tom Luce, în lovitură, iar mie îşi permite să-mi ofere 
un nenorocit de comision de două procente. 

— Ştii că poţi conta pe mine, am spus. 

În avion, în timp ce mă întorceam, gândindu-mă la ce voi face 
ca să pun mâna pe colier, simţeam unele remuşcări faţă de 
Sydney. Deoarece dacă totul mergea aşa cum mă aşteptam, cel 
care-ar fi pierdut mai mult ar fi fost el, însă văzându-l acum atât 


de ahtiat de câştig, toate scrupulele mele se evaporaseră. 

Dacă mi-ar fi spus: „Uite, Larry, o să facem afacerea asta 
juma-juma. Tu faci treaba, iar eu voi băga capitalul”, aş fi 
acceptat, însă în faţa unei asemenea lăcomii, a unui asemenea 
egoism, ca să nu mai vorbesc despre faptul că-mi oferea doar 
doi la sută, am hotărât să-mi pun planul în aplicare. Puţin îi 
păsa c-avea s-o escrocheze pe doamna Plessington, aşa că de ce 
mi-aş fi făcut eu probleme să-l trag în piept? 

O 

Prefer să nu insist prea mult asupra întâlnirii avute cu 
doamna Plessington Ea nu l-a numit pe Sydney escroc pe faţă, 
însă nici departe nu a fost. A plâns, şi-a frământat disperată 
mâinile mici şi grăsuţe. Umblă de colo-colo prin salonul imens, 
reuşind să devină caraghioasă. În ce mă priveşte, m-a făcut 
mincinos, amintindu-mi că, după cele afirmate de mine, 
diamantele erau veşnice şi nu-şi pierd niciodată valoarea. La 
care i-am reamintit că în cazul nostru colierul trebuia 
dezmembrat, dar dacă putea aştepta un an, am scoate, vânzând 
diamantele şi platina, cel puţin un milion şi jumătate de dolari. 
Cum însă ea avea nevoie de bani imediat, Sydney nu putea face 
mai mult de-atât. 

În final, s-a liniştit. În fond, şapte sute cinzeci de mii de 
dolari sunt întotdeauna buni de luat, mai ales când n-ai dat 
nimic pentru ei. Nu se gândise că revânzarea unui asemenea 
colier nu putea trece neobservată şi că presa ar fi făcut tapaj pe 
tema asta, argumentul convingând-o să cedeze. 

A acceptat deci cecul pe care mi-l pregătise Sydney, 
adăugând că înceta, atât ea cât şi prietenele apropiate să mai 
fie clienta casei Luce & Fremlin. 

M-am prefăcut că încerc s-o îmbunez, dar în realitate, puţin 
îmi păsa de ea. 

Ajunşi aici, formulă o rugăminte neaşteptată, care pe 
moment m-a dezorientat. 

— În situaţia în care ne aflăm, aţi putea să-mi faceţi o 
favoare, declară ea. Şi-anume să-mi înapoiaţi copia colierului 
meu. Pentru dumneavoastră asta înseamnă o nimica toată, însă 
dacă vreodată, soţul ar cere să vadă colierul, i-aş putea arăta 
copia. După cum îl cunosc, n-o să-şi dea seama de realitate. 

De unde să ştie ea că tocmai pe copia asta, executată din 
cristale, se baza tot planul meu? Fără această imitație, cele 


două milioane, pe care le şi vedeam în buzunarul meu, îmi 
zburau de sub nas. 

Cu cinci ani în urmă, după ce-i livrasem doamnei Plessington 
colierul de diamante adevărate, Sydney mă întrebase ce s-a 
întâmplat cu copia. 

Sydney era oricând capabil de meschinării, pentru el contând 
fiecare bănuţ, l-am spus că imitaţia colierului se afla în casa de 
bani şi că nu înţelegeam ce vroia să facă cu ea. Mi-a sugerat să 
i-o trimit îndărăt lui Chan, cerându-i în schimb să ne accepte o 
reducere... creditându-ne, de exemplu, cu trei mii de dolari. Ce 
altceva am fi putut face cu o imitație de colier? Dar colierul 
acesta de diamante era creaţia mea, de care eram foarte 
mândru. La vremea aceea reuşisem câteva operaţiuni valoroase 
la bursă, aşa că dispuneam de bani lichizi. l-am promis să-i 
trimit copia lui Chan, întrebându-l cât ne oferea pe ea, însă n- 
am mai făcut-o. Am păstrat copia ca amintire. Când Sydney m-a 
întrebat, după un timp, ce mai era cu copia colierului, i-am 
răspuns că primisem de la Chan două mii cinci sute de dolari, 
bani pe care i-am înmânat, deşi ei proveneau din contul meu 
din bancă. 

lată că acum doamna Plessington îşi cerea copia. 

M-am gândit un moment, după care i-am povestit că imitaţia 
fusese şi ea demontată, pietrele fiind folosite la alte machete. 
Am crezut că va face o criză de nervi când i-am spus asta. A 
insistat să-i facem imediat o altă copie a colierului original. I- 
am promis, atenţionând-o că montura va dura iarăşi cel puţin 
trei luni, lucru cu care a trebuit să se mulţumească. 

Ne-am dus la bancă în Rolls-ul ei şi a luat colierul din seif. 
Bijuteria se afla într-o casetă luxoasă de piele, dublată de 
catifea neagră. Erau patru ani de când nu-l mai văzusem şi 
frumuseţea lui îmi tăie respiraţia. l-am întins doamnei 
Plessington cecul, iar ea îmi înmână colierul în caseta lui. 

În timp ce urca scările de la sala seifurilor, ducându-se să 
încaseze cecul, a fost gata să cadă. Am lăsat-o discutând cu 
directorul băncii şi-am luat un taxi, întorcându-mă acasă. 

Am deschis micul seif pe care-l aveam în perete, scoțând 
copia colierului. Le-am pus apoi alături, originalul şi copia, 
examinându-le cu atenţie. 

Sydney era, înainte de orice, un remarcabil desenator de 
bijuterii. In schimb, la diamante se pricepea mult mai puţin 


decât mine, aşa că nu-l consideram în stare să facă distincţia 
între adevărat şi contrafacere. Chan se întrecuse pe sine. Poate 
chiar şi Terry s-ar fi lăsat înşelat, cel puţin la prima privire, însă 
eram ferm hotărât să nu-mi asum acest risc. Prevăzusem şi 
asta. Am depus colierul de cristale în caseta celui original, apoi 
originalul într-o cutie de plastic pe care am încuiat-o în micul 
seif din perete. 

I-am telefonat apoi lui Sydney la magazin, asigurându-l că 
totul decursese foarte bine. Scoase câteva mici strigăte de 
bucurie în receptor, somându-mă în jumătate de oră să ajung la 
el. Locuia într-un minunat apartament cu terasă spre mare, 
compus dintr-o sufragerie, decorată cu gust, patru dormitoare, 
piscină amenajată pe terasă, un hol cu bazin-arteziană, mă rog, 
toate rafinamentele pe care şi le putea oferi un homosexual plin 
de bani. 

— Cum a reacţionat? mă întâmpină, înainte de a mă îndruma 
către vasta sufragerie, nescăpând însă din ochi pachetul 
înfăşurat în hârtie de ambalaj pe care-l aveam în mână. 

— Aşa cum mă aşteptam să reacționeze, am răspuns. Nu te-a 
tratat direct escroc, însă mult n-a lipsit. S-a jurat că nu va mai 
pune vreodată piciorul în magazinul nostru. 

— Eram sigur că va reacţiona aşa, sărmana bătrână, suspină 
Sydney. Era inevitabil. De altfel, în ultimii ani n-a cumpărat 
nimic important de la noi. (Vorbea, însă nu-şi lua ochii de la 
pachet.) Deci, îl ai?... 

Venise momentul crucial. M-am apropiat de o masă pe care 
cădea o rază de soare, am despachetat caseta şi am deschis-o. 
Soarele făcu să scânteieze pietrele tăiate din cristale, iar lui 
Sydney i se tăie respiraţia. 

— Este o minune, Larry! O adevărată minune! Se poate 
spune că ai manevrat totul foarte bine! Acum, trebuie să mă 
întorc la muncă. 

Imi luă caseta din mână, admiră încă o dată colierul, după 
care închise caseta. Trecusem cu succes de prima şi cea mai 
importantă etapă. 

— Voi executa câteva machete şi le vom discuta împreună, 
mai spuse. Am tot sfârşitul de săptămână înaintea mea. 

— Sydney, asta îmi aminteşte că mi-am lăsat maşina la 
Luceville. Mă gândesc să plec mâine cu avionul şi să mă întorc 
cu maşina. Eşti de acord, dacă-mi iau liber luni? 


— Dar bineînţeles! Până atunci voi avea desenele terminate 
şi vom putea lucra după ele. 

L-am urmărit apropiindu-se de un Picasso, pe care l-a 
desprins de pe perete şi deschizând micul seif zidit în perete, 
pe care îl acoperea tabloul. Cunoşteam seiful, ca tip. Era unul 
dintre cele mai complicate şi mai greu de deschis, aproape 
imposibil de forţat. Sydney depuse în el caseta, îl închise, apoi 
atârnă la loc pânza lui Picasso. 

— Acordă-mi seara de marţi, spuse, zâmbind larg. Ne 
întâlnim tot aici şi vom lua o cină bună, în doi. Vom examina şi 
desenele... Să zicem la opt. E bine? 

— E perfect, Sydney. Acum îţi spun la revedere. O şterg la 
magazin. 

Pe drum, în taxi, îmi spuneam că în mai puţin de douăzeci şi 
patru de ore, aveam s-o revăd pe Rhea. 


Capitolul 6 


Trecuse puţin de unsprezece, când am oprit maşina la 
oarecare distanţă de baraca celor doi Morgan. Ca întotdeauna 
uşa era deschisă, însă în afară de asta, niciun semn de viaţă. 

Am coborât din maşină, pornind-o printre bălăriile sălbatice 
şi m-am oprit în prag, cercetând interiorul. Rhea stătea la 
masă, cu un ziar desfăcut în faţă. Mă privi, ridicând capul, cu 
răutatea ochilor ei verzi. La vederea ei am simţit crescând în 
mine o dorinţă mistuitoare. Dumnezeule mare! Asta da femeie! 
Nu exista pe lumea asta alta mai excitantă, mai plină de draci, 
care să-ţi stârnească dorinţa mai tare! Purta aceeaşi rochie de 
bumbac, acelaşi colier de perle bleu şi cu toate astea, era 
voluptatea întruchipată. 

— Iar ai venit? făcu, lăsându-se pe spate în fotoliul ei. Ce mai 
vrei amărâtule? 

M-a şi cuprins o furie turbată. Din trei paşi am fost lângă ea 
şi i-am plesnit două palme. 

— Îţi interzic să mă numeşti astfel! am urlat. Deja eram 
pregătit, convins că avea să se ridice dintr-un salt şi să se 
arunce asupra mea, însă nu făcu nimic din toate acestea. 
Rămase aşezată, cu mâna pe obraz şi ochii măriţi de surpriză. 

— Bună treabă, gagiule, zise Fel, intrând. Aşa trebuie tratată 
putoarea asta! Mă gândeam eu că n-o să treacă prea mult până 
să te-ntorci. Stai jos. 

Fixând-o în continuare pe Rhea, nici măcar nu i-am răspuns. 

— Dacă-ţi mai permiţi vreodată să mă atingi, ai să regreti, 
mă ameninţă ea, fără prea multă convingere. 

Cum furia începea să se potolească, m-am gândit că până 
acum acţionam greşit, implorând-o şi milogindu-mă de ea. Şi 
frate-său o cârpise. Poate că nu aprecia decât masculii care-o 
tratau dur. 

— Dacă mă mai numeşti amărât, te plesnesc, am spus şi, 
împingându-l pe Fel m-am instalat într-un balansoar. Am de 
vorbit cu voi amândoi. Dac-aveţi destul tupeu, s-ar putea să 
punem mâna pe nişte diamante. 

Rhea se uită la mine ca la nebuni, însă Fel izbucni într-un râs 


gros, adresându-se sorei sale: 

— Ai văzut? 'Ţi-am spus eu că e un tip la înălţime, proasto ce 
eşti! N-ai vrut să mă crezi. Ţi-am spus că-i descurcăreţ... Astea 
sunt treburi pe care eu le miros. 

— Gura! zbieră Rhea, care nu-şi lua ochii de la mine. Iar tu, 
explică-te. 

— Eu nu duc lipsă de bani, am spus, dar n-am atâţia câţi aş 
avea eu chef... Şi nu sunt singurul. Voi doi vreţi tot bani. Şi- 
atunci, de ce n-am face o echipă, ca să facem rost de bani? 

— Cum să facem rost? se nelinişti Rhea, aplecându-se spre 
mine, cu ochii strălucind. 

— Voi aţi luat informaţii despre mine, iar în ce mă priveşte 
am făcut la fel, Rhea. Ştiu că ai participat la două nenorocite de 
jafuri, pentru care ai stat de două ori câte patru ani la puşcărie. 
Rezultatul: subţire de tot. Dacă fratele tău şi cu tine aveţi minte 
în cap şi putere de acţiune, asta v-ar putea aduce o jumătate de 
milion de dolari. 

Fel scoase un fluierat lung, iar Rhea rămase ţeapănă, cu 
pumnii strânşi. 

— Vorbeşti serios? jumate de milion? întrebă el, cu glas 
sugrumat. 

— N-am vreme de pierdut şi vorbesc serios. Jumătate de 
milion pentru voi, jumătate de milion pentru mine. 

— Pe mine nu mă prosteşti aşa, se lansă Rhea, cu voce dură. 
Ce ascunde povestea asta? Crezi că-s gata să iau de bune 
gogoşile tale? Nu m-am născut nici eu ieri! Jumate de milion! 
mai vezi de alţii!... _ 

— Îţi tace gura aia? urlă Fel. Termini odată cu tâmpeniile? Îţi 
spun că tipul e în regulă! Şi-apoi el, cel puţin, vede lucrurile în 
stil mare! 

Şi întorcându-se către mine: 

— Dă-mi câteva detalii, bătrâne, las-o pe sor-mea. Asta nu 
pricepe nimic. Jumătate de milion de dolari! Dumnezeule! Aş şti 
ce să fac cu banii ăştia! 

— Nimic mai simplu. Tot ce aveţi de făcut, amândoi, va fi să 
vă duceţi să-i luaţi şi să plecaţi cu banii. 

— Vrei să zici, să ne ducem în prăvălia ta şi să adunăm tot? 
făcu Fel, uluit. 

— Nu face pe prostul. Dac-aţi încerca o chestie ca asta, aţi 
ajunge amândoi în puşcărie, înainte să aveţi timp să ziceţi hop. 


Nu! Lovitura pe care o am eu în vedere e uşoară, sigură şi 
simplă. 

— Şi rolul tău în afacerea asta care e? interveni Rhea, 
neîncrezătoare. Tu o să stai deoparte, în vreme ce noi facem 
treaba, şi dacă iese nasol, nici pe-acolo n-ai trecut, nu? 

— N-are cum să iasă prost. E foarte simplu totul. Eu 
organizez totul şi mă ocup şi de plasarea diamantelor. Fără 
mine, banii nu se fac. Dacă n-aveţi destulă îndrăzneală, spuneti- 
mi. N-o să fie prea greu să găsesc pe altcineva. 

— Ei, tu-i mama mă-sii, da’ ştiu că te-ai schimbat de când te- 
am văzut ultima oară! exclamă Fel, plin de admiraţie. Ce s-a 
întâmplat, gagiule? 

— Voi sunteţi cei care m-aţi făcut să mă schimb. Mi-aţi dat 
temă de gândire. 

Şi adresându-mă Rheei: 

— M-am hotărât să n-aştept până o să ajung un umflat 
ramolit, ca să am bani. Îi vreau acum. 

Rhea continua să se uite la mine suspicioasă. 

— Bun, şi-atunci treaba asta în ce constă? întrebă, 
încruntând sprâncenele. (Am înţeles că reuşisem, în sfârşit, să-i 
trezesc interesul.) Nu te mai învârti în jurul cozii. Zi-i de-a 
dreptul. 

Eram pregătit pentru întrebarea asta, aşa că am scos din 
portofel o fotografie a colierului de diamante al doamnei 
Plessington şi-am pus-o pe masă, în faţa ei. 

— Uite în ce constă. Un milion opt sute de mii de dolari, în 
diamante. _ 

Fel se aplecă peste umărul soră-sii. li studiam şi-am văzut 
aprinzându-li-se în ochi o lucire lacomă, din care am înţeles că 
îi prinsesem în cârlig, aşa cum făcusem şi cu Sydney. 

— Dacă o zbârcim, luăm cel puţin douăzeci de ani, comentă 
Rhea, ridicând ochii spre mine. 

— Ce Dumnezeu! răcni Fel. Nu mai termini odată cu 
aiurelile? Trebuie să pui tu beţe-n roate tot timpul. Mai taci 
naibii din gură! 

— Eu am fost în puşcărie... nu tu, izbucni ea. Când e vorba să 
spui tâmpenii, nu te întrece nimeni. 

— N-o să intraţi în puşcărie, i-am asigurat. Lăsaţi-mă să vă 
explic cum stă treaba. 

Şi le-am povestit despre colierul de diamante al doamnei 


Plessington, arătându-le tăieturi din ziare, cu fotografii în care 
aceasta apărea împopoţonată cu colierul ei. Le-am mai spus că, 
din cauza patimii ei nestăpânite pentru joc, se îndatorase până- 
n gât, văzându-se nevoită să-şi vândă colierul, în cel mai mare 
secret. Patronul meu profitase, răscumpărându-i-l cu rabat şi-şi 
propunea acum să-l dezmembreze, remontându-l apoi sub altă 
formă, pentru a-l vinde astfel cu un beneficiu cât toate zilele. 

— Numai că javra asta mi-a oferit, plin de generozitate, un 
comision de doi la sută, şi-atunci m-am hotărât să-i iau colierul. 
În situaţia mea de expert, pot simplu de tot să-i vând pietrele, 
scoțând din asta un milion. lar milionul ăsta îl împart cu voi doi, 
jumătate-jumătate. 

Şi reluând expresia preferată a lui Sydney: 

— Mai corect de-atât, ce vreţi? 

— Ce să zic, mi se pare al naibii de generos, se miră Rhea, 
care nu-şi lua ochii plini de neîncredere de la mine. Ce ascunde 
chestia asta? Ştii bine că ne-am fi băgat chiar pentru de zece 
ori mai puţini bani. Deci, încă o dată: ce se ascunde aici? 

Mi-am dat seama că mersesem prea departe. Avea perfectă 
dreptate. Dacă le ofeream doar cincizeci de mii de dolari, tot ar 
fi acceptat, pe loc, însă acum nu mai puteam schimba vorba. 
Făcusem prostia, iar acum trebuia să adorm bănuielile Rheei. 
Cu chipul impasibil, i-am susţinut privirea, anunțând: 

— Uite cum văd eu lucrurile. Pentru că voi veţi executa 
partea periculoasă a operaţiei, împart câştigul cu voi. În felul 
acesta veţi fi mulţumiţi şi vă veţi ţine gura. N-aş vrea, pentru 
nimic în lume, ca odată lovitura dată, să încercaţi să mă 
şantajaţi ca să-mi mai stoarceţi nişte bani. De-asta am hotărât 
să împărţim prăjitura pe din două. 

— İl duce capul pe tipul ăsta, spuse Fel, în culmea agitaţiei. 
Şi-a pus creierii la treabă. Ai dreptate, bătrâne. Cu o jumate de 
milion în buzunar, n-o să mai auzi niciodată de noi. 

— Partea periculoasă? făcu Rhea, speculând încă una din 
gafele mele. Parcă spuneai că lovitura e simplă şi uşoară. Şi- 
atunci, de unde-ar putea veni pericolul? 

— Mai corect ar fi fost să spun partea efectivă şi nu 
periculoasă a loviturii, însă oricum, va trebui să fiţi cu ochii în 
patru. Mi-am propus ca pe viitor să fiu mai atent. Bou cum era, 
fratele ei înghiţea orice, în timp ce ea rămânea la fel de 
periculoasă ca un cuib de şerpi cu clopoței. 


Mă studie îndelung, după care întrebă: 

— Ce-avem de făcut, noi doi, în toată treaba asta? 

— Mai întâi, veţi trece drept oameni la locul lor: un frate şi-o 
soră în vacanţă. Cu banii pe care mi i-aţi stors, o să vă 
cumpăraţi nişte haine ca lumea. Apoi vă veţi duce la Paradise 
City, unde vă veţi instala în motelul Pyramides, sub numele de 
John şi Mary Hali. (Am scos pixul din aur masiv, cu care am 
notat numărul meu de telefon pe marginea unuia dintre ziarele 
ce zăceau pe masă.) Sunaţi-mă marţi, după miezul nopţii, ca să- 
mi daţi numărul camerei voastre. Nu vreau să-l cer eu de la 
recepţie. Voi veni la motel miercuri seara, la zece când vă voi 
da toate detaliile de care veţi avea nevoie. Lovitura o veţi putea 
da vineri însă, pentru mai multă siguranţă, o să vă confirm totul 
miercuri seară. 

— Tot nu ne-ai spus în ce va consta lovitura asta, făcu Rhea, 
continuând să mă studieze. Ţin să ştiu asta. 

— Patronul meu şi cu mine vom fi ocupați să facem o triere 
între desenele executate de el pentru un nou colier, cel vechi 
aflându-se pe masa de lucru, în apartamentul său luxos, cu 
terasă. Rolul vostru va consta în a pătrunde în forţă în casa lui 
şi de a ne lega, ca să nu putem da alarma. O să luaţi colierul, 
după care plecaţi, aşa cum aţi venit. Simplu ca bună ziua. 

— Deci, asta e! exclamă Fel. Eşti sigur că n-o să fie mai 
complicat de-atât? Atunci n-avem de ce să ne batem capul, nu? 
Intrăm în coteţul omului şi luăm rahatul ăla. 

— Exact. (M-am ridicat.) Alte întrebări mai aveţi? 

— De pistoale avem nevoie? vru să ştie Fel. 

— Da, dar nu încărcate, întrucât nu veţi întâmpina nicio 
rezistenţă. Vă veţi mulţumi să le îndreptaţi spre noi, m-aţi 
înţeles? Pistoale, da, însă fără gloanţe. 

— Clar. Ştiu de unde să fac rost de două puşcoace. 

— O să vorbim despre toate astea, mai în detaliu, miercurea 
viitoare. Lăsaţi pe mine, că organizez eu totul. Tot ce vă cer 
pentru moment, e să încercaţi să aveţi o aparenţă respectabilă, 
îmbrăcându-vă corect şi, mai ales, încercând să nu atrageţi 
atenţia asupra voastră. 

Apoi, adresându-mă direct Rheei: 

— Mai ai alte întrebări? 

— Există, cu siguranţă, un cui pe undeva. Dar unde? întrebă 
ea, fixându-mă, cu sprâncenele încruntate. Asta-i întrebarea 


mea. Din punctul meu de vedere, afacerea asta pute. O 
jumătate de milion de dolari pentru o lovitură simplă şi uşor de 
executat şi care nu prezintă niciun risc, asta ascunde un rahat. 
Care e jocul tău? 

— Crezi c-ai putea găsi pe cineva care s-o înlocuiască? am 
întrebat, întorcându-mă către Fel. Sora ta începe să mă calce 
pe nervi. De fapt, doi tipi ar fi mai buni decât unul însoţit de o 
scârboasă atât de neîncrezătoare. 

— Nu-i da atenţie, rânji Fel. Ea trebuie să discute tot timpul. 
Marţi seara o să fim la motel, gagiule. 

— Dacă marţi la miezul nopţii n-am veşti de la voi, o să 
înţeleg că n-aţi avut destulă îndrăzneală ca să daţi lovitura asta. 

Spunând asta, am plecat. 

O 

De cinci ani de când lucram pentru Sydney, mi se întâmplase 
de mai multe ori să mă duc la apartamentul său cu terasă. 

Portarul de noapte, Bert Lawson, mă cunoştea bine, 
întâmpinându-mă cordial, de câte ori deschideam uşa. Uşa de 
sticlă care permitea accesul în hol se încuia la zece seara. Din 
acel moment, Lawson intra în ghereta sa, uitându-se la 
televizor. Nu ieşea de-acolo decât pentru a da drumul rarilor 
vizitatori, sau pentru a răspunde unor şi mai rare apeluri 
telefonice. 

Cei patru ocupanţi ai imobilului de lux aveau cheia de la uşa 
de intrare, de care se serveau după zece seara. Însă în afară de 
Sydney, ceilalţi trei locatari, vârstnici, nu ieşeau niciodată 
seara, lucru care-mi convenea. Uşa de sticlă era prevăzută cu o 
broască Yale. Cum după ora zece, Lawson încuia, uşa nu mai 
putea fi deschisă decât cu ajutorul unei chei. Deci pentru mine 
n-ar fi reprezentat nicio dificultate să vin să-l văd pe Sydney 
după ora zece. Lawson mi-ar fi deschis uşa, aş fi luat ascensorul 
până la ultimul etaj, după care urma să cobor pe scări, înapoi în 
hol. Între timp, Lawson ar fi intrat în ghereta lui, la televizor. 
N-aş fi avut deci decât să traversez holul în vârful picioarelor, 
să descui uşa, după care să urc pe scări până la apartamentul 
cu terasă al lui Sydney. 

Uşa de la apartamentul lui Sydney avea şi o broască Yale. 
Cum îşi uita veşnic cheile, uşa lui stătea rareori încuiată, asta 
pentru că ştia că intrarea imobilului era supravegheată pe 
timpul zilei şi încuiată pe timpul nopţii. Dacă în seara loviturii 


pe care o puneam la cale ar fi pus zăvorul, în timp ce mă aflam 
deja la el, aş fi găsit eu un motiv să descui. Aş fi putut, de 
exemplu, să-mi las mapa cu documente în antreu, să mă duc 
după ea când Sydney se afla la masa de lucru, ocazie cu care aş 
fi descuiat şi uşa, fără zgomot. Esenţial era ca Rhea şi Fel să 
dea năvală în apartament, luându-l pe Sydney prin surprindere. 
După cum îl cunoşteam, probabil c-ar fi leşinat de frică. Simpla 
vedere a unui pistol l-ar fi redus la zero. Din partea asta n- 
aveam nicio teamă, însă pentru a îndepărta dinspre mine orice 
bănuială, ar fi trebuit să fac pe curajosul. I-aș fi recomandat lui 
Fel să-mi ardă un mâner de pistol în cap. Ideea nu-mi plăcea 
deloc, însă aşa scăpăm de orice bănuială. Având însă în vedere 
că în timpul accidentului de maşină suferisem o comotie 
cerebrală, urma să-i atrag atenţia lui Fel să mă pocnească de 
preferinţă peste mutră şi nu în cap. 

Asemenea gânduri îmi treceau prin cap, în timp ce mă 
întorceam, la volanul maşinii, spre Paradise City. Cu toată 
neîncrederea pe care mi-o arăta Rhea, aveam impresia că atât 
ea, cât şi Fel erau acum bine prinşi în undiţă. Numai că dacă-şi 
închipuiau că ar putea pleca cu diamante în valoare de un 
milion opt sute de mii de dolari, luau o plasă de zile mari. _ 

Planul meu consta în a-i pune să fure colierul de cristale. În 
timpul zborului spre Paradise City, în avion, realizasem că 
începeam să mă tem de Rhea. Iar acum, pe când mă întorceam 
cu maşina, m-am surprins întrebându-mă dacă tineam într- 
adevăr să mă asociez cu ea. Aveam chef să mă culc cu ea, asta 
sigur, însă aveam şi mai mare chef să-mi îndes în buzunar un 
milion de dolari. Dac-aş fi putut s-o am pe curva asta vulgară, 
nu m-aş fi dat îndărăt, însă în cursul ultimei noastre întâlniri 
realizasem cât putea fi de lacomă, nemiloasă, lipsită de orice 
sensibilitate. Rulând în continuare pe şosea, mi-a trecut prin 
cap, la un moment dat, ideea de a-i trage în piept pe amândoi. 
Numai că, în opoziţie cu dobitocul ei de frate, Rhea n-avea 
încredere în mine. Trebuia deci ca, miercuri seara, s-o 
manipulez cu maximă prudenţă. 

Fiindcă dacă ea, ca o pisică sălbatică ce era, ar fi simţit 
capcana şi refuza să mai ducă lovitura până la capăt, m-aş fi 
aflat în faţa unui eşec total. Fără Fel şi Rhea nu puteam face 
nimic. N-aveam nicio relaţie în lumea infractorilor şi nici nu 
puteam da anunţ la ziar prin care să caut doi tipi dispuşi să 


fure bijuterii. 

Totul urma să depindă de modul în care reuşeam să aranjez 
lucrurile miercuri seara. Rhea avea să vină la motel, asta era 
sigur, însă între timp putea să se mai fi gândit, să mai fi căutat 
unde putea să se afle şmecheria loviturii şi pentru care motiv le 
oferisem eu, ca un idiot, jumătate de milion de dolari. După 
expresia pe care o citisem în privirea de gheaţă a ochilor ei 
verzi, explicaţia mea n-o convinsese deloc. 

Eram însă sigur de cel puţin un lucru. Nu i-ar fi trecut 
niciodată prin cap ideea că era vorba de o imitație şi nu de 
colierul adevărat. Chiar faptul că îi lăsam să pună mâna pe o 
asemenea bijuterie trebuia să-i îndepărteze bănuielile. Colierul 
constituia o momeală căreia n-avea cum să-i reziste. Odată 
colierul ajuns în posesia ei, urma să creadă că totul îi era 
permis şi cu atât mai mult ar fi crezut că nu puteam face nimic 
împotriva ei. 

O 

Marţi dimineaţa, când am ajuns la magazin, Jane Barlow, 
secretara mea, m-a anunţat că Sydney nu se simţea bine şi nu 
venea la birou. Am dedus că macheta noului colier îi dădea 
serios de furcă. Mă gândeam să-i telefonez, însă Terry dădea 
târcoale şi nu-mi convenea. Am hotărât să-l sun în pauza de 
prânz. 

În cursul dimineţii, afacerile merseră pe roate. Am vândut un 
set de cercei de diamante, o brățară şi un inel de logodnă, toate 
astea până la prânz. 

Am intrat într-o cabină telefonică şi i-am telefonat lui Sydney 
care mi s-a părut deprimat. 

— Larry, dragul meu, nu merge deloc. Am lucrat din toate 
puterile în sfârşitul ăsta de săptămână şi încep să fiu disperat. 

Nu era genul lui Sydney, dar se apucase de o treabă dificilă, 
asta ştiam. 

— Ce să-i faci, Sydney, două milioane de dolari nu se câştigă 
stând cu degetul în nas. Cel puţin pentru diseară vei avea ceva 
să-mi prezinţi? 

— Să-ţi prezint? ţipă cu glas spart. Am sute şi sute de 
proiecte pe care să ţi le-arăt. Nici nu mai vreau să le văd! 

— Nu te enerva. O să vin pe la nouă şi o să le examinăm 
împreună, pe îndelete... De acord? 

— Ascultându-te, parcă mai capăt puţină încredere... Voi 


comanda la Claude o cină consistentă... Vino puţin mai 
devreme... pe la opt, să zicem. 

— Îmi pare rău, dar n-am cum. Vin aşa cum am stabilit, la 
nouă, am spus, după care am închis. 

Ţineam cu tot dinadinsul ca, în timp ce ne ocupam de colier, 
să avem întâlniri târzii. Făcea şi asta parte din plan. 

Claude, omul la toate al lui Sydney, era un homosexual 
dolofan care lucrase un timp ca ajutor de bucătar la Maxim's, 
din Paris. Sosea în fiecare dimineaţă la opt punct şi pleca seara, 
tot atât de precis, la zece. Un veritabil maestru, care întreținea 
perfecțiunea în luxosul apartament al lui Sydney cu ajutorul a 
două femei, negrese, care făceau grosul muncii. Seara, puţin 
după ora nouă, Claude îmi deschise, luminându-se la faţă când 
mă văzu. Eram unul dintre rarii prieteni ai lui Sydney faţă de 
care nutrea simpatie. 

— Bună seara, domnule Larry. Permiteţi-mi să vă spun că mă 
bucur să vă ştiu însănătoşit. (Privirea sa călduroasă mi se păru 
sinceră.) Vă rog să intraţi, domnul Sydney vă aşteaptă. 

Şi coborând glasul: 

— Cina va fi gata foarte curând, aşa că aş vrea să vă rog să 
nu vă lungiţi prea mult, bând aperitive. l-am promis, intrând în 
vasta sufragerie unde l-am găsit pe Sydney instalat la masa de 
lucru, cu un Martini triplu lângă el. 

— Larry! Doamne, ce plăcere îmi face să te văd!... Trăiesc un 
adevărat coşmar! Vino să-ţi dai cu părerea. 

Mi-am turnat un Martini, ca de la altul, după care m-am 
adâncit într-un fotoliu comod. 

— Nu chiar acum, Sydney. Mai întâi să mâncăm. Avem toată 
noaptea în faţa noastră. 

— Am un cap cât toate zilele. (Sydney îşi luă paharul şi veni 
să se aşeze alături de mine.) Mă întreb dacă voi ajunge să scot 
ceva. N-am închis ochii noaptea trecută! Nu fac decât să mă 
gândesc la cei şapte sute cincizeci de mii de dolari pe care i-am 
dat acelei femei îngrozitoare! Probabil am făcut-o într-un 
moment de nebunie. Mă întreb dacă-i voi mai vedea vreodată. 

— Calm, haide, linişteşte-te... Nu numai că vei reintra în 
posesia banilor, dar vei realiza şi un profit enorm. Aşadar, 
Sydney, nu te agita Vom vedea totul după cină. 

Deşi îmi dădeam seama că nu-l interesa, i-am povestit pe larg 
întâmplările de la magazin, vânzările pe care le făcusem, cui 


vândusem, adăugând că unii dintre cumpărători se interesaseră 
de el. 

Tot trăncănind, mi-am terminat paharul de Martini, moment 
în care Claude a venit să anunţe că masa era servită. Ce mai 
cină! Ouă de goeland, pulpă de miel Eduard al Vil-lea, una 
dintre specialităţile de la Maxim's. După masă, am revenit în 
salon. L-am auzit pe Claude plecând şi închizând uşa după el şi 
m-am întrebat dacă trăsese yala. 

— Mă duc până la toaletă, după care îţi aparţin în întregime, 
i-am spus lui Sydney, care se instalase la masa de lucru. Am 
fugit până în antreu, constatând că yala nu era închisă apoi, 
intrând la toaletă, am tras apa de formă şi-am revenit în salon. 

Jumătatea de oră care-a urmat am petrecut-o studiind 
desenele lui Sydney, unul câte unul. Pentru mine asta era o 
pierdere de timp, eu ştiind perfect că nu va exista niciun colier, 
însă trebuia să joc comedia până la capăt. Dintre toate 
machetele, am ales trei, spunându-i că mi se păreau apropiate 
de ceea ce doream. 

— Crezi, într-adevăr, Larry? întrebă Sydney neliniştit. Sper 
că n-o spui numai aşa, din bunătate faţă de mine. 

— Când creezi machetele astea, ai în faţă colierul? 

— Păi... nu, răspunse, surprins. Îl păstrez în seif. 

— Aici e treaba! am pocnit din degete. De-asta întâmpini 
atâtea greutăţi. Dacă ai avea colierul sub ochi, te-ar inspira. 

Mă privi cu gura căscată apoi, brusc, un zâmbet larg îi 
lumină chipul. 

— Uite că nici nu mi-a trecut prin cap! Ce deştept eşti! Cred 
că ai dreptate. 

Trecu la ritualul obişnuit. Dădu jos tabloul lui Picasso, 
deschise seiful. Avea deplină încredere în mine, ştiam, şi cu 
toate astea se interpuse între mine şi seif, ca să mă împiedice 
să descifrez combinaţia. Seiful ăsta îl costase o mică avere, iar 
sistemul său de securitate reprezenta un secret care ţinea să-l 
păstreze doar pentru el. 

Depuse colierul pe masă şi am direcționat fascicolul de 
lumină al lămpii de birou direct pe pietrele imitate. Erau mai 
mult decât înşelătoare. 

Aşezat la masa de lucru, studie colierul timp de câteva 
minute după care, alegând una dintre cele mai reuşite machete, 
rămase cu ochii la ea. 


— Larry, dragă, ai perfectă dreptate. Degradeul meu nu-i 
bun. Ce tâmpit sunt! Sigur că pot face mai mult de-atât. 

Se apucă să creioneze de zor schiţe peste schiţe, iar eu am 
rămas să mă uit, fumând. În mai puţin de o jumătate de oră, 
după trei încercări nereuşite, puse pe hârtie o schiţă atât de 
bună încât aş fi numit-o capodoperă, oprindu-l să mai continue, 
dacă n-aş fi avut nevoie de încă o şedinţă de lucru. Aşa că mi- 
am moderat entuziasmul. 

— Asta e! Simt că m-apropii! exclamă. la uită-te! Avea 
perfectă dreptate, dar eu m-am mulţumit să iau un ton 
rezervat, spunând doar: 

— Da, ar merge. 

— Cum... dar e perfect! Ai văzut unde am plasat cea mai 
mare dintre pietre. Cum naiba de nu m-am gândit înainte? 

— E foarte bine, am spus încruntându-mă şi dând din cap. 

— Nu găseşti perfectă schiţa asta, întrebă neliniştit. 

— Aproape. Un asemenea colier l-aş putea vinde cu un milion 
şi jumătate, însă nu uita că noi vrem două milioane. 

— Refuz categoric să mai adaug noi pietre, dacă asta vrei să 
spui, se enervă Sydney. 

— Nu... Bineînţeles că nu. Dispunerea pietrelor e perfectă. 
Montura lor îmi place mai puţin. Poate e puţin prea clasică. Să 
nu ne grăbim, Sydney. Lasă-mă să mă gândesc. O să revin 
vineri seară. Până atunci găsim cu siguranţă soluţia. 

— Vineri seara? spuse, consultându-şi agenda. Nu. Vineri e 
imposibil. Am un dineu ucigător de la care nu mă pot eschiva. 
Ar fi mai bine joi. 

— Ne-am înţeles atunci pentru joi. (M-am ridicat, spunându- 
mi că aveam întreaga zi de miercuri şi cea de joi, până la zece 
seara, pentru a pune la punct lovitura, timp suficient.) Am să 
vin pe la zece şi ceva, pe urmă o şterg la Hong Kong. 

— Mai bine vino devreme, să şi mâncăm, Larry. Claude o să- 
ti prepare felurile tale preferate. 

— Imposibil. lau cina cu alde Johnson. (Ceea ce era o 
minciună, evident.) Să mă ierte Dumnezeu, mămica Johnson îşi 
doreşte o broşă de diamante. După ce-mi dau seama cât de cât 
ce vrea, o să-ţi cer să faci nişte desene. N 

— Molusca aia infamă! oftă Sydney. Intotdeauna numai 
băbătiile îşi oferă cele mai reuşite bijuterii! 

— Ce să-i faci, dacă la ele sunt banii, am spus, punând în 


mapă cea mai reuşită dintre schiţe. 

— Cum te mai simţi, Larry? Încă nu arăţi aşa cum te ştiam 
eu, declară Sydney, conducându-mă până la uşă. 

— Încă mă simt obosit. Nu ştiu dacă voi pleca într-o 
croazieră, după ce vindem colierul... în sfârşit, dacă nu-ți voi 
crea probleme cu asta. 

— Odată colierul vândut, Larry scumpule, poţi să te duci şi 
pe lună dac-ai chef. Pe cheltuiala mea. 

După ce a închis uşa, am aşteptat o clipă, cu urechile ciulite. 
N-a pus yala. 

Hotărât, şansa părea să fie de partea mea. 

Pe la unsprezece şi douăzeci, am ajuns acasă. După ce mi-am 
turnat un whisky cu sifon, m-am instalat confortabil, trecând în 
revistă situaţia. 

Pornind de la ideea că Rhea şi Fel muşcaseră momeala şi 
deci ar fi acţionat, aveam acum siguranţa că n-ar fi întâmpinat 
nicio dificultate la pătrunderea în imobil şi apoi în 
apartamentul lui Sydney. 

Brusc, mi-am amintit că Rhea avea cazier judiciar, deci ar fi 
trebuit să poarte mănuşi. O singură amprentă digitală şi tot 
planul meu s-ar fi dus de râpă, pentru că nu-mi făceam iluzii: 
dacă erau arestaţi, m-ar fi dat în gât imediat. 

Dar oare poliţia ar fi fost ea amestecată în povestea asta? 
Poziţia lui Sydney era delicată. Dacă anunţa poliţia, Plessington 
ar fi aflat că nevastă-sa vânduse colierul. Lui Sydney probabil 
puţin i-ar fi păsat de asta, însă cu siguranţă n-ar fi dorit ca 
asociatul său, Tom Luce, să afle dedesubturile acestei afaceri. 
Asta risca să provoace o ruptură definitivă între ei, Sydney 
ştiind - ca şi mine, de altfel - că tocmai era pe cale să calce în 
picioare exact principiile de bază ale asociaţiei. Luce, omul cu 
principii, n-ar fi trecut uşor peste o asemenea manevră. Asta 
dorea Sydney să evite, cu orice preţ. Ca asociat, Tom avea în 
ochii lui o importanţă mai mare decât aveam eu, expertul lor. 

Dar, ar accepta Sydney să lase să-i zboare de sub nas şapte 
sute cincizeci de mii de dolari, fără să facă nimic? 

Cu toate că era extrem de bogat, pierderea unei asemenea 
sume l-ar înnebuni. După ce m-am gândit de două ori, am ajuns 
la concluzia că ar prefera să piardă banii, decât să înfrunte 
furia şi disprețul lui Tom Luce, ca să nu mai vorbesc de prostul 
renume pe care i l-ar crea doamna Plessington povestind 


amicelor ei, clientele noastre cele mai bogate, că nu era de 
încredere. Iar dacă el nu s-ar gândi la asta, aş avea eu grijă să-i 
aduc aminte. 

Dacă n-ar amesteca poliţia în toată treaba asta, aş fi salvat. 
Aş vinde colierul piatră cu piatră, plasând banii în Elveţia, timp 
în care aş mai lucra pentru Sydney, trei, patru luni. În cele din 
urmă, aş pretexta înrăutățirea stării de sănătate şi mi-aş da 
demisia. Aş pleca în Europa, definitiv, de exemplu în Elveţia, cu 
un milion de dolari în buzunar. 

A, dar mai erau Rhea şi Fel. Cum ar reacţiona ăştia 
descoperind că în loc de un colier adevărat furaseră o imitație? 
Puteau fi la fel de periculoşi, la fel de greu de doborât ca şi 
Spooky. Participând direct la furt, n-ar îndrăzni să mă denunte, 
însă probabil ar pomi în urmărirea mea. 

Am analizat problema şi din acest unghi. Mi-am adus apoi 
aminte că lovitura pe care mi-ar trage-o Fel peste ochi, cu 
mânerul pistolului, ar îndepărta orice bănuială care-ar plana 
asupra mea. Ar fi chiar în avantajul meu. Aş invoca starea 
nervoasă şi-aş dispărea imediat. După părerea mea, Rhea şi Fel 
ar avea nevoie de vreo zece zile până să-şi dea seama că au 
furat o copie de colier cu diamante, în acel moment, aş fi deja 
în Europa, departe de orice răzbunare, de unde i-aş scrie lui 
Sydney, anunţându-i retragerea mea definitivă. 

Stăteam, sorbind din whisky şi întorcând gândurile pe toate 
părţile când, exact la trei minute după miezul nopţii, telefonul 
sună. Am ridicat receptorul, constatând că mâna îmi tremura 
puţin. 

— Carr la telefon. 

— Camera 35, spuse Fel. 

— Ea e acolo? am întrebat, încercând să-mi recapăt 
respiraţia. 

— Cică dacă e aici! chicoti Fel. 

— Mâine seară, ora zece, am confirmat, închizând. 

O 

Ziua următoare mi s-a părut interminabilă. Din fericire, la 
magazin afacerile au fost liniştite, lăsându-mi timp să mă 
gândesc. Terry era cu ochii pe mine. În cele din urmă, 
curiozitatea îl învinse. Se apropie, întrebându-mă, în timp ce 
mă fixa cu ochii lui mici, şireţi. 

— Ai necazuri, Larry? Pari cam gânditor. 


— Mă doare capul, am profitat de ocazia care mi se oferea 
pentru a atrage atenţia că eram încă departe de a fi refăcut. 

— Păcat, făcu, având aerul unuia care tocmai găsise zece 
dolari pe stradă. Te-ai întors prea devreme la muncă. Nu pricep 
de ce Sydney a insistat să te întorci. E prea egoist, zău. Puteam 
foarte bine să-ţi ţin locul, având grijă şi de munca mea. Ar 
trebui să te duci acasă şi să ai grijă de durerea asta de cap. 
Domnişoara Barlow şi cu mine ne vom descurca perfect. 

Eram pe punctul de a-l trimite eu pe el undeva... însă m-am 
gândit că mi-ar fi în avantaj situaţia de suferind. 

— Cred că asta am să fac, am spus, ridicându-mă. Dacă, într- 
adevăr, te descurci fără mine. 

I-am citit în ochi surpriza. Se vedea clar că nu se aştepta la 
asta. În timp ce Sydney şi cu mine lipseam, se putea întâmpla 
ca într-o vânzare mai complicată să-şi dea cu stângu-n dreptu”, 
cum se spune. Asta însă era o responsabilitate pe care o 
accepta fluierând. M-am îndreptat spre parcare, întrebându-mă 
cum se descurca Sydney cu machetele sale şi dacă se lăsase 
convins să facă o nouă montură pentru pietre. Am considerat 
mai corect să-l anunţ că, fiind suferind, mă duceam acasă, aşa 
că l-am sunat dintr-o cabină telefonică. 

— Sydney, i-am spus, am o durere de cap îngrozitoare. Terry 
a spus că se descurcă fără mine, aşa că mă duc acasă. 

— Scumpul de tine! Ai de o mie de ori dreptate. 

Apoi, începu să bombăne: 

— Alerg la magazin... Nu pot să las treaba în grija lui Terry. 
Am patru schiţe pe care le consider încântătoare. O să-ţi placă. 
Nu vrei să vii la mine astă seară? 

— Prefer să n-o fac. Am să mă odihnesc astăzi, dacă nu te 
deranjează. 

— Sigur că da, bineînţeles, odihneşte-te. 

Nu m-am dus imediat acasă. Am trecut mai întâi pe la bancă, 
de unde am luai cecuri de călătorie în valoare de trei mii de 
dolari. Apoi am ajuns la agenţia de voiaj pe care o foloseam de 
obicei, cerând programul de zbor al avioanelor spre San 
Francisco. Exista un avion care pleca vineri dimineaţa, la cinci. 
Mi-am notat, întrebând dacă era necesar să rezerv un loc. 
Funcţionarul de acolo m-a asigurat că avionul respectiv zbura 
întotdeauna pe jumătate gol, aşa că nu-mi trebuia rezervare. 
Din acest punct de vedere nu erau probleme. 


Ajuns acasă, m-am instalat la masă, stabilind planul exact al 
loviturii pe care urma s-o dau. Am cerut să mi se aducă pentru 
prânz câteva sandvişuri, iar la ora trei după amiază planul era 
gata. 

Sydney m-a sunat pe la patru, să mă întrebe cum mă 
simţeam. I-am spus că durerea de cap mă mai lăsase, dar mă 
simţeam încă jalnic. 

M-a întrebat, neliniştit, dacă credeam că voi fi restabilit 
pentru joi seară. L-am asigurat că da, adăugând că speram 
chiar să mă întorc la magazin a doua zi dimineaţă, la ora 
obişnuită. 

Pe la opt am coborât să iau o cină uşoară, la restaurantul din 
colţ, după care m-am întors acasă, forţându-mă să mă uit la 
televizor până la zece fără un sfert. Mi-am luat geanta de voiaj 
în care aveam peruca tip Beatles, ochelarii de soare fumurii, 
haina grena cu buzunare aplicate, fără să iau însă pistolul 
jucărie şi-am coborât în garaj, pornind-o spre motelul 
Pyramides. Le spusesem celor doi Morgan să se instaleze la 
motelul respectiv fiindcă aveau camerele complet separate una 
de alta şi era frecventat în special de tineri aflaţi în drum spre 
Miami. Dacă Rhea şi Fel îşi aleseseră îmbrăcăminte adecvată, 
se puteau amesteca în grămadă. 

Am parcat maşina la intrarea în motel, găsind uşor camera 
35, deoarece fiecare pavilion purta un număr luminos. 

Noaptea era tulburată de zgomotul asurzitor al 
tranzistoarelor, precum şi de vocile discordante al 
numeroaselor canale de televiziune. Nu m-a văzut nimeni când 
am bătut. Uşa s-a deschis imediat, dovadă că Fel mă aştepta 
nerăbdător. 

O clipă n-am recunoscut-o pe Rhea care, aflată lângă masă, 
mă studia cu ochii ei verzi, reci. Purta un costum pantalon roşu 
sângeriu cu guler şi manşete albe, iar părul adunat în creştet 
părea proaspăt spălat. Vederea ei mi-a trezit un val de dorinţă, 
iar din zâmbetul ei ironic am înţeles că-şi dăduse seama. 

M-am întors către Fel. Şi el se schimbase în bine. Se tunsese, 
purta o haină sport maro şi nişte pantaloni verzi. Ţinuta era 
completată de un tricou alb. 

— Ce frumoşi sunteţi, amândoi! am spus, punând pe masă 
geanta de voiaj. Aveţi şi haine de schimb? 

— Mda. Ne-am gândit că împopoţonaţi aşa o să fim repede 


luaţi la ochi de poliţie, chicoti Fel. Imediat ce dăm tunul, ne 
schimbăm în hippies. 

Cel puţin şi-au pus materia cenuşie la contribuţie, mi-am 
spus, aşezându-mă la masă. 

— Fiindcă vă aflaţi aici amândoi, trag concluzia că... 
acceptaţi? 

— Mai întâi vrem să ştim mai multe, spuse Rhea, care-şi 
păstra figura ca sculptată în lemn. Dă-ne detalii asupra 
operaţiei şi, după aia, om vedea. 

Mă aşteptam la cererea lor, aşa că am răspuns, ridicând din 
umeri: 

— Operația, cum o numeşti, e pentru mâine seară. 

— Pentru mâine seară? întrebă Fel. Pare cam în grabă. 

— Ce diferenţă are pentru tine dacă e mâine seară sau 
săptămâna viitoare? Am organizat totul. Cu cât acţionăm mai 
repede, cu atât mai repede vom avea banii. 

— Lasă-l să vorbească, spuse Rhea, când frate-său se uită 
nerăbdător la ea, apoi se aşeză puţin mai departe, aprinzând o 
țigară. 

— Mâine seară la ora zece şi jumătate precis, veţi veni la 
Wellington Court, bulevardul Roosevelt. (Am scos din mapă o 
foaie de hârtie, punând-o pe masă.) V-am notat aici adresa şi 
modul de a ajunge acolo. Mâine dimineaţă daţi o raită până-n 
apropiere şi aruncaţi o privire. Mulţumiţi-vă să treceţi prin faţa 
imobilului, ca să fiţi siguri că ajungeţi direct, seara. 

Să vă socotiți timpul, cât faceţi de-aici până la Wellington, şi 
astfel veţi şti exact la ce oră trebuie să plecaţi, mâine seară. La 
acea oră veţi găsi uşor loc de parcare. După aceea vă veţi 
îndrepta, cât mai natural, către intrarea imobilului, care nu va 
fi încuiată. Vă veţi duce repede şi veţi urca scara. În niciun caz 
nu luaţi ascensorul. Portarul de noapte se va afla în ghereta lui, 
cu ochii la televizor. Ascensorul ar putea bruia imaginea de pe 
ecran, aşa că veţi urca pe scări. Ajunşi la ultimul nivel, o luaţi la 
dreapta şi veţi ajunge la apartamentul lui Fremlin. Uşa cu 
numărul 4. Nici asta nu va fi încuiată. O veţi deschide cât mai 
încet cu putinţă şi veţi intra. Acolo vă veţi găsi într-un mic 
antreu, în faţa unei uşi ce dă în salon. 

Lipiţi-vă urechea de ea şi, probabil, ne veţi auzi vorbind pe 
Fremlin şi pe mine. În acel moment, năvăliţi în încăpere, cu 
pistoalele în mână şi strigaţi: „Mâinile sus!” Să nu vă faceţi 


probleme în privinţa lui Fremlin. Va rămâne lipit de scaun, 
holbându-se la voi, îngrozit. lar acum ajungem la partea 
delicată a operaţiei. (M-am întors spre Fel care, cu coatele pe 
genunchi şi obrajii în palme, asculta atent.) Eu voi fi nevoit să 
fac pe eroul, pentru ca el să nu-şi dea seama niciun moment că 
sunt complice cu voi. Asta are mare importanţă, dacă vreţi să 
fiu în stare să vând apoi diamantele. Mă voi ridica, dintr-un 
salt, repezindu-mă la tine. În acel moment, o să mă loveşti cu 
mânerul pistolului peste faţă. 

— O lovitură ca asta, în plină mutră, poate provoca 
nenorociri, să ştii, spuse Fel, uluit. 

— Ştiu, dar trebuie! Chiar dacă voi rămâne fără vreun dinte, 
doi, n-o să mă plâng. Un milion de dolari sunt bani multi. 

— Deci vrei, într-adevăr, să-ţi trag una cu pistolul, peste 
mutră? 

— Exact, peste mutră, dar nu în cap. Să fim bine înţeleşi. Nu 
în cap, ci în plină figură, clar? 

— N-ai vrea mai bine să-ţi salvezi mutra şi să ai un cucui în 
cap? 

— În urma accidentului de maşină, am suferit o comotie 
cerebrală, aşa încât o nouă lovitură în cap mi-ar putea fi fatală. 

— Mda, zise Fel, consultând-o iarăşi din ochi pe Rhea care 
rămânea imobilă, impasibilă, însă numai ochi. 

— Eu mă voi prăbuşi, am continuat, iar voi vă veţi ocupa de 
Sydney. Aveţi grijă să luaţi cu voi o rolă de leucoplast lat de 
cinci centimetri. Cu el o să-l legaţi şi îi lipiţi o bucată şi peste 
gură. La fel veţi face şi cu mine. Colierul se va afla pe masa de 
lucru. Îl luaţi şi fugiţi. Asta-i tot ce aveţi de făcut. Vedeţi deci că 
e simplu. Nu veţi întâmpina nicio rezistenţă, niciun poliţist, iar 
dacă ne legaţi cum trebuie, solid, vom fi nevoiţi să aşteptăm 
până vine servitorul lui Fremlin să ne elibereze, iar ăsta vine 
abia la opt dimineaţa. 

Mi-am aprins o ţigară, apoi am întrebat: 

— Până aici, aveţi vreo întrebare? N 

— N-ai nimic să-l întrebi? o atenționă Fel pe Rhea. În ce mă 
priveşte, e în regulă. 

— Pentru moment, nu, zise Rhea, scuturând scrumul pe 
mochetă. 

Apoi se întoarse spre mine: 

— Continuă. 


— Aveţi nevoie de un alibi. Veţi spune că aţi plecat din 
Luceville luni după masă, în drum spre San Francisco. Rhea 
spera să găsească ceva de lucru pe-acolo, iar tu ai dus-o cu 
maşina. Acesta e motivul pentru care camera voastră a rămas 
încuiată timp de două zile şi-o noapte, noaptea furtului. Vineri, 
Rhea va lua avionul de San Francisco, la cinci dimineaţa. Cât 
despre tine, Fel, te întorci la Luceville la volanul maşinii, 
imediat după lovitură. Ar trebui să ajungi vineri, spre seară. Vei 
povesti tuturor celor care vor dori să afle că Rhea a plecat la 
San Francisco să caute de lucru. S-ar putea să n-aveţi nevoie de 
niciun alibi, dar e mai bine să aveţi unul. 

— Mda, zise Fel. Se potriveşte. 

Am scos din portofel cecurile de călătorie, aruncându-le pe 
genunchii Rheei. 

— Astea o să-ţi acopere cheltuielile. E cel mai simplu lucru 
din lume să iei un bilet de avion pentru San Francisco, însă ai 
grijă să spui la ghişeu un nume fals şi-o adresă aiurea. La ora 
aceea sunt întotdeauna locuri libere. 

Du-te la un hotel modest şi încearcă efectiv să cauţi de lucru. 
E important, în caz că poliţia ar face vreun control. Peste zece 
zile te întorci la Luceville... însă nu mai devreme... Ai înţeles?... 
Zece zile. 

Atunci a pus prima întrebare. | 

— Şi cu acest colier, ce facem? Il ţii în buzunar până când îţi 
va ieşi pasienţa să vinzi pietrele? 

— Ca idee ar fi genială, mai ales că furtul se va produce sub 
ochii lui Sydney. Pe cuvântul meu, tu ai nevoie de un doctor! 

Şi-am adăugat, nervos: 

— Colierul îl luaţi şi-l ţineţi voi. Îl duci cu tine sau îl ia Fel şi-l 
ascunde în camera voastră. Voi hotărâți. 

Mă fixă printre gene, după care spuse: 

— Ai ciudat de multă încredere în noi! Şi dacă ne evaporăm 
în natură, lăsându-te cu buzele umflate? N 

— Să admitem c-o faceți, am acceptat, zâmbind. [Îţi închipui 
că o să puteți vinde colierul? Trebuie dezmembrat mai întâi. Să 
nu uitaţi însă că valorează un milion de dolari, deci nu veţi găsi 
pe vreun tăinuitor care să vândă pietrele. Chiar dacă veţi găsi 
pe vreunul, o să vă dea o nimica toată. lată de ce îmi pot 
permite să am încredere în voi. Eu cunosc negustori care-mi 
vor cumpăra pietrele fără să pună vreo întrebare... spre 


deosebire de voi. Asta e diferenţa! 

Rhea rumegă ceea ce spusesem şi pentru prima oară am 
văzut-o destinzându-se. 

— E bine pân-aici, făcu, dar ce se va întâmpla, după ce vei 
vinde pietrele? Dacă iei colierul şi fugi cu el...? Atunci vom 
rămâne noi cu buza umflată, nu? 

Gândea la fel ca mine, numai că prevăzusem întrebarea şi 
aveam răspunsul pregătit. 

— Fel se întoarce la baraca voastră pentru a salva 
aparențele, însă tu mă vei însoţi în calitate de secretară şi vei 
asista la toate tranzacţiile. Vei cunoaşte astfel exact preţul pe 
care-l voi primi pentru fiecare piatră. Plăţile se vor face cu bani 
lichizi, din care îţi vei primi jumătatea. Acum te-ai liniştit? 

Se uită la mine cu atenţie. Îi demontasem toate argumentele. 
Nu mai avea de ce să se lege. 

— E corect, dar cu condiţia să nu-ți iei zborul, imediat ce voi 
fi cu spatele la tine. 

— Asta ar fi imposibil, chiar dacă aş vrea, am spus, zâmbind. 
Nu ne vom mai despărţi... 

Apoi, privind-o în adâncul ochilor: 

— Chiar ne vom culca împreună... Şi asta face parte din 
târgul încheiat între noi. 

— Bătrâne, îmi placi! pufni Fel. Doamne, pot spune că ai 
găsit ceea ce ai căutat. 

Brusc, Rhea surâse. Un surâs rece, dur însă, ce naiba, un 
surâs, totuşi. 

— Bine, ai câştigat. Trecem la treabă. 

— Perfect. (Am oftat uşurat.) Câteva amănunte încă de pus la 
punct, după care mă întorc la mine acasă. Mai întâi, şi e foarte 
important, amândoi va trebui să purtaţi mănuşi. Dacă lăsaţi cea 
mai neînsemnată amprentă în apartamentul lui Fremlin, 
milionul ne zboară de sub nas. (Am arătat spre geanta de pe 
masă.) Ţi-am adus echipamentul, Fel. Aruncă o privire. 

Fel desfăcu geanta, de unde scoase peruca, ochelarii şi 
haina. Chicotind, îşi puse pe cap peruca, apoi ochelarii, după 
care se studie în oglindă. 

— Ei, dar e formidabil! Nu mă mai recunosc nici eu. 

— Cât despre tine, m-am adresat Rheei, să-ţi acoperi părul cu 
o eşarfă. Şi fă-ţi rost de o pereche de ochelari de soare sub care 
să-ţi ascunzi ochii ăia verzi. Imediat după lovitură, schimbaţi-vă 


şi puneţi hainele pe care le purtaţi acum într-o valiză pe care s- 
o aruncaţi undeva, unde să nu fie găsită. Fel va avea grijă de 
asta... Clar? 

Ea încuviinţă. Acum era mai puţin ostilă şi am simţit că 
muşcase momeala. 

— Am notat totul aici, am spus, arătând foaia de pe masă. Tot 
ce v-am spus până acum. Învăţaţi totul pe de rost, după care 
distrugeţi foaia. Cred că asta e tot. (M-am ridicat.) Pe mâine 
seară, la zece şi jumătate. 

Şi adresându-mă lui Fel: 

— Nu uita, da? Peste faţă, nu în cap. Poţi să loveşti tare, ca 
să fii credibil. 

— Aş prefera să fiu eu în locul tău, zise, strâmbându-se. 

M-am oprit în prag, încheind, înainte să plec: 

— Ce nu face omul pentru un milion de dolari? 


Capitolul 7 


Ziua de joi a trecut aşa cum a trecut. În ciuda eforturilor pe 
care le făceam încercând să mă stăpânesc, eram nervos, iar 
Sydney bâzâia şi dădea din mâini în jurul meu, aducându-mă în 
pragul nebuniei. Nu contenea să tot iasă val-vârtej din biroul 
său, bântuind prin magazin, aruncându-mi priviri complice, 
înainte de a dispare iarăşi. Evident, Terry s-a prins că puneam 
ceva la cale. Simţeam aţintită asupra mea privirea lui 
inchizitorială. Hotărât să pun capăt acestei comedii, am intrat 
în biroul lui Sydney şi, închizând uşa după mine, l-am avertizat. 

— Pentru Dumnezeu, moşule, stăpâneşte-te şi tu. Nici dacă 
te-ar ameninţa mafia nu te-ai agita atât. 

— Cine, eu? făcu, deschizând ochii mari. Dar sunt calm ca un 
episcop. Ce vrei să spui cu asta? 

— Ca un episcop care tocmai a găsit o fată în pielea goală la 
el în pat. 

— Poate că sunt un pic surescitat, gâlgâi el. Ard însă de 
nerăbdare să-ţi arăt machetele mele! Sunt sigur că te vor 
încânta. 

— Hai să aşteptăm până diseară. Până atunci încetează să 
mai fâlfăi pe-aici. Terry deja îşi roade unghiile, de curiozitate. 

A ţinut seamă de sfatul meu, nemaieşind din birou toată 
amiaza, dar la ora şase, când a plecat, nu s-a putut abţine să 
nu-mi facă cu ochiul aşa, apăsat. 

M-am încruntat, făcându-l să iasă pe uşă, cu inima strânsă. 

Abia dacă închisese uşa în urma lui, că Terry sări de pe 
scaun, venind glonţ spre mine. 

— Ce se petrece? întrebă, neputând sta locului. Ce puneţi la 
cale, amândoi? 

— De ce nu-l întrebi pe el? am reacţionat, începând să-mi 
strâng lucrurile de pe birou. Dacă are chef ca tu să fii la curent, 
o să îţi spună. 

Terry, sprijinit cu ambele mâini pe birou, se aplecă înspre 
mine, exclamând, cu o strălucire de furie în ochii lui mici: 

— Nu mă poţi suferi, nu-i aşa? 

— Reciproca e valabilă, Terry, am spus, ridicându-mă şi 


pornind spre vestiar. 

Zece minute mai târziu, eram în drum spre casă, la volanul 
maşinii. Intr-o săptămână, poate chiar mai puţin, îmi spuneam, 
voi fi la Anvers, întreţinându-mă cu unul dintre cei mai mari 
negustori de diamante din lume. Îi voi oferi zece dintre cele mai 
frumoase pietre, însă nu şi pe cea mai mare. Pe aceea o 
rezervasem casei Hatton Garden din Londra. Wallace Bernstein 
îmi ceruse de curând să-i furnizez un diamant de primă mână, 
ca „vârf” al unei coroane. Îmi dăduse de înţeles că era destinat 
unui membru al familiei regale. Nu mă îndoiam că va sări 
imediat să pună mâna pe acest mare briliant, fără să mai 
discute preţul propus de mine. De la Londra aveam să plec la 
Amsterdam, apoi la Hamburg, iar la sfârşit în Elveţia. In acel 
moment urma să am în buzunar un milion de dolari. Sumă care 
depusă cu opt la sută dobândă mi-ar fi adus un venit anual de 
optzeci de mii de dolari. Ceream un permis de şedere în 
Elveţia, îmi plăteam impozitele şi rămâneam acolo, liniştit, 
până la sfârşitul zilelor. 

Eram mulţumit de felul în care o manipulasem pe Rhea. Nu 
mă mai trata cu neîncredere, iar ăsta era cel mai important 
lucru. În vreme ce ea urma să-şi tocească pingelele prin San 
Francisco, iar Fel avea să rămână blocat la Luceville, eu aveam 
libertate de mişcare. 

Lovitura odată executată, oare avea să cheme Sydney poliţia? 
Aici era totul. Trebuia să-l manevrez cu atenţie. Urma să-şi iasă 
din fire, să înnebunească de furie, iar când e în această stare 
nu se mai poate controla. Urma să-i tot repet, până-i băgăm în 
cap că dacă poliţia şi-ar fi vârât nasul, ar fi fost pus imediat la 
curent şi Tom Luce. Oare ce ar fi atârnat mai greu în balanţă 
pentru Sydney? Furia proprie, ori teama pe care i-o inspira 
Luce? Înclinam spre această ultimă presupunere. 

Am ajuns acasă la câteva minute după şase şi jumătate. Mai 
aveam de omorât patru ore. Amintindu-mi că, în principiu, 
trebuia să cinez cu familia Johnson, am făcut un duş, m-am ras 
şi-am îmbrăcat un costum închis la culoare. Cu toate că nu mă 
grăbisem deloc, tot mai rămâneau trei ore şi-un sfert până să 
trec la acţiune. Mi-am turnat un whisky mare şi-am deschis 
televizorul pe care l-am oprit însă imediat, fiindcă mă plictisea 
de moarte. După care, nervos şi neliniştit, am început să umblu 
de colo-colo prin cameră, uitându-mă din cinci în cinci minute 


la ceas. De mâncat mi-ar fi fost imposibil să înghit ceva, atât de 
crispat îmi era stomacul, în schimb whiskyul mi-a făcut bine. 
Nu ştiu cum s-a făcut, dar m-am gândit brusc la Jenny, stăpânit 
de dorinţa de a vorbi cu ea. Am găsit în agenda de buzunar 
telefonul de la Spitalul Municipal din Luceville şi am sunat. 

— Alo? răspunse Jenny aproape imediat. 

— Da, bună ziua. (M-am aşezat, destins dintr-o dată.) Aici 
este fostul dumitale adjunct de la Asistenţa Socială. Cum te mai 
simţi, Jenny? 

— Larry! (Bucuria din glasul ei mi-a făcut bine.) Ce drăguţ 
din partea ta să mă suni! Mă simt mult mai bine. Reuşesc chiar, 
cu ajutorul a două bastoane, să fac câţiva paşi. 

— Adevărat? Asta e minunat! Şi pe când ieşirea din spital? 

— La sfârşitul săptămânii viitoare. Abia aştept să ies de-aici, 
ca să mă întorc la muncă. Dar dumneata, Larry, ce mai faci? 

M-am întrebat cum ar fi reacţionat dacă îi povesteam că mă 
pregăteam să comit o escrocherie. 

— Eu, bine. Mi-am reluat corvoada... Am multă treabă, în 
seara asta am un dineu. Tocmai terminam cu îmbrăcatul când 
aşa, deodată, am avut chef să te aud. 

— Mă gândesc la dumneata deseori, Larry. Îmi pare bine că 
te-ai întors la Paradise City. Luceville nu e un oraş pentru 
dumneata. 

— Se poate. Şi totuşi oraşul ăsta îmi lipseşte... ca şi 
dumneata. (Am simţit la fel de brusc nevoia de a o vedea, ştiind 
însă că era imposibil. În câteva zile, patru sau cinci, urma să o 
pornesc spre Europa, de unde probabil că n-aveam să mă mai 
întorc niciodată. Mi-am amintit cocul ei care se desfăcea tot 
timpul, privirea sa frumoasă, eficacitatea, generozitatea ei.) În 
scurt timp plec în Europa... cu afaceri. Dacă nu era asta, m-aş fi 
urcat în maşină şi-aş fi venit să te văd. 

— Aşa!... Şi-o să lipseşti mult? 

— Nu pot spune nimic, acum... Depinde de multe lucruri. 
Poate că voi fi nevoit să mă duc şi la Hong Kong... în orice caz, 
nu mă voi întoarce prea curând. 

— Da, sigur... Atunci îţi doresc drum bun. 

Din tonul vocii o simţeam dezamăgită. Iar uitându-mă fix la 
peretele din faţa mea, m-am gândit la singurătatea care mă 
aştepta. Exilul într-o ţară străină, pentru mine care nu 
cunoşteam nicio altă limbă străină. Altfel ar fi stat lucrurile 


dac-aş fi avut-o pe Jenny cu mine. Cu averea pe care urma să 
pun mâna, am fi putut duce amândoi o viaţă minunată. Toate 
astea mi-au trecut prin minte în vreme ce ea continua: 

— Cred că acolo e soare, e frumos. Aici e o vreme 
îngrozitoare. Sunt momente când aş da oricât să mă pot prăji 
puţin la soare. M-am gândit la plăcerea pe care aş fi avut-o să-i 
arăt Hong Kong-ul şi-am înţeles, cu inima grea, că lăsasem să- 
mi scape ocazia. Nu-i puteam spune aşa, hodoronc-tronc: 
„Însoţeşte-mă”. Imposibil s-o iau pe nepregătite. Unde mai pui 
că încă mergea destul de greu. Nu... era prea târziu. Eu ar fi 
trebuit s-o iau din loc la câteva zile după furtul colierului. 
Lunea viitoare, probabil. Orice întârziere ar fi putut deveni 
periculoasă. 

— Da, aici e soare, frumos, am spus, regretând c-o sunasem. 
O să-ţi scriu, Jenny. Acum e târziu, te las. Ai grijă de dumneata. 

— La fel şi dumneata. 

Am mai schimbat câteva vorbe, după care am închis. Adică să 
mă fi îndrăgostit de ea? Pe măsură ce mă gândeam, chiar 
începeam să cred asta. Dar, oare, ea simţea ceva pentru mine? 
Poate că odată ajuns în Elveţia, în siguranţă, i-aş fi putut scrie, 
mărturisindu-mi sentimentele. l-aş fi cerut să vină, să ne 
întâlnim şi să discutăm. Puteam să-i trimit chiar biletul de 
avion, fiind aproape sigur că ar fi venit. 

M-am mai uitat o dată la ceas. Încă două ore şi trei sferturi, 
de aşteptare. Simţeam că nu mai puteam rămâne niciun minut 
în apartament, aşa că am coborât şi am plecat cu maşina până 
la Interflora, o florărie care ţinea deschis până târziu. Am ales 
nişte trandafiri extraordinari pentru Jenny, cerând să-i fie 
trimişi, iar pe cartea de vizită pe care i-am adăugat-o am scris 
că în curând avea să primească veşti de la mine. M-am hotărât 
apoi să mănânc ceva, aşa că am oprit la Spanish Bay Hotel, 
unde, la bar, am luat un sandvich cu somon şi paharul 
corespunzător de vodcă. Unul dintre clienţii mei obişnuiţi, un 
foarte bogat agent de schimb, cu chip congestionat de beţivan, 
m-a zărit, venind să ia loc lângă mine. Am flecărit, de una de 
alta, apoi, făcându-mi complice cu ochiul, spuse: 

— Aş vrea să cumpăr o brățară cu smaralde şi rubine. Dar nu 
pentru nevastă-mea, să ne înţelegem. Am dat peste o bucăţică 
încântătoare, dar ce să fac, trebuie să cotizez. Ai putea să-mi 
vinzi aşa ceva, Larry? 


L-am asigurat că era cel mai simplu lucru posibil, sfătuindu-l 
să mă caute la magazin a doua zi. 

O oră, am rămas să-i ascult bazaconiile, fiindcă era un tip 
folositor care nu de puţine ori îmi vânduse ponturi cu care să 
joc la bursă. Pe de altă parte, mă gândeam că în curând toate 
astea aveau să fie atât de departe de mine... care urma să 
efectuez o nouă schimbare de decor. M-am întrebat dacă 
aveam să reuşesc să-mi fac prieteni în Elveţia. Din auzite, ştiam 
că elveţienii nu sunt prea primitori cu străinii, însă trebuia să 
existe o colonie de americani, în cadrul căreia să-mi fac relaţii. 

În fine, acele ceasului, care parcă se târau, arătară zece fără 
un sfert. Mi-am luat la revedere de la Calshot, care îmi anunţă 
vizita sa la magazin a doua zi, pe la zece. Urcându-mă în Ford, 
gândul mi-a zburat spre Fel, făcându-mă să am o reţinere. O 
lovitură cu mânerul pistolului în plină figură poate produce 
necazuri. Dar niciun milion de dolari nu se câştigă atât de uşor. 

In timp ce eram cu degetul pe butonul soneriei de la imobilul 
în care locuia Fremlin, paznicul de noapte, Lawson, apăru în 
capătul holului. L-am zărit şi pe Claude, bucătarul lui Sydney, 
care tocmai ieşea din ascensor. M-au salutat amândoi, iar 
Lawson mi-a deschis. Pe când Lawson s-a întors în viteză în 
ghereta lui, ceea ce însemna că pierdea la televizor cine ştie ce 
emisiune care îl pasiona, Claude s-a oprit să-mi spună: 

— Domnul Sydney e foarte nervos în seara asta, domnule 
Larry. Abia am reuşit, numai eu ştiu cum, să-l fac să mănânce 
ceva. Sper ca măcar prezenţa dumneavoastră să-l liniştească 
puţin. 

Cu gândul la ceea ce avea să urmeze, mi-am spus că era 
puţin probabil să se întâmple aşa ceva. 

— O să fac tot ce-mi stă în putinţă, Claude. Noapte bună. 

Am urcat cu ascensorul, până la ultimul etaj, unde am 
coborât în salturi scările. Ajuns în hol, m-am uitat în jur, 
îndreptându-mă direct spre uşa de la intrare. Am apăsat clanţa, 
descuind yala, apoi am urcat iarăşi pe scări. Totul se 
desfăşurase aşa cum plănuisem, fără nicio problemă. O dată 
ajuns în faţa apartamentului lui Sydney, am apăsat uşor clanţa, 
constatând că yala nu era încuiată. Am închis-o la loc şi am 
sunat: 

Sydney veni în fugă, deschizând uşa de perete. 

— Intră, scumpule! exclamă, ochii strălucindu-i de bucurie. 


Sper că dineul ăla nu te-a plictisit prea tare. 

— Ba da. (Am închis uşa şi l-am luat de braţ, intrând 
împreună în salon, liniştit la gândul că uşa nu era încuiată.) 
Mama Johnson era agitată toată. Am impresia că bărbatul ei 
nu-i hotărât să cheltuiască o asemenea sumă. În schimb, m-am 
întâlnit cu Calshot care e în căutarea unei brățări cu smaralde 
şi rubine. Vine mâine la magazin. E pentru o nouă puicuţă... 

— Astea-s fleacuri neinteresante... Vino să-mi vezi desenele. 

L-am urmat până lângă masa de lucru, uitându-mă discret la 
ceas. Zece şi zece. În douăzeci de minute totul avea să se 
dezlănţuie. Am realizat că transpiram uşor, aşa că am scos 
batista, ştergându-mi palmele. 

— Ia uite! făcu Sydney, întinzând pe masă patru desene, unul 
lângă altul. Ce zici? (M-am aplecat, reuşind cu greu să mă 
concentrez.) Acesta nu e minunat? (Puse un deget subţire, de 
artist, pe cel de al doilea desen.) 

M-am aşezat, chinuindu-mă să studiez desenele vreme de 
câteva secunde. Sydney se autodepăşise. Nu mai văzusem 
vreodată o bijuterie atât de frumoasă cum era cea pe care mi-o 
indică. 

— Eşti un adevărat geniu, Sydney! am declarat, ridicându- 
mă. Fără riscul de a mă înşela, acesta este! E somptuos! Al 
naibii să fiu, dacă nu obţin două milioane pe el, degeaba mă 
mai numesc Carr! 

Chicoti, legănându-se de plăcere. g 

— Mă gândeam eu că nu m-am înşelat. Insă acum, că spui şi 
tu acelaşi lucru... 

— Hai să-l comparăm cu colierul doamnei Plessington. 

— De ce? făcu Sydney surprins. 

— Aş vrea să compar mărimea pietrelor cu cele din desenul 
tău, am spus, cu glas cam răguşit. 

— Aha, înţeleg... 

Străbătu încăperea, luă Picasso-ul de pe perete şi începu 
misterioasa operaţiune de deschidere a seifului. 

M-am uitat repede la ceas. Încă cincisprezece minute. Aduse 
colierul, depunându-l pe masă. 

— Ia loc, Sydney, să ne uităm de aproape la astea. 

Înconjură masa, eu fiind în urma lui, apoi ne-am apucat 
amândoi să comparăm pietrele colierului cu cele din desen. 

— Este extraordinar, l-am asigurat. Ai ales minunat însăşi 


esenţa pietrelor acestora. Imaginează-ţi ce va ieşi când Chan va 
executa colierul. Abia aştept să-i duc colierul şi desenul. 

— Când vrei să pleci? întrebă, învârtindu-se cu scaunul. 

— Luni. Chiar mâine mă voi duce la agenţia de voiaj. La 
Hong Kong ar trebui să ajung miercuri, unde voi petrece o 
săptămână lângă Chan, să mă asigur că a înţeles exact ce vrem 
noi, apoi mă întorc cu avionul. 

— Perfect. Şi cât timp crezi că îţi va trebui să-l vinzi? 

— Asta e operaţia cea mai complicată. N-aş putea să-ţi spun. 
Am făcut deja o listă de nume. Chan va avea nevoie de două 
luni ca să execute colierul. Imediat ce va fi gata, începe rolul 
meu. 

— N-ai putea să-mi spui o dată aproximativă? 

M-am uitat la el, neştiind unde vroia să ajungă. 

— Nu cred că-i posibil, Sydney. Imi poate lua o lună, după 
cum, foarte bine, poate dura opt luni. Două milioane reprezintă 
o sumă. 

— Vezi tu, Larry, spuse, agitându-se în fotoliu, problema e că 
am asigurat colierul pentru o perioadă de nouă luni. Am obţinut 
un tarif special, însă prima e bună de tot. Dacă în decurs de 
nouă luni colierul nu va fi vândut, voi fi nevoit să fac un nou 
vărsământ asigurătorilor mei, iar asta n-aş vrea. 

Am rămas încremenit. 

— L-ai asigurat? am exclamat. 

— Evident, drăguţule. Doar nu-ţi închipuiai că te-aş lăsa să 
pleci la Hong Kong cu acest colier, fără să-l asigur. S-ar putea 
întâmpla cine ştie ce, nu? S-ar putea să-ţi fie furat. Ai putea 
avea un accident... dar mai bine să nu vorbim despre 
nenorociri! Şapte sute cincizeci de mii de dolari nu pot fi riscaţi 
aşa, prosteşte. 

— Da, evident, am spus, cu inima bătându-mi ca un 
metronom. Unde l-ai asigurat? 

— La compania noastră obişnuită... National Fidelity. Chiar 
m-am încăierat cu tipul acela înfiorător, Maddox. Nu pot să-l 
sufăr pe ăsta. E de-o obrăznicie! Până la urmă a trebuit să mă 
adresez unuia dintre directori, ca să obţin condiţiile cele mai 
bune. Acel Maddox cerea aproape dublu faţă de cât am plătit. 

Maddox! 

Avusesem eu însumi ocazia să tratez cu el şi-l consideram cel 
mai dur, cel mai înfipt şi cel mai versat dintre toţi agenţii de 


asigurări. Un tip care mirosea delictul înainte chiar ca acesta 
să se producă. Cu ajutorul anchetatorului său, Steve Harmas, 
dejucase mai multe escrocherii în asigurări, băgând la puşcărie 
mai mulţi tipi care încercaseră diverse fraude, decât toţi ceilalţi 
asiguratori la un loc. 

Am simţit că pălesc, aşa că m-am întors, îndreptându-mă lent 
spre vasta verandă de sticlă. 

Mă cuprinsese panica. Nici nu se mai punea problema 
furtului colierului! Trebuia cu orice preţ să împiedic asta, dar 
cum? Creierul îmi funcţiona în gol, însă realizam că dacă 
Maddox intra pe firul afacerii, mă găseam în faţa catastrofei. 

Dacă se spunea despre poliţia din Paradise City că nu era 
chiar lipsită de merite, ea nu ajungea totuşi nici la glezna unuia 
ca Maddox. Mi-am amintit de o faimoasă afacere, în care 
Terrell, şeful poliţiei, făcuse apel la anchetatorul Steve Hannas, 
care rezolvase furtul colierului Esmaldi, ca şi pe aceea a unei 
crime. 

— Ceva în neregulă, Larry? 

— M-a apucat brusc o durere groaznică de cap. 

Mi-am prins capul în palme, căutând cu disperare o ieşire din 
situaţia creată. Curând mi-am dat seama că nimic nu era mai 
uşor decât să împiedic furtul colierului. N-ar fi trebuit decât să 
mă strecor până în hol şi să blochez yala, înainte ca Rhea şi Fel 
să năvălească în apartament. 

Ce-ar mai fi putut face atunci? Nimic, decât să plece şi să mă 
înjure când urma să ne mai întâlnim. 

— Mă duc să caut o pastilă de Aspro, spuse Sydney, 
ridicându-se. Sunt cele mai bune, dragule. 

— Nu te deranja, am spus, îndreptându-mă spre uşă. Mă duc 
eu. Sunt tot în farmacia mică din baie, nu? 

— Lasă-mă pe mine... 

În acel moment, uşa fu deschisă de perete, cu brutalitate, şi- 
am realizat că era prea târziu. 

Multe zile mai târziu, când am retrăit scena, am înţeles de ce 
lovitura sfârşise atât de tragic. Era numai greşeala mea. În 
ciuda atâtor ceasuri pe care le petrecusem gândindu-mă şi 
punând cap la cap planul neglijasem felul în care Sydney ar fi 
putut reacţiona într-o asemenea circumstanţă. Fusesem 
convins că acest simpatic şi încântător homosexual, care 
zumzăia şi dădea tot timpul din mâini ca din nişte aripi, n-ar fi 


avut în faţa pericolului mai mult curaj decât un şoricel, leşinând 
la prima ameninţare. 

Dacă l-aş fi bănuit capabil de acte de curaj, nu m-aş fi aflat în 
situaţia în care sunt în prezent, însă sigur fiind că n-ar fi opus 
vreo rezistenţă nici măcar nu luasem în calcul o asemenea 
eventualitate. 

O 

Mă îndreptam spre uşă, iar Sydney dădea ocol mesei de 
lucru, când Fel, urmat de Rhea dădură năvală în încăpere. Fel 
purta peruca Beatles, ochelarii fumurii, iar în mână avea un 
ditamai Colt automat. In spatele lui, cu părul roşu ascuns sub o 
eşarfă întunecată şi chipul mai mult de jumătate mascat de o 
pereche imensă de ochelari de soare, Rhea inspira şi ea teamă, 
cu pistolul de calibrul 38 în mâna înmănuşată. 

— Nicio mişcare! urmă Fel cu un glas care-ţi îngheţa sângele 
în vine. Mâinile sus! 

Am înaintat spre el. Am încercat eu să mă opresc, însă mă 
lansasem. Eram aproape să sar pe el când m-a lovit. Il zărisem 
luându-şi elan şi am vrut să mă aplec, însă ţeava pistolului mă 
pocnea deja peste ochi, făcând să-mi explodeze în cap un fulger 
alb. Am simţit în gură sânge cald, lipicios, şi m-am prăbuşit, 
năucit de violenţa loviturii. 

Am rămas pe spate. Ochiul drept aproape mi se închisese, 
însă cu stângul am înregistrat tot ce a urmat. 

L-am văzut pe Sydney apucând pumnalul care-i servea drept 
cuţit de tăiat hârtia, o piesă rară ce aparținuse familiei Borgia, 
pe care dăduse câteva mii de dolari şi de care era foarte 
mândru. S-a repezit spre Fel ca un taur, cu pumnalul ridicat, 
alb la faţă şi cu ochii ieşiţi din cap, ochi de nebun, cu privire 
ucigaşă. 

Am zărit-o pe Rhea dându-se îndărăt, ridicând pistolul, în 
timp ce rânjea, ca un câine turbat. O lumină ca un fulger, o 
bubuitură, chiar în secunda în care Sydney îl lovea pe Fel 
rămas nemişcat, uluit parcă. Lama pumnalului pătrunse în 
braţul lui Fel, făcând sângele să ţâşnească. Capul lui Sydney 
crăpă, ca o rodie prea coaptă, iar el se prăbuşi, cu un zgomot 
înfundat care însă răsună în încăpere. 

Fumul pistolului urca în spirală spre plafon. Fel se clătina, 
mergând de-a-ndărătelea, ţinându-se de braţ. Am reuşit, în 
ciuda durerii atroce care mă năucea, pur şi simplu, să mă ridic 


în patru labe. 

Am cercetat trupul lui Sydney. O substanţă îngrozitoare, 
alburie, amestecată cu sânge se prelinsese din craniu. Unei 
asemenea răni n-avea cum să supravieţuiască, asta o ştiam. 
Sydney! Mort! Am simţit ceva în gură şi am scuipat un dinte, pe 
minunatul covor persan, vechi de două sute de ani, atât de drag 
lui Sydney. Am încercat să mă târăsc spre el. Simţeam nevoia 
să-l ating, să încerc să-l readuc la viaţă, însă în clipa în care 
urma să ajung la el, umbra Rheei se întinse deasupra mea. 

M-am oprit pe loc, în patru labe, cu sângele curgându-mi din 
gură şi-am ridicat capul. Pe peretele din faţă se afla o oglindă 
uriaşă, în care am văzut-o reflectată. 

Cu ochelarii aceia enormi şi dinţii sticlind într-un rânjet plin 
de cruzime, îmbrăcată în costumul pantalon de culoarea 
sângelui, avea ceva drăcesc, părând că venea direct din infern. 
Ţinea pistolul de ţeavă. În timp ce o priveam în oglindă, îşi luă 
avânt şi-mi trase o lovitură năucitoare în cap, cu mânerul. 

O 

Când mi-am revenit, habar n-aveam că fusesem în comă timp 
de cinci zile, suferisem o intervenţie chirurgicală pe creier şi că 
în tot acest timp mă dăduseră mort de două ori. Primul semn de 
viaţă pe care l-am perceput, în timp ce mă chinuiam să ies la 
suprafaţa acelei ape tulburi, a fost sunetul unei voci. Am 
continuat să mă ridic înotând, nu pentru că mă sufocam, ci 
împins de o vagă şi inconştientă dorinţă de a mă ridica la 
suprafaţă. Vocea a devenit mai puternică, vorbele rostite de un 
bărbat ajungând acum clar la mine. 

— Spuneţi-mi, doctore, mai am mult de pierdut timpul pe- 
aici, aşteptând ca tipul ăsta să-şi vină în fire? Încep să 
înnebunesc, stând aici fără să fac nimic. Sunt inspector-şef în 
poliţie şi uite că de cinci zile stau aici şi-mi rod unghiile! 

Doamne-Dumnezeule! 

Inspector-şef?... Poliţie?... Cinci zile?... 

N-am schiţat nicio mişcare, simțind doar o ucigătoare durere 
de cap. 

— Ar putea ieşi din comă dintr-o clipă într-alta, am auzit o 
altă voce, tot de bărbat. După cum s-ar putea să mai rămână în 
comă luni de zile. 

— Luni? exclamă inspectorul. Şi nu puteţi face nimic, să-l 
treziţi? Ce ştiu eu, o injecție, de exemplu. Dacă rămân aici să- 


mi rod unghiile luni de zile cred că voi intra şi eu în comă şi- 
atunci o să aveţi în braţe doi pacienţi în loc de unul. 

— Regret... dar nu putem decât să aşteptăm. 

— Nu, că asta-i bună!... Şi eu ce să fac în tot timpul ăsta? 
Yoga? 

— De ce nu, domnule Lepsky? Nu v-ar face deloc rău. 

A urmat o perioadă de linişte, după care numitul Lepsky 
continuă: 

— Deci, vorba e că nu-l puteţi scoate din comă? 

— Nu. 

— Iar asta ar putea dura luni întregi? 

— Da. 

— Doamne! Şi toată chestia asta a trebuit să cadă pe mine. 
Păi, bine. Asta înseamnă că n-am altceva de făcut decât să 
aştept, nu-i aşa, doctore? 

— Mi-e teamă că da. 

Un zgomot de paşi traversând camera, o uşă deschizându-se, 
închizându-se la loc, apoi cel numit Lepsky mormăi printre 
dinţi, se ridică şi începu să umble de colo-colo. Du-te-vino care 
făcea un zgomot de fond, continuu. Am început să mă gândesc 
la ceea ce tocmai auzisem. Dacă nu m-ar fi durut capul în halul 
acela, aş fi putut reflecta mai limpede. Cu un efort de voinţă m- 
am chinuit să-mi readuc în minte ceea ce se întâmplase. 
Revedeam clipa groaznică în care Rhea îl asasinase pe Sydney. 
Ridicase pistolul... lumina albă... bubuitura şi capul curajosului 
Sydney explodând într-un amestec de sânge şi creier. 
Sărmanul! 

Cum putusem să fiu atât de prost? Cum de-i subestimasem 
curajul? Îl revedeam repezindu-se la Fel, cu pumnalul lui 
Borgia în mână... gest pe care eu nu l-aş fi încercat niciodată 
sub ameninţarea pistolului. Un gest de curaj, de o inconştienţă 
magnifică, pe care doar un om îndrăzneţ îl putea face. Sydney 
înţelesese, cu siguranţă, văzându-i pe cei doi necunoscuţi 
năvălind în încăpere, că urmăreau colierul de diamante. În 
schimb, nu ştia că sărise să apere un fals. Riscase, pierzându-şi 
viaţa degeaba. 

Pentru el totul se sfârşise, însă eu mă aflam în cea mai rea 
situaţie posibilă, cu acest ofiţer de poliţie instalat la căpătâiul 
meu, aşteptând să-mi audă primele vorbe. Oare mă suspectau 
ca fiind amestecat în crimă şi-n furt? Nu era posibil. Oare cum 


ar reacţiona Maddox aflând că firma sa urma să fie obligată să 
plătească şapte sute cincizeci de mii de dolari? După cum îl 
cunoşteam, decât să lase din mână o asemenea sumă, s-ar da 
peste cap, nu s-ar lăsa până nu mi-ar pune în cârcă asasinatul. 

Încă îmi rămânea timp să mă gândesc la asta. Dacă aş 
rămâne în continuare nemişcat şi n-aş da semne că încep să-mi 
revin, poate aş găsi o modalitate de a-mi salva pielea. 

Am auzit o uşă deschizându-se şi o voce de femeie: 

— Domnule Lepsky, prânzul e servit. O să stau eu în locul 
dumneavoastră. 

— Perfect, mititico. Dacă deschide cumva vreo pleoapă, să vii 
să mă cauţi. Ce e de mâncare? 

— 'Tocană de văcuţă. 

— Eşti sigură că nu e de câine? 

— Doar pisica infirmierei şefe a dispărut, chicoti fata. 

— Aşa, va să zică! Asta-i bafta mea! 

Uşa se închise. Am auzit-o pe infirmieră aşezându-se la 
căpătâiul meu şi răsfoind o carte. M-am adâncit în gânduri. 
Rhea şi Fel luaseră colierul fals. Fel fusese rănit. Auzise careva 
din imobil detunătura împuşcăturii? Îi văzuse cineva fugind? 
Fuseseră oare arestaţi de poliţie, iar Rhea vorbise? Poate ăsta 
era motivul pentru care ofiţerul de poliţie mă păzea. Rhea m-ar 
fi dat în gât imediat după arestare, asta cu siguranţă, însă cum 
să fac să aflu? După privirea pe care i-o surprinsesem în 
oglindă, se pregătea să-mi vină de hac, aşa cum terminase şi cu 
Sydney. Dacă însă scăpam cu viaţă - ceea ce acum părea 
posibil - iar fratele şi sora ar fi fost arestaţi, ea ar fi vorbit. 

Îmi doream să-mi pot cuprinde în palme capul care mă 
durea, dar am rezistat pornirii. Mai aveam nevoie de ceva timp, 
aşa încât mai trebuia să par în comă. 

Dacă Fel şi Rhea reuşeau să scape, ce-ar fi făcut? Furaseră 
un colier despre care credeau că valora pe puţin un milion de 
dolari. Ştiau că un singur pas greşit le-ar fi adus consecinţe 
dezastruoase. Oare ar încerca să vândă bijuteria? Eu îi 
prevenisem că niciun negustor n-ar fi fost de acord să-şi ardă 
degetele. Acum, că riscau să fie acuzaţi de crimă, ar fi fost atât 
de inconştienţi încât să intre în legătură cu vreunul? Dar Rhea, 
atât de lacomă de bani, ar fi în stare să reziste tentaţiei de a 
transforma colierul în bani? Dar, în fond, de ce să mă gândesc 
la ei? Dacă doream să supraviețuiesc, la mine trebuia să mă 


gândesc. 

Şi dacă poliţia, sau Maddox - în special Maddox - mă 
bănuiau ca fiind la originea furtului? Şi dacă, înarmaţi cu 
mandat de percheziţie, îmi deschideau seiful? Cum ar fi 
reacţionat descoperind acolo colierul adevărat? 

Apoi am întrezărit o luminiţă de speranţă... o soluţie, de care 
numai Dumnezeu ştia câtă nevoie aveam! 

În continuare nemişcat, mintea mea lucra săraca şi am avut 
senzaţia că găsisem posibilitatea de a mă salva cu condiţia, 
bineînţeles, ca Rhea şi Fel să scape de poliţie. In acest caz aş fi 
salvat... Aş putea chiar să-l sfidez pe Maddox. M-aş întoarce la 
magazin. Sydney fiind mort, Tom Luce mi-ar oferi cu siguranţă 
să mă ia asociat. Fără cunoştinţele mele în materie de 
diamante, afacerea risca să ajungă în pericol. M-am simţit 
dintr-o dată mai uşurat, destins, plin de speranţă chiar. 

Da, ar putea merge, cu condiţia ca Rhea şi Fel să nu cadă 
vreodată în plasa poliţiei. 

De altfel, pentru ce să fie arestaţi? Nimeni, nici chiar cineva 
care-i zărise ieşind din imobil, n-ar fi fost capabil să-i identifice. 
Atâta vreme cât nu comiteau tâmpenia de a încerca să vândă 
briliantele, erau în siguranţă, şi eu o dată cu ei. 

Dar uite că exista Rhea. 

Mi-am amintit de ceea ce îmi spusese Jenny. E obsedată de 
dorinţa de a se îmbogăţi. Refuză să accepte faptul că pentru a 
avea bani trebuie să-i câştigi... singură spune că nu va avea 
niciodată răbdare să aştepte atât de mult. 

Cu toate acestea, Rhea nu era proastă. Cu toată dorinţa ei de 
a face rapid rost de bani, probabil pricepea că, dacă încerca să 
vândă colierul era pierdută. 

Am auzit o bătaie în uşă şi pe infirmieră ducându-se să 
deschidă. 

— Bună ziua, domnişoară Baxter. 

— Cum se mai simte astăzi? întrebă Jenny. 

— Nicio schimbare. 

Venise Jenny! 

A trebuit să fac un efort supraomenesc, ca să nu deschid 
ochii. Era încă prea devreme. Urma să fac treptat acest lucru, 
pentru ca, în cazul în care ofiţerul se arăta brutal, să pot simula 
iarăşi coma, iar trezirea urma să se producă atunci când aş fi 
considerat că a venit momentul potrivit. 


Oricum, faptul de a o şti pe Jenny venită la Paradise City şi 
îngrijorată pentru mine, a avut efectul unei injecții euforizante. 

— Aş putea să-l văd? 

— Sigur că da. 

Am rămas întins acolo, cu inima bătând, auzind-o apropiindu- 
se de pat. 

— Nu arată prea bine, spuse, iar neliniştea din glasul ei mi-a 
făcut bine. 

— Nu-i de mirare. Nu uitaţi că a suferit o intervenţie 
chirurgicală pe creier şi a fost între viaţă şi moarte, însă 
doctorul Summers afirmă că acum e în afară de orice pericol. 
Nu ne rămâne decât să aşteptăm să iasă din comă. 

Degete uşoare îmi mângâiară încheietura mâinii... degetele 
lui Jenny. Am avut o dorinţă nebună de a deschide ochii, s-o 
privesc, să-i văd părul strâns în cocul acela mereu gata să se 
desfacă, să-i citesc neliniştea din privirea ei frumoasă, însă era 
prea devreme. Pentru siguranţa mea, trebuia să mai aştept. 

lar am auzit uşa deschizându-se şi i-am recunoscut vocea lui 
Lepsky. 

— Dacă tocana a fost făcută din pisica infirmierei şefe, atunci 
trăiască pisicile! 

Apoi, pe-acelaşi ton: 

— Bună ziua, domnişoară Baxter. După cum vedeţi, e în 
aceeaşi stare. 

— Mda, văd. 

Jenny oftă, iar după un timp se adresă infirmierei: 

— Daţi-mi, vă rog, de veste imediat ce îşi revine, da? 

— Contaţi pe mine. 

A urmat un du-te vino, însă n-am vrut nici măcar să risc o 
privire filtrată printre pleoape, realizând că Lepsky îşi ocupa 
locul la căpătâiul meu. 

Într-un târziu, uşa s-a închis... Jenny plecase. 

— Îmi place fata asta, declară Lepsky. E un om bun. Am 
impresia că-l iubeşte la nebunie pe tipul ăsta, nu crezi? 

— Asta puteţi s-o mai spuneţi o dată, încuviinţă infirmiera. 

— Păi da. 

Tăcere lungă, apoi Lepsky continuă: 

— De două luni, am fost numit inspector principal. Nu poţi 
să-ţi imaginezi câtă muncă a picat pe capul meu. Iar eu stau în 
nenorocita asta de cameră de spital, aşteptând ca domnul să se 


trezească. Mi se tot spune că e foarte important. 

— Nu înţeleg nimic din toată povestea asta, spuse infirmiera, 
şi tare-aş dori să-mi explicaţi ce se întâmplă. Am citit toate 
ziarele, dar nu scriau nimic altceva decât despre asasinarea 
domnului Fremlin. Ce se ascunde aici? 

— Absolut între noi vorbind, nici eu nu ştiu mai mult decât 
dumneata. Apele se vor limpezi atunci când Carr îşi va reveni şi 
va povesti ce s-a întâmplat. Noi credem că e vorba de furtul 
unui obiect de valoare, însă nu ştim ce anume. Nu înţelegi 
nimic din toată povestea asta? Ei bine, nici eu! 

Eram numai urechi. 

— Nişte indicii, acolo, trebuie să aveţi, nu se poate. 

— Citeşti prea multe romane polițiste, mititico, zise Lepsky 
pe un ton amar. Tot ce ştim e că un tip şi-o tipă au năvălit în 
apartamentul lui Fremlin, i-au tras un glonte în cap, l-au scos 
din luptă pe Carr, după care au şters-o. Avem semnalmentele 
lor. Portarul de noapte a auzit împuşcătura şi i-a văzut ieşind 
din imobil, numai că semnalmentele date de el nu ajută la 
nimic. Aşa încât, totul depinde de ceea ce a văzut Carr şi de 
ceea ce ne va spune el. Pentru asta stau eu aici şi-l păzesc, te-ai 
prins? 

— N-aş vrea să fiu în locul dumitale. 

— Nici eu nu ţin prea mult la asta. 

După un moment de tăcere, Lepsky întrebă: 

— Ce avem la cină, diseară? 

— Haideţi, domnu' Lepsky, abia aţi venit de la masă! 

— N-are importanţă. Îmi place să ştiu întotdeauna ce m- 
aşteaptă. Deci, ce ne dau de mâncare la cină? 

— Habar n-am. Depinde de cheful bucătăresei. 

— Aşa? Atunci spune-i, dacă crezi că asta o va binedispune, 
că dacă ne pregăteşte ceva ca lumea, o s-o ciupesc de fund. 

— Domnu' Lepsky, nu vă e ruşine să spuneţi asemenea 
grozăvii! chicoti infirmiera. 

— Ba da, însă tot stând aici degeaba şi trosnindu-mi 
degetele, îmi vin idei. Pleci? 

— Şi încă cum! Până nu vă dă în gând să mă ciupiţi de fund. 

— Bună idee! Ehei, dacă n-aş fi un soţ respectabil... A urmat 
zgomotul uşii închise. 

Aşadar, nu se ştia despre colier, că fusese furat. Lawson îi 
văzuse pe Rhea şi Fel ieşind din imobil însă, după cum spunea 


Lepsky, mărturia lui n-avea nicio valoare. Îmbrăcaţi aşa cum 
erau şi trecând în fugă, erau imposibil de recunoscut. M-am 
mai gândit puţin şi-am hotărât să ies la suprafaţă abia peste 
vreo două ore. Nu trebuia în niciun caz ca Lepsky să bănuiască 
faptul că aş fi tras cu urechea la ceea ce-i spusese infirmierei. 

Deci, am rămas întins, cu ochii închişi, aşteptând trecerea 
timpului. Continua să mă doară capul, iar agitația continuă a lui 
Lepsky mă scotea din sărite. Din când în când mai venea şi 
infirmiera s-arunce o privire. Târziu, a venit şi doctorul, ceea ce 
m-a hotărât să dau semne de viaţă. In timp ce se întreținea cu 
Lepsky, am făcut o mişcare, am scos un geamăt şi, în fine, am 
deschis ochii, cercetând o clipă chipul greoi aplecat asupra 
mea. După care am închis ochii la loc. 

— lese din comă. 

— În sfârşit, exclamă Lepsky. 

Am deschis iarăşi ochii, ducând mâna la capul înfăşurat în 
pansamente. 

— Cum vă simţiţi, domnule Carr? întrebă doctorul. 

— Unde mă aflu? am pronunţat propoziţia clasică a celui care 
îşi revine. i 

— Nu vă agitati. Vă aflaţi la Spitalul Municipal. Încă o dată vă 
întreb: cum vă simţiţi? 

— Capul, mă doare. 

— O să rezolvăm asta. Nu vă necăjiţi. Căutaţi să vă liniştiţi, 
domnule Carr. 

— Sydney... l-au omorât... 

— Nu vă gândiţi la asta. O să vă fac o injecție care o să vă 
liniştească. O să aveţi tot timpul pentru... 

— Hei, doctore! făcu Lepsky agitat. Aşteptaţi! Vreau să-i 
vorbesc! E foarte important! 

— Nici nu se pune problema să-mi ţii bolnavul de vorbă... 
Domnişoară, adăugă, adresându-se infirmierei. 

După câteva clipe, aceasta îmi fricţionă pielea cu alcool şi 
înfipse acul. Înainte să-mi pierd cunoştinţa, am apucat să-mi 
spun că timpul lucra în favoarea mea. N-aveam nicio grabă să 
răspund la întrebările lui Lepsky, dar ştiam că în partida de 
poker pe care urma s-o jucăm aveam în mână cele mai bune 
cărţi. 

O 
M-a trezit o rază de soare. M-am ridicat, uitându-mă în jur. 


Nu mai simţeam nicio durere de cap, iar gândurile îmi erau 
limpezi. În celălalt capăt al încăperii, postat în faţa ferestrei, se 
afla un tip înalt, subţiratic, bronzat, care am bănuit că trebuia 
să fie Lepsky. La capătul patului, o infirmieră drăguță care 
văzându-mă că mă mişc se ridică, aplecându-se deasupra mea. 

— Cum e, domnule Carr... vă simţiţi mai bine? 

— Mai bine. (Am dus mâna la cap.) Dar ce s-a întâmplat? 

— Nu vă enervaţi. Mă duc după doctorul Summers. Se duse 
la telefon, în vreme ce Lepsky se apropia de mine. M-am uitat 
în ochii lui de un albastru deschis, ca de oţel. Ochi de poliţist. 

— Ei, domnule Carr, spuse, încercând să nu vorbească prea 
tare. Sunt extrem de încântat să văd că v-aţi trezit, în sfârşit. 
Credeţi că am putea schimba câteva cuvinte, fără să vă obosiţi? 

— Cine sunteţi?... Doctorul? 

— Nu, spuse infirmiera, împingându-l deoparte pe Lepsky. N- 
o să staţi de vorbă cu bolnavul meu, fără permisiunea 
doctorului Summers. 

— Ce otravă! făcu Lepsky, întorcându-se lângă fereastră. 

După câteva clipe, un omuleţ dolofan, într-o bluză albă, intră 
val-vârtej în cameră. Imi luă pulsul şi-mi zâmbi, comentând că 
eram pe drumul cel bun de vindecare, dar că nu aveam, în 
niciun caz, voie să mă enervez. 

— Se află aici, domnule Carr, un ofiţer de poliţie care ar dori 
să vă pună câteva întrebări. Vă simţiţi în stare? Nu vă ruşinaţi 
să spuneţi nu, dacă sunteţi încă obosit. El insistă, pentru că 
pare să fie vorba de ceva important. 

— E ceva legat de Sydney Fremlin? am şoptit, răguşit. 

— Da. 

Am închis ochii câteva momente, fără să spun nimic, dându-i 
astfel de înţeles că încă nu mă simţeam prea bine. 

— Bine. Cred că o să meargă. 

Doctorul se întoarse şi-i făcu semn lui Lepsky să se apropie: 

— Doar câteva minute. 

— Domnule Carr, spuse Lepsky, venind să se aşeze la 
căpătâiul meu, îmi dau seama ce simţiţi, însă mă văd obligat să 
vă pun câteva întrebări. Aţi putea să-mi spuneţi în câteva vorbe 
ce s-a întâmplat... şi cum aţi ajuns într-o asemenea stare? 

Nu era nici urmă de ostilitate în glasul său, de unde am 
dedus că nu mă bănuia. 

— Fremlin şi cu mine eram în plin lucru, am început, cu o 


voce slabă, aproape şoptită. Uşa s-a deschis brusc şi în 
încăpere au dat năvală un bărbat şi o femeie. Fremlin a 
încercat să se opună. Femeia a tras în el, apoi tot ea m-a lovit în 
cap. 

— La ce lucraţi? 

— La macheta unui colier de diamante. 

— După părerea dumneavoastră, ce căutau cei doi? 

— Colierul de diamante. 

— Ce colier? 

— Cel căruia noi hotărâserăm să-i schimbăm montura. 
Colierul se afla pe masă... L-au luat? 

— Când am ajuns noi, n-am găsit nimic. (Lepsky se aplecă 
spre mine, cercetându-mă de aproape.) Despre ce colier 
vorbiţi?... Era o bijuterie de valoare? 

Considerând că pentru moment era de ajuns, am închis ochii, 
prefăcându-mă obosit. 

— Bun, destul, declară doctorul Summers. Să-l lăsăm să se 
odihnească. 

— E vorba de o crimă, doctore, zise Lepsky, plesnindu-şi 
limba de cerul gurii, nerâăbdător. Trebuie neapărat să vorbesc 
cu el. Încă un mic efort, domnule Carr! 

Am deschis o clipă ochii, privindu-l, apoi i-am închis la loc. Mi 
s-a făcut o nouă injecție, datorită căreia am căzut iarăşi în 
somnolenţă, percepând din ce în ce mai vag protestele lui 
Lepsky. 

Când am revenit din nou la suprafaţă, la căpătâiul meu stătea 
un alt tip. Unul înalt şi slab, de o urâţenie simpatică, cu gesturi 
calme, aşezate. 

— Cum vă simţiţi, domnule Carr? 

Indărătul său, am zărit-o pe infirmieră. 

— Cam ameţit. (Am închis ochii, scuturând capul, după care 
i-am închis la loc.) Dumneata cine eşti? 

— Steve Harmas. Am fost delegat de către National Fidelity 
Assurance. 

Am şi simţit un fior pe şira spinării. 

Aşadar, acesta era cel despre care auzisem discutându-se 
atâta. Anchetatorul lui Maddox pentru care cei care comiteau 
fraude se confundau cu asasinii. 

Un tip infinit mai periculos decât Lepsky. Ştiam asta, însă nu 
mă mai puteam fofila multă vreme. Acesta era momentul critic. 


Ori reuşeam să-l conving, ori picam. 

— Vă simţiţi în stare să vorbiţi? 

Harmas avea glasul şi gesturile tipice celui care stă la 
căpătâiul unui bolnav, însă nu m-am lăsat păcălit. 

— Da, am spus, prefăcându-mă că încerc să mă ridic, iar asta 
îmi cerea eforturi. Daţi-i drumul. 

— Voi face tot posibilul să fiu scurt, domnule Carr, reluă pe 
un ton lipsit de orice răutate, însă nescăpându-mă nicio clipă 
din ochi. Asta m-a făcut să fiu foarte atent. Ştiaţi că domnul 
Fremlin asigurase un colier de diamante pentru suma de şapte 
sute cincizeci de mii de dolari? 

— Da... îmi spusese. 

— Credem că acest colier a fost furat. După cele spuse de 
dumneavoastră lui Lepsky, tocmai cu această bijuterie aveau 
treabă cei doi. Seiful domnului Fremlin era larg deschis, însă în 
el nu se afla nici urmă de colier. L-au luat ei? 

— Nu. 

— Cum nu? Sunteţi sigur? zise, uitându-se stupefiat la mine. 

— Absolut sigur. 

— Şi ştiţi unde se află? întrebă, incredul. 

lată-ne deci ajunşi aici, mi-am spus. Acum e rândul meu să- 
mi joc cartea câştigătoare. 

— Da, ştiu... în seiful din apartamentul meu. 

Harmas rămase o vreme clipind din ochi. 

— În seiful dumneavoastră, domnule Carr? Nu înţeleg nimic. 

Am închis ochii, chipurile cuprins de-o slăbiciune bruscă, 
apoi i-am redeschis: _ 

— Vă pot asigura că acest colier n-a fost furat. În realitate, 
existau două coliere. Cel adevărat, din diamante, şi imitaţia sa 
din cristale şlefuite. Ori, noi tocmai lucram cu imitaţia. 

— Ei bine, ca veste, asta e o veste bună! exclamă Harmas, 
scoțând un şuierat prelung. Patronul meu se împăca deja cu 
ideea că vom fi obligaţi să plătim trei sferturi de milion! vorbiţi 
serios? 

— Absolut. Fremlin se temea să păstreze colierul de 
diamante, aşa că mi-a cerut să-l ţin în seiful meu. Dacă cumva 
cei doi gangsteri n-au spart între timp şi apartamentul meu, 
acolo ar trebui să se afle. 

— Pot să mă duc să verific acest lucru, domnule Carr? 
Patronul meu face crize cardiace una după alta, aşa că mă 


grăbesc să-i pun capăt suferinţei. 

— Duceţi-vă. Găsiţi cheile apartamentului în buzunarul hainei 
mele. (I-am dat adresa.) Iată şi combinaţia cu care se deschide 
seiful meu: x-11-0,4. Puteţi să vă duceţi. (Apoi am închis ochii.) 

— Acum, odihniţi-vă, domnule Carr şi mai presus de orice, nu 
vă faceţi nicio grijă. 

Cu asta a dispărut din încăpere. Am scos un lung oftat de 
uşurare. Îndepărtasem de la mine orice bănuială. Continua să 
existe un risc: dacă poliţia îi aresta pe Rhea şi Fel, ei ar fi 
vorbit, iar cu asta toată construcţia mea s-ar fi năruit. 


Capitolul 8 


Sergentul Fred Hess de la brigada criminalistică era un 
omuleţ corpolent, cu sprâncene ca nişte tufe şi privirea rece, 
veşnic la pândă. 

Cam la o oră după plecarea lui Harmas, în cameră apăru 
Hess, urmat îndeaproape de Lepsky. Se apropie de pat. 

— Domnule Carr... sunt Hess, de la brigada criminalistică, 
anunţă, cu un glas care parcă zgâria. Doctorul Summers ne-a 
atras atenţia că încă nu sunteţi în măsură să daţi o declaraţie, 
însă sper că vă simţiţi suficient de bine pentru a răspunde 
măcar la câteva întrebări. 

— Mă simt aproape bine, am spus. Doctorul Summers e plin 
de bune intenţii, însă după părerea mea exagerează. 

Asta păru să-i placă lui Hess, care îmi adresă un soi de 
zâmbet. Îşi trase un scaun şi veni să se aşeze lângă fereastră, 
scoțând din buzunar un carneţel. 

Avusesem suficient timp să-mi pun la punct povestea, aşa că 
mă simţeam destul de sigur pe mine. 

— Perfect, domnule Carr. Ce-ar fi să-mi vorbiţi puţin despre 
colier. Din ce mi-a povestit Harmas, răufăcătorii au luat o 
copie. Aşa este? 

— Dacă spuneţi că a dispărut colierul, atunci ce au furat ei 
este o copie. 

— Nu şi-au dat seama că era vorba de un fals? 

— Nu. Doar un specialist în diamante şi-ar fi dat seama. Dar, 
ca să înţelegeţi ceva, domnule sergent, daţi-mi voie să vă 
povestesc totul, de la început. 

Se uită un moment la mine, apoi încuviinţă: 

— De acord. 

l-am povestit deci că doamna Plessington îşi exprimase 
dorinţa de a cumpăra un colier de diamante, plătit de soţul ei, 
desigur. Executasem un colier din cristale tăiate, ca să poată 
comanda în cunoştinţă de cauză, l-am expediat copia, însă cum 
ea avea pentru mine o valoare sentimentală, reprezentând cea 
mai importantă vânzare pe care reuşisem s-o fac vreodată, am 
dorit s-o păstrez ca amintire. Sydney fusese de acord (prima 


mea minciună), aşa că-i plătisem pe copie trei mii de dolari. 
Doamna Plessington era o cheltuitoare înrăită şi, pentru a-şi 
plăti datoriile făcute la joc, îi ceruse lui Sydney să vândă 
colierul. I-am explicat lui Hess motivul pentru care hotărâsem 
să facem vânzarea în cel mai mare secret, lucru care ne 
îndemnase să asamblăm diamantele într-o nouă montură. 
Pentru a termina, adăugasem că în vederea evitării unor 
pierderi, Sydney executase machetele noii monturi acasă la el. 

— Sydney însă se temea să ţină la el adevăratul colier, deci i- 

am sugerat să lucreze pe copie, iar el, ca să scutim orice risc, 
mi-a cerut să închid colierul adevărat în seiful din apartamentul 
meu. 
— O clipă, domnule Carr, mă întrerupse Hess, rămas 
impasibil până în acel moment. Aş dori să clarificăm lucrurile. 
Am examinat seiful dumneavoastră, şi pe cel al domnului 
Fremlin, care reprezintă infinit mai multă siguranţă, având în 
vedere că e branşat direct la comisariatul central al poliţiei, 
spre deosebire de al dumneavoastră. Cum se face atunci că 
domnul Fremlin v-a cerut să depuneţi colierul în seiful 
dumneavoastră? 

La întrebarea asta mă aşteptam, aşa că aveam pregătit 
răspunsul. 

— Sydney era un tip extrem de nervos, am spus. După 
părerea sa, nici unui spărgător nu i-ar fi trecut prin minte că 
puteam păstra în seiful meu o bijuterie de mare valoare, în timp 
ce el ar fi fost tot timpul în vizorul hotilor. 

— Mda, făcu Hess, scărpinându-şi nasul. Un tip foarte 
nervos, deci? Şi obsedat de gândul unui posibil jaf? 

— El răscumpărase colierul cu banii personali. Şi cu toate că 
îl asigurase, prefera să se ştie ferit de orice risc. 

— Nu aici voiam să ajung, domnule Carr. Spuneţi că Fremlin 
era un neliniştit, un nervos? 

— Da. 

— Şi-atunci cum de nu încuia niciodată uşa apartamentului? 

— După cum vă poate confirma şi servitorul său, avea 
obiceiul de a-şi uita mereu cheile. De altfel, nu prea se 
sinchisea să-şi încuie uşa apartamentului, ştiind că uşa de la 
intrarea imobilului era întotdeauna încuiată. 

— Dar în noaptea furtului, cum de n-a fost? 

— Asta, nu ştiu. Când am ajuns eu, la puţin după zece, era. A 


trebuit să-l sun pe Lawson, portarul, să vină să-mi deschidă. 
Chiar atunci, Claude, servitorul domnului Fremlin, pleca, şi-am 
schimbat câteva cuvinte cu el, în timp ce Lawson se întorcea în 
ghereta lui. Poate că a uitat să încuie, după plecarea lui Claude. 

— Lawson afirmă că el n-a blocat yala, care-ar fi trebuit să se 
încuie automat după plecarea lui Claude, spuse Hess. 

— Înseamnă că nu a funcţionat, am observat; astfel cei doi 
gangsteri n-ar fi putut pătrunde în imobil, nu? 

— Chiar aşa,  încuviinţă Hess, studiindu-şi atent, cu 
sprâncenele încruntate, mâinile puternice şi bronzate. Auzind 
împuşcătura, Lawson a ieşit în fugă din ghereta lui, tocmai în 
clipa în care cei doi asasini ieşeau din ascensor, cu pistoalele în 
mâini. Lawson n-are nimic dintr-un erou, aşa că s-a ascuns. Cu 
toate astea, ne-a dat nişte semnalmente ale celor doi. 

Tăcu o vreme, după care continuă: 

— Nu putem însă pune bază pe mărturia unui tip care moare 
de frică. Aş dori deci să mi-i descrieţi pe cei doi bandiți, atât cât 
i-aţi văzut, domnule Carr. 

— Închipuiţi-vă că şi eu eram mort de frică. Şi-apoi, totul s-a 
petrecut atât de neaşteptat! Uşa s-a deschis dintr-o dată şi ei 
au năvălit în încăpere, ordonându-ne să nu mişcăm. Eu mă 
îndreptam spre baie, să caut nişte pastile Aspro, când m-am 
lovit de ei. Tipul mi-a altoit o lovitură groaznică, peste faţă, aşa 
că am căzut. 

l-am povestit şi cum Sydney sărise asupra tipului; fata 
trăsese în el şi, când încercam să mă târăsc, apropiindu-mă de 
Sydney, tot ea mă terminase cu o lovitură în cap, cu mânerul 
pistolului. 

— Aşadar, fata e cea care a acţionat? Ea a tras în Fremlin şi 
tot ea v-a lovit? 

— Da. 

— Tipul era rănit? 

— Da. Sydney îl tăiase la braţ cu pumnalul pe care-l folosea 
la hârtii, pe birou. 

— Mda. Am prelevat sângele rămas pe lamă, aşa că ştim ce 
grupă sanguină are. 

Hess spusese aceste lucruri fără să pară că le acordă cine 
ştie ce importanţă, însă eu simţisem un fior trecându-mi pe şira 
spinării. Grupa sanguină! Încă un pas în plus care permitea 
acuzarea lui Fel de crimă, dacă puneau vreodată mâna pe el. 


— Să începem cu bărbatul, domnule Carr, continuă Hess. 
Încercaţi să-mi daţi semnalmentele lui. 

— Un tip solid, cam de talia dumneavoastră. (A doua 
minciună a mea.) Purta o perucă tip Beatles, ochelari uriaşi, 
fumurii şi o haină grena, cu buzunare negre, aplicate. (Cu un 
gest ostenit, am dus o mână la cap.) Cam asta-i tot ce vă pot 
spune. 

— Un tip solid, ziceţi... cam de vreun metru şaptezeci? 

— Da. 

— Lawson l-a văzut înalt, în jur de un metru optzeci şi 
subţiratic, făcu Hess, trăgându-se de nas. 

Tocmai în această confuzie îmi puneam eu toată nădejdea. 

— Eu nu l-am văzut aşa. 

— Ei da, oftă Hess. Într-o asemenea lovitură, mărturiile nu 
concordă niciodată. Însă legat de perucă, ochelarii fumurii şi 
haina grena, Lawson a spus acelaşi lucru ca dumneavoastră. 
Bun, acum să ajungem şi la femeie. 

— Nici n-am avut timp s-o observ, aşa că am remarcat un 
singur lucru: avea ochelari mari, de soare, acoperindu-i cam 
jumătate din faţă. Mi s-a părut înaltă, destul de puternică, la 
vreo patruzeci şi cinci de ani. Purta nişte pantaloni roşii, iar 
părul şi-l înfăşurase într-un fular negru. Uşa se deschise şi 
apăru doctorul Summers. 

— Sergent, cred că pentru azi ajunge, spuse el hotărât. Vă 
acordasem douăzeci de minute. 

— Exact, făcu Hess, ridicându-se. Nu-mi rămâne decât să vă 
mulţumesc, domnule Carr, pentru ajutorul pe care ni-l acordaţi. 
Odihniţi-vă. De altfel, ne vom revedea. 

Şi, cu asta, ieşi din cameră, cu Lepsky după el. 

Doctorul Summers îmi luă pulsul şi îmi recomandă să stau 
liniştit, anunţându-mă că prânzul îmi va fi servit într-o oră. 
După plecarea sa, am început imediat să trec în revistă ceea ce- 
i spusesem lui Hess. In afară de povestea cu grupa sanguină, 
totul părea să se aranjeze la modul superlativ, însă legat de 
acest detaliu, nu puteam face nimic. 

Totul depindea de arestarea lui Fel şi a Rheei, însă nu 
vedeam cum puteau cădea, dacă Rhea nu încerca, cumva, să 
transforme colierul în bani. 

Mâncasem şi-acum mă odihneam, când infirmiera veni să mă 
anunţe că domnişoara Baxter dorea să mă vadă. 


— Vă simţiţi în stare să mai faceţi fată unei vizite? întrebă, 
zâmbind cu subînţeles. 

I-am spus că da. 

Jenny intră, încărcată de trandafiri roşii şi struguri de seră. 
Rămase la piciorul patului, privindu-mă. Ceea ce i-am citit în 
ochi m-a emoţionat. 

O dată în viaţă, era şi ea bine coafată. Purta un taior 
bleumarin, o bluză albă cu jabou şi mi se părea că arată 
senzaţional. 

— Cum te simţi, Larry? 

— S-au schimbat rolurile, am remarcat, zâmbind. Acum îmi 
aduci dumneata trandafiri şi struguri. Cum mai merge cu 
glezna? 

— Din ce în ce mai bine. (Veni să se aşeze, şchiopătând uşor, 
la căpătâiul meu.) Spune-mi sincer, Larry, cum te simţi? 

— Bine... acum că tu eşti aici. (I-am întins mâna mea pe care 
ea a prins-o într-a sa). Jenny... e minunat să te văd. [i 
mulţumesc pentru că ai venit. Unde locuieşti? 

— Oh... la un hotel micuţ. Cum am citit în ziare, am şi alergat 
la Paradise City. 

— E îngrozitor ce s-a întâmplat. Sydney era cel mai bun 
prieten al meu. Nu pot să cred încă, nu mă obişnuiesc cu 
gândul că e mort. 

— Încearcă să nu te mai gândeşti. Gândurile nu-ţi pot face 
decât rău. Important pentru dumneata e să te refaci. 

— Ai dreptate. Îţi aminteşti... Te-am sunat chiar în seara 
când s-a întâmplat. Credeam că-ţi spun la revedere pentru o 
perioadă mai lungă de timp. Faci planuri, iar viaţa hotărăşte 
altfel. 

— Da, asta-i adevărat, spuse Jenny, ridicându-se. Doctorul 
mi-a recomandat să nu te obosesc. Acum te las. 

— Aşteaptă puţin! Abia ai venit. 

— Ţineam să te văd cât mai repede. Ce ţi-ar face plăcere să-ţi 
aduc mâine? 

— Pentru Dumnezeu, mai stai puţin! Vreau să vorbim. Cam 
cât te gândeşti să rămâi la Paradise City? 

— Două sau trei zile. 

— Doar n-ai să te apuci din nou de lucru, cu o gleznă care 
încă nu s-a refăcut, Jenny! 

— Nu... N-aş fi în stare... Dar... 


Zâmbi: 

— Nu-mi pot permite o şedere prea lungă aici. Paradise City 
pare oraşul cel mai scump din lume. 

— Este adevăr în ceea ce spui. (M-am oprit, s-o privesc.) Nu 
ştiu cât va trebui să mai rămân aici. Mai multe săptămâni, cu 
siguranţă. Ai vrea să-mi faci un serviciu? 

— Cu plăcere, Larry. 

— Plăteşte-ţi nota la hotel şi instalează-te la mine. 

— Nu pot face aşa ceva! protestă Jenny, deschizând ochii 
mari. 

— E o propunere făcută din interes. Am nevoie de cineva 
care să răspundă la telefon, să-mi deschidă corespondenţa şi 
să-mi ţină în ordine apartamentul. Aşa, am eu o negresă care 
vine de două ori pe săptămână, dar când n-o supraveghează 
nimeni nu face absolut nicio treabă. Există o cameră de oaspeţi 
unde te-ai putea instala, iar eu voi fi bucuros să plătesc unei 
guvernante voluntare o sută de dolari pe săptămână, plus 
cheltuielile. E vorba de un serviciu de care chiar am nevoie, 
Jenny. Te rog, nu mă refuza. 

Ezita, pregătindu-se deja să refuze, clătinând din cap, aşa că 
am adăugat: 

— Acest post include şi o vizită zilnică la spital, care să mă 
facă să mă simt mai puţin singur şi părăsit. 

— De acord, Larry, spuse, surâzând. Însă nici nu se pune 
problema să-mi plăteşti vreun ban... Accept numai cu această 
condiţie. 

În acel moment, blonda mea infirmieră îşi făcu apariţia, 
numai zâmbet, spunându-i lui Jenny: 

— Domnişoară Baxter, e timpul ca domnul Carr să se 
odihnească. 

— Dă-i, te rog, dacă vrei, cheia apartamentului meu. O luase 
domnul Harmas, dar trebuie să fi adus-o. 

— Sigur că da, spuse infirmiera, adresându-ne un zâmbet cu 
subînţeles. Haideţi cu mine, domnişoară Baxter... 

— Pe mâine după masă, Larry, şopti Jenny, mângâindu-mi 
mâna, după care plecă, împreună cu infirmiera. 

O 

A doua zi dimineaţă, puţin după ce doctorul Summers 
trecuse să mă consulte, am primit o vizită neaşteptată. Mă 
simţeam cam deprimat, fiindcă doctorul tocmai mă anunţase că 


va trebui să mai rămân în spital cel puţin cincisprezece zile. Pe 
lângă asta, odată întors acasă, trebuia să mă mai odihnesc un 
timp. 

Vizitatorul neaşteptat nu era altul decât Tom Luce. A intrat 
în cameră, într-un costum impecabil, închis la culoare, 
căpăţâna cheală lucindu-i de transpiraţie. Am remarcat că 
aducea din ce în ce mai mult cu un buldog. 

Relaţiile dintre noi nu erau foarte apropiate, eu colaborând 
mai mult cu Sydney, însă îl ştiam energic, corect, iar ca 
negustor, foarte priceput. 

— Larry, făcu el, instalându-se la căpătâiul meu, îmi pare rău 
să te găsesc într-o asemenea situaţie. Ce nenorocire! Sărmanul 
Sydney! L-am înmormântat ieri. Ce omagii i s-au adus! Au 
asistat toate personalităţile oraşului. Am pus să se depună şi în 
numele tău o coroană, cât mai în faţă. N-am văzut niciodată 
atâtea flori. 

Ceva în interiorul meu se strânse ghem şi-am mulţumit 
cerului că nu putusem participa. 

— Mulţumesc, Tom. Este, într-adevăr, o nenorocire. Nu pot 
să cred că nu-l vom mai revedea. 

— Nici eu, spuse Tom, lăsând capul în piept, cu tristeţe. 
Tocmai am stat de vorbă cu doctorul Summers care mi-a spus 
că nu-ţi vei putea relua activitatea mai devreme de trei sau 
patru luni. Ştii pe cineva capabil să te înlocuiască, pe perioada 
cât vei fi absent? 

Mă gândisem la asta, aşa că am răspuns fără să ezit: 

— Vei avea nevoie de un desenator-machetist şi de un 
asistent care să lucreze cu Terry. Ştiu că Hans Kloch abia 
aşteaptă o asemenea situaţie. E un excelent desenator. Nu de 
clasa lui Sydney, totuşi foarte bun. l-ai putea scrie. In acest 
moment lucrează pentru Werner, la Anvers. Mai e şi Pierre 
Martin, de la sucursala Cartier, din Los Angeles. După părerea 
mea va profita imediat de această ocazie. 

— Voi lua imediat legătura cu ei, spuse Luce, notându-şi 
numele şi adresele pe spatele unui plic. Terry şi domnişoara 
Barlow sunt sufocaţi de muncă. 

Tăcu un timp, apoi continuă: 

— Să nu uit să-ţi spun de pe-acum, Larry, eşti noul meu 
asociat. 

— Asociat? am spus, deschizând ochii mari. Vrei să spui că 


îmi propui să mă asociez cu tine, Tom? 

— Ţi-aş fi propus asta, oricum, însă Sydney ţi-a lăsat 
moştenire întreaga sa parte din afacere, ceea ce, automat, face 
din tine asociatul meu. Sunt foarte mulţumit de asta, Larry. 
Nici nu puteam visa la un asociat mai bun ca tine. 

Am simţit un fior îngheţat pe spinare. 

— Tom!... în sfârşit... cum să... Nu înţeleg. 

— Am luat cunoştinţă de testamentul său. In afara câtorva 
amănunte, ţi-a lăsat ţie toată averea, considerabilă de astfel. 

— Mie? am exclamat. 

— Da. Ţi-am adus o copie a testamentului şi lista bunurilor. 
După cum ştii, probabil, eu eram executorul său. Sydney te 
iubea foarte mult, Larry. Aşa cum o spune în testament, vei fi 
succesorul său demn, iar eu sunt întru totul de acord cu el. 

A fost prea mult pentru mine. Încă slăbit fiind, nu mă puteam 
controla ca lumea, aşa că am izbucnit în plâns şi, acoperindu-mi 
faţa cu palmele, nu-mi puteam stăpâni hohotele. Mă simţeam 
nedemn. Eram direct responsabil de moartea sărmanului 
Sydney! Dacă n-aş fi pus la cale furtul colierului, din dorinţa de 
a pune mâna pe el, ar mai fi trăit. lar el îmi lăsase mie, care îl 
trădasem, toate bunurile. 

Infirmiera intră, se uită la mine, îi făcu semn lui Tom Luce să 
iasă din încăpere, după care-l chemă pe doctorul Summers. 

O 

Am simţit că mi se făcea o injecție în braţ şi-am picat într-o 

fericită stare de somn. 


Până seara am rămas sub efectul calmantului. A doua zi 
dimineaţa, când doctorul Summers veni la vizita cotidiană, m-a 
anunţat că-mi interzisese primirea oricărei vizite timp de trei 
zile, întrucât orice emoție puternică îmi putea face rău. 

Până la un punct am fost fericit. Evident, avea să-mi 
lipsească Jenny, însă îmi rămânea astfel timp să mă gândesc la 
viitor. 

Am studiat testamentul lui Sydney. Îi lăsa lui Tom Luce 
magnifica sa colecţie Wedgewood. Claude, bucătarul primea o 
sută de mii de dolari. Secretara sa şi domnişoara Barlow, 
fiecare câte zece mii de dolari. Terry moştenea bijuteriile 
personale ale lui Sydney. Tot restul lucrurilor îmi rămânea mie. 

Luce făcuse o listă a acestora. Averea lichidă se ridica la un 


milion şi jumătate de dolari. Mai existau câteva picturi de 
valoare, între care şi acel Picasso, maşina Rolls Royce şi tot ce 
conţinea apartamentul. Ştiam că aici inclusese şi ceea ce el 
credea că era colierul doamnei Plessington. 

Năucit, am citit şi recitit lista, spunându-mi într-un târziu că 
nu puteam accepta o asemenea moştenire. Mă dispreţuiam 
prea tare. După câteva ore m-am răzgândit, dându-mi seama că 
ar fi fost nu numai greu să refuz o asemenea moştenire, dar şi 
periculos. După încă o îndelungă gândire, am reuşit să mă 
autoconving că, dacă judecam toate detaliile, nu eram 
responsabil de moartea lui Sydney. Nu-i recomandasem lui Fel 
să nu încarce pistoalele? Cum aş fi putut să-mi imaginez că 
Rhea era de o asemenea răutate încât să nu se dea îndărăt de 
la o crimă? Şi nu mă atacase ea şi pe mine? Nu era numai o 
întâmplare că reuşisem să scap cu viaţă? Fiindcă acum eram 
sigur că Rhea încercase să mă omoare. Nu-i repetasem de mai 
multe ori lui Fel să nu mă lovească în cap? Or, ea fusese 
prezentă când îi făcusem această recomandare. 

La capătul a două zile de gândire, am început să realizez ce 
ar fi însemnat pentru mine averea şi bunurile lui Sydney. Aş fi 
fost foarte bogat. Aş fi fost principalul asociat al celei mai vechi 
şi mai importante giuvaergii din oraş. lar dacă doream, mă 
puteam instala în magnificul său apartament. Şi, în fond, de ce 
să n-o fac? l-aş fi adus câteva modificări, deşi trebuie să spun 
că era unul dintre cele mai frumoase apartamente din oraş, 
dintotdeauna dorindu-mi unul la fel. 

I-am cerut lui Claude să rămână în serviciul meu. Voi ignora 
moştenirea pe care i-a vărsat-o Sydney, dar dacă el îşi putea 
permite, datorită banilor lui urma să pot şi eu. 

Apoi, gândurile mi-au fugit la Jenny. Doream să mă 
căsătoresc cu ea? dar ea, dorea, oare, să devină soţia mea? Ne 
cunoşteam de prea puţin timp şi, cu toate acestea, aveam 
pentru ea un sentiment de tandreţe, reciproc cred, căci altfel n- 
ar fi venit ea la Paradise City doar ca să mă revadă. Doctorul 
mă sfătuise ca, imediat după ieşirea din spital, să plec într-o 
lungă croazieră. Aveam, iată, soluţia. I-aş fi cerut lui Jenny să 
mă însoţească şi, în aceste două luni petrecute pe mare, am fi 
învăţat să ne cunoaştem mai bine. Ideea mă încântă. Când 
doctorul Summers veni, la sfârşitul zilei, să mă vadă, declară că 
mă refăceam rapid. 


— Aş putea primi mâine vizita domnişoarei Baxter? am 
întrebat. 

— Natural. O s-o pun pe infirmieră s-o sune. 

O 

Când îmi aduse cina, am rugat-o pe infirmieră să-mi facă rost 
de câteva ziare. Venise momentul, pentru mine, să aflu ce se 
spunea în presă despre Sydney, despre asasinat şi despre mine 
însumi. 

După un timp - probabil că trebuise să se consulte cu 
doctorul Summers, în prealabil - îmi aduse „The Paradise 
Herald” din ultimele cinci zile. 

— Nu vroiam să vă obosim, aducându-vă corespondenţa, 
domnule Carr, spuse, dar sunt doi saci poştali plini cu scrisori, 
de la oameni care se interesează de sănătatea dumneavoastră. 
Domnişoara Baxter le-a clasat, în apartamentul dumneavoastră. 

Am asigurat-o că era totul în regulă şi-am început să citesc 
ziarele. 

Reporterul descria astfel drama care se desfăşurase acasă la 
Sydney, în acea seară fatală. In timp ce lucram împreună la 
macheta unui colier cu diamante, un bărbat şi o femeie 
năvăliseră în încăpere, cu pistoalele în mâini, încercând să 
intervin, primisem în plină figură o lovitură îngrozitoare, cu 
mânerul pistolului, care mă ameţise. 

Sydney, care se repezise asupra bărbatului, având în mână 
un cuţit de tăiat hârtie, fusese ucis de femeie, cu un glonte. Cei 
doi gangsteri dispăruseră, înainte de a se putea da alarma. 
Portarul de noapte îi văzuse ieşind, aşa că ziaristul le făcea 
celor doi o descriere amănunţită. Mai adăuga că poliţia refuza 
să dezvăluie dacă fuseseră sau nu furate obiecte de valoare. 
Această discreţie mă intrigă, cel puţin cât şi pe reporter. De ce 
naiba nu spuneau nimic despre colier? 

Ajungând la ziarul de o zi în urmă, am avut un adevărat şoc, 
citind, cu litere mari: 


UN CELEBRU EXPERT ÎN DIAMANTE 
MOȘTENEȘTE MILIOANELE LUI SYDNEY 
FREMLIN 


Poza mea însoțea articolul în care se spunea că fusesem, în 
decursul ultimilor cinci ani, colaboratorul lui Fremlin. Eram 


prezentat ca unul dintre cei mai mari experţi în diamante, din 
lume. Cum Fremlin îmi lăsase prin testament cea mai mare 
parte a enormei sale averi, eram în prezent principalul asociat 
al casei Luce & Fremlin. Reporterul mersese pe fir până la 
logodna mea - Doamne, ce departe mi se părea acel moment - 
relata despre moartea lui Judy, explicând motivul pentru care 
plecasem la Luceville, sfătuit de un celebru psihiatru, doctorul 
Melish, în încercarea de a schimba complet decorul şi mediul. 
Acolo, lucrasem voluntar la o operă de asistenţă socială, după 
care mă întorsesem la Paradise City. Datorită morţii lui 
Fremlin, deveneam urmaşul său, moştenindu-i averea care se 
ridica la câteva milioane de dolari. Am citit articolul de mai 
multe ori, străbătut de un fior care-mi îngheţa măduva în oase. 
Oare să fi ajuns el în mâna celor doi Morgan? Şi dacă da, care 
să fie reacţia lor? Timp de câteva minute am rămas paralizat de 
teamă, după care mi-am revenit. 

Ce puteam face? m-am întrebat. Dacă mă denunţau, se 
dădeau şi pe ei de gol, cu aceeaşi ocazie. Şi, în plus, ar fi fost 
cuvântul lor, contra cuvântului meu. Cum Rhea nu era deloc 
proastă, îşi dădea probabil seama că a mă denunța ar fi 
însemnat curată sinucidere pentru ea. Să admitem totuşi că 
poliţia îi aresta. În asta consta pericolul. Dacă erau arestaţi, ar 
fi vorbit. Ce ar fi însemnat asta pentru mine? 

M-am gândit. Mai întâi, graţie milioanelor lui Sydney, 
puteam să-mi asigur serviciile celor mai buni avocaţi din ţară. 
Dezvăluisem eu însumi unde se afla adevăratul colier de 
diamante. Şi, bineînţeles, aş fi negat în bloc toate acuzaţiile lor. 
În acest fel niciun juriu n-ar fi riscat să mă condamne. 

Pentru moment, erau încă în libertate. Poate că deja 
părăsiseră ţara. Aveau asupra lor mai mult de o mie de dolari, 
daţi chiar de mine, cu care puteau ajunge în Mexic, unde să se 
descurce. 

Am primit-o ca pe o uşurare pe infirmieră, care-mi dădu să 
înghit un somnifer înainte de a mă pregăti pentru noapte. 

O 

În ziua următoare, pe la zece, Jenny îşi făcu apariţia, cu un 
braţ de trandafiri roşii. Imi spuse că apartamentul i se părea 
formidabil; se înţelegea admirabil cu Cissy, menajera mea de 
culoare, şi ajunsese să desfacă aproape întreaga grămadă de 
corespondenţă primită. În fine, i se părea că arătam mult mai 


bine. 

— Chiar mă simt bine. Spune-mi, Jenny, ai citit „Paradise 
Herald”? Ştii că Sydney mi-a lăsat moştenire întreaga lui 
avere? 

— Mă bucur pentru dumneata, Larry, spuse, dar îmi închipui 
ce trebuie să simţi. 

Privirile ni s-au întâlnit. 

— La început m-am gândit să refuz moştenirea, după care mi- 
am spus că refuzând banii nu l-aş readuce pe Sydney la viaţă. 

— Cum ai putea refuza?... A fost dorinţa lui. 

Am încuviinţat, apoi i-am povestit că doctorul Summers îmi 
recomanda o croazieră de cel puţin două luni, în care să iau cu 
mine pe cineva care să mă ajute, pentru a nu mă obosi prea 
tare. 

— Ce-ai zice să mă însoţeşti, Jenny? Asta ar însemna să te 
ocupi de toată croaziera, ceea ce n-ar fi puţin, dar aş prefera 
prezenţa dumitale lângă mine, decât a altcuiva. 

Mă privi fix, nevenindu-i să creadă, aşa că am continuat: 

— Vom face o călătorie grandioasă: Africa de Sud, India, 
Ceylon, Hong-Kong, Australia. Te-ar tenta? 

— Vorbeşti serios? 

— Mai serios de-atât nu se poate. 

— Larry... ar fi minunat! (În bucuria ei, bătu din palme, aşa 
cum făcuse la Luceville, când o invitasem la cină.) 

— Va trebui să te grăbeşti, întrucât cred că vom putea pleca 
peste vreo lună. Cumpără-ţi tot ce crezi că va fi necesar şi nu-ţi 
refuza nimic. Acum sunt bogat. Pune totul în contul meu de la 
bancă. Cere-i lui Tom Luce să-ţi deschidă un cont propriu. 
Următoarea destinație, Outward Bound... agenţia mea 
obişnuită de voiaj. Cere-le să ne stabilească un program pe 
care-l vom studia împreună. Reţine, la clasa întâi bineînţeles, 
un apartament-salon, cu cabină pentru dumneata. De acord? 

— O să mă văd chiar după masă cu domnul Luce, după care 
mă duc direct la agenţia de voiaj. 

Am mai schimbat câteva banalităţi, apoi, cu chipul roşu de 
emoție şi ochii strălucind, Jenny plecă. 

M-am lăsat pe pernă şi, pentru prima oară de când îmi 
revenisem, la spital, m-am simţit aproape în siguranţă şi 
aproape fericit... numai că asta n-a durat. 

După-amiază, am fost vizitat de sergentul Hess, cu Lepsky 


după el. 

— Încă una sau două întrebări, domnule Carr, dacă permiteti, 
spuse Hess, aşezându-se deja la căpătâiul meu. 

M-am pregătit pentru ceea ce avea să urmeze şi, luând-o 
înainte, am început: 

— Eu am să vă pun o întrebare, domnule sergent. Am citit 
ziarele. Nicăieri nu se face nicio referire la colierul doamnei 
Plessington. Este ceva voit? 

— Cu siguranţă... Dacă am fi dezvăluit furtul colierului, 
domnule Carr, am fi fost obligaţi să spunem şi că era vorba de o 
copie. Câtă vreme hoţii vor fi convinşi că au în mână un colier 
de diamante autentic, vor încerca să-l vândă. Ori, noi am 
avertizat deja cei mai importanţi tăinuitori din ţară. Dacă hoţii 
încearcă să-l vândă, ai noştri sunt. 

— Aha! Înţeleg, am spus, întrebându-mă dacă Rhea era atât 
de lacomă şi imprudentă ca să-şi asume un asemenea risc. 

— Dacă nu mă înşel, domnule Carr, reluă Hess, mişcându-se 
pe scaun, încurcat, timp de câteva săptămâni aţi lucrat la 
Luceville, ceva legat de asistenţa socială? Este exact? 

— Da. (Îmi simţeam inima bătând de parcă se izbea de 
coaste.) E în toate ziarele, domnule sergent, nu fac un secret 
din asta. Doctorul Melish mă sfătuise, după accidentul pe care 
l-am suferit, să fac o schimbare de decor, chiar el propunându- 
mi să devin ajutorul voluntar al nepoatei sale, domnişoara 
Baxter. De ce îmi puneţi această întrebare? 

— Numele de Rhea Morgan vă spune ceva? 

Am reuşit să-i susţin privirea, păstrându-mi masca 
impasibilă. 

— Da... însă domnişoara Baxter ar fi mai în măsură să vă 
vorbească despre ea. 

— Aţi avut a face cu această fată? 

— Da. Domnişoara Baxter aflându-se în spital, în urma unei 
căderi, m-am oferit să mă duc s-o întâmpin pe Rhea Morgan la 
ieşirea ei din puşcărie şi s-o conduc până acasă... lucru care, 
evident, se înscrie în activităţile de asistenţă socială. 

— Ea ştia cine sunteţi? 

— Îmi ştia numele. 

— Ştia că lucraţi la Luce & Fremlin? Dumneavoastră i-aţi 
spus acest lucru? 

— Nu. Fata aia mi-a displăcut de la prima privire. N-am 


schimbat cu totul decât câteva cuvinte. 

— Dar a putut cumva să descopere cine eraţi în realitate? 

— E posibil, însă nu văd la ce i-ar fi folosit. 

— Caut, pur şi simplu, să completez verigile lipsă, domnule 
Carr. 

— Există vreo legătură între Rhea Morgan şi ancheta pe care 
o desfăşuraţi? am întrebat, simţindu-mi mâinile umede. 

— Începem să cam credem că da. Poliţia din Luceville a 
primit unele informaţii de la un tip care lucrează la pompa de 
benzină a staţiei-service din Caltex, de la marginea oraşului. 
După ce a citit în ziar semnalmentele criminalilor, a luat 
legătura cu sergentul O'Halloran de la poliţia municipală, 
povestindu-i că, o săptămână înaintea atacului, un tip cu o 
perucă Beatles, ochelari de soare şi haină grena cu buzunare 
negre aplicate, încercase la staţia de benzină un jaf eşuat, 
ţinând în mâna care-i tremura un revolver de jucărie. 

Tipul de la benzină îl sfătuise s-o ia din loc, ceea ce ăla şi 
făcuse. Omul nu se mai gândise la întâmplare, până când a citit 
în ziare, în ultimele zile, că un tip care corespundea cu 
semnalmentele vizitatorului său era căutat pentru crimă. 
O'Halloran mi-a telefonat, iar eu am plecat la Luceville. 
Recunoaşteţi că există, domnule Carr, aici, o coincidenţă cel 
puţin ciudată. În Luceville se află un om ale cărui semnalmente 
corespund exact cu cele ale criminalului. Dumneavoastră aţi 
fost la Luceville, nu? Aşadar, ne-am apucat să căutăm, 
O'Halloran şi cu mine, un tip cu cazier judiciar, cu care 
dumneavoastră să fi avut legătură. Era ca şi cum am fi dat cu 
zarul, însă poliţia lucrează de multe ori pornind de la o nimica 
toată, şi uite că a apărut... Rhea Morgan. lar din momentul în 
care am descoperit că ea locuia împreună cu frate-său, treaba 
nu ni s-a mai părut chiar hazardată. Acest frate al ei, l-aţi 
întâlnit? 

— Da, am spus, umezindu-mi buzele. Era acolo, când am 
adus-o pe ea acasă. 

— Le-aţi spus, cu vreo ocazie, că lucraţi în comerţul cu 
diamante, domnule Carr? 

— Cu siguranţă, nu. 

— Aveaţi maşină? întrebă Hess, după câteva momente de 
gândire. 

— Da. 


— Deci, dacă doreau să obţină informaţii, le-ar fi fost 
suficient să-şi noteze numărul maşinii dumneavoastră? 

— Dar de ce-ar fi făcut-o? Ce altceva eram eu pentru ei decât 
un ajutor de asistent social, însărcinat s-o ducă acasă pe fată? 

— Mda... După părerea dumneavoastră, s-ar putea ca aceşti 
doi indivizi să-l fi asasinat pe Fremlin? 

M-am prefăcut că mă gândesc, spunând, după un timp: 

— Nu cred că ştiu. Totul s-a petrecut atât de rapid, încât n-aş 
putea să vă spun. 

— Morgan ăsta, ce spuneţi? ar putea avea talia şi 
configuraţia fizică a tipului care a năvălit în apartament? 

— Nu cred... Aşa cum v-am spus, eu îmi amintesc de un 
bărbat mai curând scund şi îndesat. Morgan e înalt şi slab. 

— Mda. (Hess se trase de ureche, încruntând sprâncenele.) 
O'Halloran şi cu mine, ne-am deplasat acasă la Morgan... în 
baraca aia a lor, fiindcă altfel nu poate fi numită. Morgan şi 
soră-sa plecaseră cu două zile înaintea crimei. Exact timpul de 
care ar fi avut nevoie s-ajungă până aici, cu maşina. Am 
controlat registrele tuturor hotelurilor şi motelurilor şi-aşa am 
descoperit că au tras la motelul Pyramides, de unde au plecat 
în seara crimei. Funcţionarul de la recepţie a identificat-o pe 
Rhea Morgan în fotografia pe care i-am  arătat-o. 
Dumneavoastră care aţi întâlnit-o şi v-aţi întreţinut cu ea, 
sunteţi de părere că ar putea fi o criminală? 

Am revăzut în minte chipul Rheei reflectat în oglindă în timp 
ce se pregătea să-mi tragă lovitura în cap, cu mânerul 
pistolului. Dac-ar putea fi o criminală?... Da, fără niciun dubiu. 

— Nu ştiu ce să vă răspund, domnule sergent, am spus cu 
glas surd. De unde să ştiu? 

— Mda... dar trebuie să vă spun că are un cazier destul de 
consistent, să-i zicem!... În ce mă priveşte, nu m-ar mira să fie 
ăştia doi. Dacă Morgan e rănit la braţ, iar grupa sanguină 
corespunde cu ceea ce avem, atunci i-am prins. (Se ridică.) 
Tocmai i-am dat în urmărire generală, aşa că nu-i decât o 
problemă de timp ca să-i înhăţăm. (li făcu semn cu capul lui 
Lepsky care-o porni spre uşă.) Bun, domnule Carr, nu vrem să 
vă obosim. Însănătoşire grabnică. 

Şi, cu asta, ieşiră din încăpere. 

O 
Mi-am săpat groapa cu mâinile mele, mi-am spus. Cum 


putusem să fiu atât de inconştient, de tâmpit, să-i dau lui Fel 
elementele de deghizare pe care le folosisem în timpul 
încercării mele de jaf ratată? Le atrăsesem atenţia să poarte 
mănuşi şi să-şi asigure un alibi, însă nu-mi venise în minte că 
umflatul ăla de la benzinărie va semnala poliţiei din Luceville 
despre peruca, ochelarii de soare şi haina grena cu buzunare 
negre, purtate de agresorul său. 

lată că, în numai câteva zile, în timp ce eu eram convins că 
dacă nu vor încerca să vândă colierul, cei doi nu vor putea fi 
identificaţi, poliţia era de-acum pe urmele lor! li pândea. Cât 
timp mai aveam? Fiindcă odată prinşi, ar fi vorbit! 

Radio Paradise difuza ştiri din trei în trei ore. Devenisem 
unul dintre cei mai fervenţi ascultători. De fiecare dată când cel 
de la ştiri anunţa: „lată ultimele noutăţi...” mă aşteptam, cu 
inima bubuind, să aud că tocmai îi prinseseră. În timpul celor 
trei ore dintre buletinele de ştiri, abia mai reuşeam să fiu 
politicos cu infirmiera. Refuzam mâncarea, rămânând cu ochii 
pe ceas, în aşteptarea următoarei emisiuni. 

Am ajuns la concluzia că trebuia să-mi anulez croaziera. 
Ideea de a mă afla pe un pachebot, lipsit de orice informaţie, 
întrebându-mă în fiecare moment dacă poliţia pusese sau nu 
mâna pe ei, sau dacă nu cumva la următoarea escală nişte 
inspectori de poliţie vor urca la bord şi mă vor aresta, mă 
înnebunea. 

Mă aflam într-o asemenea stare de agitaţie, încât simţeam că 
nu mai pot rămâne în pat. Dimineaţa următoare, imediat după 
plecarea infirmierei, m-am ridicat, începând să măsor camera 
dintr-un colţ într-altul, clătinându-mă la început, apoi, curând, 
mai sigur pe mine. Doctorul Summers m-a găsit în faţa 
ferestrei. 

— Nu faceţi un capăt de ţară din asta, i-am spus. Vreau să 
mă instalez pe terasă, să mă prăjească soarele, sunt sigur că 
mă voi restabili rapid, însă nu mai pot suporta să rămân închis 
aici. 

— De acord, domnule Carr, l-am auzit, spre surpriza mea. Voi 
comanda o ambulanţă care să vă transporte acasă, chiar în 
această amiază. Pe seară, am să trec să văd cum suportaţi 
schimbarea. Cred că ar fi înţelept ca domnişoara Flemming, 
infirmiera dumneavoastră, să vă însoţească şi să rămână lângă 
dumneavoastră câteva zile, asta pentru cazul când... 


— Nu-i nevoie. Domnişoara Baxter mă poate îngriji foarte 
bine. 

La patru după amiază, eram din nou acasă, instalat pe 
terasă, la soare. 

Când Jenny apăru, aducând platoul cu ceaiul, am anunţat-o 
că mă vedeam obligat să anulez croaziera noastră. Decepţia pe 
care i-am citit-o în ochi mă enervă. Continuam să stau cu ochii 
pe ceas, pândind sfertul de oră după care aveau să fie difuzate 
următoarele ştiri. 

— Dar de ce? întrebă Jenny. Ţi-ar fi făcut atât de bine! Ce te- 
a făcut să-ţi schimbi planurile? 

— Am şi eu dreptul să-mi schimb planurile, nu? am ţipat. 
Uite, vreau să mă reîntorc la muncă. Şi trebuie să mă ocup de 
succesiunea lui Sydney. Am ajuns la concluzia că dacă aş pleca 
în croazieră timp de două luni, aş muri de plictiseală. 

— Numai că... (Lăsă ochii în jos, roşind.) Am comandat deja o 
întreagă garderobă, Larry. Îmi spuseseşi... 

— N-are importanţă! Cine ştie... poate că doar o amânăm. 
Păstrează cumpărăturile... le meriţi cu prisosinţă. 

— Refuz să primesc un asemenea cadou, Larry. Ne 
înţelesesem că îţi voi fi secretară şi că... A 

— Nu mă obosi cu toate amănuntele astea! Incă o dată, 
păstrează tot ce ai cumpărat! (Şi m-am uitat iarăşi la ceas.) 

— Mulţumesc, spuse, pe un ton glacial. 

Iar după o clipă, adăugă: 

— Cred că mă voi întoarce la Luceville. De-acum merg 
aproape normal, iar dumneata te poţi descurca uşor fără mine. 

Brusc, am realizat că aveam nevoie să rămân singur. Urma 
să-mi petrec timpul aşteptând emisiunile de ştiri, iar Jenny n-ar 
fi făcut decât să mă deranjeze. Şi în plus, dacă-i prindeau pe cei 
doi, iar ei mă denunţau, n-aş fi dorit pentru nimic în lume ca 
Jenny să fie de faţă la arestarea mea. A 

— Te-am înţeles, Jenny, am spus, fără să mă uit la ea. Îţi dau 
dreptate. Ca şi mine, doreşti să te întorci la muncă. 

— Exact. 

— Deci... totul e lămurit. 

Şi văzând că ora buletinului de ştiri se apropia, am adăugat: 

— O clipă, te rog. Vreau să ascult ştirile. 

În timp ce ascultam flecăreala obişnuită despre Nixon şi 
China, Vietnam, despre Anglia şi Piaţa Comună, Jenny se ridică 


fără zgomot, trecând în salon. După sfârşitul emisiunii, în care 
nu se vorbise de nicio arestare, am trecut şi eu în salon. Jenny 
nu mai era acolo. După o scurtă ezitare, am pornit spre camera 
de oaspeţi. Am găsit-o împachetându-şi bagajele. 

— Nu trebuie să te grăbeşti chiar aşa, am spus jenat. De ce 
graba asta? 

— Am un autobuz peste o oră, răspunse continuând să-şi 
aranjeze lucrurile în valiză. Dacă-l prind, poimâine aş putea fi la 
birou şi ţin la asta. 

— Da... înţeleg. 

Dezgustat de mine însămi, m-am întors pe terasă, unde m-a 
găsit Jenny, după vreo douăzeci de minute. 

— Ai grijă de dumneata, Larry, îmi spuse. Şi, mai ales, nu 
munci prea mult. 

— Îţi mulţumesc pentru devotament, am bâiguit, tot fără să 
fiu în stare să mă uit la ea. Ţinem legătura. 

— E ceva care te frământă. (Îşi puse mâna pe braţul meu.) 
Nu vrei să-mi povesteşti? Uneori, în doi problemele se rezolvă 
mai bine. 

Ce-aş mai fi vrut să-i spun tot! Însă la ce bun? Nu putea face 
nimic pentru mine. Nici ea, nici altcineva, de astfel. 

— Ba nu, totul e bine, Jenny, am asigurat-o, sec. Să nu pierzi 
autobuzul. 

M-a privit lung, cu buzele tremurânde. Am înţeles în acel 
moment că mă iubea, însă, pentru mine, de-acum era prea 
târziu. Orice, de altfel. 

M-am întors. Auzind închizându-se uşa de la intrare, am 
realizat că de această dată eram într-adevăr singur. 


Capitolul 9 


Şi singur am rămas în cele trei zile care au urmat. 
Comandam masa la restaurant şi continuam să ascult ştirile, 
din trei în trei ore. 

Telefonul nu mă prea lăsa să respir. Oamenii doreau să afle 
cum mă simţeam; prietenii se ofereau să treacă să mă vadă, 
părând jigniţi când le spuneam că încă nu mă simţeam în stare 
să primesc vizite. În final, am renunţat să mai răspund la 
telefon. 

A treia zi dimineaţa, doctorul Summers îmi scoase 
pansamentele. Mă asigură că eram ca nou, în afara unei 
porţiuni tunse, în spatele craniului şi că era momentul s-o 
pornesc în croaziera plănuită. L-am asigurat că mă voi gândi la 
asta şi-am scăpat de el. 

Începeam să regret tratamentul aplicat lui Jenny. Speriat la 
început, n-avusesem în cap decât un singur gând, să rămân 
singur, însă acum, că reuşisem să-mi stăpânesc panica, mă 
linişteam singur, spunându-mi că Rhea şi Fel nu vor cădea în 
mâinile poliţiei. Poate că se aflau deja în Mexic ori în America 
de Sud, în timp ce eu rămâneam lipit de aparatul de radio. 

Poate că trebuia s-o sun pe Jenny şi să-i explic că, urmare 
şocului, mă lăsasem în voia nervilor, însă în prezent mă 
gândeam să repunem în discuţie ideea croazierei. Mi-ar fi iertat 
conduita incalificabilă, acceptând să mă însoţească? 

Ezitam. 

Voi aştepta încă cincisprezece zile, mi-am spus, iar dacă în 
acest timp nu am veşti despre cei doi Morgan, plec. 

I-am scris lui Jenny, punând comportamentul meu pe seama 
stării de sănătate, asigurând-o că acum mă simţeam mult mai 
bine. Cum mă gândeam din nou la plecarea în croazieră, am 
întrebat-o dacă mai era dispusă să mă însoţească. Recitind însă 
scrisoarea, am găsit-o falsă, aşa că am rupt-o. 

În cea de-a patra zi, cu preţul unui efort uriaş, m-am urcat 
într-un taxi, cu care m-am dus la magazin, luând în servietă 
colierul doamnei Plessington. 

Domnişoara Barlow, Pierre Martin şi Hans Kloch m-au primit 


cu braţele deschise. Până şi Terry, chiar dacă s-a arătat mai 
puţin călduros, a avut bunul simţ să mă întrebe măcar cum mă 
simţeam. 

Am intrat în biroul lui Tom Luce, punând servieta pe masă. 

— Tom... îţi sunt dator nişte explicaţii, în legătură cu colierul. 

Îmi aruncă o privire ciudată şi dădu din cap, aşteptând. I-am 
spus adevărul. Sydney îşi exprimase dorinţa de a revinde 
colierul, pe cont propriu. Încercasem să-i sugerez să n-o facă, 
întrucât asta contravenea principiilor meseriei noastre, dar se 
încăpăţânase. 

— Ştiam asta, spuse calm Tom Luce. Vezi tu, Larry, mie îmi 
scapă puţine lucruri. Eu eram cel care-l gira pe Sydney aşa că, 
în momentul în care mi-a cerut să vândă acţiuni în valoare de 
şapte sute cincizeci de mii de dolari şi auzisem că doamna 
Plessington era plină de datorii până-n gât, am făcut imediat 
legătura. Nici nu mi-a trecut prin cap să fac vreo obiecţie, iar 
gândul că Sydney şi-a făcut probleme cu asta mă necăjeşte. 

— Am moştenit colierul, Tom, dar prefer să-l las în afacere. 
Când îl vom reface după macheta lui Sydney şi-l vom revinde, 
aş dori ca beneficiul să revină firmei. 

— Aşa trebuie să acţioneze un asociat, recunoscu Tom, dar 
firma ţi-l va răscumpăra la preţul plătit de Sydney. Aşa mi se 
pare cinstit. lar beneficiul va fi vărsat, într-adevăr, firmei. 

— Perfect... În acest caz, te-aş ruga să ai amabilitatea de a- 
mi cumpăra acţiuni, Tom. Tu erai cel care administrai averea 
lui Sydney şi ţi-aş fi recunoscător să faci asta şi pentru mine. 

Am simţit că propunerea îi făcea plăcere. Am vorbit apoi 
despre afacerile casei. Martin şi Kloch ofereau satisfacţie 
totală. Până şi Terry se descurca destul de bine. 

— Părerea mea, Larry... pentru tine e prea devreme să te 
reîntorci la muncă, îşi dădu cu părerea Luce. Nu-mi pari prea în 
formă. De ce nu te duci în croaziera de care îmi vorbeai? 

— Mă gândesc la asta, însă nu pentru perioada imediat 
următoare. Mai întâi intenţionez să mă aranjez în apartamentul 
lui Sydney. Înainte de a pleca în acea călătorie va trebui să mă 
descotorosesc şi de fostul meu apartament, cu mobilă cu tot şi 
să mă instalez în noua locuinţă. Asta îmi va lua, cu siguranţă, o 
săptămână sau două. Dacă în perioada asta apare vreo 
problemă la firmă, ştii unde să mă găseşti. 

Plecând de la firmă, am cerut şoferului să mă ducă la 


apartamentul lui Sydney. Harry Greyson, portarul de zi, îmi 
veni în întâmpinare, când m-a văzut apropiindu-mă de ghereta 
lui. 

— Mă bucur să vă revăd, domnule Carr. Nenorocită treabă! 
Îmi lipseşte domnul Sydney... Un adevărat gentleman! 

— Ei, da, am spus, oftând. 

Apoi am continuat: 

— Mă instalez în apartamentul lui, Harry. Ai cheile? _ 

— Da, domnule. Am citit în ziare că sunteţi succesorul său. În 
clipa aia am spus, şi v-o repet, în numele personalului acestui 
imobil: Bine aţi venit acasă, domnule Carr. Suntem foarte 
fericiţi să ştim că veţi locui aici. 

— Mulţumesc, Harry. 

— Nimeni n-a pătruns în apartament, după ce poliţia a 
terminat ancheta. Înainte să vă instalaţi, va fi nevoie de o 
curăţenie serioasă. 

— Ai adresa lui Claude, cumva, Harry? Mă întreb dac-ar fi 
dispus să lucreze pentru mine? 

— M-ar mira să nu vrea. O să vă dau numărul lui de telefon. 
Un moment, vă rog. (Intră în ghereta lui, răscoli într-un sertar 
şi se întoarse cu o bucată de hârtie.) S-ar părea că e încă foarte 
tulburat. 

— N-a mai dat pe-aici, după ce... 

— Nu, domnule. S-a dus la bătrâna sa mamă, pentru vreo 
două săptămâni, însă cred că s-o fi întors. 

— Am să-i telefonez. 

Şi luându-i din mâini petecul de hârtie, împreună cu cheile: 

— Mulţumesc, Harry. Mă duc numai s-arunc o privire, sus. 
Nu întârzii mult. 

În timp ce ascensorul mă urca până la ultimul etaj, mi-am 
reamintit noaptea aceea fatală, şi parcă am simţit cum ceva mă 
oprea să intru pentru prima oară după moartea lui Sydney, în 
apartamentul său. 

Ajuns în faţa uşii, am ezitat. Era ceva ca o slăbiciune, o 
ameţeală, aproape, însă am reuşit să-mi revin. Sydney e mort, 
mi-am spus. De-acum, acest apartament îmi aparţine. Aici voi 
trăi. Trebuie deci să mă eliberez de acest complex de vinovăţie. 
Nu eram responsabil de moartea sa! Asta mi-o spusesem de nu 
ştiu câte ori, în lungile ceasuri de singurătate. Nu trebuia să 
mă consider vinovat. 


Am introdus cheia în broască, pătrunzând în holul de la 
intrare. Se auzea foşnetul discret al aparatului de aer 
condiţionat. Am tras cu urechea. Să-l fi lăsat poliţia pornit? Şi- 
adică, nimeni nu mai urcase să se asigure că lumina şi aerul 
condiţionat fuseseră oprite? 

Intrigat, am împins uşa salonului. 

În faţa mea, cu pistolul în mână, stătea Fel Morgan. 


De la etajul de dedesubt, am distins lătratul unui câine, 
zgomot de voci şi apoi iară lătrături. 

Am rămas țintuit locului, neputându-mi lua ochii de la arma 
ce părea gata să scuipe moarte. 

Atenuată de geamurile duble, din stradă urcă până la mine 
sirena unei ambulanţe. Acolo jos, foarte departe, de mine, viaţa 
continua în Paradise City. 

Privirea mea se mută de la ţeava pistolului la chipul lui Fel. 
În clipa aceea lăsă arma în jos, spunând, cu voce tremurată, 
îngrozită aproape: 

— Dumnezeule! Am crezut că erau poliţiştii! 

Am realizat că era mai speriat decât mine. Asta mă linişti 
întrucâtva, însă inima continua să-mi bată cu putere, iar gura- 
mi era uscată. 

Cât despre el, avea totul dintr-un cerşetor. _ 

Murdar, slăbit, cu chipul năpădit de o mirişte roşietică. În 
plus, puţea. Purta tot haina grena cu buzunare negre, aplicate, 
însă atât de murdară încât nu mai era de recunoscut. Pantofii, 
plini de noroi, arătau de parc-ar fi hoinărit cu ei numai prin 
mocirle. Spaima i se citea în ochi, iar gura căpătase un tic. 
Respirația sacadată şuiera printre dinţii cariaţi. 

— Când am auzit cheia răsucindu-se în broască, spuse cu 
glas nesigur, m-am gândit că ăla eram! Am crezut că sunt în 
siguranţă aici, măcar câteva zile. Se întoarse, trântindu-se într- 
un fotoliu. Pistolul îi scăpă din mână, căzând, cu zgomot surd, 
pe splendidul covor persan al lui Sydney. Işi acoperi faţa cu 
mâinile negre de murdărie, începând să plângă. Am închis uşa, 
după care m-am îndreptat cu pas nesigur către micul bar 
portativ. Cu mâinile tremurânde am turnat două pahare 
zdravene de whisky. 

— Ia şi calmează-te, am spus, punând paharul lângă el, pe 
măsuţă. Linişteşte-te, ce dracu! Ia şi bea asta! 


Ridică încet capul, ştergându-şi lacrimile cu dosul mâinii. Din 
expresia lui disperată, ca de animal hărțuit, am simţit că putea 
fi extrem de periculos. 

— Nenorocitule! mă apostrofă, cu glas gâtuit. Cu vorbele tale 
frumoase m-ai atras în rahatul ăsta! Acum, tu să mă scoţi! 

Am dat pe gât jumătate din paharul cu whisky, aşezându-mă 
într-un fotoliu, lângă el: 

— Unde e Rhea? 

Strânse pumnii, lovindu-şi tâmplele cu ei. Mi-am dat seama 
că era înnebunit de spaimă, lucru care mi-a redat oarecum 
încrederea. 

— Haide, Fel, lasă tâmpeniile! Răspunde-mi: unde-i Rhea? 

— Nu mai vorbi de putoarea aia! (De data asta îşi lovi 
genunchii cu pumnii.) Tre’ să m-ajuţi! Tu m-ai băgat în asta! Am 
citit în ziare... Mă caută pentru crimă! 

Văzându-l pe jumătate mort de spaimă, am înţeles că puteam 
face din el tot ce voiam. 

— Am să te ajut, însă mai întâi trebuie să ştiu ce s-a 
întâmplat. Unde-i Rhea? 

Începu iarăşi să plângă, scuturat de hohote. Am mai tras un 
gât zdravăn de whisky, rezemându-mă cu spatele de fotoliu, 
observându-l mai bine, scârbit de laşitatea şi împuţiciunea lui. 

L-am lăsat să-şi facă mendrele. După ce se sătură de plâns, 
se şterse la ochi cu pumnii, uitându-se la mine cu un aer 
îndobitocit. 

— Dacă mă înhaţă, iau douăzeci de ani, zise, cu voce 
întretăiată. N-aş putea îndura! Nu sunt făcut pentru aşa ceva! 
Douăzeci de ani după gratii!... Viu, nu pun ei mâna pe mine! 

— Mai termină odată să-ţi plângi de milă, da? Te întreb încă 
o dată: unde e Rhea? 

— Scârba aia! Putoarea de soră-mea! (Se ridică, dându-şi cu 
pumnii în cap, apoi se lăsă îndărăt în fotoliu; comportamentul 
unui om cu adevărat nebun.) lţi jur, pistoalele-alea nu erau 
încărcate! Doar îmi spuseseşi să nu le încarc şi eu te-am 
ascultat. Ea le-a încărcat! Ea a făcut totul! Ea l-a omorât pe 
poponar! a încercat să te omoare şi pe tine! Ştii, doar! Vreau să 
le spui poliţiştilor că eu n-am avut niciun amestec în asta! 

— Unde e Rhea? 

— Nu mă crezi, nu? Crezi că sunt la fel de ordinar ca ea? Nu-i 
adevărat! Ea mi-a adus numai nenorociri! Nu trebuia s-o mai 


primesc înapoi! Nu trebuia s-o ascult! Douăzeci de ani în 
spatele gratiilor! N-aş putea rezista! 

— Ce naiba faci pe-aici? am întrebat calm, sperând că tonul 
meu îl va potoli puţin. 

Se răsturnă în fotoliu, prinzându-şi capul în mâini. 

— Ai terminat cu întrebările tâmpite? l-am auzit. Vreau să 
dispar de-aici. Am nevoie de bani. De-o maşină! Nu mai pot să 
stau în blestemata asta de cuşcă! i 

— O să-ţi dau bani. Te ajut să fugi. Îţi fac rost de-o maşină. 

Se uită la mine. Continua să tremure, însă avea acum în ochi 
o lucire de speranţă. 

— Ar fi bine s-o faci! spuse, cu glas răguşit. Tu şi milioanele 
tale nenorocite! Tu ţi-ai făcut treaba, nu? 

Tocmai comisese o gravă greşeală. Începuse să-mi fie milă de 
el, dar ultimele cuvinte care-i ieşiseră din gură au ucis pe loc 
orice urmă de compasiune. 

— Ţi-am spus că am să te ajut. 

— De ce l-a omorât pe poponar? întrebă, studiindu-şi mâinile 
jegoase. Aia e o ordinară, îţi spun eu! Ştii ce mi-a făcut mie... 
fratele ei? (Îmi aruncă o uitătură de nenorocit.) Am luat-o din 
loc din coşmelia asta afurisită. Colierul era la ea. Am sărit în 
maşină, ea la volan. Am mers ca demenţii, până la autostradă. 
Eu o înjuram fiindcă a tras, dar ea nici nu se uita la mine. 
Credeam că fugim la Miami. O lăsam să-şi vadă de treabă, dar 
continuam s-o înjur. Când am ajuns la marginea mlaştinilor, 
acolo unde sunt nişte stufărişuri, ştii unde, nu? chiar la ieşirea 
din oraş, a pus o frână de-a venit maşina în bot. Muream de 
frică. M-am întors, să văd dacă nu cumva aveam poliţia pe 
urme. Am ţipat la ea să conducă mai departe. Atunci s-a uitat la 
mine. Parc-o văd. (Încă o dată, îşi lovi genunchii cu pumnii.) 
Ochii... parcă erau două bucăţi de gheaţă! „Cauciucul din 
dreapta, spate, are pană. Du-te şi vezi ce e”, mi-a zis. lar eu, ca 
un bou, nu m-am prins. Am coborât. Tot aşa cum înghiţisem şi 
vorbele tale frumoase. Nici n-ajunsesem în spatele maşinii, că 
putoarea a şi pornit, cu roţile scrâşnind... Nu mai putea ea de 
ce mi se întâmpla mie. 

Glasul i se frânse şi începu să plângă din nou, legănându-se 
în fotoliu, înainte şi înapoi, în disperarea lui. Am aprins o 
ţigară. Nu-mi mai era teamă de el, însă continua să rămână 
periculos. Dac-ar fi fost arestat, ar fi vorbit. 


Am luat o hotărâre, cu sânge rece. Dacă doream să-mi salvez 
pielea, trebuia să-l reduc la tăcere. Am rămas aşezat, fumând şi 
privindu-l cum plângea, trăgându-şi nasul. Murdăria de pe el, 
mirosul groaznic, micimea lui ca om, totul îmi trezea dorinţa de 
a-l strivi ca pe un păduche. 

Orologiul de la hotelul oraşului sună ora douăsprezece. 
Prânzul. 

— Probabil că ţi-e foame, Fel, am spus. Mă duc să comand 
nişte mâncare. 

— Crăp de foame, într-adevăr, spuse, oprindu-se din suspine. 
Nu-ţi poţi da seama prin ce-am trecut! În nenorocirea aia de 
mlaştină, am mâncat peşte crud şi crabi! N-ai fost niciodată 
acolo? Foşcăie de şerpi şi aligatori! 

Am telefonat la restaurant, cerându-i şefului de sală să-mi 
trimită sus un prânz. 

— Fugi pe terasă, Fel. Ascunde-te. 

Şi-a luat paharul cu whisky, l-a dat pe gât, apoi s-a hotărât să 
se refugieze pe terasă. 

I-am dus paharul la bucătărie, timp în care mintea mea lucra. 
Cum să-l reduc la tăcere? Am realizat că, de fapt, puneam la 
cale asasinarea lui, iar acest gând nu mă tulbura defel. Dacă 
reuşeam să mă descotorosesc de el mai întâi, apoi de Rhea, 
eram salvat şi nu numai salvat. Aş fi avut lumea la picioare. 

M-am reîntors în salon, aşezându-mă. Până când a ajuns 
chelnerul, în vreun sfert de oră, în mintea mea începuse să 
prindă contur un plan. Speram să pot scăpa de Fel fără 
probleme, dar n-avea să fie deloc uşor cu Rhea. Fiecare lucru la 
timpul lui, mi-am spus. _ 

Chelnerul sosi, împingând o măsuţă pe rotile. Imi adresă un 
zâmbet cu gura până la urechi. 

— "'nă ziua, dom'le Carr. Ce plăcere să vă văd iarăşi. V-am 
adus o şampanie, cu complimentele şefului. S-a îngrijit personal 
de comanda dumneavoastră. 

L-am atins cu doi dolari bacşiş şi imediat ce a dispărut m-am 
dus după Fel, pe terasă. Se aşezase pe balustradă, cu genunchii 
la gură. 

— Treci şi bagă-n tine. 

O luă înaintea mea, grăbit s-ajungă la masă. Se uită la 
capacele care acopereau totul, după care se instală şi începu să 
se îndoape. Clefăia ca un porc, îndesându-şi în gură, mai să se 


înece. Îngreţoşat, m-am retras pe terasă, să aştept până 
termină, continuând să născocesc planuri cu care să-i vin de 
hac. L-am auzit râgâind şi-am bănuit că a terminat, aşa că m- 
am întors în salon. 

Dumnezeu ştia ce-avea să gândească chelnerul, văzând în ce 
hal arăta măsuţa cu rotile. Fel pătase toată faţa de masă, 
lichidase enormul platou cu brânzeturi, golise coşuleţul pe care 
se aflaseră şase pâinici; pete de vin se aflau nu numai pe 
şerveţelele care decoraseră serviciul, ci şi pe toată faţa de 
masă. Rosese, de asemenea, absolut toate fructele. 

Asta e, mi-am spus. Un bacşiş de zece dolari va aranja 
lucrurile. 

M-am uitat apoi la Fel care, aprinzând o ţigară, îşi dădu 
drumul la gură. 

— Ei, bătrâne, s-ar zice că voi ăştia, bogătaşii, ştiţi să trăiţi! 
N-am băgat în mine aşa, în viaţa mea! 

— Probabil erai mort de foame. 

— Păi da... în vreme ce tu îţi vedeai de-ale tale, eu stăteam 
ascuns în mlaştini, cu şerpi în jurul meu. (Imi aruncă o privire 
rea.) Tu m-ai băgat în tot rahatul ăsta... Deci, tu să mă scoţi, 
fiindcă dacă nu, eşti dus! Dacă m-agaţă poliţia, te dau în gât. 
lau eu douăzeci de ani, dar iei şi tu la fel. 

Habar n-avea el că tocmai îşi semnase condamnarea la 
moarte. 

— Ia zi, Fel, cum ai făcut de-ai intrat în apartament? l-am 
întrebat, aprinzându-mi şi eu o ţigară. 

— E la îndemâna oricărui meseriaş. Nimic mai simplu. Dar să 
nu mai vorbim de asta... îmi trebuie maşină şi parale. 

— Poţi lua Fordul meu, care e parcat jos. Iar bani, câţi îţi 
trebuie? 

— Cincizeci de mii, spuse, studiindu-mă. 

— Se poate face. Iar după asta, care-ţi sunt planurile, Fel? 

— Mă duc până la Key West. Acolo am un amic care o să mă 
treacă în Cuba. Când ajung, o să-ţi trimit adresa. (Se uită iarăşi 
la mine, de sus în jos, şi-am înţeles că whiskyul începea să-şi 
facă efectul.) O să-mi trimiţi cinci sute de mii de dolari, cu care 
o să fim chit. După ce-i voi primi, n-o să mai auzi niciodată de 
mine. 

— Da, dar rămân cu Rhea în cârcă, am observat. 

— Asta-i altă poveste. E treaba ta. Eu îmi văd doar de mine. 


Colierul e la ea, aşa că nu văd de ce ţi-ar face necazuri, pe când 
eu n-am nimic. 

— Ea unde e, Fel? 

— Ce te freacă pe tine grija unde e? Nu te băga. E otravă 
curată! Nu te mai gândi la ea... O să mărite colierul ăla şi va 
dispare din circulaţie. Ascultă la mine, nu te mai gândi la ea! 

I-am mai turnat un whisky, ţeapăn. Rânji, dând paharul pe 
gât. 

— Maica mă-sii! S-ar zice că o duceţi bine, voi ăştia! (Apucă 
sticla de whisky, umplându-şi paharul.) Scroafa aia de sor-mea! 
Înţelegi ce vreau să zic, nu? O doare pe ea undeva de toată 
lumea asta, în afară de gagiul ei. Un vierme! Un gunoi! Pun 
pariu că şi-n momentul ăsta şi-o trage cu el. I-a intrat în sânge, 
împuţitul! 

— Fel, dacă iei maşina mea n-o să ai probleme. Imediat ce se 
lasă noaptea... să spunem pe la zece, te urci la volan şi-o iei din 
loc. 

Se uită la mine cu ochii mijiţi şi-am realizat că se îmbătase. 

— Şi paralele? zise 

— Nicio problemă. Îi am aici. 

— Aici? făcu, încercând să mă fixeze cu privirea care-i 
devenea cam crucişă. 

— Da. 

— Faci băşcălie de mine? Ia arată-mi-i. 

— Imediat, dar mai întâi, spune-mi cine-i tipul Rheei. 

— Doar n-o să-ţi pui mintea c-o lichea măruntă ca Spooky, 
spuse Fel, pe care glasul nu prea-l mai asculta. Doamne! ce 
canalie şi ăsta! Trebuie într-adevăr să fii tâmpit, ca sor-mea, să 
te încurci cu o jigodie ca el!... Ca să nu mai vorbim că e cu zece 
ani mai mic ca ea. 

— Tu vorbeşti de Spooky-leroare? 

— Păi da... îl ştii? 

— Am avut de-a face cu el la Luceville... Ciudat soi de om. 

— Poţi s-o mai spui odată. (Se răsturnă în fotoliu.) Mama mă- 
sii! Am mâncat bine, ca un rege! 

— Cum a putut o fată ca Rhea să se combine cu unul ca 
Spooky? 

— Du-te şi întreab-o! Era nebună după el încă înainte să facă 
puşcărie. Nici nu ieşise bine, că s-a şi dus după el. O dobitoacă! 
Cu o jigodie ca ăla! (Se încruntă, clătină din cap şi începu să se 


frece la ochi, cu mâinile murdare.) Cred c-am băut prea mult... 
Tre' să sforăi niţel. 

— Asta e. Culcă-te puţin. 

Un instinct pur animalic îl făcu să sară în sus: 

— Arată-mi banii, gagiule. Zici că-i ai aici... Să-i văd. Aici era 
treaba. 

— Sunt în seif, am spus, ridicându-mă. 

— Seif?... Ce seif? 

M-am îndreptat către pictura lui Picasso, pe care am dat-o 
jos de pe perete, dând astfel la iveală seiful. 

— Doamne, Doamne! exclamă Fel, ridicându-se, împleticit. 
Nu mi-ar fi dat prin cap să mă uit acolo! Şi zici că în cutia aia 
de conserve sunt banii? 

— Ei, da, acolo sunt. 

— Păi atunci, deschide-l, gagiule... Dă-i drumul! 

Am manevrat cadranul, ştiind că acţionând astfel declanşam 
alarma legată de postul de poliţie. 

— Nu prea sunt obişnuit, am spus. Ştiu care-i combinaţia, dar 
e cam complicat. 

— Complicat sau nu, zise, suflându-mi în ceafă duhoarea de 
whisky, aplecat să privească mai bine cadranul, mie să-mi 
deschizi seiful ăsta. 

Am învârtit butonul, făcând să clipească cifrele. Ştiam că de- 
acum o maşină a poliţiei era pe drum spre noi. 

— Doi-unu, cinci-opt, şase-nouă, am bodogănit. (Cadranul îl 
manipulam eu bine, însă normal că nu era combinaţia reală 
care, din cauza festelor pe care memoria i le juca lui Sydney, 
era una dintre cele mai simple, ceva gen unu-doi-trei, după cum 
îmi explicase Tom Luce. Am apăsat pe mâner, scuturând din 
cap.) Cred că am greşit ceva. Dă-i drumul, Fel... încearcă tu. Eu 
îţi dau cifrele, una după alta. 

— Eu? Păi sunt prea beat, acum! (Aproape căzu peste mine, 
dezechilibrându-mă.)  Deschide-l, dacă-ţi spun! Deschide-l, 
nenorocitule! Te sfătuiesc s-o faci! 

Am reînceput să manevrez cadranul. Cât timp le trebuie 
ălora de la poliţie s-ajungă? Am început să mă treacă toate 
apele. 

— Doi-unu, cinci-opt, şase-nouă, am reînceput, tot răsucind 
cadranul. Acum e bine. (Am apăsat pe mâner.) Ei, asta le 
întrece pe toate! 


— Nu poţi să-l deschizi, hai? mârâi Fel. Vrei să mă înşeli? 

— Totuşi, combinaţia e bună. Nu pricep de ce rahatul ăsta de 
seif nu se deschide. 

În acelaşi moment, telefonul începu să sune. 

Ne-am întors, şi unul şi altul, uitându-ne la aparat. Din doi 
paşi am ajuns lângă el, ridicând receptorul: 

— Alo... Da? 

— Domnul Carr? Aici e Harry, portarul. Sunt doi ofiţeri de 
poliţie care vor să urce. Nu sunteţi rănit, sper? 

— Nu... Cred că aţi greşit numărul. 

Am pus receptorul în furcă după care, întorcându-mă, l-am 
văzut pe Fel traversând încăperea şi luând pistolul. 

— Greşeală, nu? zise, privindu-mă fix. 

— Da. 

Privirile ni s-au întâlnit. 

— Încerci să mă păcăleşti, hai, mizerabilule? 

— la mai tacă-ţi fleanca! 

Cu inima bătând, m-am apropiat de seif şi, în timp ce 
manevram din nou cadranul, cineva sună la uşă. M-am întors şi 
l-am văzut pe Fel care, țintuit locului, privea fix holul de la 
intrare, prin uşa deschisă a salonului. 

— Deschide-ţi! strigă o voce. Poliţia! 

Fel îndreptă pistolul spre mine. 

— Gunoiule! 

— Repede! pe terasă... Eu o să-i rețin! (M-am apropiat de el, 
cu nervii întinşi, întrebându-mă dacă va trage.) 

Soneria de la uşă reîncepu. 

Urmat de Fel, mă aflam deja pe terasă. 

— Poţi să scapi pe-aici... dar ia-o din loc! la maşina mea iar 
eu, în timpul ăsta, o să-i rețin. 

Tremurând de-i clănţăneau dinţii, Fel se aplecă peste 
balustradă, încercând să repereze balconul de dedesubt. 

M-am strecurat în spatele lui şi, apucându-l de partea de jos 
a pantalonilor, l-am ridicat. 

Scoase un urlet îngrozit, pistolul îi scăpă din mână şi o porni 
după el, cu capul în jos, chiar în clipa în care poliţiştii spărgeau 
uşa. 

O 

Ce uşor a mers, mi-am spus, în timp ce rulam pe şosea, spre 

Luceville... Ridicol de uşor. Reducându-l la tăcere pe Fel, 


depăşisem o etapă importantă. Venea acum la rând Rhea. 

Sergentul Hess mă căutase, punându-mi o mulţime de 
întrebări, însă din atitudinea lui respectuoasă am dedus că mă 
puteam socoti norocos să mă aflu încă în viaţă. 

I-am povestit cum, intrând în apartament, mi-am dat seama 
că mi-o luase cineva înainte, însă înainte să apuc să reacţionez 
în vreun fel, Morgan apăruse, cu pistolul în mână, 
ameninţându-mă că dacă dau alarma mă împuşcă. l-am mai 
spus că se apucase să bea, iar asta îi dezlegase limba, făcându-l 
să-mi descrie zilele şi nopţile petrecute în mlaştini, crăpând de 
foame. Atunci comandasem masa la restaurant şi, după ce se 
îndopase, îmi ceruse bani. Asta fusese şansa mea. Ştiam sigur 
că seiful lui Sydney era legat de un semnal de alarmă la 
comisariatul central. La sosirea poliţiei, Morgan, cuprins de 
panică, alergase pe terasă, încercând să coboare până la 
balconul etajului de dedesubt, încercasem să-l împiedic. 
Trăsese în mine şi, în acea clipă, dând drumul balustradei, 
căzuse în gol. 

Tot ce a găsit Hess, scotocind apartamentul, confirma 
spusele mele. Toate indiciile dovedeau că Morgan dormise în 
apartament, lăsând peste tot amprentele mâinilor lui murdare. 

— Acum ştiu că aceşti doi răufăcători sunt cei pe care-i 
căutăm, spuse Hess. Nu ne mai rămâne decât să punem mâna 
pe surioară. 

Nu înainte de a o găsi eu, am reacţionat în gând. l-am 
povestit atunci lui Hess cum Rhea, după ce-l abandonase pe 
frate-său, fugise cu colierul. Apăruse ocazia să-i îndrum pe o 
pistă greşită şi n-am scăpat-o. 

— Morgan mi-a mai spus că urma s-o ia înspre Key West, de 
unde un amic avea să-l treacă în Cuba. Era convins că şi Rhea, 
după ce-l zvârlise din maşină, continuase drumul tot spre Key 
West. 

— Cuba! făcu Hess, strâmbându-se. Dac-a apucat să ajungă 
acolo, atunci nu trebuie să ne mai gândim că vom pune mâna 
pe ea. 

Ziarele au scris o mulţime despre moartea lui Fel. Nu se 
putea ca Rhea să nu le fi citit, însă ceea ce nu ştia ea era că Fel 
îmi povestise despre legătura ei cu Spooky. Poate că nu se 
ascundea în coteţul amantului ei, însă merita să mă duc să văd. 
Trebuia s-o reduc şi pe ea la tăcere. Rămasă în viaţă, viitorul 


meu nu mai făcea prea mulţi bani. 

Am aşteptat sfârşitul anchetei legate de moartea lui Fel, 
după care l-am anunţat pe Hess că plecam la San Francisco, să- 
mi schimb gândurile. Îmi ceru să rămân în contact cu el fiindcă, 
în caz că reuşeau să pună mâna pe Rhea, eu aş fi fost 
principalul martor al poliţiei. Din expresia chipului său am 
priceput însă că speranţe s-o găsească nu prea erau. 

Înainte să plec din Paradise City spre Luceville, i-am 
telefonat lui Claude, servitorul lui Sydney. l-am explicat că 
urma să mă instalez în apartamentul cu terasă, întrebându-l 
dacă dorea să intre în serviciul meu. 

— Vă mulţumesc pentru ofertă, domnule Larry, spuse, dar o 
dată ce am lucrat pentru domnul Sydney, n-aş mai putea servi 
un alt stăpân. Dacă asta vă ajută cu ceva, pot să vă găsesc pe 
cineva serios. 

— Nu-i nevoie, i-am răspuns, închizând. 

Refuzul acestui homosexual dolofan şi îmbătrânit m-a scos 
dintr-ale mele. L-aş fi plătit la fel ca Sydney. În fond, cine se 
credea ăsta? 

Gândindu-mă, pe urmă, i-am înţeles mai bine reacţia. De ce- 
ar fi continuat să mai muncească, o dată ce Sydney îi lăsase 
moştenire o sumă cu care putea trăi confortabil? Nu asta era 
explicaţia reală. De fapt, Claude mă dispreţuia - simţeam asta - 
pentru că mă instalam între mobilele lui Sydney... Lucru pentru 
care începeam să mă dispreţuiesc eu însumi. 

La trei zile după încheierea anchetei, m-am urcat în maşina 
mea Ford Capri, luând-o spre Luceville. Cu o seară înainte 
fusesem la Miami, de unde-mi cumpărasem un echipament 
hippy complet: cămaşă înflorată, blue-jeans şi sandale negre. 
M-am deplasat apoi pe chei, de unde am cumpărat un pistol 
calibrul 38 automat, încă unul Special Police şi o cutie de 
cartuşe. În sfârşit, am intrat într-un bazar, de unde am luat o 
perucă cu păr negru, cârlionţat, o centură lată, a cărei 
cataramă imita un craniu în miniatură şi un cuţit cu siguranţă. 

Întors acasă, am luat nişte pământ din ghivecele cu flori de 
pe balcon, l-am amestecat cu ulei şi apă, murdărind 
conştiincios cămaşa înflorată şi pantalonii. 

La treizeci de kilometri de Luceville, am oprit într-un târg, 
am lăsat Fordul Capri într-un garaj apoi, cărând valiza în care 
aveam tot calabalâcul hippy, m-am oprit la un vânzător de 


maşini de ocazie, de la care am cumpărat un Chevrolet vechi, 
rablagit. 

Puțin mai departe, m-am deghizat în hippy, punându-mi şi 
peruca scărmănată, undeva, pe o plajă pustie. Nu mă mai 
bărbierisem de vreo trei zile şi, uitându-mă în oglinda 
retrovizoare a Chevroletului, mi-am spus că nici măcar Jenny, 
dac-o întâlneam, nu m-ar fi recunoscut. 

Eram pregătit acum să trec la acţiune. 

M-am aşezat la volan şi, studiind drumul prin parbrizul 
prăfuit, mi-am pus la cale planurile. 

Nu simţeam nici cea mai mică remuşcare pentru că-i făcusem 
de petrecanie lui Fel Morgan, deoarece nu mă îndoiam nicio 
clipă că m-ar fi şantajat până la sfârşitul zilelor mele. La fel, nu 
simţeam nicio părere de rău pentru soarta pe care i-o 
rezervasem Rheei, dac-aveam s-o găsesc... 

Era ori ea, ori eu. 

Ştiam totuşi că n-avea să fie uşor. Era posibil să nu se fi dus 
să se ascundă la Spooky, după cum existau şanse ca ea să se 
afle acolo. Iar în acest caz, trebuia s-o atrag într-o cursă şi s-o 
omor. 

Numai că acest dublu plan se prefigura în mod sigur la fel de 
periculos, de greu de dus la bun sfârşit precum prinderea şi 
uciderea unei pisici sălbatice. 

Pentru mine însă, asta era unica soluție. 


Capitolul 10 


Am intrat în Luceville chiar în clipa în care orologiul 
hotelului anunţa, cu şase bătăi, ora optsprezece. Din cauza 
fumului şi a prafului de ciment, am fost nevoit, ca toţi ceilalţi 
şoferi, să conduc în coloană. Simţeam cum pe sub guler îmi 
pătrundea praful iritant - care mă făcea nostalgic. 

Ca s-ajung la Lexington, unde-şi avea cuibul Spooky, trebuia 
să tai centrul oraşului, unde m-am trezit blocat în şirul de 
maşini care, odată sfârşită ziua de lucru, se întorceau acasă. În 
timp ce mă târâm, la pas, pe lângă imobilul în care se afla 
biroul lui Jenny, m-am întrebat dacă ea se afla acolo, sus, la 
etajul şase, cu cocul ei veşnic gata să se desfacă, completând 
de zor formulare galbene. Nu era însă momentul să mă gândesc 
la Jenny. Acest lucru nu-mi mai era permis, mi-am spus, până 
când aveam să-mi rezolv problema. Până atunci, ea rămânea 
pentru mine fiinţa de preţ la care puteam visa, dar nu aveam 
acces. 

Am parcat Chevroletul la o distanţă bună de Lexington, apoi, 
luând sacoşa în care îndesasem de-a valma o cămaşă de 
schimb, sculele de bărbierit, pistolul 38 automat, am făcut 
drumul pe jos, printre casele dărăpănate, până la Lexington. Se 
lăsa noaptea, iar firmele luminoase începeau să se aprindă. În 
afara câtorva beţivani bătrâni, rezemaţi printre lăzile de 
gunoaie şi-a câtorva negrişori care jucau mingea, Lexingtonul 
era pustiu la ora aceea. 

Peste drum de numărul 245 unde se găsea magherniţa lui 
Spooky, se ridica o clădire de patru etaje, ca vai de ea. Doi 
copii murdari, cu mucii atârnând la nas, stăteau pe treptele de 
la intrare. Cu pumnişorii murdari strânşi între genunchi şi 
gâturile înfundate între umerii slăbănogi, admirau, în lipsă de 
altceva, gunoaiele din şanţul de scurgere, între care şi o pisică 
moartă. 

Pe uşa de la intrare, un bilet scris ca vai de lume anunţa: 


CAMERE DE ÎNCHIRIAT 


Era prea frumos pentru a fi adevărat. M-am oprit, aruncând o 
privire la 245, chiar vizavi, după care am urcat treptele, ocolind 
necăjiţii aceia de copii care se uitau la mine bănuitori. Am 
intrat într-un culoar care puţea a urină, mizerie şi murdărie de 
animale de casă. 

În pragul unei uşi apăru o femeie în vârstă, scobindu-se în 
puţinii dinţi pe care-i mai avea, ca nişte cioburi, cu un chibrit 
vechi. Părul rar, gras, îl purta strâns într-o coadă ca de şobolan. 
Până şi bluza îi era ţeapănă de jeg. Părea să aibă pe puţin 
optzeci de ani, dacă nu mai mult. 

În clipa în care m-am oprit în faţa ei, m-a studiat cu atenţie, 
de la peruca încâlcită, până la sandalele tocite, iar din expresia 
ei dispreţuitoare am înţeles că nu-i inspiram nici cea mai mică 
încredere. 

— Ai o cameră să-mi închiriezi, mamaie? am întrebat, punând 
jos la picioare sacoşa. 

— Nu-ţi permit să mă numeşti mamaie, golanule, răspunse cu 
o voce stridentă. Trebuie să-mi spui doamna Reynolds, bagă la 
cap. 

— De acord, doamnă Reynolds. Deci, ai o cameră? 

— E doişpe dolari pe săptămână, plata în avans. 

— Pot s-o văd? 

Replicile dintre noi păreau ieşite dintr-un film prost, iar după 
chicotitul ei am înţeles că simţea asta, ca şi mine. 

— La etajul doi. Numărul cinci. Cheia e pe rama uşii, sus. 

Am urcat treptele care scârţâiau, neacoperite de niciun preş, 
ferindu-mă să mă sprijin de balustrada murdară, până la etajul 
doi. Numărul cinci se afla în capătul coridorului urât mirositor. 

O cuşcă de circa trei metri pătraţi. Pat, masă, două scaune, 
un dulap şi un covor ros. Lângă fereastră, tapetul de pe perete 
începuse să se dezlipească. Pe o scândură plină de grăsime, un 
reşou de aragaz. 

Mi-am lăsat sacoşa, coborând să-i plătesc bătrânei cei 
doisprezece dolari, după care am intrat în băcănia unui italian, 
de unde am cumpărat conserve cât pentru câteva zile şi o sticlă 
de whisky. Dintr-o fierărie am luat apoi o crăticioară şi o tigaie 
pentru prăjit. 

Când m-am întors, doamna Reynolds se afla tot acolo, în 
pragul uşii ei. 

— Unde mă spăl? am întrebat-o. S-a uitat la mine din cap 


până-n picioare, s-a scărpinat la subţioară şi-ntr-un târziu s-a 
hotărât: 

— E o baie publică în capul străzii şi câte o chiuvetă la 
fiecare etaj. Ce mai vrei, mai mult de-atât? 

Mi-am dus cumpărăturile în cameră, am încuiat uşa cu cheia, 
am pus totul pe masă, apucându-mă apoi să examinez patul mai 
de-aproape. Lucru ciudat, cearceafurile erau curate, însă cele 
două cuverturi subţiri prezentau nişte pete suspecte. M-am 
întrebat când aveau să apară ploşniţele. 

Ca schimbare de decor, mă puteam considera servit. 

M-am gândit la luxosul apartament al lui Sydney, pe care 
tocmai îl moştenisem. Dacă vroiam să păstrez apartamentul şi 
milioanele acestuia, trebuia să îndur şederea în această 
cocioabă mizerabilă. 

După ce am stins lumina, mi-am tras un scaun în dreptul 
ferestrei, instalându-mi un post de observare. Am numărat, de 
cealaltă parte a străzii, optsprezece ferestre prăfuite. Cinci 
erau luminate. În spatele uneia din aceste ferestre locuia 
Spooky. Dar în spatele căreia? dacă stăteam la pândă un timp, 
trebuia s-o dibuiesc. 

M-am înarmat cu răbdare, începând să fumez. Prin spatele 
geamurilor pline de praf ale camerelor luminate se vedeau 
mişcându-se siluetele ocupanților, majoritatea tineri, îmbrăcaţi 
extravagant. La etajul cinci, a treia fereastră din stânga, o 
negresă tânără şi drăguță, îmbrăcată doar în nişte pantaloni 
colanţi, se zbânţuia, în ritmul unei muzici transmise la radio, pe 
care n-o puteam auzi, ţinându-şi sânii goi în cupele palmelor. 
Am simţit dorinţa umflându-se în mine, aşa că mi-am luat ochii 
de acolo. 

Pe la opt a început să-mi fie foame, aşa că am abandonat 
pânda, trăgând draperia şi aprinzând lumina. In timp ce 
încălzeam o conservă de fasole, am auzit pârâiturile unei 
motociclete apropiindu-se. Stingând reşoul şi lumina, m-am 
îndreptat rapid spre fereastră, ridicând draperia. 

Spooky, călărind o Honda strălucind de nouă, oprise în faţa 
numărului 245. 

L-am urmărit în timp ce descăleca, urcând apoi în fugă cele 
câteva trepte. 

Era momentul să fiu numai ochi. Dispăru pe culoarul 
imobilului şi-am aşteptat să se lumineze o fereastră. Pândind, 


am remarcat că negresa, care-şi pusese pe ea o cămăşuţă 
înflorată, mesteca, cine ştie ce, într-o crăticioară. După vreun 
sfert de oră mi-am dat seama că Spooky locuia probabil într- 
una din camerele deja luminate, deoarece de când urcase nu se 
mai aprinsese lumina la niciuna din ferestrele neluminate. Cum 
trei dintre ele nu aveau perdele, puteam vedea înăuntru. 
Perdelele celorlalte, cu toată transparenţa lor, nu-mi puteau 
permite să văd ceva în camere. Una dintre acestea se afla la 
etajul al treilea, iar celelalte două la ultimul, chiar deasupra 
odăii ocupate de negresă. După toate probabilitățile, Spooky îşi 
avea culcuşul într-una dintre acestea. 

Am lăsat draperia, am aprins becul şi mi-am pus din nou 
fasolea la încălzit. Pentru început nu era rău. Făceam progrese. 
Aveam aproape certitudinea că magherniţa lui Spooky se afla, 
fie la etajul trei, fie la ultimul, în acel imobil cu numărul 245. 

După ce-am terminat de mâncat, am stins lumina şi, trăgând 
draperia, mi-am reluat pânda în faţa ferestrei. 

Pe la nouă, lumina de la etajul al treilea s-a stins, aşa că mi- 
am concentrat atenţia asupra singurei ferestre rămasă 
luminată, la ultimul. Am aşteptat cam o oră când, brusc, am 
zărit o umbră trecând prin dreptul perdelei. Am recunoscut 
silueta lui Spooky. Cu siguranţă, nu mă înşelam. Şi când te 
gândeşti că aş fi putut întoarce privirea o clipă, suficient să nu 
zăresc acea umbră fugitivă. 

Aşadar, Spooky locuia la ultimul etaj, dar Rhea oare locuia cu 
el? 

Am continuat să stau la pândă. Ferestrele se stinseră una 
după alta. Negresa cea tinerică şi-a atârnat pe umăr o geantă 
mare şi s-a îndreptat spre uşă, stingând lumina din mers. În 
cele din urmă, mai rămase luminată în tot imobilul doar camera 
lui Spooky. 

Chiar atunci l-am zărit coborând în salturi treptele din faţa 
clădirii. Sări pe Honda lui, făcând motorul să pârâie, cu un 
zgomot asurzitor. Îndesându-şi casca peste laţele de păr 
unsuroase, o luă din loc, însă la fereastra lui lumina rămase 
aprinsă. 

Asta putea să însemne două lucruri: ori Spooky de-aia nu mai 
putea de costul facturii de electricitate, ori Rhea se adăpostea 
în acea odaie. 

Cum să mă asigur de asta? 


În cartier eram un străin. Să pătrund în imobilul lui Spooky 
mi se părea periculos chiar dacă, aşa cum credeam eu, toţi 
locatarii erau plecaţi. Am aprins o ţigară, uitându-mă pe stradă. 
Aşa cum imediat ce se lasă noaptea şobolanii ies din 
ascunzători, tot aşa şi oamenii dădeau năvală în stradă. 
Moşnegi şi băbătii în zdrenţe îşi târau picioarele pe treptele de 
la intrările diverselor imobile, plecând, cu siguranţă, după 
prăduială. 

Am zărit-o şi pe negresă. Rezemată de balustrada ruginită, îşi 
legăna leneş sacoşa ei mare... Am realizat că era vorba de o 
prostituată. 

Ştiam că-şi avea camera chiar sub cea a lui Spooky. Asta 
putea fi bafta mea. Poate obţineam confirmarea că acolo se 
ascundea Rhea. 

Mi-am amintit-o pe negresă cum dansa prin odaia ei, cu 
ţâţişoarele goale, o fată drăguță, bine făcută. Nu mai făcusem 
dragoste de la logodna mea cu Judy. lar asta mi se părea foarte 
demult. 

M-am ridicat, împingând scaunul, îndreptându-mă pe pipăite 
până la uşă, şi-am ieşit pe culoarul împuţit. 

N-am întâlnit pe nimeni pe scară. Doamna Reynolds îşi 
închisese uşa, prin subţirimea căreia am auzit urlând 
televizorul. Am ieşit, coborând cele câteva trepte, în noaptea 
sufocantă, prăfuită şi ea. Epavele de noapte, adolescenţi, fete, 
betivi, bătrâni - umblau de colo-colo. M-am uitat vizavi unde 
negresa pusese şi ea ochii pe mine. Am aşteptat să treacă două 
rable de maşini care veneau în viteză, apoi am traversat. 

Cum am ajuns pe trotuar s-a şi apropiat, murmurând, cu 
dinţii sclipind în lumina neoanelor: 

— Ia zi, scumpule? Te simţi singur? 

Am privit-o. Avea pielea de culoarea cafelei cu lapte, iar 
părul creţ îi încadra chipul. Pe moment, am uitat de Rhea şi de 
faptul că trebuia redusă la tăcere. Trebuia cu orice chip să mă 
descarc de această tensiune care mă apăsa. 

— S-ar putea spune şi aşa, am răspuns, răguşit. Ce-ar fi să 
facem ceva ca să reparăm asta? 

— Zece dolari, scumpule, spuse studiindu-mă cu ochii ei 
negri, uşor bulbucaţi. Ai zece dolari? 

M-am revăzut oferindu-i Rheei cinci sute de dolari, ca să mă 
culc cu ea. 


— Da, am. 

— După cum arăţi, nu s-ar zice că ai nici doi dolari. Degetele 
ei fine înhăţară banii cu repeziciunea unei şopârle care vânează 
o muscă. 

— Hai drăguţule, spuse. Sunt a ta, toată. 

M-a dus în imobilul dărăpănat care puţea mai rău decât al 
meu. A urcat scara, mişcându-şi fesele, cu mine în urma ei. 
Urcuşul părea să nu se mai termine şi, ajunşi pe palier, am 
dorit-o atât de tare încât sexul mă durea. 

Fata îşi cunoştea meseria, aşa că, în sfârşit, m-am simţit 
uşurat. Altă dată, când încă mai alergam după fete, mi se 
întâmplase să mă culc cu prostituate, însă niciodată nu-şi 
meritaseră banii. De obicei se mulţumeau să se uite-n tavan, 
sau să tragă din ţigară, chicotind, însă mititica asta neagră 
merse până într-acolo încât să-mi lase impresia că terminase şi 
ea, cu toate că ştiam bine că-i vorba de teatru. 

Când am terminat şi-am lăsat-o din braţe, n-a făcut ceea ce 
fac cele mai multe dintre colegele ei... adică să se dea jos din 
pat şi să se îmbrace. Rămase întinsă lângă mine, aprinse două 
ţigări, oferindu-mi una. 

— Ei bine, s-ar zice că duceai lipsă, scumpule, spuse, 
prinzându-şi sânii în palme. 

Exact asta se putea spune. Acum mă simţeam destins, ca şi 
cum un abces s-ar fi spart. Am tras adânc din ţigară, lăsându-mi 
privirea să hoinărească pe tavanul cojit. Apoi am auzit un 
zgomot de paşi, deasupra. Înainte să sar pe fata asta eram într- 
o asemenea stare de tensiune încât nu dădusem nicio atenţie 
acestui lucru. Acum auzeam distinct paşii... bocănitul unor 
tocuri înalte ce nu puteau aparţine decât unei femei. Rhea îmi 
reveni în minte, împreună cu motivul pentru care de fapt mă 
aflam în această încăpere mizerabilă, în compania unei negrese 
tinere, întinsă goală alături de mine. 

Am tras cu urechea. 

Deasupra, o femeie străbătea odaia fără oprire. Clac... clac... 
clac. Negresa stinse ţigara: 

— Trebuie să mă întorc la treabă, scumpule. E mai bine 
acum, nu? 

— Ce se întâmplă acolo, deasupra? am întrebat, arătând cu 
degetul spre tavan. 

— Ce treabă ai tu cu asta? (Se ridică, coborându-şi lungile 


picioare de pe pat.) Sus, băiete. Munca n-aşteaptă. 

Am întins braţul în jurul taliei ei subţiri, atrăgând-o spre 
mine. E 

— Nu ne grăbeşte nimeni, am spus. Clientul tău sunt eu. [ţi 
mai dau zece dolari. 

— Te ţii de glume? făcu, lăsându-se peste mine, la loc. 

— Vrei banii imediat? 

— Scumpule, plata mai întâi. Trebuie să trăiesc şi eu. 

M-am dat jos din pat şi i-am adus din buzunarul pantalonilor 
încă zece dolari. După ce m-am culcat înapoi, azvârli un picior 
peste mine, începând să-mi ronţăie urechea. Am lăsat-o să-şi 
vadă de treabă, continuând să ascult zgomotul de paşi din 
tavan. 

— Ce se întâmplă sus? am întrebat încă o dată. Ai putea să 
juri că e unul care se antrenează pentru maraton. 

— O nebună, făcu negresa, mângâindu-mi ceafa. Dacă nu m-a 
înnebunit şi pe mine. În fiecare zi, în fiecare noapte, treapădă 
prin cameră. Dacă nu era vorba de Spooky, de mult mă duceam 
să mă iau de ea, însă e gagică-sa, iar în cloaca asta el face 
legea. 

— Ai văzut-o cum arată? 

Se ridică în coate, studiindu-mă cu ochii ei strălucitori pe 
jumătate închişi: 

— De ce îmi pui toate întrebările astea, scumpule? Nu-i mai 
bine să ne vedem de treabă? 

Şi-n timp ce vorbea auzeam paşii aceia. 

— Zici că e partenera lui Spooky? 

— De ce? Íl ştii pe Spooky? 

— Cică dacă-l cunosc pe împuţitul ăla! 

Se înmuie, lăsându-se peste mine, înainte de a vorbi: 

— Pute urât ceea ce se petrece acolo, sus. Tipa e căutată de 
poliţie. De vreo cincisprezece zile se ascunde aici... Nu iese 
niciodată. Nu face decât să umble tot timpul prin cameră, de m- 
a scos din minţi cu zgomotul ăsta veşnic, în tavan. 

Aflasem tot ceea ce doream. Dădusem peste Rhea! 

A O 

Intors în odaia mea, m-am întins pe pat, în întuneric, cu 
draperia ridicată. O firmă luminoasă din vecinătate îmi dădea 
destulă lumină. Mă simţeam liniştit. 

Era de crezut că avusesem mare nevoie să fac dragoste. 


Sadie - negresa tinerică îmi spusese cum o cheamă în 
momentul în care plecam - avusese asupra mea un efect 
terapeutic. În prezent, ştiam că Rhea se ascundea în cotlonul 
lui Spooky. Atâta timp cât ea trăia, libertatea mea, ca şi averea 
moştenită de la Sydney erau în pericol. 

Dacă poliţia punea mâna pe ea, ar fi vorbit, denunţându-mă 
ca pe un complice. Trebuia redusă la tăcere... dar cum? Chiar 
atunci mi-a venit în minte un gând înfiorător. 

Oare vorbise cu Spooky despre mine? Fiindcă în acest caz, 
chiar dacă mă descotoroseam de ea, îmi rămânea el în cale şi 
nu s-ar fi dat îndărăt să mă şantajeze. Îi spusese ea oare că era 
în posesia unui colier de diamante care, credea ea, valora un 
milion de dolari? l-ar fi dat ea unei canalii precum Spooky o 
asemenea armă împotriva ei însăşi? Trebuia să aflu. În caz 
afirmativ, aş fi avut nu una, ci două crime de înfăptuit. Două 
fiinţe pe care ar fi urmat să le aduc la tăcere. Nici măcar n-am 
clipit, gândindu-mă la asta. Le refuzam Rheei şi lui Spooky 
orice drept la viaţă. Nu vedeam în ei decât două fiare 
periculoase pe care trebuia să le dobor, însă dac-aş fi reuşit să 
evit această dublă crimă, totul ar fi fost mai uşor şi mai puţin 
periculos pentru mine. 

Tot gândindu-mă la asta am aţipit însă, pe la două dimineaţa, 
a apărut prima ploşniţă. Mi-am petrecut restul nopţii pe scaun, 
lângă masă, cu capul pe braţe. 

La puţină vreme după ora trei, pârâitul unei motociclete 
sparse liniştea nopţii. Am alergat la fereastră, de unde l-am 
zărit pe Spooky urcând treptele şi dispărând în clădire. 

Dimineaţa, după un mic dejun cam subţirel, am plecat la baia 
publică. Restul dimineţii l-am petrecut hoinărind pe străzi, 
evitând centrul oraşului, de teamă să nu mă întâlnesc cu Jenny. 
Am cumpărat un insecticid, apoi m-am întors în cameră, să-mi 
pregătesc ceva de mâncare: cartofi cu sos, tot din conserve, 
desigur. După ce am îmbibat cu insecticid salteaua şi 
aşternuturile, m-am întins pe pat şi-am adormit. 

Când m-am trezit era şapte seara. Apropiindu-mă de 
fereastră, am observat că în camera lui Spooky lumina ardea. 
La etajul de dedesubt, Sadie îşi făcea de lucru la reşoul ei. M- 
am uitat în stradă, constatând că Honda nu era la locul ei. De 
unde am dedus că Spooky plecase la golăneală. Am ales dintre 
conservele cumpărate o cutie de ravioli care s-au dovedit tari şi 


fără niciun gust. 

M-am instalat apoi în faţa ferestrei, unde am fumat o 
mulţime de ţigări, până la nouă, moment în care Sadie a ieşit 
din odaia ei. 

Am scotocit prin sacoşă după pistolul 38 automat, pe care l- 
am strecurat în buzunar şi-am coborât în stradă. M-am apropiat 
de Sadie care tocmai ieşea. 

— Ia zi, scumpete, ce-ar fi s-o luăm de la început? am 
întrebat-o. 

— Ia uite, dom'le! Dar tu eşti un adevărat campion, făcu ea, 
zâmbind, strecurându-şi braţul pe sub al meu. Păi da... hai s-o 
luăm de la început. 

Ajunşi în odaia ei, am scos din buzunar o bancnotă de o sută 
de dolari, pe care i-am arătat-o: 

— 'Ţi-ar plăcea să-i câştigi, Sadie? 

— Cred că tu vrei să-mi ceri cine ştie ce şmecherii mai 
speciale, zise, făcând ochii mari. 

— Nu. Vreau pur şi simplu să-mi petrec noaptea la tine. La 
mine, în coteţul ăla, colcăie de ploşniţe. 

— Ia zi (lăsă capul într-o parte, privindu-mă cu ochii pe 
jumătate închişi) toţi biştarii ăştia de unde-i scoţi? 

— Nu-i treaba ta... Dorm la tine sau mă duc la hotel. 

— Bagă banul, făcu, întinzând mâna. Dormi la mine. 

Nici nu intrasem bine la Sadie în odaie şi auzisem paşii Rheei 
înconjurând cuşca, sus. 

— Nu se opreşte niciodată nebuna asta, am zis, întinzându-i 
banii fetei. 

— Nu-mi mai vorbi de ea. Cu timpul m-am obişnuit, ce să fac? 
Când se opreşte, îi simt lipsa. 

Ascunse banii în geanta ei, luă cuvertura de pe pat şi 
cotrobăi prin dulap, după aşternuturi curate. 

— Mă răsfeţi, am spus, ajutând-o să facă patul. 

— Un tip care-ţi bagă o sută de dolari merită cearceafuri 
curate, anunţă Sadie. Cum avem toată noaptea înaintea 
noastră, mă duc să fac un duş. Vrei să bei sau să haleşti ceva? 

— Un păhărel ar fi bun. 

Puse în faţa mea o sticlă de whisky prost, o cană cu apă, 
nişte gheaţă, după care dispăru la duş. 

M-am instalat într-un fotoliu cam dezarticulat, ascultând-o pe 
Rhea trepădând deasupra, ca un animal în cuşcă, m-am gândit 


la ea, amintindu-mi de timpul când o doream ca un nebun, pe 
când acum nu mai vedeam în ea decât o fiară periculoasă. 

Dac-aş fi avut îndrăzneală, aş fi urcat la ea, aş fi spart uşa şi- 
aş fi terminat-o cu un glonte, numai că ştiam că ăsta n-ar fi fost 
cel mai bun mod de-a termina cu ea. Aveam nevoie să fiu sigur, 
când îi veneam de hac, că nu exista posibilitatea de a-mi fi pusă 
în spinare crima. 

Am făcut dragoste cu Sadie, cu mai multă răbdare decât cu o 
seară înainte, pentru că acum nu mai eram sub presiune. Apoi 
am aţipit amândoi, îmbrăţişaţi. 

Sadie căzuse într-un somn sănătos, în vreme ce eu nu 
dormeam decât cu un ochi. Auzeam vag mărşăluiala Rheei şi m- 
am trezit de-a binelea, în clipa în care am auzit zgomotul 
Hondei care făcea să zbârnâie geamurile. 

Sadie mormăi ceva, se mişcă întorcându-se pe-o parte şi 
adormi la loc. 

Undeva, jos, o uşă se trânti cu violenţă. După care, pasul 
greu al lui Spooky cutremură scările. Tropăiala Rheei se opri 
brusc. L-am auzit pe Spooky intrând şi trântind uşa. 

— Fii atentă la mine, scârbă ordinară. E ultima sticlă pe care 
ţi-o aduc! 

Glasul său ameninţător ajungea la mine, de parcă s-ar fi aflat 
chiar în odaia lui Sadie. 

— Dă-o încoa! (Am recunoscut imediat glasul Rheei.) 

— Na! îmbată-te până mori! Ce-mi pasă mie de tine? 

Sadie mormăi iarăşi în somn. 

După un lung moment de linişte, l-am auzit pe Spooky: 

— M-am săturat până-n gât! S-o ştergi de-aici! Locul e-al 
meu! M-am săturat să-ţi văd mutra! 

— Gura, dobitocule! (Am remarcat în vocea Rheei o notă de 
isterie care m-a făcut să ciulesc urechea.) Sunt aici şi-aici 
rămân! N-am unde să mă duc în altă parte. lar dacă-mi faci 
necazuri, canalie ce eşti, te trag după mine! Şi n-o să fie greu, 
Spooky. Poliţaii abia aşteaptă să te înhaţe! 

Spooky tăcu un timp, după care l-am auzit iarăşi. 

— Ce-i cu toată porcăria asta, pentru Dumnezeu! la zi! De ce 
te-ascunzi aici, aşteptând ca lucrurile să se potolească? Ce 
lucruri? Ce-ai mai făcut? Şi de ce-ai venit să te-ascunzi aici, de 
poliţie? Fel unde e? Ia să-mi spui? M-am săturat să te tot aud 
trepădând prin coteţul ăsta şi îmbătându-te cu whisky. Nu te 


mai vreau pe-aici. 

— Adevărat? 

Nemişcat, simțind trupul moale al lui Sadie lipindu-se de 
mine, am continuat să trag cu urechea. 

— O să rămân aici atât cât va fi nevoie, zise Rhea. Ar fi prea 
periculos pentru mine să mă arăt, cât timp afacerea e încă 
fierbinte. După toate câte-am făcut pentru tine! Cine ţi-a făcut 
cadou motocicleta, hai? De ce nu încerci tu să câştigi bani? Nu 
eşti bun decât să încaleci motocicleta aia şi să faci pe durul, 
tâmpit descreierat ce eşti! 

— Bun! făcu Spooky, vorbind mai încet, aşa încât a trebuit să 
fac mari eforturi ca să-l aud. N-ai decât! Du-te să mă torni la 
poliţie. O să fie încântați să pună mâna pe tine, aşa că de mine 
nici n-o să le mai pese. Adună-ţi boarfele şi şterge-o! 

— Hai, mai bine să mai bem un pahar, Spooky. 

— Ţi-am zis s-o iei din loc! 

— Hai, nu mai fi rău... Să ştergem totul cu buretele. Ce 
naiba, tot timpul ne certăm, făcu Rhea, cu voce plângăreaţă. 
Bem o duşcă şi ne culcăm. Am poftă de tine. 

— Numai că eu n-am niciun chef s-o fac cu tine. Ia-o din loc, 
îţi spun! 

— Hai, Spooky, vino să te culci cu mine. 

— Mi-e lehamite de mutra ta, beţivă nenorocită ce eşti! Du-te 
şi-ţi vezi de treabă. Lasă-mă naibii în pace! 

Din tonul vocii, am înţeles că nu glumea. M-am strecurat jos 
din pat, îmbrăcându-mă în grabă. Poate asta era şansa mea! Ea 
nu-i spusese nimic, aşa că Spooky nu reprezenta un pericol 
pentru mine. În timp ce mă încălţam, Sadie se întoarse, 
murmurând somnoroasă: 

— Unde pleci, dragule? (După care adormi la loc.) L-am auzit 
pe Spooky urlând: 

— leşi afară! 

Uşa s-a deschis şi-am auzit un zgomot de ceva târât pe jos. 

— Ia-ţi şi zdrenţele! mai zbieră Spooky. 

Din nou un zgomot înfundat, după care uşa se trânti. Mă 
aflam deja pe culoar. Am închis binişor uşa lui Sadie şi-am 
coborât în goană până la parter, unde m-am lipit cu spatele de 
perete, în întuneric, trăgând cu urechea. Rhea cobori scările, 
mârâind printre dinţi. 

— Mizerabilul! Scârba! 


I-am zărit silueta, în timp ce traversa holul de la intrare, 
sprijinindu-se de pereţi. 

— Nu fă prostii, mititico, i-am strecurat, cu voce joasă, în colţ 
e un sticlete. 

Se opri brusc şi, ţinându-şi respiraţia, încercă să mă distingă, 
în întuneric: 

— Tu cine eşti? 

— Urmărit... ca şi tine. 

Se strecură de-a lungul peretelui, lipindu-se de mine. Duhnea 
a whisky. 

— Urmărit? repetă, cu glas moale. Nu-nţeleg ce vrei să spui. 
(Am realizat că era complet chiaună.) 

— Am auzit tot. Nu vrei să ne luăm zborul împreună? Am 
maşină. Şi ştiu un colţişor, afară din oraş, unde ai putea fi în 
siguranţă. 

Se lăsă să alunece pe podea, spunând, pe un ton disperat: 

— Doamne, cât o să mai ţină? O să crăp! 

Bine, dar nu aici, mi-am spus. O împuşcătură ar scula tot 
imobilul în picioare. Trebuie s-o duc undeva, în afară. 

— Hai cu mine, drăguţo. (Am apucat-o de braţ, încercând s-o 
ridic de pe jos.) Plecăm. 

— Cine eşti? făcu, lăsându-se pe mine cu toată greutatea. Nu 
pot să te văd, aici. Cine Dumnezeu eşti? 

— Hai, vino... s-o luăm din loc. 

Am purtat-o pe cele câteva trepte, apoi pe strada pustie, 
trebuia s-o susţin zdravăn, fiindcă se clătina. Când am ajuns 
sub o firmă luminată, se depărtă puţin, uitându-se la mine. Am 
privit-o şi eu, abia recunoscând-o. Îmbătrânise groaznic. Părul 
acela al ei roşu de parcă ardea era acum înspicat cu alb. Ochii 
de smarald sticleau, luminaţi parcă din interior. Era descărnată 
şi se tot poticnea, încercând să se uite la mine. 

Purta tot costumul acela pantalon, roşu ca sângele, şi un sac 
de voiaj, îndesat, pe umăr. 

— Ia zi, maimuţoiule, ai păr sub aia? 

— Hai, odată. Am maşina în capătul străzii. Tu şi cu mine o 
luăm din loc. 

Mă studie din nou, cu ochi nesiguri, peruca mea scărmănată 
şi barba crescută, hainele nu prea curate părură s-o liniştească. 

— Deci, şi tu eşti pe fugă? 

— Aşa cum spui. Haide. 


Se porni pe un râs groaznic, isteric, de alcoolică. 

— Fratele meu e mort. Era el un gunoi, dar cel puţin mă- 
nţelegea. L-au mierlit poliţiştii. 

— Hai s-o luăm din loc, fir-ar să fie! am scrâşnit, apucând-o 
de braţ. Se lăsă dusă, dar era atât de beată încât, dacă n-aş fi 
susţinut-o, s-ar fi întins cât era de lungă. Ne-am îndreptat, pe 
trei cărări, pe strada pustie, spre locul unde parcasem 
Chevroletul. In timp ce descuiam portiera, s-a rezemat cu 
spatele de maşină, uitându-se fix la mine: 

— Auzi, maimuţoiule, parcă te-am mai văzut undeva. 

— De ce te urmăreşte poliţia? am întrebat-o, aşezându-mă la 
volan. 

— Ce te... aia grija, pe tine? 

— Pe mine? Nici vorbă... Te urci sau rămâi aici? 

Deschise portiera, instalându-se lângă mine. A trebuit să mă 
aplec peste ea, să închid eu portiera. 

— Incotro mergem, maimuţoiule? 

— Nu ştiu încotro o iei tu, însă eu vreau s-o întind spre 
coastă. Frate-meu are un vapor şi-o să mă ducă la Havana. 

— La Havana? făcu, prinzându-şi faţa în palme. Exact acolo 
vreau eu s-ajung. 

— Nici nu se putea mai bine... Bani ai? 

— Am, în ăsta, zise, arătând spre sacul de voiaj, vârfuit. Gata, 
maimuţoiule, dă-i bătaie. 

În momentul în care intram pe şoseaua spre Tamiami, în 
direcţia Neapole, a adormit. 

Era patru dimineaţa. Intr-o oră avea să se lumineze. 
Autostrada largă, pustie, era mărginită, de ambele părţi, de 
perdelele dese de chiparoşi şi pini. 

M-am uitat la ea. Era cu capul rezemat de geamul portierei 
şi-avea ochii închişi. Ajungea să încetinesc, oprind uşor, să scot 
din buzunar pistolul şi să-i trag un glonte în cap. Să deschid 
apoi portiera de pe partea ei, s-o împing şi să plec. Nimic mai 
uşor. Puțin înainte de intrarea în Neapole, m-aş descotorosi de 
perucă, aş împinge maşina într-o râpă şi-aş opri o ocazie, un 
autobuz Greyhound, care să mă ducă până la Sarasota. Mi-aş 
cumpăra de-acolo alte ţoale, m-aş bărbieri şi-aş lua altă maşină, 
spre Ford Pierce. De-acolo, tot cu maşina până la Little 
Jackson, unde aveam parcat Fordul Capri. Şi-aşa, sănătos 
voinic, aş ajunge la Paradise City. 


Am revăzut planul în minte şi mi s-a părut perfect pus la 
punct. Mă tot gândisem că lichidarea Rheei va fi o treabă grea, 
periculoasă, iar acum ea era aici, îndesată cu whisky, cu totul 
la discreţia mea. Era suficient să îndrept puşcociul spre ea şi s- 
apăs pe trăgaci. 

Am aruncat o privire în retrovizor. Nu se vedea niciun far, 
din urmă, pe toată autostrada aceea. Am ridicat uşor piciorul 
de pe acceleraţie. Maşina încetini, oprindu-se apoi la umbra 
deasă a unui stejar verde. Am scos din viteză şi-am tras frâna 
de mână. 

Am privit-o iarăşi pe Rhea. Dormea buştean. Am dus încet 
mâna la buzunarul de la spate, apucând mânerul pistolului. L- 
am scos cu grijă din buzunar, trăgându-i piedica. 

I-am dus ţeava la tâmplă, cu degetul pe trăgaci, însă mai 
mult n-am făcut. 

Am stat să mă uit la ea, ţintind-o cu pistolul, realizând cu 
disperare că nu eram în stare să trag. N-o puteam ucide cu 
sânge rece. Atunci când mă aflasem într-o situaţie foarte 
compromiţătoare, îl împinsesem pe Fel peste balustradă, dar 
nu eram omul care să împuşte o femeie adormită. Rhea 
deschise brusc ochii, zbierând: 

— Ce-aştepţi, Larry Carr? Dovedeşte-ţi că eşti bărbat. Dă-i 
drumul... omoară-mă! 

O 

Farurile orbitoare ale unui camion venind din direcţie opusă 
luminară interiorul Chevroletului. Am putut-o vedea distinct pe 
Rhea. Era îngrozitoare! Când mă gândesc că putusem s-o 
doresc pe această fantomă, adevărat personaj de coşmar! 
Ghemuită în colţul ei, cu ochii stinşi şi buzele subţiri deformate 
într-o strâmbătură îngrozită, avea totul dintr-o nebună. 

— Dă-i drumul... omoară-mă! repetă. 

Camionul trecu în trombă, curentul de aer clătinând 
Chevroletul. M-am cutremurat la gândul că dac-aş fi tras în 
Rhea, acel vehicul ar fi trecut chiar în clipa în care aruncam 
corpul afară. 

Am scăpat pistolul, care a scăzut între scaunele noastre. 
Ajunsesem la capătul drumului şi, brusc, mi-am dat seama că 
nu-mi mai păsa de nimic. 

— Ce-ai păţit, amărâtule? întrebă Rhea. Le puseseşi bine pe 
toate, cap la cap, nu? Ţi-a căzut curajul în nădragi? Ce credeai, 


că n-o să te recunosc, cu peruca aia de idiot? 

M-am uita la ea cu ură. Un lepros şi nu mi-ar fi provocat 
atâta scârbă. 

— Am să-ţi spun şi eu ca amicul tău „la-o din loc!” Coboară 
din maşina mea şi să nu te mai văd. 

— La ce-ţi serveşte să te ambalezi în halul ăsta? zise, 
privindu-mă fix. Am colierul şi încă le mai putem scăpa printre 
degete... tu şi cu mine. (Cotrobăi puţin în sac, scoțând caseta 
de piele.) Uite-l! Un milion de dolari! Ai zis c-ai putea să-l vinzi. 
Plecăm amândoi la Havana şi începem o viaţă nouă acolo, 
împreună. 

Împreună? Amândoi? M-a trecut un fior. 

— Să-l vând, ca să trăiesc cu tine? am exclamat. Dac-ai fi 
ultima târfă rămasă pe pământ şi tot nu m-aş apropia de tine! 
Cât despre colier, nu valorează niciun chior... fiindcă e fals. Se 
îndreptă brusc, aplecându-se în faţă, iar în ochi a avut un licăr 
de nebunie. 

— Minti! 

— E doar o copie din cristale șlefuite, proasto! Chiar credeai 
că o să vă las, pe tine şi pe frate-tu, să plecaţi cu un colier de 
un milion de dolari? 

O apucă sughiţul. Am crezut, în primul moment, că va fi 
cuprinsă de o furie turbată însă, din contră, ceea ce-i spusesem 
a făcut-o una cu pământul. 

— Şi doar l-am prevenit pe dobitocul ăla, zise, vorbind 
singură, parcă. Am înţeles de cum am dat cu ochii de tine că 
era ceva în neregulă, dar el, nu şi nu. Nu m-a crezut. Repeta, în 
prostie: „Tipul ăsta e pe bune”, dar eu ştiam că nu-i aşa. (Se 
lăsă pe spate.) Bine, Carr, amărâtule, ai câştigat. Dacă mă 
saltă, de data asta va fi pe viaţă. Am tras-o deja opt ani... Ştiu 
cu ce se mănâncă puşcăria. Tu, nu. Nici Fel. Norocul lui că-i 
mort. 

Nu-i mai puteam suporta prezenţa. 

— Pleacă, i-am strigat. Şi când te vor aresta, n-ai decât să le 
spui ce vrei. Dac-ai şti cât de puţin îmi pasă... Gata, ajunge, 
cară-te. 

— Am stat închisă două săptămâni în coteţul ăla, continuă, de 
parcă nici nu auzise, aşteptând să vină poliţia, să mă aresteze. 
Doamne, ce-aş bea ceva! 

Îşi luă capul în mâini. M-am uitat la ea, însă nu simţeam nicio 


milă. Nu vroiam decât un lucru: să mă descotorosesc de ea şi să 
mă întorc la Paradise City, aşteptând ca poliţia să vină să mă 
salte. 

— Pleacă odată! am urlat. Eşti putredă până-n măduva 
oaselor. Până şi o jigodie măruntă, precum Spooky, s-a săturat 
de tine. Du-te şi spânzură-te, să nu te mai văd! 

— Fel era singurul care nu putea renunţa la mine. Dar când 
treaba s-a împuţit, a căzut şi el... ca un păgubos ce era. 
(Izbucni într-un râs amar.) Nu rămâne decât să lăsăm cortina... 
Mă întreb cum o fi când mori? 

Am observat atunci că în mână avea pistolul meu. 

— Lasă arma! am tipat. 

— Adio, amărâtule... curând o să-ţi vină rândul. 

M-am repezit spre ea, dar m-a împins, ducându-şi arma la 
tâmplă, înainte de a apăsa pe trăgaci. 

Fulgerarea m-a orbit, detunătura asurzindu-mă. Am simţit că 
pe faţă mă stropea ceva umed şi-am sărit, cutremurându-mă, 
din maşină. M-am şters cu batista, în timp ce prin portiera 
deschisă ieşea o şuviţă subţire de fum. 

O 

Sergentul O'Halloran rula creionul pe masă, cu palma. Pe 
bancheta aliniată lângă perete stăteau înşiraţi cinci derbedei 
din banda lui Spooky, puştani între zece şi cincisprezece ani, 
lăţoşi, murdari, purtând toţi aceeaşi uniformă, cămaşă neagră 
şi blue-jeans. 

Am produs o oarecare senzaţie, lucru care nu m-a mirat, în 
momentul în care doi poliţişti m-au îmbrâncit fără menajamente 
în sala comisariatului. Cu peruca trasă pe ceafă, cămaşa pătată 
de sângele Rheei şi vânătaia pe care mi-o făcuse unul dintre 
sticleţi când mă pocnise peste gură, cu cătuşele la mâini, nu 
puteam trece neobservat. 

Gaşca de derbedei începură să chicotească, iar O'Halloran 
urlă, aplecându-se în faţă: 

— Linişte, bandă de vagabonzi! Gura, sau încep să dau, la 
grămadă! 

Am avut impresia că m-am întors de unde plecasem. 

Unul dintre poliţiştii de la patrulare se apropie şi începu să-i 
vorbească lui O'Halloran. N-am prins decât câteva vorbe, din 
zbor: „Autostrada către Tamiami... Moartă pe loc... Avea încă 
pistolul în mână...” (Cobori glasul, terminându-şi raportul, în 


timp ce O'Halloran scria de zor.) Am înţeles că mă acuza de 
uciderea Rheei, lucru care-mi era absolut indiferent. Depăşisem 
acest stadiu. În timpul lungului drum către Luceville avusesem 
timp să mă gândesc. Sinuciderea Rheei redeşteptase în mine 
omul care fusesem înainte de accidentul de maşină care o 
costase viaţa pe Judy. Acum mă vedeam exact cum eram. 
Lăcomia, de care nu eram conştient, dar care probabil existase 
în mine dintotdeauna, reuşise să iasă la suprafaţă. Pasiunea 
aceasta pentru bani cauzase moartea lui Sydney. Tot din cauza 
lăcomiei îl omorâsem pe Fel Morgan. Revedeam momentul în 
care, apucându-l de partea de jos a pantalonilor, îl azvârleam în 
gol. lar pe drumul de întoarcere către Luceville îmi 
cunoscusem momentul adevărului. O'Halloran, care terminase 
de scris declaraţia subalternului său, îmi făcu semn să mă 
apropii. Nu m-am mişcat, mulţumindu-mă să-l privesc fix şi 
numai un brânci dat de paznicul meu mă trimise mai în faţă. 

— Numele dumitale? întrebă O'Halloran cu vocea lui răguşită 
şi surdă. 

— Lawrence Carr, cinşpe sute de dolari. 

Se aplecă în faţă, căscând ochişorii porcini, apoi mă 
recunoscu, brusc. 

— Dă-i jos nenorocita aia de perucă, îi spuse poliţistului, care 
mi-o şi luă, aruncând-o pe birou. 

O'Halloran oftă adânc, după care spuse, fără a-şi lua ochii de 
la mine: 

— Ai vreo declaraţie de făcut? Te previn că tot ce spui s-ar 
putea folosi împotriva dumitale. 

— Ea era la fel de obosită de viaţă ca şi mine, am început. 
Nu-şi dorea decât un lucru, să moară. Şi-atunci i-am tras un 
glonte în cap. 

O'Halloran pufni, ca de obicei, se lăsă pe spătarul scaunului, 
apoi făcu semn către subaltern: 

— E un sonat. Du-l la brigada criminalistică. 

Am fost dus acolo. Locotenentul care era şef, un tip scund, cu 
părul alb, avea ochii de nuanţa oţelului şi un chip roşcovan, cu 
bărbie proeminentă. 

Îmi puse o groază de întrebări, la care însă n-aveam chef să 
răspund. Am rămas acolo, ghemuit, şi n-am reacţionat nici când 
m-a pocnit peste faţă. Până la urmă, m-au închis într-o celulă. 

Adâncit în gânduri, îmi reproşam amarnic faptul de a fi 


cauzat moartea unui om care făcuse atâtea pentru mine, 
lăsându-mi moştenire toată averea sa. 

Mi s-a adus masa, de care nu m-am atins. 

Puțin mai târziu, în celula mea intră O'Halloran, cu degetele 
mari de la mâini înfipte sub centiron. Îmi spuse, cu glasul său 
răguşit, dar plin de bunătate, lucru care m-a mirat: 

— Bătrâne, eşti în mare necaz. Nu ştiu ce vrei, dar nu-i totul 
pierdut... Poate dacă mi-ai spune ce s-a întâmplat în realitate... 

— Am omorât-o, am spus, privindu-l în ochi. Acum e rândul 
dumitale să joci. 

O'Halloran se scărpină la subsuoară, împingându-şi apoi 
cascheta pe ceafă: 

— Locotenentul întreabă dacă eşti dispus să dai o declaraţie. 
În locul dumitale, bătrâne, eu n-aş face-o, dar eu sunt aici doar 
ca să mă supun ordinelor. 

— De ce n-ai face-o? am întrebat, văzându-l cu adevărat 
bănuitor. 

Îşi scoase cascheta, o examină atent, apoi şi-o puse la loc, pe 
cap, spunând: 

— Rămâne între noi, dumneata eşti sărit de pe fix, însă refuz 
să cred că ai omorât-o. Aşa că, un sfat bun, ţine-ţi gura şi nu 
vorbi decât în prezenţa avocatului. 

— Deci mă crezi nebun? 

— Absolut... şi asta încă de când te-am cunoscut. Impresia 
asta am avut-o de când ai pus piciorul în oraş. Şi-acum, ascultă- 
mă atent. Ţine-ţi gura. S-a luat legătura cu Paradise City. 
Asociatul dumitale, Luce, va sosi aici, cu un avocat celebru. O 
să te scoată de-aici. Dar până atunci, gura. 

Nu tineam deloc ca Tom Luce să mă scoată de-acolo. 

— Spune-i locotenentului că sunt gata să dau o declaraţie. 

— Ascultă, bătrâne, reîncepu O'Halloran, mutându-se de pe 
un picior pe altul, poate că eşti sonat, însă eu vreau să te ajut. 

Se aplecă, vorbind mai încet: 

— Nu-ţi dai seama în ce necaz te afli... Dacă i-aş telefona 
domnişoarei Baxter, să-i povestesc ce ţi s-a întâmplat... s-ar da 
peste cap să te-ajute. Ce zici de asta, bătrâne? 

Jenny?... 

Am realizat că, pentru mine, Jenny era pierdută definitiv, ca 
şi Judy... Nu mai era decât o amintire minunată, un vis cu care 
mă întâlnisem. 


— Spune-i locotenentului că sunt gata să dau o declaraţie, 
am repetat. 

O'Halloran îşi şterse transpiraţie de pe chip, cu dosul mâinii. 

— Ai putea lua cam cincisprezece ani, mai încercă, şi l-am 
simţit sincer încurcat. Chiar dacă te vor considera cu adevărat 
sonat, cu mai puţin de zece nu scapi. 

Brusc, cuprins de linişte, m-am rezemat de zidul celulei: 

— Spune-i locotenentului că sunt gata să dau o declaraţie. 

Mi-a venit în minte Sydney, atât de bun, atât de talentat, 
dând din mâini în jurul meu. Cincisprezece ani... Zece ani?... Ca 
schimbare de decor, ar fi ceva. 


